Split (1)

train · 10k rows

file_name stringlengths 13 17	summary stringlengths 1 1.09k	full_article stringlengths 5 22k
article_9343.txt	ភ្នំពេញ៖ ធនាគារជាតិនៃកម្ពុជា (NBC) ចាប់ដៃគូក្រុមហ៊ុនបណ្តាញប័ណ្ណទូទាត់អន្តរជាតិ Mastercard នេះ ដើម្បីពង្រីកវិសាលភាព និងជំរុញការប្រើប្រាស់កម្មវិធីទូទាត់បាគងទេសចរ Bakong Tourists App។ ភាពជាដៃគូនេះ គឺធ្វើឡើងក្នុងគោលដៅ សម្រួលប្រតិបត្តិការទូទាត់ប្រាក់របស់ភ្ញៀវទេសចរអន្តរជាតិដែលធ្វើដំណើរមកកម្ពុជា។	ពិធីដាក់ឱ្យដំណើរការកម្មវិធីទូទាត់បាគងទេសចរ ជាមួយក្រុមហ៊ុន Mastercard បានធ្វើឡើងក្រោមវត្តមាន លោកស្រី ជា សិរី ទេសាភិបាលធនាគារជាតិ និងលោក Sapan Shah អនុប្រធានជាន់ខ្ពស់ទទួលបន្ទុកផ្នែកដំណោះស្រាយសម្រាប់ការទទួលយកប័ណ្ណរបស់ក្រុមហ៊ុន Mastercard នៅធនាគារជាតិ នាព្រឹកថ្ងៃទី១១ ខេវិច្ឆិកា។ សេចក្តីប្រកាសព័ត៌មានរបស់ធនាគារជាតិ បានបញ្ជាក់ថា ការដំណើរការកម្មវិធីទូទាត់បាគងទេសចរ ជាមួយក្រុមហ៊ុន Mastercard នេះ គឺធ្វើឡើងដើម្បីពង្រីកវិសាលភាព និងជំរុញការប្រើប្រាស់កម្មវិធីទូទាត់បាគងទេសចរ ក្នុងការសម្រួលប្រតិបត្តិការទូទាត់ប្រាក់របស់ភ្ញៀវទេសចរអន្តរជាតិដែលធ្វើដំណើរមកកម្ពុជា។ តាមរយៈកិច្ចសហប្រតិបត្តិការនេះ ភ្ញៀវទេសចរអន្តរជាតិនឹងទទួលបានបទពិសោធន៍ទូទាត់ថ្លៃទំនិញនិងសេវាតាមប្រព័ន្ធឌីជីថលកាន់តែងាយស្រួល ដោយគ្រាន់តែទាញយកកម្មវិធីទូទាត់ បាគងទេសចរ រួចបញ្ចូលទឹកប្រាក់ក្នុងគណនីបាគងដោយភ្ជាប់ជាមួយប័ណ្ណទូទាត់ Mastercard ដែលមានស្រាប់ពីប្រទេសដើមរបស់ខ្លួន។ ទន្ទឹមនេះ អាជីវកម្មក្នុងស្រុកអាចផ្តល់បទពិសោធន៍នៃការទូទាត់ តាមប្រព័ន្ធឌីជីថលប្រកបដោយភាពងាយស្រួល រហ័ស និងសុវត្ថិភាព ដល់ភ្ញៀវទេសចរដែលធ្វើ ដំណើរមកកម្ពុជាផងដែរ។ បើតាមធនាគារជាតិ ការណ៍នេះ សំដៅរួមចំណែកជំរុញវិស័យទេសចរណ៍នៅកម្ពុជា និងលើកកម្ពស់ការធ្វើបរិវត្តកម្មឌីជីថល តាមរយៈការពង្រីកលទ្ធភាពក្នុងការទូទាត់ឌីជីថលឱ្យកាន់តែសម្បូរបែប ងាយស្រួល ប្រសិទ្ធភាព និងសុវត្ថិភាព។ លោកស្រី ជា សិរី បានអះអាងថា កិច្ចសហប្រតិបត្តិការនេះ មិនត្រឹមតែពង្រីកមុខងាររបស់កម្មវិធីទូទាត់បាគងសម្រាប់ទេសចរប៉ុណ្ណោះទេ ថែមទាំងបញ្ជាក់ពីចក្ខុវិស័យរួមរបស់ធនាគារជាតិ ក្នុងការរួមចំណែកជំរុញកំណើនសេដ្ឋកិច្ចជាតិតាមរយៈវិស័យទេសចរណ៍ ផងដែរ។ លោកស្រីបន្តនិយាយយ៉ាងដូច្នេះ៖ « ភ្ញៀវទេសចរអន្តរជាតិ នឹងទទួលបានបទពិសោធន៍ក្នុងការទូទាត់ប្រាក់យ៉ាងរលូន និងឆាប់រហ័ស ដែលបានរួមចំណែកដល់និរន្តរភាព និងភាពធន់នៃវិស័យទេសចរណ៍របស់យើង។ លើសពីនេះ គំនិតផ្តួចផ្តើមនេះក៏ស្របតាមគោលនយោបាយអភិវឌ្ឍន៍សេដ្ឋកិច្ច និងសង្គមឌីជីលរបស់រដ្ឋាភិបាល ផងដែរ »។ សម្រាប់លោក Sapan Shah កិច្ចសហប្រតិបត្តិការរវាង ធនាគារជាតិ ជាមួយក្រុមហ៊ុនបណ្តាញប័ណ្ណទូទាត់អន្តរជាតិ Mastercard តាមរយៈការតភ្ជាប់ជាមួយប្រព័ន្ធបាគងទេសចរនេះ នឹងធ្វើឱ្យប្រតិបត្តិការទូទាត់តាមឌីជីថលកាន់តែងាយស្រួលសម្រាប់ទាំងភ្ញៀវទេសចរ និងអាជីវករក្នុងស្រុកម្ពុជា។ « លើសពីនេះ យើងក៏កំពុងជួយជំរុញអាជីវករក្នុងស្រុកឱ្យទទួលយកការទូទាត់ដោយគ្មានសាច់ប្រាក់ ដោយបង្កើនប្រសិទ្ធភាព និងកាត់បន្ថយបញ្ហាប្រឈមនានាទាក់ទងនឹងការគ្រប់គ្រងសាច់ប្រាក់»។ នេះជាការលើកឡើងរបស់អនុប្រធានជាន់ខ្ពស់ទទួលបន្ទុកផ្នែកដំណោះស្រាយសម្រាប់ការទទួលយកប័ណ្ណរបស់ក្រុមហ៊ុន Mastercard ដែលនេះជាការបោះជំហានដ៏សំខាន់មួយរបស់កម្ពុជាក្នុងការធ្វើបរិវត្តកម្មសេដ្ឋកិច្ចឌីជីថល។ ក្រោមកិច្ចសហប្រតិបត្តិការនេះ អតិថិជនរបស់ Mastercard ទាំងអស់អាចបញ្ចូលទឹកប្រាក់ទៅក្នុងគណនី បាគងដោយផ្ទាល់ តាមរយៈកម្មវិធីទូទាត់បាគងសម្រាប់ទេសចរ ដែលទើបតែត្រូវបានដាក់ឱ្យដំណើរការ កាលពីថ្ងៃទី១៩ ខែសីហា ឆ្នាំ២០២៤។ លោក Sapan Shah ជឿជាក់ថា ភ្ញៀវទេសចរ នឹងរីករាយជាមួយបទពិសោធថ្មីនេះក្នុងអំឡុងពេលធ្វើដំណើរកម្សាន្តនៅកម្ពុជា។ អត្ថបទទាក់ទង Bakong Tourists កម្មវិធីទូរសព្ទដៃដែលសម្រួលដល់ការទូទាត់ប្រាក់របស់ទេសចរអន្តរជាតិ កម្មវិធីទូរសព្ទដៃ Bakong Tourists មិនត្រឹមជួយសម្រួលការទូទាត់ប្រាក់តាមប្រព័ន្ធឌីជីថលប៉ុណ្ណោះទេ ប៉ុន្តែ កម្មវិធីនេះជួយជំរុញនូវការប្រើប្រាស់ «ប្រាក់រៀល» ឱ្យកាន់តែទូលំទូលាយថែមទៀត។ ត្រង់ចំណុចបានន័យថា នៅពេលភ្ញៀវទេសចរបញ្ចូលប្រាក់(មិនថាជា ដុល្លារ អឺរ៉ូ ឬ ជាប្រាក់យ៉ន់របស់ចិនទេ) ទៅបាគងទេសចរ, ប្រាក់ទាំងនោះនឹងចូលទៅក្នុងគណនីប្រាក់រៀលតែម្តង សម្រាប់ការចាយវាយ ឬ ទូទាត់លើថ្លៃទំនិញ និងសេវានានានៅទីផ្សារកម្ពុជា។ តាមការពន្យល់របស់ធនាគារជាតិ នៅពេលដែលភ្ញៀវទេសចរទាញយក(ដោនឡូត)កម្មវិធីនេះរួចហើយ នោះអ្នកប្រើប្រាស់អាចចុះឈ្មោះដោយបំពេញព័ត៌មានដែលតម្រូវ និងអាចបញ្ជាក់អត្តសញ្ញាណអ្នកប្រើប្រាស់តាមសារអេឡិចត្រូនិច (e-mail)។ ការបញ្ជាក់អត្តសញ្ញាណតាមវិធីនេះ អាចឱ្យអ្នកប្រើប្រាស់ចាយវាយប្រាក់បានរហូតដល់ទៅ៤លានរៀល (១០ ០០០ដុល្លារ) ក្នុងមួយថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9344.txt	ភ្នំពេញ៖ រយៈពេលជាង១ឆ្នាំចុងក្រោយនេះ វិស័យ«ថ្មអារ» គឺមានភាពរីកចម្រើនខ្លាំង បន្ទាប់ពីសម្តេច នាយករដ្ឋមន្ត្រី ហ៊ុន ម៉ាណែត បង្កើតគណៈកម្មការអន្តរក្រសួងដោះស្រាយបញ្ហាប្រឈមរបស់វិស័យនេះ។ បើតាមប្រមុខរដ្ឋាភិបាល ការនាំចេញ«ថ្មអារ»របស់កម្ពុជាទៅកាន់ទីផ្សារអន្តរជាតិនាបច្ចុប្បន្ន មានកំណើនរហូតដល់៤ដង ដែលនេះលទ្ធផលជាទីមោទនៈក្នុងការប្រែក្លាយវិស័យមួយជិតដួលរលំឱ្យមានភាពរីកចម្រើនខ្លាំងមកវិញ។	« សន្ទុះនៃការរីកចម្រើនវិស័យថ្មអារ បានប្រែពីជិតរលំទៅជាកំណើនក្នុងមួយឆ្នាំនេះ កើនដល់៤ដង»។ សម្តេច ហ៊ុន ម៉ាណែត ថ្លែងបែបនេះក្នុងពិធីបិទសន្និបាតបូកសរុបលទ្ធផលការងារឆ្នាំ២០២៣ និងឆ្នាំ២០២៤ និងទិសដៅការងារឆ្នាំ២០២៥ របស់ក្រសួងរ៉ែ និងថាមពល នារសៀលថ្ងៃទី២១ ខែវិច្ឆិកា ដែលកំណើននេះ គិតពីខែកញ្ញា ឆ្នាំ២០២៣ ដល់ខែកញ្ញា ឆ្នាំ២០២៤។ ការរីកចម្រើននៃវិស័យថ្មអារ ក៏ធ្វើឱ្យរដ្ឋាភិបាលទទួលបានចំណូលពីសយសារ និងអាករកើនពីវិស័យនេះ ផងដែរ។ ការដោះស្រាយបានយ៉ាងល្អប្រសើរនៃបញ្ហាប្រឈមក្នុងវិស័យថ្មអារនេះ ត្រូវបានសម្តេច ហ៊ុន ម៉ាណែត ចាត់ទុកជាលទ្ធផលគំរូសម្រាប់ការដោះស្រាយបញ្ហាផ្សេងៗទៀត។ សម្តេចបាននិយាយយ៉ាងដូច្នេះ៖ « បទពិសោធន៍នេះ សម្រាប់ខ្ញុំ គឺជាបទពិសោធន៍មួយចង់ចាំ ហើយត្រូវធានាបាននូវនិរន្តរភាព។ វិស័យថ្មអារ គឺជាដំណោះស្រាយទី១ សម្រាប់ខ្ញុំកាន់ជានាយករដ្ឋមន្ត្រី ដែលទទួលបានលទ្ធផលជាផ្លែផ្កា។ ប៉ុន្តែអ្វីដែលឱ្យខ្ញុំចាប់អារម្មណ៍លើរឿងថ្មអារ គឺភាពជាគំរូនៃការដោះស្រាយ ហើយខ្ញុំសង្ឃឹមថា ទៅថ្ងៃមុខនឹងអាចដោះស្រាយនៅលើវិស័យផ្សេងទៀត»។ ការទម្លាក់អាករនាំចេញ គឺគ្រាន់តែជាផ្នែកមួយប៉ុណ្ណោះនៃការរីកចម្រើនវិស័យថ្មអារ នាពេលបច្ចុប្បន្ន។ បើតាមសម្តេច មានកត្តាគន្លឹះសំខាន់៣ទៀត ដែលធ្វើឱ្យវិស័យនាំចេញ«ថ្មអារ»របស់កម្ពុជាមានភាពជោគជ័យធំនោះ គឺកត្តាទី១. រដ្ឋាភិបាលមានយន្តការច្បាស់លាស់ ម៉ឺងម៉ាត់ ក្នុងការអនុវត្ត និងដោះស្រាយបញ្ហាឱ្យវិស័យឯកជនជាប្រចាំ។ កត្តាទី២. គឺមន្ត្រីអនុវត្តទាំងអស់ ត្រូវអនុវត្តដោយភាពស្មោះត្រង់ កុំបង្កើតបន្ទុកទៅលើវិស័យនេះ។ ត្រង់ចំណុចនេះសម្តេចបានពន្យល់យ៉ាងលម្អិត៖ « បើយើងដោះស្រាយតែអត្រាគយ តែបើមន្ត្រីពាក់ព័ន្ធផ្សេងៗបង្កើតបន្ទុក ក៏ធ្វើឱ្យវិស័យនេះមិនដួលក៏ត្រូវដួលដែរ។ ត្រូវកាត់អាក្រៅ ដោះអាក្នុង! ទាំងពីរនេះ ធ្វើឱ្យ[អស់បញ្ហា] អ៊ីចឹង ការចូលរួមដោយស្មោះត្រង់ពីមន្ត្រីរបស់យើង អនុវត្តភារកិច្ចបានត្រឹមត្រូវ ជួយដល់វិស័យឯកជន ដោយមិនបង្កើតបន្ទុកចំបាច់បន្ថែមទៀតទៅលើវិស័យថ្មអារនេះ។ សម្រាប់កតា្តទី៣ សំដៅទៅលើវិស័យឯកជនផ្ទាល់តែម្តង គឺត្រូវមានការចូលរួមជាមួយរដ្ឋាភិបាលដោយភាពស្មោះត្រង់ក្នុងការបង់ពន្ធត្រឹមត្រូវ និងស្រុះដៃគ្នា សាមគ្គីភាពគ្នារវាងវិស័យឯកជន។ សម្តេចនាយករដ្ឋមន្ត្រីបានបញ្ជាក់ថា ៖ «វិស័យថ្មអារ បានដើរតួនាទីនេះ។ នេះហើយជាគំរូដែលខ្ញុំចង់ឃើញវិស័យផ្សេងៗទៀត។ បានន័យថា វិស័យឯកជនក្នុងវិស័យថ្មអារ ស្រុះគ្នា ឯកភាពគ្នាជាក្រុមមួយ ហើយធ្វើការត្រង់ជាមួយរដ្ឋាភិបាល»។ សម្តេច បានចាត់ទុកភាពរីកចម្រើននៃវិស័យថ្មអារនាពេលបច្ចុប្បន្ន ជាលទ្ធផលជាទីមោទករបស់សម្តេចក្នុងនាមកាន់តំណែងជានាយករដ្ឋមន្ត្រីបានរយៈពេលជាង១ឆ្នាំមកនេះ។ «វិស័យថ្មអារនេះ ជាមោទនភាពខ្ញុំមួយ។ ថ្ងៃពេលក្រោយខ្ញុំសរសេរសៀវភៅពីបទពិសោធន៍ខ្ញុំពេលចូលនិវត្តន៍ទៅ ប្រហែលជាវិស័យថ្មអារនេះ ជាមួយវិស័យមួយដែលខ្ញុំចងចាំ។ ជោគជ័យដែលបានក្នុងរយៈពេលខ្លីកើននេះ បានមកពីយន្តការត្រួតពិនិត្យ ជំរុញការអនុវត្តដើម្បីឱ្យច្បាស់លាស់ ធ្វើការម៉ត់ចត់ ភាពបត់បែន ហើយមន្ត្រីអនុវត្តឯកភាពដោយភាពស្មោះត្រង់មិនបង្កើតបន្ទុកបន្ថែម និងវិស័យឯកជនធ្វើការរួមគ្នាដោយស្មោះត្រង់»។ ទាំងនេះជាការមើលឃើញរបស់សម្តេចហ៊ុន ម៉ាណែត ដែលចង់ឃើញវិស័យផ្សេងៗរួមគ្នាអនុវត្ត ឬដើរតាមគំរូរបស់វិស័យថ្មអារនេះ។ ជាមួយគ្នានេះ សម្តេចបានប្តេជ្ញាចិត្តធ្វើឱ្យវិស័យថ្មអារកម្ពុជា មានភាពរីកចម្រើននិរន្តរ៍៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9345.txt	ភ្នំពេញ៖ ផលិតផលក្នុងស្រុកសរុប (ផ.ស.ស.) សម្រាប់មនុស្សម្នាក់នៅកម្ពុជា រំពឹងឡើងដល់ ជិត ៣ ០០០ ដុល្លារ។ ចំនួននេះ កើនជាង៤០ភាគរយ(ច្បាប់ថវិកា) បើធៀបនឹងឆ្នាំ២០២៤។ នេះបើយោងតាមសេចក្តីប្រកាសព័ត៌មាន ស្តីពី លទ្ធផលកិច្ចប្រជុំពេញអង្គគណៈរដ្ឋមន្ត្រី កាលពីថ្ងៃទី២៥ ខែតុលា។	តាមការព្យាករ សេដ្ឋកិច្ចកម្ពុជានៅឆ្នាំ២០២៥ នឹងមានកំណើន ៦,៣ភាគរយ។ ការណ៍នេះ ធ្វើឱ្យផលិតផលក្នុងស្រុកសរុប (ផ.ស.ស.) ថ្លៃបច្ចុប្បន្នស្ថិតក្នុងរង្វង់ ២០៩ ១៦៣ ពាន់លានរៀល សមមូលនឹង ៥១ ៣៩៨ លានដុល្លារ។ ជាមួយគ្នានេះ ផ.ស.ស. សម្រាប់មនុស្សម្នាក់ក្នុងឆ្នាំ២០២៥ ត្រូវបានរំពឹងកើនដល់ចំនួន ២ ៩២៤ដុល្លារ ដែលឆ្នាំ២០២៤ មានត្រឹម ២ ០៧១ដុល្លារ។ លទ្ធផលកិច្ចប្រជុំពេញអង្គគណៈរដ្ឋមន្ត្រីបានបញ្ជាក់ថា អត្រាកំណើន ៦,៣ភាគរយ ដែលត្រូវរំពឹងនេះ គឺបានពីការគាំទ្រដោយវិស័យសេដ្ឋកិច្ចសំខាន់ៗ ដូចជា វិស័យឧស្សាហកម្ម នឹងមានកំណើន៨,៦ភាគរយ, វិស័យសេវាកម្ម នឹងមានកំណើន៥,៦ភាគរយ និងវិស័យកសិកម្ម នឹងកើនឡើង ១,១ ភាគរយ។ ចំណែកអតិផរណា ត្រូវបានព្យាករថា នឹងស្ថិតក្នុងរង្វង់ ២,៥ភាគរយ ក្នុងនោះ វិស័យសង្គមកិច្ចនៅតែត្រូវបានចាត់ទុកជាវិស័យអាទិភាពទី១។ ជុំវិញនៃការព្យាករ ផ.ស.ស សម្រាប់មនុស្សម្នាក់នៅកម្ពុជាមានទំហំជិត ៣០០០ដុល្លារ ក្នុងឆ្នាំ២០២៥ ត្រូវបាន លោកបណ្ឌិត ហុង វណ្ណៈ អ្នកជំនាញសេដ្ឋកិច្ច នៃរាជបណ្ឌិត្យសភាកម្ពុជា មើលឃើញថា មិនឆ្លុះបញ្ចាំងពីស្ថានភាពសេដ្ឋកិច្ចកម្ពុជា ជាពិសេសស្ថានភាពជាក់ស្តែងរបស់ប្រជាពលរដ្ឋ ដែលកំពុងប្រឈមនឹងវិបត្តិ។ លោក លើកឡើងបែបនេះ ក៏ព្រោះតែមើលឃើញពីស្ថានភាពបំណុលរបស់គ្រួសារ ឬបំណុលរបស់ពលរដ្ឋនៅក្នុងប្រព័ន្ធធនាគារ កំពុងជួបបញ្ហាច្រើនការសងត្រឡប់។ ក្រៅពីនេះ ស្ថានភាពអតិផរណានៅលើទីផ្សារបន្តមានកំណើនខ្ពស់ រួមជាមួយស្ថានភាពប្រាក់ចំណូល និងប្រាក់សន្សំជាក់ស្តែងរបស់ប្រជាពលរដ្ឋ ក៏បានធ្លាក់ចុះខ្លាំងផងដែរ។ ទន្ទឹមនឹងនេះ វិស័យទេសចរណ៍របស់កម្ពុជាក៏នៅបន្តធាក់ចុះ ខណៈការនាំចេញក៏នៅមានកម្រិត ដែលទិដ្ឋភាពជាក់ស្តែងទាំងនេះ មិនឆ្លើយតបនឹងការព្យាកររបស់រដ្ឋាភិបាលឡើយ។ លោកបណ្ឌិត ហុង វណ្ណៈ អ្នកជំនាញសេដ្ឋកិច្ច នៃរាជបណ្ឌិត្យសភាកម្ពុជា « ការព្យាករ ផ.ស.ស. សម្រាប់មនុស្សមា្នក់មានជិត៣០០០ដុល្លារ ក្នុងឆ្នាំ២០២៥ គឺវាខ្ពស់ពេក » ។ នេះជាការឡើងរបស់លោកបណ្ឌិត ហុង វណ្ណៈ ដែលបានធៀបនឹង១ទសវត្សរ៍មុន ផ.ស.ស សម្រាប់មនុស្សមា្នក់នៅកម្ពុជាមានប្រមាណ ១០០០ដុល្លារ រហូតដល់ឆ្នាំ២០២៤ ទំហំនេះ បានដល់ត្រឹម ២ ០៧១ដុល្លារ ប៉ុណ្ណោះ។ លោកបន្តពន្យល់ប្រាប់សារព័ត៌មានឌីជីថលថ្មីៗ (ThmeyThmey) យ៉ាងដូច្នេះ៖ « យើងគិតមើល! យើងប្រើពេលជាង១ទសវត្សរ៍ ទំរាំសព្វថ្ងៃយើងបាន ២ ០៧១ដុល្លារហ្នឹង។ តែនេះ ត្រឹម១ឆ្នាំ យើងព្យាករ ផ.ស.ស សម្រាប់មនុស្សមា្នក់ ឡើងដល់ ២ ៩២៤ដុល្លារ ក្នុងឆ្នាំ២០២៥ គឺវាលឿនខ្លាំងពេក ដែលមិនឆ្លុះបញ្ចាំងទៅនឹងទិដ្ឋភាពជាក់ស្តែងនៅក្នុងសង្គម-សេដ្ឋកិច្ចកម្ពុជាយើង » ។ តែយ៉ាងណាមិញ លោកបណ្ឌិត ហុង វណ្ណៈ មានសុទិដ្ឋិនិយមខ្ពស់ ចំពោះការបោះជំហានទៅមុខនៃកំណើនសេដ្ឋកិច្ចកម្ពុជា ដែលធ្វើឱ្យប្រាក់ចំណូលសម្រាប់ប្រជាពលរដ្ឋកម្ពុជាកើនឡើងជាបន្តបន្ទាប់ ស្របទៅតាមចក្ខុវិស័យរបស់រដ្ឋាភិបាល ក្នុងការអភិវឌ្ឍខ្លួនឱ្យក្លាយជាប្រទេសមានចំណូលមធ្យមកម្រិតខ្ពស់ នៅឆ្នាំ២០៣០ និងជាប្រទេសមានប្រាក់ចំណូលខ្ពស់នៅឆ្នាំ២០៥០។ គួរជម្រាបថា សេចក្តីព្រាងច្បាប់ស្តីពីហិរញ្ញវត្ថុសម្រាប់ការគ្រប់គ្រងឆ្នាំ២០២៥ ដែលកិច្ចប្រជុំពេញអង្គគណៈរដ្ឋមន្ត្រីបានអនុម័ត កាលពីថ្ងៃទី២៥ ខែតុលា នឹងត្រូវឆ្លងកាត់នីតិវិធីមួយចំនួនទៀត មុននឹងត្រូវក្លាយជាច្បាប់ថវិកាប្រចាំឆ្នាំ ២០២៥ ប្រកាសដាក់ឱ្យប្រើប្រាស់ជាផ្លូវការ។ ការព្យាករ ផ.ស.ស. របស់រដ្ឋាភិបាលសម្រាប់ឆ្នាំ២០២៥ គឺផ្អែកទៅតាមឆ្នាំគោល ២០១៤ ដែល ក្រសួងផែនការ ប្រកាសដាក់ឱ្យអនុវត្ត នៅថ្ងៃទី២ ខែកក្កដា ឆ្នាំ២០២៤។ ផ.ស.ស. គឺជាដំណើរការនៃការជំនួសឡើងវិញឆ្នាំគោលចាស់ (ឆ្នាំ២០០០) ដែលបានប្រើប្រាស់សម្រាប់ចងក្រង ផ.ស.ស. ជាង២០ឆ្នាំមកហើយ ជាមួយឆ្នាំគោលថ្មី (ឆ្នាំ២០១៤) ដើម្បីគណនាថ្លៃថេរ ផ.ស.ស. សម្រាប់វាស់វែងទំហំ និងកំណើនសេដ្ឋកិច្ច។ ការផ្លាស់ប្តូរឆ្នាំគោលនេះ ធ្វើឱ្យ ផ.ស.ស. របស់ប្រជាពលរដ្ឋម្នាក់ៗកើនដល់ជិត ៣០០០ដុល្លារ ក្នុងឆ្នាំ២០២៥។ ទំហំនេះ គឺត្រូវបានគិតតាមការប្រែប្រួលនៃថ្លៃទំនិញ រួមទាំងការបញ្ជូលនូវធាតុចូលមួយចំនួននៅក្នុងវិស័យសេដ្ឋកិច្ច ដូចជា៖ វិស័យហិរញ្ញវត្ថុ ដែលមានទំហំទឹកប្រាក់ធំនៅក្នុងសកម្មភាពសេដ្ឋកិច្ចជាតិ។ ដូច្នេះ នៅពេលរដ្ឋាភិបាលរៀបចំគោលថ្មីនេះឡើង ធ្វើឱ្យរចនាសម្ព័ន្ធសេដ្ឋកិច្ចត្រូវបានបូកបន្ថែម ហើយចែកនឹងចំនួនប្រជាជនកម្ពុជាសរុប ទើបធ្វើឱ្យសេដ្ឋកិច្ចកម្ពុជាមានទំហំធំ។ ទាំងនេះជាការពន្យល់របស់លោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ច នៅរាជបណ្ឌិត្យសភាកម្ពុជា។ លោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ច នៅរាជបណ្ឌិត្យសភាកម្ពុជា ថ្លែងក្នុងកិច្ចពិភាក្សានៃសន្និសីទមីក្រូហិរញ្ញវត្ថុ ឆ្នាំ២០២៤ នៅខេត្តសៀមរាប ។ រូបថត៖ CMA បណ្ឌិត គី សេរីវឌ្ឍន៍ បាននិយាយបន្តនិយាយយ៉ាងដូច្នេះ៖ « ជាក់ស្តែងទៅ សេដ្ឋកិច្ចយើង ដើរធំតាំងពីយូរណាស់មកហើយ ដោយវិស័យហិរញ្ញវត្ថុកើនឡើងតាំងពីឆ្នាំ២០០៦ ២០០៧ និង២០០៨ មកម្លេះ។ ក៏ប៉ុន្តែ ការគិត ផ.ស.ស.(GDP) ដែលយើងគណនាជាតួលេខ នាពេលកន្លងមក គឺយើងនៅប្រើឆ្នាំគោល២០០០។ ដូច្នេះហើយ បានជាយើងឃើញជាលេខហ្នឹងនៅស្ទើរ »។ លោកបន្ថែមថា រដ្ឋាភិបាលព្យាករសេដ្ឋកិច្ចកម្ពុជាមានកំណើនជាង៦ភាគរយក្នុងឆ្នាំ២០២៥ គឺបានដោយសារការគាំទ្រខ្ពស់ពីវិស័យមិនមែនឧស្សាហកម្ម និងវិស័យកាត់ដេរ។ បើតាមអ្នកជំនាញសេដ្ឋកិច្ចរូបនេះ វិស័យកាត់ដេរក្នុងឆ្នាំ២០២៤ គឺមានកំណើនដល់២៣ភាគរយឯណោះ ដែលជំរុញឱ្យឧស្សាហកម្មកម្ពុជាមានភាពរីកចម្រើនខ្លាំង។ ការណ៍នេះ ធ្វើឱ្យ ផ.ស.ស មានទំហំធំ ហើយចែកនឹងចំនួនប្រជាពលរដ្ឋកម្ពុជាសរុប១៧លានដុល្លារ នាំឱ្យ ផ.ស.ស.សម្រាប់ប្រជាពលម្នាក់ៗក៏កើនខ្ពស់ ដល់ជិត ៣០០០ដុល្លារ ក្នុងឆ្នាំ២០២៥។ « ក៏ប៉ុន្តែ បើសិនយើងទៅមើលប្រជាពលរដ្ឋជាក់ស្តែងវិញ គឺមិនមានចំណូលសម្រាប់ចាយទេ ដោយសារតែប្រជាពលរដ្ឋយើងបានប្រយោជន៍តែប្រាក់ឈ្មួលលើកម្លាំងពលកម្មទេ! យើងមិនទទួលបានប្រាក់ចំណេញពីវិស័យឧស្សាហកម្មសម្រាប់ចាយឡើយ ព្រោះវិស័យនេះមិនមែនជាដើមទុននៅក្នុងស្រុក។ ដូច្នេះ ប្រាក់ចំណេញពីវិស័យឧស្សាកម្មនេះ បានហូរចេញទៅក្រៅប្រទេសអស់មួយចំនួនដែរ»។ នេះជាមើលឃើញអ្នកជំនាញសេដ្ឋកិច្ចនៅរាជបណ្ឌិត្យសភាកម្ពុជារូបនេះ ដោយបន្តថា ផលិតកម្មនាំចេញរបស់កម្ពុជាក្នុងវិស័យសេដ្ឋកិច្ចមានកំណើនពិត ប៉ុន្តែខាងអ្នកប្រើប្រាស់នៅក្នុងស្រុកប្រឈមនឹងបញ្ហាមួយចំនួន ជាពិសេសបញ្ហាបន្ទុកបំណុលរបស់ពលរដ្ឋ។ បណ្ឌិត គី សេរីវឌ្ឍន៍ បានថ្លែងមកកាន់សារព័ត៌មានឌីជីថលថ្មីៗ(ThmeyThmey) យ៉ាងដូច្នេះ៖ « បន្ទុកបំណុលរបស់ពលរដ្ឋ។ បានន័យថា គាត់បានចំណូល១០០ដុល្លារមក គាត់ត្រូវដកលុយគាត់៨០ភាគរយ ដើម្បីសងបំណុលអស់ហើយហ្នឹង។ អ៊ីចឹង! គាត់អត់មានលុយសម្រាប់ចាយឡើយ ដែលការចំណាយគាំង ធ្វើឱ្យវិស័យលក់រាយហ្នឹង វាជាប់គាំងមកទល់សព្វថ្ងៃ»។ ការផ្លាស់ប្តូរឆ្នាំគោល ផ.ស.ស. ឆ្នាំ២០១៤ បានផ្អែកលើប្រភពទិន្នន័យសំខាន់ៗ រួមមាន ការជំរឿនសេដ្ឋកិច្ចឆ្នាំ២០១១, ជំរឿនកសិកម្មឆ្នាំ២០១៣, អង្កេតពាក់កណ្តាលជំរឿនសេដ្ឋកិច្ចឆ្នាំ២០១៤, អង្កេតសេដ្ឋកិច្ចសង្គមកិច្ចឆ្នាំ២០១៤ និងប្រភពទិន្នន័យរដ្ឋបាលផ្សេងទៀត ដូចជាជញ្ជីងទូទាត់ (ធនាគារជាតិនៃកម្ពុជា) ស្ថិតិហិរញ្ញវត្ថុរាជរដ្ឋាភិបាល (ក្រសួងសេដ្ឋកិច្ច និងហិរញ្ញវត្ថុ) ទិន្នន័យពាណិជ្ជកម្មអន្តរជាតិ (អគ្គនាយកដ្ឋានគយ និងរដ្ឋាករ កម្ពុជា) និងទិន្នន័យក្រសួង ស្ថាប័នផ្សេងទៀតរបស់រាជរដ្ឋាភិបាលកម្ពុជា។ លទ្ធផលបឋមការផ្លាស់ប្តូរឆ្នាំគោល ផ.ស.ស. ឆ្នាំ២០១៤ ត្រូវបានត្រួតពិនិត្យ និងពិភាក្សាជាច្រើនលើកជាមួយអ្នកជំនាញនៃក្រសួងសេដ្ឋកិច្ច និងហិរញ្ញវត្ថុ ធនាគារជាតិនៃកម្ពុជា មូលនិធិរូបិយវត្ថុអន្តរជាតិ និងស្ថាប័នស្ថិតិប្រទេសស៊ុយអែត និងបានបង្ហាញថា ទំហំសេដ្ឋកិច្ចកម្ពុជាមាន ៨៨,៩ ទ្រីលានរៀល ស្មើនឹង ២២,១លានដុល្លារ នៅឆ្នាំគោល២០១៤ បើធៀបនឹងឆ្នាំ២០០០ មានទំហំសេដ្ឋកិច្ច ៦៧,៤ទ្រីលានរៀល បានកើនឡីង ៣១,៩ ភាគរយ។ ឯកសារច្បាប់ថវិកាសង្ខេបឆ្នាំ ២០២៤ (Budget in Brief Fiscal Year 2024) ដែលផ្សព្វផ្សាយកាលពីចុងឆ្នាំ ២០២៣ បានសរសេរថា សេដ្ឋកិច្ចកម្ពុជានៅឆ្នាំ ២០២៤ ត្រូវបានព្យាករងើបឡើងវិញ ដោយរំពឹង សម្រេចក្នុងកំណើន ៦,៦ភាគរយ។ ការព្យាករនេះ ធ្វើឱ្យ ផ.ស.ស ថ្លៃបច្ចុប្បន្ន ស្ថិតក្នុងរង្វង់ ១៤២ ៩៥៧ ពាន់លានរៀល(ប្រមាណ ៣៥ ១៦៨ លានដុល្លារ) ស្របពេលដែល ផ.ស.ស. សម្រាប់មនុស្សម្នាក់ត្រូវបានរំពឹងកើនឡើងដល់ ២ ០៧១ ដុល្លារ បើប្រៀបធៀបនឹង ១ ៩១៧ដុល្លារ ក្នុងឆ្នាំ ២០២៣៕ លោកបណ្ឌិត ហុង វណ្ណៈ អ្នកជំនាញសេដ្ឋកិច្ច នៃរាជបណ្ឌិត្យសភាកម្ពុជា លោកបណ្ឌិត ហុង វណ្ណៈ អ្នកជំនាញសេដ្ឋកិច្ច នៃរាជបណ្ឌិត្យសភាកម្ពុជា លោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ច នៅរាជបណ្ឌិត្យសភាកម្ពុជា ថ្លែងក្នុងកិច្ចពិភាក្សានៃសន្និសីទមីក្រូហិរញ្ញវត្ថុ ឆ្នាំ២០២៤ នៅខេត្តសៀមរាប ។ រូបថត៖ CMA លោកបណ្ឌិត គី សេរីវឌ្ឍន៍ អ្នកជំនាញសេដ្ឋកិច្ច នៅរាជបណ្ឌិត្យសភាកម្ពុជា ថ្លែងក្នុងកិច្ចពិភាក្សានៃសន្និសីទមីក្រូហិរញ្ញវត្ថុ ឆ្នាំ២០២៤ នៅខេត្តសៀមរាប ។ រូបថត៖ CMA អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9346.txt	ភ្នំពេញ៖ កំណើនការនាំចេញរបស់កម្ពុជា បាននាំឱ្យតម្រូវការដឹកជញ្ជូនទំនិញមានការកើនឡើង។ ចរាចរណ៍ទំនិញ ចេញ-ចូលដែលដឹកជញ្ជូនតាមកុងតឺន័របានកើនឡើងជាងរ ៥ ដង ក្នុងរយៈពេល ១២ ឆ្នាំកន្លងមកនេះ។ គិតត្រឹម ឆ្នាំ២០៣០ គេរំពឹងថាទំហំពាណិជ្ជកម្ម ដែលធ្វើចរាចរណ៍តាមផ្លូវជាតិ និងតាមរយៈកំពង់ផែ អាកាសយានដ្ឋាន ព្រមទាំងឃ្លាំងស្តុកទំនិញនានា នឹងកើនឡើងទ្វេដង។ នេះបើយោងរបាយការណ៍សិក្សារបស់ធនាគារពិភពលោក (World Bank) ដែលមើលឃើញ ថ្លៃដឹកជញ្ជូន និងថ្លៃសេវាភស្តុភារកម្មខ្ពស់ គឺជាឧបសគ្គចម្បងៗ ចំពោះភាពប្រកួតប្រជែង និងការធ្វើពិពិធកម្មសេដ្ឋកិច្ចរបស់កម្ពុជា។	ដើម្បីអភិវឌ្ឍន៍ប្រព័ន្ធដឹកជញ្ជូនឱ្យកាន់តែប្រសើរ រដ្ឋាភិបាល បានរៀបចំផែនការមេគ្រប់ជ្រុងជ្រោយ ស្តីពី ប្រព័ន្ធដឹកជញ្ជូនអន្តរមធ្យោបាយ និងភស្តុភារកម្មកម្ពុជា (CITLS) សម្រាប់ឆ្នាំ ២០២៣- ២០៣៣ ដើម្បីគាំទ្រដល់ការលើកកម្ពស់សមិទ្ធិកម្ម និងប្រសិទ្ធភាពនៃវិស័យដឹកជញ្ជូន។ ជាពិសេស គឺដើម្បីគាំទ្រដល់ការ សម្រេចគោលដៅអភិវឌ្ឍន៍ជាតិ។ គម្រោងជាច្រើនដែលត្រូវបានដាក់ចេញនៅក្នុងផែនការមេនេះ កំពុងស្ថិតនៅក្នុងដំណាក់កាលបង្កើតជា ទស្សនទាន តម្រូវឱ្យមានការសិក្សាបច្ចេកទេសបន្ថែម ក៏ដូចជាការកំណត់អាទិភាពសិន មុនពេល ស្វែងរកធនធានហិរញ្ញប្បទានពីវិស័យសាធារណៈ និងឯកជន។ ធនាគារពិភពលោក បានបញ្ជាក់បែបនេះនៅក្នុងរបាយការណ៍របស់ខ្លួន ស្តីពី « ការតភ្ជាប់ក្នុងតំបន់របស់កម្ពុជា ៖ គន្លឹះសក្តានុពលពេញលេញ នៃច្រករបៀងដឹកជញ្ជូន » ដែលចេញផ្សាយជាសាធារណៈនាថ្ងៃទី២១ ខែវិច្ឆិកា។ របាយការណ៍ធនាគារពិភពលោកនេះ មានគោលបំណងបំពេញបន្ថែមលើកិច្ចខិតខំប្រឹងប្រែងរបស់រាជរដ្ឋាភិបាល ដោយផ្តោតលើការវិនិយោគក្នុងរយៈពេលខ្លីនិងសកម្មភាពគោលនយោបាយ ដើម្បីរំលេចពីឱកាសនៅតាមបណ្តោយរបៀងដឹកជញ្ជូនដែលមានស្រាប់នៅកម្ពុជា។ តាមរយៈការផ្តល់នូវទស្សនៈចេញពី ជ្រុងផ្សេងមួយទៀតអំពីតួនាទី និងសមិទ្ធកម្មនៃបណ្តាញ ផ្លូវថ្នល់ ផ្លូវទឹក និងផ្លូវសមុទ្រ ផ្លូវដែកដែលមានស្រាប់ និងការសម្រួលពាណិជ្ជកម្មឆ្លងដែន, របាយការណ៍នេះ ត្រូវបានរៀបចំឡើង ដើម្បីបំពេញបន្ថែមលើផែនការមេ គ្រប់ជ្រុងជ្រោយស្តីពីប្រព័ន្ធដឹកជញ្ជូន អន្តរមធ្យោបាយ និងភស្តុភារកម្មកម្ពុជា (CITLS)។ បើតាមធនាគារពិភពលោក ក្នុងដំណើរការអភិវឌ្ឍន៍ប្រព័ន្ធដឹកជញ្ជូនរយៈពេលខ្លី និងមធ្យម ត្រឹមឆ្នាំ២០៣៣នេះ កម្ពុជាត្រូវការទុនវិនិយោគប្រមាណ ១ ១២០លានដុល្លារ ដើម្បីកសាងបណ្តាញច្រករបៀងផ្លូវគោក ផ្លូវទឹក និងផ្លូវដែក ក្នុងស្រុកជាមួយប្រទេសវៀតណាម ថៃ និងឡាវ។ ក្នុងនោះ មានការកសាងរបៀងផ្លូវថ្នល់បូព៌ា-បស្ចិមថ្នាក់តំបន់ ដែលតភ្ជាប់ឡែមចាបាង - ប៉ោយប៉ែត - សៀមរាប - អូរយ៉ាដាវ - គុយញ៉ុន (ថៃ-កម្ពុជា-វៀតណាម និងកម្ពុជា-ឡាវ)។ ផ្លូវរបៀងទឹកក្នុងស្រុកដែលមានស្រាប់ពីរាជធានីភ្នំពេញ-វិបស្សនាក្អមសំណរ កៃម៉េប(កម្ពុជា-វៀតណាម)។ នេះជារបៀងពាណិជ្ជកម្មដ៏សំខាន់មួយនាពេលបច្ចុប្បន្ន។ របាយការណ៍វិភាគរបស់ធនាគារពិភពលោកបានបញ្ជាក់ថា ការប្រើប្រាស់ការដឹកជញ្ជូនតាមផ្លូវទឹកទន្លេមេគង្គកាន់តែច្រើន គឺជាជម្រើសមួយជំនួស ឱ្យការដឹកជញ្ជូនតាមផ្លូវគោក ទៅប្រទេសវៀតណាម ដែលមានថ្លៃចំណាយលើការដឹកជញ្ជូនទាបជាងគួរឱ្យកត់សម្គាល់ ទោះបីជាត្រូវ ចំណាយពេលវេលាធ្វើដំណើរយូរជាងក៏ដោយ។ កិច្ចប្រជុំលើកទី៤ នៃក្រុមប្រឹក្សាជាតិភស្ដុភារកម្ម ដើម្បីពិនិត្យវឌ្ឍនភាពនៃផែនការមេគ្រប់ជ្រុងជ្រោយស្ដីពីប្រព័ន្ធដឹកជញ្ជូនអន្តរមធ្យោបាយ និងភស្ដុភារកម្មកម្ពុជា ២០២៣-២០៣៣។រូបភាពដោយ៖ក្រុមប្រឹក្សាអភិវឌ្ឍន៍កម្ពុជា ចំពោះរបៀងផ្លូវដែកដែលមានស្រាប់ពី ប៉ោយប៉ែត - រាជធានីភ្នំពេញ - កំពង់ផែក្រុង ព្រះសីហនុ (កម្ពុជា-ថៃ) ក៏ត្រូវអភិវឌ្ឍន៍ផងដែរ។ សម្រាប់ការតភ្ជាប់ ទៅប្រទេសថៃ ការបង្កើនគុណភាពផ្លូវដែក ដែលមានស្រាប់ គឺជាជម្រើសមួយជំនួសឱ្យការដឹកជញ្ជូនតាម ផ្លូវគោកដែលមានថ្លៃចំណាយ លើការដឹកជញ្ជូនទាបជាង។ របៀងអាទិភាពទាំងខាងលើនេះ គឺជាផ្នែកមួយនៃរបៀងឆ្អឹងខ្នងសេដ្ឋកិច្ចដែលមានស្រាប់ សម្រាប់ធម្យាបាយដឹកជញ្ជូនទាំង៣របស់កម្ពុជា ផ្លូវគោក ផ្លូវទឹក និងផ្លូវដែក ដែលអាចធ្វើឱ្យប្រសើរឡើងជាមួយថ្លៃចំណាយទាប ក្នុងរយៈពេលខ្លី និងមធ្យម ធៀបនឹងរបៀងថ្មីៗ។ ការសិក្សារបស់ធនាគារពិភពលោកបានបញ្ជាក់ថា ៖«របៀងទាំងនេះ មិនប្រកួតប្រជែងគ្នាទេ ប៉ុន្តែបំពេញបន្ថែមឱ្យគ្នាទៅវិញទៅមក តាមរយៈការផ្តល់សេវាដល់តំបន់ភូមិសាស្ត្រផ្សេងៗគ្នា ក្នុងទីផ្សារក្នុងតំបន់ និងគោលដៅផ្សេងៗគ្នា»។ ទោះយ៉ាងណាក្តី ធនាគារពិភពលោក កត់សម្គាល់ឃើញថា វិធានការផ្លូវទឹក និងផ្លូវដែក ដែលមានការរៀបចំបានល្អ ឆ្លើយតបទៅនឹងចំណង់ចំណូលចិត្តរបស់អ្នកដឹកជញ្ជូន និងផ្តល់ផលប្រយោជន៍សំខាន់ក្នុងការកាត់បន្ថយការបញ្ចេញកាបូន បន្ថែមពីលើអត្ថប្រយោជន៍សេដ្ឋកិច្ច។ បើតាមធនាគារពិភពលោក ដើម្បីពង្រឹងការតភ្ជាប់ថ្នាក់តំបន់របស់កម្ពុជា លើការកែលម្អផ្លូវសៀមរាប-អូរ យ៉ាដាវ ជាផ្នែកមួយនៃរបៀងបូព៌ា-បស្ចិមរវាងប្រទេសថៃ កម្ពុជា និងវៀតណាម ដែលជារបៀងផ្លូវតែមួយ គត់ ភ្ជាប់កម្ពុជាទៅកាន់ប្រទេសឡាវ គឺត្រូវបានទុនវិនិយោគប្រមាណ ៥០០លានដុល្លាអាម៉េរិក។ ក្រោមផែនការមេ MPAC ២០២៥ ការតភ្ជាប់ផ្លូវនេះត្រូវបានផ្តល់អាទិភាព សម្រាប់ការកែលម្អ និងកំណត់ជាផ្លូវជាតិអាស៊ី លេខ ២១ តភ្ជាប់កម្ពុជាទៅគុយញ៉ុន ដែលជាកំពង់ផែដឹកជញ្ជូនសំខាន់មួយក្នុងស្រុក និងក្នុងតំបន់ នៅប្រទេសវៀតណាម។ ធនាគារពិភពលោក បានបញ្ជាក់ថា ការវិនិយោគលើហេដ្ឋារចនាសម្ព័ន្ធផ្លូវថ្នល់សំខាន់ៗ គួរតែ មានការបំពេញបន្ថែម ដោយការកែលម្អស្ថានភាព និងការបង្កើនភាពធន់នៃផ្លូវ ដែលតភ្ជាប់ទៅតំបន់ កសិកម្មនិងផលិតកម្ម ការធ្វើទំនើបកម្មច្រកឆ្លងកាត់ព្រំដែន និងការជំរុញការវិនិយោគឯកជន ដើម្បីអភិវឌ្ឍសេវាកម្មបន្ថែមតម្លៃ និងទីតាំងសម្រាប់បញ្ចូលទំនិញជាមួយគ្នា នៅតាមបណ្តោយរបៀង។ ដើម្បីទាញយកអត្ថប្រយោជន៍ពេញលេញ ពីការវិនិយោគលើផ្លូវថ្នល់ការធ្វើវិចារណកម្មពន្ធគយ (rationalizing duties) និងពន្ធពិសេសលើការនាំចូលរថយន្តដឹកទំនិញថ្មី និងការជំរុញការធ្វើ សុខដុមនីយកម្មស្តង់ដារបច្ចេកទេសយានយន្ត នឹងជួយលើកទឹកចិត្តឱ្យមានការជំនួសរថយន្តចាស់ៗ ដោយយានយន្តដែលមានទំហំធំជាង ស្អាតជាង និងសន្សំសំចៃជាង។ ការកែលម្អផ្លូវទឹកក្នុងស្រុកជាមួយប្រទេសវៀតណាម និងតំបន់កសិកម្មរបស់កម្ពុជា គឺត្រូវការទុនវិនិយោគប្រមាណ១២០លានដុល្លារ កំពង់ផែស្វយ័ត ក្រុងភ្នំពេញ (PPAP) ដើរតួនាទីសំខាន់ក្នុង ការធ្វើចរាចរណ៍ ទំនិញ ជាពិសេសសម្រាប់ ការនាំចេញទៅសហរដ្ឋអាម៉េរិក និងអាស៊ីខាងកើត តាមរយៈទន្លេមេគង្គ និងកំពង់ផែ សមុទ្រនៅប្រទេសវៀតណាម។ បើតាមធនាគារពិភពលោក ការវិនិយោគ ជាអាទិភាព ដើម្បីពង្រីកសមត្ថភាព និងបង្កើន ប្រសិទ្ធភាពផ្លូវទឹក រួមមាន៖ ការគាំទ្រដល់ផែនការវិនិយោគរបស់ PPAP សម្រាប់ការពង្រីក ស្ថានីយ៍កុងតឺន័រដ៏សំខាន់ នៅដំណាក់កាល ទី៤ (LM17) ដើម្បីបង្កើនសមត្ថភាពលើក ដាក់កុងតឺន័រទ្វេដង។ ទូកុងតឺន័រផ្ទុកទំនិញដែលត្រូវបានចរាចរចេញ-ចូល នៅកម្ពុជា តាមរយៈច្រកដឹកជញ្ជូននៃកំពង់ផែស្វយ័តភ្នំពេញ។ រូបថត៖ កំពង់ផែស្វយ័តភ្នំពេញ ជាមួយគ្នានេះ ត្រូវអភិវឌ្ឍកំពង់ផែរងតាមទន្លេសម្រាប់ការបញ្ចូលទំនិញ (នៅកំពង់ចាម សៀមរាប កំពង់ឆ្នាំង និងព្រែកក្តាម)។ ត្រូវជីកពង្រីកច្រកនាវាចរណ៍ ដើម្បីទទួលនាវាធំៗ, ត្រូវពង្រីកការដឹកជញ្ជូនតាម ទូកសណ្តោងតាមទន្លេ, ត្រូវបង្កើនសុវត្ថិភាព និងប្រសិទ្ធភាពនាវាចរណ៍ និងសម្រួល នីតិវិធីឆ្លងកាត់តាមផ្លូវទឹកឆ្លងដែន។ រដ្ឋត្រូវទុនវិនិយោគប្រមាណ៥០០លានដុល្លារ ដើម្បីកែលម្អប្រតិបត្តិការផ្លូវដែកមានស្រាប់ និងការតភ្ជាប់ហេដ្ឋារចនាសម្ព័ន្ធ ជាមួយថៃ ការងារអាទិភាពក្នុងការកែលម្អហេដ្ឋារចនាសម្ព័ន្ធ គឺត្រូវជួសជុលផ្លូវដែកដែលមានស្រាប់ ដែលមានគន្លងទទឹង១ ម៉ែត្រតាមបណ្តោយ ខ្សែផ្លូវភាគខាងជើងប្រវែង ៣៨៦គីឡូម៉ែត្រ (ហេដ្ឋារចនា សម្ព័ន្ធផ្លូវដែកជាកម្មសិទ្ធិរបស់ វិស័យសាធារណៈ)។ ជាមួយគ្នានេះ ក្រុមហ៊ុនវិនិយោគ ត្រូវទិញ និងដាក់ឱ្យ ប្រើប្រាស់នូវគ្រឿងចក្រថ្មី និងត្រូវពង្រឹង និងការធ្វើឌីជីថលនីយកម្ម ប្រព័ន្ធសញ្ញា។ រូបថត ពី Royal Railway Cambodia ការរៀបចំក្របខ័ណ្ឌច្បាប់ និងបទប្បញ្ញត្តិឱ្យបានកាន់តែប្រសើរសម្រាប់ ប្រតិបត្តិការផ្លូវដែក ក៏ជាចំណុចសំខាន់ក្នុងការអភិវឌ្ឍផ្លូវដែកនេះផងដែរ។ ការរៀបចំផែនការ អាជីវកម្មនាពេលអនាគត រួមទាំងសកម្មភាពរបស់រដ្ឋ និងឯកជនដែលចាំបាច់ ដើម្បីកែលម្អ ប្រតិបត្តិការផ្លូវដែក។ ដើម្បីរៀបចំដំណាក់កាលទីមួយនៃការបង្កើន គុណភាពផ្លូវដែក ដែលបង្កើនអត្ថប្រយោជន៍ ពីការវិនិយោគដល់កម្រិតអតិបរមា គួរមាន ការស្វែងយល់ផងដែរពីលទ្ធភាពពង្រីកការ តភ្ជាប់ផ្លូវដែកទៅស្ថានីយ៍កុងតឺន័រ LM17 របស់កំពង់ផែស្វយ័តក្រុងភ្នំពេញ។ បើតាមលោកស្រី Tania Meyer ប្រធានគ្រប់គ្រងធនាគារពិភពលោកប្រចាំកម្ពុជា ការសិក្សានេះបានប្រមូលផ្តុំភាគីពាក់ព័ន្ធសំខាន់ៗ ពីរដ្ឋាភិបាល វិស័យឯកជន និងដៃគូអភិវឌ្ឍន៍នានា ដើម្បីទាញយកប្រយោជន៍ពីសក្តានុពលដ៏ពេញលេញនៃវិស័យដឹកជញ្ជូន និងការតភ្ជាប់ក្នុងតំបន់របស់កម្ពុជា។ ក្នុងសេចក្តីប្រកាសព័ត៌មានរបស់ធនាគារពិភពលោក លោកស្រី Tania Meyer បានរៀបរាប់ថា ៖ «វិធានការដ៏ចាំបាច់មួយសម្រាប់ការអភិវឌ្ឍបណ្តាញដឹកជញ្ជូន នេះ នឹងជួយកែលម្អការប្រកួតប្រជែងរបស់កម្ពុជា រួមទាំងការទាញយកសក្តានុពលនៃការដឹកជញ្ជូនរបស់ខ្លួន និងការលើកកម្ពស់ពាណិជ្ជកម្មនៅក្នុងតំបន់»។ ជាមួយគ្នានេះ លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន បានបញ្ជាក់ថា ការតភ្ជាប់ក្នុងតំបន់ និងការអភិវឌ្ឍផ្នែកភស្តុភារកម្ម គឺជាអាទិភាពចម្បងរបស់កម្ពុជា។ «ហេតុនេះ គន្លឹះគឺស្ថិតនៅលើការពង្រឹងសមត្ថភាពរបស់យើង»។ លោករដ្ឋមន្ត្រីសាធារណការរូបនេះបាននិយាយបែបនេះនៅក្នុងសេចក្តីប្រកាសព័ត៌មានរបស់ធនាគារពិភពលោក ដែលអាទិភាពទាំងនេះ អាចជួយពង្រឹងជំហររបស់កម្ពុជាឱ្យដើរតួជាតួអង្គសំខាន់មួយក្នុងការតភ្ជាប់គ្នាក្នុងតំបន់ និងជំរុញពាណិជ្ជកម្មតាមខ្សែច្រវាក់ផ្គត់ផ្គង់ពិភពលោក៕ កិច្ចប្រជុំលើកទី៤ នៃក្រុមប្រឹក្សាជាតិភស្ដុភារកម្ម ដើម្បីពិនិត្យវឌ្ឍនភាពនៃផែនការមេគ្រប់ជ្រុងជ្រោយស្ដីពីប្រព័ន្ធដឹកជញ្ជូនអន្តរមធ្យោបាយ និងភស្ដុភារកម្មកម្ពុជា ២០២៣-២០៣៣។រូបភាពដោយ៖ក្រុមប្រឹក្សាអភិវឌ្ឍន៍កម្ពុជា ទូកុងតឺន័រផ្ទុកទំនិញដែលត្រូវបានចរាចរចេញ-ចូល នៅកម្ពុជា តាមរយៈច្រកដឹកជញ្ជូននៃកំពង់ផែស្វយ័តភ្នំពេញ។ រូបថត៖ កំពង់ផែស្វយ័តភ្នំពេញ រូបថត ពី Royal Railway Cambodia អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9347.txt	ភ្នំពេញ៖ « វេទិកាសន្តិសុខសាយប័រសម្រាប់យុវជន» នឹងត្រូវប្រារព្ធឡើងនៅមជ្ឈមណ្ឌលសហប្រតិបត្តិការកម្ពុជា-ជប៉ុន (CJCC) នារសៀលថ្ងៃទី២២ ខែធ្នូ ឆ្នាំ២០២៤។ វេទិកានេះ រៀបចំឡើងដោយក្រសួងប្រៃសណីយ៍ និងទូរគមនាគមន៍ ក្នុងគោលបំណងផ្តល់ចំណេះដឹងដល់សាធារណជន អំពីសុវត្ថិភាពសន្តិសុខសាយប័រ និងបង្កើនការការពារទិន្នន័យផ្ទាល់ខ្លួនពីការគំរាមកំហែងផ្សេងៗ នៅលើបណ្តាញអ៊ីនធឺណិត ស្របពេលដែលបទល្មើសឆបោកអនឡាញកំពុងតែកើនឡើង។	« វេទិកាសន្តិសុខសាយប័រសម្រាប់យុវជន» គឺជាផ្នែកមួយនៃគម្រោង « ខែនៃការយល់ដឹងអំពីសន្តិសុខសាយប័រ» ដែលប្រមូលផ្តុំដោយអ្នកជំនាញក្នុងវិស័យបច្ចេកវិទ្យា មកពីក្រសួង-ស្ថាប័នរដ្ឋ វិស័យឯកជន និងភាគីពាក់ព័ន្ធ»។ នេះបើយោងតាមសេចក្តីប្រកាសព័ត៌មានរបស់់ក្រសួងប្រៃសណីយ៍ កាលពីថ្ងៃទី១៣ ខែវិច្ឆិកា ដែលបានបញ្ជាក់ថា វេទិកានេះ គឺធ្វើឡើងដើម្បីផ្សព្វផ្សាយណែនាំពីសន្តិសុខសាយប័រ ចែករំលែកវិធីសាស្ត្រក្នុងការបង្ការ គ្រប់គ្រង និងឆ្លើយតបចំពោះការគំរាមកំហែងសន្តិសុខសាយប័រ ព្រមទាំងបង្កើតជាសង្គមមួយដែលមានសុវត្ថិភាពសម្រាប់កម្ពុជា។ ជាពិសេស វេទិកានេះ នឹងផ្តល់ឱកាសដល់អ្នកចូលរួមឱ្យទទួលបាននូវបទពិសោធអំពីការជ្រើសរើសជំនាញសិក្សា ឱកាសការងារ បដិវត្តន៍សន្តិសុខសាយប័រ និងអនាគតនៃវិស័យសន្តិសុខសាយ័រនៅកម្ពុជា ដ៏ដូចជាតំបន់ និងសកលលោក ផងដែរ។ សាធារណជន និងសិស្ស-និស្សិតដែលមានចំណាប់អារម្មណ៍ចំពោះវេទិកានេះ គឺអាចចុះឈ្មោះចូលរួមដោយសេរីឱ្យបានមុនថ្ងៃទី២០ ខែធ្នូ ឆ្នាំ២០២៤ ឬអាចសាកសួរព័ត៌មានបន្ថែមតាមរយៈលេខទូរសព្ទ ០១៥ ៥២០ ៧០៧៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9348.txt	បច្ចុប្បន្ន គ្រឹះស្ថានហិរញ្ញវត្ថុជាសមាជិកទាំង១៣២ របស់សមាគមីក្រូហិរញ្ញវត្ថុកម្ពុជា(CMA) ផ្តល់ឥណទានបានចំនួន ៥,១១ពាន់លានដុល្លារ ដល់ប្រជាពលរដ្ឋដែលជាអតិថិជន១,៥៥លានគណនី។ ជាមួយគ្នានេះ វិស័យនេះទទួលប្រាក់បញ្ញើ ២,២១ពាន់លានដុល្លាពីអតិថិជនជិត២លានគណនី ក្នុងនោះមាន ៦៧ភាគរយ គឺជាស្ត្រី។ នេះបើយោងតាមសេចក្តីប្រកាសព័ត៌មានរបស់ CMA នាថ្ងៃទី៥ ខែវិច្ឆិកា។	សមាគមីក្រូហិរញ្ញវត្ថុកម្ពុជា បានរៀបចំសន្និសីទមីក្រូហិរញ្ញវត្ថុប្រចាំឆ្នាំរបស់ខ្លួនដោយជោគជ័យ ដោយបានប្រមូលផ្តុំថ្នាក់ដឹកនាំ អ្នកបង្កើតគោលនយោបាយ និងដៃគូអន្តរជាតិ ក្រោមប្រធានបទ «និរន្តរភាព និងបរិយាបន្នមីក្រូហិរញ្ញវត្ថុ៖ បច្ចុប្បន្នភាព និងដំណើរវិវឌ្ឍន៍នៃវិស័យ»។ សន្និសីទដែលរៀបចំឡើងនៅខេត្តសៀមរាប នាថ្ងៃទី៤ ខែវិច្ឆិកា ឆ្នាំ២០២៤ ដែលបានបង្ហាញការប្តេជ្ញារបស់សមាគមក្នុងការពង្រីកបរិយាបន្នហិរញ្ញវត្ថុ និងលើកកម្ពស់កំណើនប្រកបដោយការទទួលខុសត្រូវស្របតាមគោលដៅអភិវឌ្ឍន៍សកល ព្រមទាំងធ្វើឱ្យកម្ពុជាក្លាយជាគំរូសម្រាប់ហិរញ្ញប្បទានប្រកបដោយនិរន្តរភាព។ បើតាមលោកស្រី ឌិត នីតា ប្រធានសមាគមីក្រូហិរញ្ញវត្ថុកម្ពុជា និរន្តរភាព និងបរិយាបន្នមីក្រូហិរញ្ញវត្ថុមិនមែនគ្រាន់តែជាគោលដៅប៉ុណ្ណោះទេ តែជាកត្តាចាំបាច់មិនអាចខ្វះបាន។ លោកស្រីបាននិយាយយ៉ាងដូច្នេះ៖ «យើងកំពុងធ្វើការងាររួមគ្នា ដើម្បីធ្វើឱ្យសេដ្ឋកិច្ចកម្ពុជាកាន់តែរឹងមាំ សមភាពសង្គមកាន់តែប្រសើរ និងប្រព័ន្ធហិរញ្ញវត្ថុដែលបម្រើប្រជាជនគ្រប់ៗរូប»។ លោកស្រី ឌិត នីតា ប្រធានសមាគមមីក្រូហិរញ្ញវត្ថុកម្ពុជា (CMA) រូបថត៖ CMA លើសពីនេះ លោកស្រី ឌិត នីតា បានបង្ហាញការប្តេជ្ញារបស់សមាគម ក្នុងការលើកកម្ពស់សិទ្ធិ និងកិច្ចការពារអតិថិជននៅទូទាំងសហគមន៍ជនបទ និងសហគមន៍ខ្វះខាត ដែលមាន៧៤,៤ភាគរយ នៃចំនួនប្រជាជនកម្ពុជា។ លោកស្រីបានបញ្ជាក់ថា ៖«គ្រឹះស្ថានហិរញ្ញវត្ថុជាសមាជិកទាំង១៣២ របស់សមាគមីក្រូហិរញ្ញវត្ថុកម្ពុជា បានដើរតួនាទីដ៏ចាំបាច់ក្នុងបេសកម្មនេះ ដោយបានផ្តល់ឥណទានចំនួន៥,១១ពាន់លានដុល្លារដល់អតិថិជន ១,៥៥លានគណនី និងទទួលប្រាក់បញ្ញើ ២,២១ពាន់លានដុល្លាពីអតិថិជនជិត ២លានគណនី ក្នុងនោះមាន ៦៧ភាគរយ ជាស្ត្រី»។ បើតាមប្រធានសមាគមមីក្រូហិរញ្ញវត្ថុកម្ពុជារូបនេះ កិច្ចខិតខំប្រឹងប្រែងដែលកើតចេញពីការប្តេជ្ញាចិត្តនេះ មិនត្រឹមតែផ្តល់លទ្ធភាពទទួលបានសេវាហិរញ្ញវត្ថុដល់ប្រជាជនប៉ុណ្ណោះទេ តែថែមទាំងបានបង្កើតការងារក្នុងស្រុកដោយផ្ទាល់ចំនួន ២១ ០០០នាក់ ដែលកំពុងបម្រើការងារតាមការិយាល័យចំនួន៩០០។ ជាមួយគ្នានេះ ភាពចាំបាច់នៃចំណេះដឹងហិរញ្ញវត្ថុអតិថិជន ការកសាងសមត្ថភាពគ្រឹះស្ថាន និងការប្រកាន់ខ្ជាប់នូវក្រមប្រតិបត្តិវិជ្ជាជីវៈតឹងរឹង គឺជាការបង្កើតបាននូវវិស័យហិរញ្ញវត្ថុប្រកបដោយតម្លាភាព និងភាពធន់។ លោកស្រី ឌិត នីតា បានអះអាងយ៉ាងមុតមាំថា ដើម្បីបង្កើននូវភាពធន់ និងតម្លាភាពក្នុងវិស័យនេះ សមាគមមីក្រូហិរញ្ញវត្ថុកម្ពុជា គឺនៅតែបន្តប្តេជ្ញាលើកកម្ពស់សហគមន៍ គាំទ្រកំណើនដោយនិរន្តរភាព និងចូលរួមយ៉ាងសកម្មក្នុងកិច្ចប្រឹងប្រែងសកលឆ្ពោះទៅរកការអភិវឌ្ឍសេដ្ឋកិច្ចប្រកបដោយបរិយាបន្ន៕ លោកស្រី ឌិត នីតា ប្រធានសមាគមមីក្រូហិរញ្ញវត្ថុកម្ពុជា (CMA) រូបថត៖ CMA អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9349.txt	ភ្នំពេញ៖ ក្រុមហ៊ុន Zhengzhou Chen’s Sun របស់ប្រទេសចិន ចាប់អាម្មណ៍ក្នុងការវិនិយោគលើដំណា ទុរេននៅកម្ពុជា។ ចំណាប់អារម្មណ៍នេះ ត្រូវបានបង្ហាញដោយលោកស្រី Xuemei Chen ស្ថាបនិក ក្រុមហ៊ុន Zhengzhou Chen’s Sun នៅចំពោះមុខប្រមុខរដ្ឋាភិបាល សម្តេច ហ៊ុន ម៉ាណែត។	សម្តេច ហ៊ុន ម៉ាណែត បានជួបពិភាក្សាការងារជាមួយលោកស្រី Xuemei Chen ក្នុងឱកាសចូលរួមកិច្ចប្រជុំកំពូលមហាអនុតំបន់មេគង្គ (GMS) លើកទី៨ បេសកកម្មនៅទីក្រុងគុនមិញ ខេត្តយូណាន ប្រទេសចិន ពីថ្ងៃទី៦-៧ ខែវិច្ឆិកា។ ក្នុងជំនួបនោះ ស្ថាបនិក ក្រុមហ៊ុនចិន Zhengzhou Chen’s Sun រូបនេះ បានលើកឡើងពី សក្ដានុពលខ្លាំងរបស់កម្ពុជាខាងវិស័យកសិកម្ម ជាពិសេស គឺឧស្សាហកម្មផ្លែឈើ (ដំណាំទុរេន)។ បើតាមការប្រកាសព័ត៌មាននៅលើបណ្តាញសង្គមរបស់រាជរដ្ឋាភិបាល ក្រុមហ៊ុនចិននៅខេត្តយូណានមួយនេះ គឺមានចំណាប់អារម្មណ៍ខ្លាំងលើការវិនិយោគក្នុងវិស័យកសិកម្មនៅកម្ពុជា។ « ពិសេស គឺការវិនិយោគលើដំណាំទុរេន និងរោងចក្រកែច្នៃ ដើម្បីនាំចេញមកកាន់ទីផ្សារប្រទេសចិន និងប្រទេសផ្សេងទៀត»។ នេះការបញ្ជាក់របស់រាជរដ្ឋាភិបាលដោយមើលឃើញថា ពីការវិនិយោគរបស់ក្រុមហ៊ុនចិននេះ នឹងចូលរួមចំណែកបង្កើតការងារ បង្កើនប្រាក់ចំណូល និងលើកកម្ពស់ជីវភាពប្រជាជននៅកម្ពុជា នាពេលអនាគត។ ដើម្បីឱ្យផែនការវិនិយោគនេះបានជោគជ័យ សម្តេច ហ៊ុន ម៉ាណែត បានលើកទឹកចិត្តក្រុមហ៊ុនឱ្យបន្តពិភាក្សាលម្អិត និងសហការជាមួយក្រសួង-ស្ថាប័នពាក់ព័ន្ធ រួមទាំងដៃគូក្នុងស្រុក។ សម្តេចបានបញ្ជាក់ថា៖ « ខ្ញុំស្វាគមន៍ចំណាប់អារម្មណ៍របស់ក្រុមហ៊ុនលើការវិនិយោគខាងវិស័យកសិកម្ម ជាពិសេសដំណាំទុរេន នៅកម្ពុជា។ ខ្ញុំសូមលើកទឹកចិត្តក្រុមហ៊ុនឱ្យបន្តពិភាក្សាលម្អិត និងសហការជាមួយក្រសួង-ស្ថាប័ន និងដៃគូក្នុងស្រុក សំដៅប្រែក្លាយផែនការវិនិយោគរបស់ក្រុមហ៊ុន ឱ្យចេញលទ្ធផលជាក់ស្ដែង ក្នុងពេលដ៏ខ្លីខាងមុខ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_935.txt	អាមេរិក បានប្រកាសពីការដាក់ទណ្ឌកម្មមួយទៀតលើក្រុមមន្រ្តីចិនដែលធ្វើការលើគោលនយោបាយហុងកុងចំពោះការធ្វើឱ្យធ្លាក់ចុះប្រជាធិបតេយ្យនៅទីក្រុងនេះ។ ទណ្ឌកម្មដែលប្រកាសនៅថ្ងៃទី១៦ ខែកក្កដា ជាការទាញទីក្រុងប៉េកាំងឱ្យទទួលខុសត្រូវលើអ្វីដែលកើតឡើងនៅតំបន់រដ្ឋបាលពិសេសមួយនេះដូចជាការចាប់ចងសកម្មជនប្រជាធិបតេយ្យ និងការធ្លាក់ចុះនីតិរដ្ឋជាដើម។	មន្រ្តីចិនចំនួន៧នាក់ដែលធ្វើនៅការិយាល័យកិច្ចការហុងកុងចំណុះក្រុមប្រឹក្សារដ្ឋចិន ត្រូវបានក្រសួងរតនាគារអាមេរិកបញ្ចូលក្នុងបញ្ជីជនបរទេសពិសេស ដែលត្រូវអនុវត្តទណ្ឌកម្ម។ អ្នកទាំង៧ដែលសុទ្ធសឹងជានាយករងការិយាល័យមានឈ្មោះឈិន តុង, ហឺ ជីង, លូ ស៊ីនីង, ឈីវ ហុង, ថាន ធៀនីវ, យ៉ាង ជៀនភីង និងយីន ចុងហ័រ។ ក្នុងសេចក្ដីថ្លែងការណ៍ដោយឡែក រដ្ឋមន្រ្តីការបរទេសអាមេរិក អាន់តូនី ប្លីងខិន និយាយថា ប៉ុន្មានឆ្នាំមកនេះ ក្រុមមន្ត្រីចិន បានបំពានស្ថាប័នប្រជាធិបតេយ្យជាប្រព័ន្ធ ពន្យារពេលការបោះឆ្នោត បណ្ដេញសមាជិកសភាជាប់ឆ្នោតពីតំណែង និងចាប់ខ្លួនមនុស្សរាប់ពាន់ដែលមិនយល់ស្របគោលនយោបាយរដ្ឋាភិបាល។ «ប្រឈមមុខការសម្រេចចិត្តរបស់ទីក្រុងប៉េកាំងដែលបានរឹតត្បិតបំណងប្រជាធិបតេយ្យរបស់ប្រជាជនហុងកុង យើងកំពុងចាត់វិធានការហើយ។ ថ្ងៃនេះយើងផ្ញើសារច្បាស់ថា អាមេរិកឈរជាមួយអ្នកហុងកុង។» លោក ប្លីងខិន បញ្ជាក់បែបនេះក្នុងសេចក្ដីថ្លែងការរបស់លោក។ ព្រមគ្នានឹងទណ្ឌកម្ម ក្រសួងរតនាគារអាមេរិក ក៏យោងដល់ការណែនាំរួមគ្នាមួយទៀតជាមួយក្រសួងការបរទេស ពាណិជ្ជកម្ម សន្តិសុខមាតុភូមិ ទាក់ទងក្ដីបារម្ភរបស់រដ្ឋាភិបាលក្រុងវ៉ាស៊ីនតោនលើក្រុមហ៊ុនអន្តរជាតិពាក់ព័ន្ធច្បាប់សន្តិសុខជាតិនៅហុងកុង។ ក្នុងការណែនាំនេះ ក្រុមហ៊ុននានា ត្រូវព្រមានថា អាចជួបហានិភ័យជាច្រើនដូចជាការលួចការណ៍សម្ងាត់ ការបង្ខំឱ្យផ្ទេរព័ត៌មាន ឬទិន្នន័យនានា និងអាចរងទណ្ឌកម្មទៀតផង។ តបនឹងទណ្ឌកម្ម និងការណែនាំខាងលើ ការិយាល័យស្នងការនៃក្រសួងការបរទេសចិនប្រចាំហុងកុង នៅថ្ងៃទី១៧ ខែកក្កដា ក៏រិះគន់អាមេរិកខ្លាំង និងហៅការដាក់ទណ្ឌកម្មនេះជាសកម្មភាពបង្ខំគ្មានហេតុផលរបស់អាមេរិក។ បើតាមទីភ្នាក់ងារព័ត៌មាន Xinhua ការិយាល័យដដែលនេះអះអាងថា ទង្វើរបស់អាមេរិកបំផ្លាញបរិយាកាសពាណិជ្ជកម្មនៅហុងកុង បំពានច្បាប់អន្តរជាតិ និងលូកលាន់កិច្ចការផ្ទៃក្នុងហុងកុង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9350.txt	រដ្ឋាភិបាល នឹងផ្តល់កម្ចីចំនួន ៥៩០ ៤៧០លានរៀល( ប្រមាណ១៤៥លានដុល្លារអាម៉េរិក) ឱ្យស្ថាប័ន៤ ដើម្បីពង្រឹងនូវសមត្ថភាពស្ថាប័ននីមួយៗក្នុងឆ្នាំ២០២៥។ បើតាមសេចក្តីព្រាងច្បាប់ ស្តីពី ហិរញ្ញវត្ថុសម្រាប់ការគ្រប់គ្រងឆ្នាំ២០២៥ ស្ថាប័នទាំង៤ ដែលនឹងទទួលបានកម្ចីពីរដ្ឋាភិបាលនោះ មាន អគ្គិសនីកម្ពុជា, រដ្ឋាករទឹកស្វយ័តភ្នំពេញ, រដ្ឋាករទឹកស្វយ័តខេត្តសៀមរាប និង ធនាគារអភិវឌ្ឍន៍ជនបទ និងកសិកម្ម។	សេចក្តីព្រាងច្បាប់ ស្តីពី ហិរញ្ញវត្ថុសម្រាប់ការគ្រប់គ្រងឆ្នាំ ២០២៥ (ច្បាប់ថវិកាជាតិឆ្នាំ២០២៥) ដែលក្រសួងសេដ្ឋកិច្ច និងហិរញ្ញវត្ថុ ចេញផ្សាយជាសាធារណៈកាលពីថ្ងៃទី៤ ខែវិច្ឆិកា បានបង្ហាញថា យ៉ាងច្បាស់ថា ក្នុងចំណោមថវិកាទាំងជាង១៤៥លានដុល្លារនោះ គឺមាន ២០៣ ៤៥០លានរៀល(ប្រមាណ៥០លានដុល្លារ) រដ្ឋនឹងផ្តល់ជាកម្ចីទៅឱ្យអគ្គិសនីកម្ពុជា ដើម្បីជំរុញការអភិវឌ្ឍវិស័យថាមពលអគ្គិសនី ខណៈរដ្ឋាទឹកស្វយ័តភ្នំពេញ ក៏នឹងទទួលកម្ចីក្នុងងចំនួននេះ ពីរដ្ឋ សម្រាប់អនុវត្ត គម្រោងពង្រីកសមត្ថភាពផ្គត់ផ្គង់ទឹកស្អាតនៅរាជធានីភ្នំពេញ។ ជាមួយគ្នានេះ រដ្ឋាករស្វយ័តខេត្តសៀមរាប នឹងបានកម្ចីពីរដ្ឋ ចំនួន ៦១ ៥០០លានរៀល (ប្រមាណ១៥,១៥លានដុល្លារ) សម្រាប់អនុវត្តគម្រោងពង្រីកសមត្ថភាពផ្គត់ផ្គង់ទឹកស្អាតខេត្តសៀមរាប។ ចំពោះ កម្ចីចំនួន១២២ ០៧០លានរៀល (ប្រមាណ៣០លានដុល្លារ) ដែលរដ្ឋផ្តល់ឱ្យធនាគារអភិវឌ្ឍន៍ជនបទ និងកសិកម្ម នៅឆ្នាំ២០២៥ គឺសម្រាប់ជាហិរញ្ញប្បទានគម្រោងវិនិយោគនៅតំបន់ឦសាន។ បើតាមសេចក្តីព្រាងច្បាប់ដដែល នៅឆ្នាំ២០២៥ រាជរដ្ឋាភិបាលគ្រោងចំណាយថវិការចំនួន ៣៧ ៩៥០ ៣៨៥ លានរៀល (ប្រមាណ៩ ៣០០ លានដុល្លារ)។ ចំនួននេះ ស្មើនឹង ១៨,១៤ ភាគរយ នៃផលិតផលក្នុងស្រុកសរុប (ផ.ស.ស.) ដែល ក្នុងនោះ ចំណាយចរន្តមាន ២៦ ០៥៤ ០១៩ លានរៀល (ប្រមាណ ៦ ៤០០ លានដុល្លារ) និងចំណាយមូលធន ១១ ៨៩៦ ៣៦៦ លានរៀល (ប្រមាណ ២ ៩០០ លានដុល្លារ) ។ ផ្អែកតាមការវាយតម្លៃនៃក្របខ័ណ្ឌហិរញ្ញវត្ថុសាធារណៈ រយៈពេលមធ្យមរបស់រាជរដ្ឋាភិបាល សេដ្ឋកិច្ចកម្ពុជានៅឆ្នាំ ២០២៥ ត្រូវបានព្យាកក្នុងអត្រាកំណើន ៦,៣ ភាគរយ ដែលធ្វើឱ្យ ផ.ស.ស. ថ្លៃបច្ចុប្បន្នស្ថិតក្នុងរង្វង់ ២០៩ ១៦៣ ពាន់លានរៀល សមមូលនឹងប្រមាណ ៥១ ៤៦៧ លានដុល្លារ ខណៈ ផ.ស.ស. សម្រាប់មនុស្សម្នាក់ត្រូវបានរំពឹង នឹងកើនដល់ ២ ៩២៤ ដុល្លារ។ ការរំពឹងទុកនៃកំណើន ៦,៣ ភាគរយ ត្រូវបានគាំទ្រដោយវិស័យសេដ្ឋកិច្ចសំខាន់ៗមួយចំនួន។ ដូចជា៖ វិស័យឧស្សាហកម្ម នឹងមានកំណើន ៨,៦ ភាគរយ, វិស័យសេវាកម្មនឹងមានកំណើន ៥,៦ ភាគរយ និងវិស័យកសិកម្ម នឹងកើនឡើង ១,១ភាគរយ។ ចំណែកអតិផរណា ត្រូវបានព្យាករថា នឹងស្ថិតក្នុងរង្វង់ ២,៥ ភាគរយ ក្នុងនោះ វិស័យសង្គមកិច្ចនៅតែត្រូវបានចាត់ទុកជាវិស័យអាទិភាពទី១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9351.txt	ភ្នំពេញ៖ រដ្ឋ សម្រេចផ្តល់ការលើកទឹកចិត្ដដល់សហគ្រាសផលិតកម្មភាពយន្តខ្មែរ និងសហគ្រាសផលិតការសម្តែងសិល្បៈបុរាណខ្មែរសម្រាប់រយៈពេល៥ឆ្នាំ (២០២៤-២០២៨)។ នេះបើយោងតាមសេចក្តីណែនាំរបស់ឧបនាយករដ្ឋមន្ត្រី អូន ព័ន្ធមុនី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ចេញផ្សាយជាសាធារណ នាថ្ងៃទី៦ ខែវិច្ឆិកា ដែលបញ្ជាក់ថា ការសម្រេចបែបនេះ ក្នុងគោលបំណងលើកស្ទួយវិស័យភាពយន្ត និងការសម្តែងសិល្បៈផ្សេងៗឱ្យមាននិរន្តរភាព និងដើម្បីឱ្យសិល្បករខ្មែរមានទីផ្សារការងារ សម្រាប់ទ្រទ្រង់ជីវភាព។	បើតាមសេចក្តីណែនាំ ស្តីពី «ការលើកទឹកចិត្តផ្នែកពន្ធដារសម្រាប់សហគ្រាសប្រកបអាជីវកម្មក្នុងវិស័យសិល្បៈ» រដ្ឋមន្ត្រីសេដ្ឋកិច្ចសម្រេចអនុញ្ញាតឱ្យ អគ្គនាយកដ្ឋានពន្ធដារ ព្យួរទុកពន្ធលើប្រាក់ចំណូលជូនសហគ្រាសផលិតកម្មភាពយន្តខ្មែរ និងផលិតការសម្តែងសិល្បៈបុរាណខ្មែរគ្រប់ទម្រង់។ ជាមួយគ្នានេះ លោក អូន ព័ន្ធមុនីរ័ត្ន ក៏អនុញ្ញាតឱ្យព្យួរទុកការអនុវត្តអាករពិសេស លើសេវាលំហែកម្សាន្ត ជូនដល់សហគ្រាសសម្តែងសិល្បៈបុរាណខ្មែរគ្រប់ទម្រង់ រួមទាំងអនុញ្ញាតឱ្យព្យួរទុកការអនុវត្តពន្ធកាត់ទុក១៥ភាគរយ លើសួយសារនៃទ្រព្យអរូបី (ការផ្តល់សិទ្ធិ បញ្ចាំងខ្សែភាពយន្តផលិតក្នុងស្រុក និងផលិតការសម្តែងសិល្បៈបុរាណខ្មែរគ្រប់ទម្រង់)។ សម្រាប់សិល្បការបុរាណ ដែលទទួលបានការលើកទឹកចិត្តផ្នែកពន្ធដារពីឆ្នាំ២០២៤-២០២៨ ដែរនោះ ក្រសួងសេដ្ឋកិច្ច អនុញ្ញាតព្យួរទុកការអនុវត្ត ពន្ធកាត់ទុក ១៥ភាគរយ លើសេវាកម្ម ចំពោះការទូទាត់ថ្លៃសេវាដល់សិល្បករក្នុងទម្រង់សិល្បៈបុរាណខ្មែរ។ ក៏រដ្ឋមន្ត្រីក្រសួងសេដ្ឋកិច្ចបានបញ្ជាក់ក្នុងសេចក្តីណែនាំរបស់ខ្លួនយ៉ាងច្បាស់ថា ចំពោះការទូទាត់ថ្លៃសេវា ដល់សិល្បករក្រៅពីទម្រង់សិល្បៈបុរាណខ្មែរ ត្រូវជាប់កាតព្វកិច្ចបង់ពន្ធកាត់ទុក ១៥ភាគរយ ស្របតាមច្បាប់និងលិខិតបទដ្ឋានគតិយុត្តស្តីពីពន្ធដារ ជាធរមាន។ ដើម្បីទទួលបានការលើកទឹកចិត្តផ្នែកពន្ធដារខាងលើ សហគ្រាសផលិតកម្មភាពយន្តខ្មែរ និងផលិតការសម្តែងសិល្បៈបុរាណខ្មែរ ត្រូវបំពេញកាតព្វកិច្ចចុះបញ្ជីពន្ធដារ កត់ត្រានឹងកាន់កាប់បញ្ជីកាគណនេយ្យឱ្យបានត្រឹមត្រូវ ដាក់លិខិតប្រកាសពន្ធប្រចាំខែនិងប្រចាំឆ្នាំ និងបំពេញកាតព្វកិច្ចសារពើពន្ធផ្សេងទៀត។ ក្រសួងសេដ្ឋកិច្ច និងហិរញ្ញវត្ថុ សង្ឃឹមយ៉ាងមុតមាំថា សហគ្រាសផលិតកម្មភាពយន្តខ្មែរ និងផលិតការសម្តែង សិល្បៈបុរាណខ្មែរទាំងអស់ នឹងយកចិត្តទុកដាក់អនុវត្តតាមខ្លឹមសារខាងលើនេះ ប្រកបដោយប្រសិទ្ធភាពខ្ពស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9352.txt	រយៈពេល១០ខែមកនេះ កម្ពុជា សម្រេចទំហំពាណិជ្ជកម្មជាមួយប្រទេសដៃគូក្នុងពិភពលោកបានប្រមាណ៤៥ពាន់លានដុល្លារអាម៉េរិក កើន ១៦,៥ភាគរយ ធៀបនឹងគ្រាដូចគ្នាកាលឆ្នាំ២០២៣។ ក្នុងនោះ ការនាំចេញរបស់កម្ពុជាសម្រេចបាន ២១,៥ពាន់លានដុល្លារ កើន១៦ភាគរយ ខណៈការនាំចូលកើន១៧ភាគរយ ដែលមានទំហំទឹកប្រាក់ជិត២៣,៥ពាន់លានដុល្លារ។ នេះបើតាមស្ថិតិពាណិជ្ជកម្មរបស់អគ្គនាយកដ្ឋានគយ និងរដ្ឋាករកម្ពុជា នៃក្រសួងសេដ្ឋកិច្ច និងហិរញ្ញវត្ថុ។	ស្ថិតិដដែលដែលអគ្គនាយកគយ បានចេញផ្សាយជាសាធារណៈ នាថ្ងៃទី១១ ខែវិច្ឆិកា បានបង្ហាញថា ប្រទេសដែលជាដៃគូពាណិជ្ជកម្មធំជាងរបស់កម្ពុជាក្នុងរយៈពេល១០ខែមកនេះ ពោលពីខែមករា ដល់ ខែតុលា ឆ្នាំ២០២៤ នោះគឺប្រទេសចិន មានទំហំពាណិជ្ជកម្មរួមគ្នាដល់ជាង ១២,៣ពាន់លានដុល្លារ កើនក្នុងអត្រា២៣ភាគរយ។ បន្ទាប់មក គឺសហរដ្ឋអាម៉េរិក ដែលមានទំហំពាណិជ្ជកម្មជាមួយកម្ពុជា ក្នុងចំនួនប្រមាណ៨,៤ពាន់លានដុល្លារ កើន៩,៧ភាគរយ។ សម្រាប់វៀតណាម ជាប្រទេសជាដៃគូពាណិជ្ជកម្មធំទី៣ របស់កម្ពុជា ដោយសម្រេចទំហំពាណិជ្ជកម្មរួមគ្នាបាន ៦,៤ពាន់លានដុល្លារ កើន ២១,៧ភាគរយ ខណៈទំនាក់ទំនងពាណិជកម្មរវាងកម្ពុជា-ចិន កើន១៤ភាគរយ ដែលមានទំហំទឹកប្រាក់ ៣ពាន់លានដុល្លារ។ ប្រទេសជប៉ុន ឈរនៅលំដាប់ទី៥នៃដៃគូពាណិជ្ជកម្មជាមួយកម្ពុជា ដែលសម្រេចរួមគ្នាបានជាង ១,៧ពាន់លានដុល្លារ កើនក្នុង១៧,១ភាគរយ។ កាណាដា ក្លាយជាប្រទេសដៃគូពាណិជ្ជកម្មធំលំដាប់ទី៦របស់កម្ពុជា ដែលសម្រេចបានជិត ៩៦០លានដុល្លារ កើន២៦,៩ភាគរយ ក្នុងរយៈពេល១០ខែមកនេះ។ ជាមួយគ្នានេះ ទំហំពាណិជ្ជកម្មរវាងកម្ពុជា-ឥណ្ឌូណេស៊ី ដែលជាប្រទេសធំជាងគេក្នុងតំបន់មានអាស៊ានមានជាងប្រមាណ៩០០លានដុល្លារ កើន៤,៩ភាគរយ និងប្រទេសដៃគូពាណិជ្ជកម្មរបស់កម្ពុជាធំលំដាប់ទី៨ គឺជាប្រទេសអេស្បាញ់ ដែលមានទំហំទឹកប្រាក់ប្រមាណ៨៨០លានដុល្លារ កើន៤២,៩ភាគរយ។ អាល្លឺម៉ង ជាប្រទេសដៃគូពាណិជ្ជកម្មធំលំដាប់ទី៩របស់កម្ពុជា ដែលសម្រេចទំហំពាណិជ្ជកម្មរួមគ្នាបាន៨៦០លានដុល្លារ កើន២ភាគរយ។ ដៃគូពាណិជ្ជកម្មធំលំដាប់ទី១០របស់កម្ពុជា នោះ ជាប្រទេសអង់គ្លស ដែលមានទំហំទឹកប្រាក់ប្រមាណ៨៥០លានដុល្លារ កើន១៥,៧ភាគរយ។ ប្រភេទទំនិញសំខាន់ៗ ដែលកម្ពុជានាំចេញទៅទីផ្សារអន្តរជាតិ រួមមាន៖ សម្លៀកបំពាក់ ស្បែកជើង កាបូប ផលិតផលកសិកម្ម (កៅស៊ូ, អង្ករ, គ្រាប់ស្វាយចន្ទី, ស្វាយ, ចេ…) គ្រឿងសង្ហារឹម ឧបករណ៍អគ្គិសនី រួមទាំងផលិតផលជាច្រើនផ្សេងៗទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9353.txt	បណ្តាក្រុមហ៊ុនបច្ចេកវិទ្យាធំៗនៅតំបន់ Silicon Valley កំពុងបង្ហាញសុច្ឆន្ទៈចំពោះលោក ដូណាល់ ត្រាំ ដោយសារក្រុមហ៊ុនទាំងនេះអាចទទួលបានអត្ថប្រយោជន៍ពីការសន្យារបស់ប្រធានាធិបតីជាប់ឆ្នោតរូបនេះ ក្នុងការគាំទ្រការអភិវឌ្ឍន៍បញ្ញាសប្បនិមិត្ម (AI) និងការប្រឈមមុខជាមួយចិន។	លោក Jeff Bezos បានផ្ញើសារអបអរសាទរភ្លាមៗបន្ទាប់ពីបានឃើញជ័យជម្នះនៃការការបោះឆ្នោតកាលពីសប្តាហ៍មុនថា ៖« សូមជូនពរឱ្យលោក ដូណាល់ ត្រាំ ទទួលបានជោគជ័យក្នុងការដឹកនាំ និងការបង្រួបបង្រួមអាម៉េរិកដែលយើងទាំងអស់គ្នាស្រឡាញ់»។ ស្ថាបនិកក្រុមហ៊ុន Amazon រូបនេះ មិនមែនជាអ្នកដឹកនាំបច្ចេកវិទ្យាខ្នាតយក្សតែមួយរូបទេ ដែលបង្ហាញឆន្ទៈយ៉ាងក្លៀវក្លាចំពោះលោក ត្រាំ។ នាយកប្រតិបត្តិនៃសាជីវកម្មបច្ចេកវិទ្យាធំៗដូចជា Google, Apple, Microsoft Satya Nadella និង OpenAI ក៏បានប្រកាសថា «ចង់សហការ» ជាមួយរដ្ឋបាលថ្មី ដើម្បីលើកកម្ពស់ការច្នៃប្រឌិត និងពង្រឹងតួនាទីដឹកនាំរបស់អាម៉េរិកដែរ។ ការណ៍នេះ គឺផ្ទុយស្រឡះពីឆ្នាំ ២០១៦ នៅពេលដែលជ័យជម្នះលើកដំបូងរបស់លោក ត្រាំ បានធ្វើឱ្យផ្អើលដល់តំបន់ Silicon Valley ដែលធ្លាប់តែគាំទ្រគណបក្សប្រជាធិបតេយ្យ។ ភាគច្រើននៃនាយកប្រតិបត្តិនៅពេលនោះ មិនចាប់អារម្មណ៍នឹងការអញ្ជើញពីសេតវិមានទេ។ ជាពិសេស ក្រុមអ្នកទទួលភ្ញៀវរបស់ពួកគេក៏ប្រឆាំងនឹងផែនការរបស់លោក ត្រាំ ក្នុងការកំណត់ការចេញទិដ្ឋាការសម្រាប់ពលករបរទេស ដែលជារឿងធម្មតាក្នុងចំណោមក្រុមហ៊ុនបច្ចេកវិទ្យាទាំងនេះ។ បើតាមកាសែត Le Monde ការផ្លាស់ប្តូរឥរិយាបទនៃបច្ចេកវិទ្យាធំនាពេលនេះ គឺដោយសារតែពួកគេ «ប្រយ័ត្នប្រយែង និងប្រាកដនិយម» បន្ទាប់ពីបានឆ្លងកាត់អាណត្តិដំបូងរបស់លោក ត្រាំ ដែលជារយៈពេលមួយកត់សម្គាល់នូវទំនាក់ទំនងត្រជាក់រវាងសេតវិមាន និងតំបន់ Silicon Valley ឆ្ងាយពីការរវើរវាយនៃអណត្តិលោក បារ៉ាក់ អូបាម៉ា។ ប៉ុន្តែក្រៅពីទិដ្ឋភាពនេះ មានហេតុផលមួយទៀតសម្រាប់មេក្រុមហ៊ុនបច្ចេកវិទ្យាធំៗទាំងនេះ ដែលសាទរចំពោះជ័យជម្នះរបស់លោក ត្រាំ លើកនេះ។ លោក ត្រាំ ធ្លាប់លើកឡើងថានឹងគាំទ្រយ៉ាងខ្លាំងដល់ការអភិវឌ្ឍន៍នៃបញ្ញាសិប្បនិមិត្ត (AI) ដែលជាបច្ចេកវិទ្យាដែលបង្កឱ្យមានការភ្ញាក់ផ្អើលចាប់តាំងពី ChatGPT chatbot បានកើតនៅចុងឆ្នាំ ២០២២។ លោក ត្រាំ ធ្លាប់អះអាងថា ៖« AI គឺគួរឱ្យខ្លាចណាស់ ប៉ុន្តែយើងត្រូវតែឈ្នះ ប្រសិនបើមិនដូច្នេះទេ។ ចិននឹងឈ្នះ»។ AI ជាផ្នែកមួយនៃយុគមាសថ្មីដែលនឹងមកដល់ ដោយលោក ត្រាំ បានលើកឡើងកាលពីខែកក្កដាថា ៖« AI ត្រូវការថាមពលអគ្គិសនីពីរដងច្រើនជាងបច្ចុប្បន្ននៅក្នុងប្រទេសរបស់យើង។ តើអ្នកអាចស្រមៃបានទេ?»។ លោកអំពាវនាវឲ្យមាន«ការផលិតថាមពលដ៏ច្រើន»។ នេះគឺជាសារដ៏គួរឱ្យចាប់អារម្មណ៍មួយសម្រាប់ក្រុមហ៊ុនយក្ស AI ដែលចង់ផ្តល់ថាមពលគ្រប់គ្រាន់សម្រាប់មជ្ឈមណ្ឌលទិន្នន័យ។ លោក ត្រាំ ក៏បានបង្ហាញការគាំទ្រចំពោះការបន្ធូរបន្ថយបទប្បញ្ញត្តិបញ្ញាសិប្បនិម្មិតដោយនិយាយនៅវេទិកាសាធារណៈថា រដ្ឋនឹងលុបចោលបទបញ្ជាប្រតិបត្តិដ៏គ្រោះថ្នាក់របស់លោក លោក ចូ បៃឌិន ដែលរារាំងការច្នៃប្រឌិត AI ។ លើសពីនេះ គោលនយោបាយប្រឆាំងការទុកចិត្ត និងការប្រកួតប្រជែងក៏អាចត្រូវបានបន្ធូរបន្ថយសម្រាប់បច្ចេកវិទ្យាធំដែរ ដោយសារតែលោក ត្រាំ ត្រូវការវានៅក្នុងសង្គ្រាមពាណិជ្ជកម្មជាមួយចិន។ តាមពិត ការបំពានលើការស៊ើបអង្កេតលើការគ្រប់គ្រងដែលផ្តោតលើ Google, Amazon, Meta និង Apple ត្រូវបានផ្តួចផ្តើមឡើងអំឡុងពេលអាណត្តិដំបូងរបស់លោក ត្រាំ។ បេក្ខជនជាប់ឆ្នោតអនុប្រធានាធិបតីរបស់លោក ត្រាំ លោក JD Vance បានស្នើម្តងហើយម្តងទៀតនូវគំនិតនៃការបំបែកសាជីវកម្មទាំងនេះ។ កាលពីពាក់កណ្តាលខែតុលា លោក ត្រាំ ហាក់ដូចជាច្រានចោលនូវលទ្ធភាពនៃការបំបែកក្រុមហ៊ុន Google ។ លោកបានពន្យល់ថា ៖« យើងត្រូវការក្រុមហ៊ុនធំៗ យើងមិនចង់ឱ្យចិនធ្វើជាម្ចាស់ក្រុមហ៊ុនទាំងនោះទេ។ បច្ចុប្បន្នចិនខ្លាច Google»។ ប្រព័ន្ធផ្សព្វផ្សាយយល់ថា ទីក្រុងវ៉ាស៊ីនតោនគួរតែចាត់ទុកបច្ចេកវិទ្យាធំជា «អាវុធ» ដើម្បីប្រឈមមុខនឹងប្រទេសចិន។ ចំណុចមួយទៀតដែលលោក ត្រាំ អាចក្លាយជាសម្ព័ន្ធមិត្តនៃសាជីវកម្មបច្ចេកវិទ្យារបស់អាម៉េរិកគឺស្ថិតនៅក្នុងការប្រជែងជាមួយសហភាពអឺរ៉ុប (EU)។ នៅពាក់កណ្តាលខែតុលា លោក ត្រាំ បាននិយាយថា នាយកប្រតិបត្តិ Apple លោក Tim Cook បានទូរស័ព្ទទៅត្អូញត្អែរអំពីការផាកពិន័យថ្មីៗនេះ ដែលក្រុមហ៊ុនត្រូវបង់ថ្លៃឲ្យទីក្រុងព្រុចសែល។ ទោះជាយ៉ាងណាក៏ដោយ វិស័យបច្ចេកវិទ្យា និងអ្នកសង្កេតការណ៍គួរតែរក្សាការប្រុងប្រយ័ត្ន ក្នុងការវិភាគ និងមិនទាញការសន្និដ្ឋានជាក់លាក់ឡើយ អំពីជោគវាសនារបស់ពួកគេនៅក្រោមអាណត្តិទីពីររបស់លោក ត្រាំ ។ នេះបើយោងតាម Le Monde ។ អំឡុងពេលបោះឆ្នោត លោក ត្រាំ បានទូរស័ព្ទទៅនាយកប្រតិបត្តិ Google លោក Sundar Pichai ដោយត្អូញត្អែរថា ម៉ាស៊ីនស្វែងរករបស់ពួកគេមិនបានផ្តល់ព័ត៌មានល្អគ្រប់គ្រាន់ និងបានគំរាមស្នើឱ្យក្រសួងយុត្តិធម៌កាត់ទោសលោកពីបទជ្រៀតជ្រែកការបោះឆ្នោត។ លោកក៏បានព្រមានដាក់គុកលោក Mark Zuckerberg ប្រសិនបើ
article_9354.txt	ភ្នំពេញ៖ កម្ពុជា កំពុងរៀបចំសេចក្តីព្រាងច្បាប់ស្តីពី «ជលផល» ដែលកិច្ចប្រជុំពិភាក្សាចុងក្រោយធ្វើឡើងក្រោមវត្តមាន លោក វង្សី វិស្សុត រដ្ឋមន្រ្តីទទួលបន្ទុកទីស្តីការគណៈរដ្ឋមន្រ្តី និងជាប្រធានក្រុមប្រឹក្សាអ្នកច្បាប់ នៅទីស្តីគណៈរដ្ឋមន្ត្រី នាថ្ងៃទី១៨ ខែវិច្ឆិកា។ បើតាមការប្រកាសព័ត៌មានរបស់អង្គភាពអ្នកនាំពាក្យរាជរដ្ឋាភិបាល សេចក្តីព្រាងច្បាប់នេះ នឹងត្រូវដាក់ឆ្លង កិច្ចប្រជុំពេញអង្គគណៈរដ្ឋមន្រ្តីនាពេលខាងមុខ។	សេចក្តីព្រាងច្បាប់ស្តីពី«ជលផល»នេះ ត្រូវបានរៀបចំឡើងដោយក្រសួងកសិកម្ម រុក្ខប្រមាញ់ និងនេសាទ ស្របតាមសភាពការណ៍វិវត្តឈានឡើងនៃសង្គម-សេដ្ឋកិច្ចកម្ពុជា ពិសេសការគ្រប់គ្រង និងអភិវឌ្ឍវិស័យជលផល។ អង្គភាពអ្នកនាំពាក្យរាជរដ្ឋាភិបាល បានបញ្ជាក់ថា សេចក្តីព្រាងច្បាប់នេះ នឹងរួមចំណែកផ្តល់នូវសារៈប្រយោជន៍ដូចជា៖ ការគ្រប់គ្រង ការពារ អភិរក្ស និងអភិវឌ្ឍធនធានជលផល ឱ្យមាននិរន្តភាព, ការពារផលប្រយោជន៍ប្រជានេសាទ សហគមន៍នេសាទ វារីវប្បករ និងអាជីវករដែលធ្វើអាជីវកម្មផលផលិតផលតជលផល។ ជាមួយគ្នានេះ ច្បាប់នេះនឹងគាំទ្រដល់ការអនុវត្តផែនការយុទ្ធសាស្រ្តវិស័យជលផល ស្របតាមគោលនយោបាយរបស់រាជរដ្ឋាភិបាល និងការបំពេញបាននូវលក្ខខណ្ឌតម្រូវនិងស្តង់ដារឱ្យមានសង្គិតភាពទៅនឹងបទដ្ឋានគតិយុត្តអន្តរជាតិ ដើម្បីឆ្លើយតបទៅនឹងបរិបទថ្មី ក្នុងការធ្វើសកលភាវូបនីយកម្ម និងសមាហរណកម្មទៅក្នុងតំបន់និងអន្តរជាតិ។ នេះជាការអះអាងរបស់អង្គភាពអ្នកនាំពាក្យរាជរដ្ឋាភិបាលដែល សេចក្តីព្រាងច្បាប់នេះនឹងកំណត់អំពីការគ្រប់គ្រង ការអភិរក្ស និងការអភិវឌ្ឍធនធានជលផលប្រកបដោយប្រសិទ្ធភាព និងនិរន្តរភាព សំដៅលើកកម្ពស់សន្តិសុខស្បៀងនិងសេដ្ឋកិច្ចជាតិ ព្រមទាំងធានាដល់ការការពារសិទ្ធិនិងផលប្រយោជន៍របស់ប្រជានេសាទ សហគមន៍នេសាទ វារីវប្បករ និងអាជីវករដែលធ្វើអាជីវកម្មផល ផលិតផលជលផល»។ បើតាមអង្គភាពអ្នកនាំពាក្យរាជរដ្ឋាភិបាល កិច្ចប្រជុំដែលដឹកនាំដោយលោក វង្សី វិស្សុត ខាងលើនេះ ផ្តោតលើការពិភាក្សា និងពិនិត្យឡើងវិញនូវរបាយការណ៍ផលប៉ះពាល់គតិយុត្ត (Regulatory Impact Assessment) នៃសេចក្តីព្រាងច្បាប់នេះ មកលើសង្គម និងសេដ្ឋកិច្ចកម្ពុជា។ ជាពិសេស ផលប៉ះពាក់មកលើជីវភាពរស់នៅប្រចាំថ្ងៃរបស់ប្រជាពលរដ្ឋ និងប្រជានេសាទ។ កិច្ចប្រជុំនេះ ក៏ពិភាក្សាអំពីការផ្ទេរ និងបែងចែកមុខងារនិងការទទួលខុសត្រូវ ពាក់ព័ន្ធការគ្រប់គ្រង ការអភិរក្ស និងការអភិវឌ្ឍជលផលទៅឱ្យរដ្ឋបាលថ្នាក់ក្រោមជាតិ និងជំរុញការធ្វើវារីវប្បកម្ម ពិសេសសម្រាប់ការនាំចេញ និងការកំណត់ប្រភេទឧបករណ៍នេសាទ ដោយធ្វើយ៉ាងណាកុំឱ្យមានការប៉ះពាល់ដល់ការនេសាទជាប្រពៃណីរបស់ប្រជានេសាទហើយទាំងការពារ-អភិរក្សធនធានជលផលឱ្យមានប្រសិទ្ធភាព និងនិរន្តរភាពបានថែមទៀត។ ក្រៅពីនេះ កិច្ចប្រជុំ ក៏បានផ្តោតអំពីវិធានពាក់ព័ន្ធនឹងការនាំចូលផល ផលិតផលជលផលជាលក្ខណៈពាណិជ្ជកម្ម។ បើតាមអង្គភាពអ្នកនាំពាក្យរាជរដ្ឋាភិបាល អង្គប្រជុំបានធ្វើការពិនិត្យ និងពិភាក្សាលើសេចក្តីព្រាងច្បាប់នេះ យ៉ាងផុលផុស ដើម្បីត្រៀមដាក់ឆ្លងកិច្ចប្រជុំពេញអង្គគណៈរដ្ឋមន្រ្តីនាពេលខាងមុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9355.txt	ភ្នំពេញ៖ គណៈកម្មការគ្រប់គ្រង និងអភិវឌ្ឍន៍ទេសចរណ៍សៀមរាប-អង្គរ ( គ.អ.ទ.ស.) កំពុងជំរុញភាគីពាក់ព័ន្ធក្នុងការរៀបចំវិធានការគន្លឹះអភិវឌ្ឍន៍ទេសចរណ៍ខេត្តសៀមរាប-អង្គរ ឆ្នាំ២០២២៥ និងផែនការអភិវឌ្ឍន៍ទេសចរណ៍ខេត្តសៀមរាប ឆ្នាំ២០២៥-២០២៨។ ការជំរុញ គឺដើម្បីបង្កើតផែនការទាក់ទាញទេសចរមកលេងកម្សាន្តខេត្តសៀមរាប ឱ្យបានទាំងក្នុងរដូលកាលភ្ញៀវទេសចរទាប (Low Season) និងខ្ពស់ (High Season) ។	លោក ថោង ខុន ទេសរដ្ឋមន្ត្រី និងជាប្រធានគណៈកម្មការគ្រប់គ្រង និងអភិវឌ្ឍន៍ទេសចរណ៍សៀមរាប-អង្គរ( គ.អ.ទ.ស.) បានដឹកនាំកិច្ចប្រជុំប្រមូលធាតុចូលពីភាគីពាក់ព័ន្ធក្នុងវិស័យទេសចរណ៍ ដើម្បីធ្វើសេចក្តីព្រោង ស្តីពី វិធានការគន្លឹះអភិវឌ្ឍន៍ទេសចរណ៍ខេត្តសៀមរាប-អង្គរ ឆ្នាំ២០២២៥ និងផែនការអភិវឌ្ឍន៍ទេសចរណ៍ខេត្តសៀមរាបឆ្នាំ២០២៥-២០២៨ នៅទីស្តីការគណៈរដ្ឋមន្ត្រី នាព្រឹកថ្ងៃទី៧ ខែវិច្ឆិកា។ កិច្ចប្រជុំនេះ ក៏មានវត្តមាន លោកស្រី ភឿង សកុណា រដ្ឋមន្ត្រីក្រសួងវប្បធម៌ និងវិចិត្រសិល្បៈ , លោក នេត្រ ភក្ត្រា រដ្ឋមន្ត្រីក្រសួងព័ត៌មាន និង លោក ទិត ចន្ថា រដ្ឋលេខាធិការប្រចាំការក្រសួងទេសចរណ៍... ផងដែរ។ កិច្ចប្រជុំខាងលើបានឯកភាពលើសេចក្តីព្រាងសេចក្តីសម្រេចរាជរដ្ឋាភិបាល ស្តីពី ការដាក់ឱ្យអនុវត្ត «វិធានការគន្លឹះអភិវឌ្ឍន៍ទេសចរណ៍ខេត្តសៀមរាប ឆ្នាំ២០២៥» សំដៅដាក់ចេញនូវវិធានការបន្ទាន់ចំពោះមុខ។ វិធានការគន្លឹះនេះត្រូវបានរៀបចំឡើងដើម្បីកែលម្អ និងដោះស្រាយរាល់បញ្ហាប្រឈមនៅតាមខ្សែច្រវាក់តម្លៃ នៃការធ្វើដំណើរទេសចរជាតិ និងអន្តរជាតិមកកាន់ខេត្តសៀមរាប។ ក្នុងវិធានការគន្លឹះ នឹងត្រូវអនុវត្តជាពីចង្កោម គឺទាក់ទាញភ្ញៀវទេសចរអន្តរជាតិ និងភ្ញៀវទេសចរក្នុងស្រុកមកទស្សនាខេត្តសៀមរាម។ វិធានការចង្កោមទី១ ដើម្បីទាក់ទាញភ្ញៀវទេសចរអន្តរជាតិមកទស្សនាខេត្តសៀមរាប គឺមានវិធានការគន្លឹះចំនួន៥។ ក្នុងនោះ មានការផ្សព្វផ្សាយឱ្យស្គាល់ និងទាក់ទាញឱ្យមកទស្សនាខេត្តសៀមរាប, ការបង្កលក្ខណៈងាយស្រួលដល់ការសម្រេចចិត្ត និងការរៀបចំដំណើរទេសចរណ៍មកកាន់ខេត្តសៀមរាប។ ការបង្កលក្ខណៈងាយស្រួលក្នុងការមកដល់របស់ភ្ញៀវទេសចរនៅខេត្តសៀមរាប, ការសម្រួលដល់ដំណើរកម្សាន្តក្នុងខេត្តសៀមរាប ស្របតាមទិសស្លោក «សៀមរាប៖ តារារះនាទិសឧត្តរ» និងដំណើរវិលត្រឡប់ទៅវិញប្រកបដោយការចងចាំល្អ។ ចំពោះវិធានការចង្កោមទី២ គឺការបង្កើនភាពទាក់ទាញសម្រាប់ភ្ញៀវទេសចរជាតិមកទស្សនាខេត្តសៀមរាប និងការបង្កើនភាពទាក់ទាញសម្រាប់ភ្ញៀវទេសចរបរទេសផ្ទៃក្នុង។ ជារួម សេចក្តីព្រាង «វិធានការគន្លឹះអភិវឌ្ឍន៍ទេសចរណ៍ខេត្តសៀមរាប ឆ្នាំ២០២៥» គឺ មានវិធានការគន្លឹះចំនួន៧ វិធានការចំនួន២៤ និងសកម្មភាពចំនួន៧៣ ដែលនឹងត្រូវអនុវត្តសម្រាប់រយៈពេលពេញមួយឆ្នាំ២០២៥។ ទន្ទឹមនេះ សេចក្តីព្រាងវិធានការគន្លឹះនេះ ក៏បានរំលេចអំពីសកម្មភាពស្នើឡើងដែលត្រូវអនុវត្តដោយក្រសួងស្ថាប័ន អង្គភាពពាក់ព័ន្ធ ទាំងអង្គភាពនាំមុខ និងអង្គភាពចូលរួមអនុវត្ត រួមជាមួយនឹងការបញ្ជាក់ពីក្របខណ្ឌពេលវេលាសម្រាប់ការអនុវត្តសកម្មភាពនីមួយៗច្បាស់លាស់ ផងដែរ។ ចំពោះសេចក្តីព្រាង «ផែនការអភិវឌ្ឍន៍ទេសចរណ៍ខេត្តសៀមរាបឆ្នាំ២០២៥-២០២៨» មានចក្ខុវិស័យស្តារ និងលើកស្ទួយវិស័យទេសចរណ៍ខេត្តសៀមរាបឱ្យបានល្អប្រសើរ។ បើតាម គ.អ.ទ.ស ក្នុងនោះ គឺមានការជំរុញការទាក់ទាញភ្ញៀវទេសចរអន្តរជាតិ និងក្នុងស្រុកឱ្យទៅលម្ហែកម្សាន្តយ៉ាងច្រើនកុះករនៅខេត្តសៀមរាប, ការបង្កើនការរីកលូតលាស់អាជីវកម្មទេសចរណ៍ និងអាជីវកម្មក្នុងវិស័យគាំទ្រនៅខេត្តសៀមរាប និងការធ្វើឱ្យប្រជាពលរដ្ឋនៅក្នុងខេត្តសៀមរាប និងតំបន់ជុំវិញទទួលបានផលពីការរីកចម្រើននៃវិស័យទេសចរណ៍ឡើងវិញ។ លោក ថោង ខុន បានបញ្ជាក់ថា សេចក្តីព្រាង «ផែនការអភិវឌ្ឍន៍ទេសចរណ៍ខេត្តសៀមរាបឆ្នាំ២០២៥-២០២៨» ត្រូវបានរៀបចំឡើងដើម្បីកំណត់នូវសកម្មភាពដែលផ្តល់ផលភ្លាមៗសម្រាប់រយៈពេលខ្លី និងរយៈពេលមធ្យម តាមរយៈការធ្វើអាទិភាវូបនីយកម្មសកម្មភាពរបស់គ្រប់តួអង្គលើការគ្រប់គ្រង ការអភិវឌ្ឍ និងការផ្សព្វផ្សាយទេសចរណ៍ខេត្តសៀមរាប ដោយបន្ស៊ីពីខ្លឹមសារនៃផែនការមេអភិវឌ្ឍន៍ទេសចរណ៍ខេត្តសៀមរាបឆ្នាំ២០២១-២០៣៥។ ជាពិសេស គឹស្របតាមការវិវត្តជាក់ស្តែងនៃបរិបទទីផ្សារទេសចរណ៍ក្រោយវិបត្តិកូវីដ-១៩ ដើម្បីទាក់ទាញភ្ញៀវទេសចរចម្រុះជាតិសាសន៍មកកម្សាន្តក្នុងខេត្តសៀមរាបឱ្យបានគ្រប់រដូវកាល មកច្រើនដង ស្នាក់នៅយូរ និងចំណាយច្រើនជាងមុន។ ផែនការនេះ នឹងវាយតម្លៃ រួមទាំងវិភាគស្ថានភាពទេសចរណ៍ ទាំងផ្នែកតម្រូវការ និងផ្គត់ផ្គង់ក្នុងឧស្សាហកម្មទេសចរណ៍ខេត្តសៀមរាប ខ្សែច្រវាក់តម្លៃទេសចរណ៍អន្តរជាតិមកខេត្តសៀមរាប (ឥរិយាបថ ទំនោរក្នុងការធ្វើដំណើរទេសចរណ៍) និងបញ្ហាប្រឈម ព្រមជាមួយនឹងការសិក្សាការរៀបចំអភិក្រមយុទ្ធសាស្ត្រ និងសេណារីយ៉ូនៃការស្តារ និងលើកស្ទួយវិស័យទេសចរណ៍ខេត្តសៀមរាប ក្រោយពេលវិបត្តិ ដោយមានសូចនាករសមិទ្ធកម្មសម្រាប់ឆ្នាំ២០២៨។ រួមមាន៖ ចំនួនភ្ញៀវរយៈពេលស្នាក់នៅជាមធ្យម អត្រាប្រើប្រាស់បន្ទប់ស្នាក់នៅ (Hotel Occupancy Rate) និងចំណាយរបស់ភ្ញៀវ ព្រមជាមួយការដាក់ចេញនូវសសរស្តម្ភចំនួន៥ ថែមទៀត។ ក្នុងនោះ មានការធ្វើពិពិធកម្ម និងលើកកម្ពស់អត្តសញ្ញាណ «សៀមរាប៖ តារារះនាទិសឧត្តរ», ការពង្រីកទីផ្សារទេសចរណ៍ចម្រុះមកកាន់ខេត្តសៀមរាប, ការលើកកម្ពស់ភាពប្រកួតប្រជែងគោលដៅទេសចរណ៍ខេត្តសៀមរាប, ការលើកកម្ពស់ខេត្តសៀមរាបជាគោលដៅគួរឱ្យចងចាំ និងផ្តល់នូវបទពិសោធន៍ទេសចរណ៍ល្អ និងការកាត់បន្ថយគម្លាតរដូវកាលទេសចរណ៍នៅខេត្តសៀមរាប។ បើតាម គ.អ.ទ.ស ការព្យាករសេណារីយ៉ូនៃការស្តារ និងលើកស្ទួយទេសចរណ៍ខេត្តសៀមរាបសម្រាប់រយៈពេល៤ឆ្នាំ (២០២៥-២០២៨) អាចលេចឡើងក្រោមរូបភាពជាពីរសេណារីយ៉ូ។ សេណារីយ៉ូទីមួយដែលស្ថានភាពគ្មានកិច្ចអន្តរាគមន៍៖ តាមការព្យាករឆ្ពោះទៅឆ្នាំ២០២៨ ខេត្តសៀមរាបរំពឹងទទួលបានភ្ញៀវទេសចរអន្តរជាតិប្រមាណ២,៥លាននាក់ និងទេសចរក្នុងស្រុក៣លាននាក់។ សេណារីយ៉ូទីពីរ ដែលស្ថានភាពមានកិច្ចអន្តរាគមន៍ និងគោលនយោបាយគាំទ្រ៖ ខេត្តសៀមរាបរំពឹងទទួលបានភ្ញៀវទេសចរអន្តរជាតិប្រមាណ៤លាននាក់ ភ្ញៀវទេសចរក្នុងស្រុកប្រមាណ៤លាននាក់ នៅឆ្នាំ២០២៨។ ជាលទ្ធផល នៅឆ្នាំ២០២៨ ករណីមានការអនុវត្ត និងដាក់ចេញផែនការបានល្អប្រសើរ (សេណារីយ៉ូទី២) ខេត្តសៀមរាប នឹងមានសមត្ថភាពទទួលស្វាគមន៍ភ្ញៀវទេសចរប្រមាណ៨លាននាក់ (ក្នុងនោះ ទេសចរអន្តរជាតិចំនួនប្រមាណ៤លាននាក់ និងទេសចរក្នុងស្រុកប្រមាណ៤លាននាក់) និងការចំណាយសរុបចាក់បញ្ចូលសេដ្ឋកិច្ចខេត្តសៀមរាបប្រមាណ៣,៩៨ពាន់លានដុល្លារអាម៉េរិក ជាមួយនឹងអត្រាបន្ទប់ប្រើប្រាស់ (Occupancy Rate) ឈានដល់ប្រមាណ៩០ភាគរយ។ ដើម្បីសម្រេចបាននូវលទ្ធផលនេះ លោក ថោង ខុន បានស្នើដល់លេខាធិការដ្ឋាន គ.អ.ទ.ស. យកមតិយោបល់ និងធាតុចូលដែលទទួលបានពីអង្គប្រជុំនាព្រឹកនេះ ក៏ដូចជាយោបល់ជាលាយលក្ខអក្សរពីក្រសួងស្ថាប័នពាក់ព័ន្ធ ទៅកែសម្រួលឱ្យបានឆាប់ ដើម្បីត្រៀមដាក់ទៅទីស្តីការគណៈរដ្ឋមន្រ្តី មុននឹងឆ្លងនាយករដ្ឋមន្ត្រី។ បើតាមលោកថោង ខុន សេចក្តីព្រាងច្បាប់ ស្តីពី ការរៀបចំវិធានការគន្លឹះអភិវឌ្ឍន៍ទេសចរណ៍ខេត្តសៀមរាប-អង្គរ ឆ្នាំ២០២២៥ និងផែនការអភិវឌ្ឍន៍ទេសចរណ៍ខេត្តសៀមរាបឆ្នាំ២០២៥-២០២៨ នឹងអនុម័តឱ្យប្រើប្រាស់ជាផ្លូវការនៅដំណាច់ឆ្នាំ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9356.txt	ភ្នំពេញ៖ ទំនាក់ទំនងពាណិជ្ជកម្មរវាងកម្ពុជានិងអេមីរ៉ាតអារ៉ាប់រួម សម្រេចបានក្នុងទំហំទឹកប្រាក់ ៧៥លានដុល្លារអាម៉េរិក នារយៈពេល១០ខែមកនេះ។ ពោលទំហំនេះ បានកើនក្នុងអត្រា៧ភាគរយធៀបទៅនឹងរយៈពេលដូចគ្នាក្នុងឆ្នាំ២០២៣ បន្ទាប់ពីកិច្ចព្រមព្រៀងភាពជាដៃគូសេដ្ឋកិច្ចគ្រប់ជ្រុងជ្រោយ រវាងកម្ពុជា និងអេមីរ៉ាតអារ៉ាប់រួម(Cambodia-UAE CEPA) បានចូលជាធរមាន កាលពីថ្ងៃទី៣១ ខែមករា ឆ្នាំ២០២៤។	បើតាមសេចក្តីប្រកាសព័ត៌មានរបស់ក្រសួងពាណិជ្ជកម្ម ក្នុងចំណោមទំហំពាណិជ្ជកម្មកម្មទាំង៧៥លានដុល្លារ គឺមានប្រមាណ៥៥លានដុល្លារ ជាតម្លៃទំនិញដែលកម្ពុជានាំចេញទៅប្រទេសអេមីរ៉ាតអារ៉ាប់រួម ខណៈនាំចូលវិញមានក្នុងទំហំទឹកប្រាក់ប្រមាណ២០លានដុល្លារ។ ការចុះផ្សាយរបស់ក្រសួងពាណិជ្ជកម្ម នាថ្ងៃទី២០ ខែវិច្ឆិកា នេះ បានរៀបរាប់ថា ទំនិញសំខាន់ៗ ដែលកម្ពុជានាំចូលទីផ្សារប្រទេសអារ៉ាប់មួយនេះ គឺមានសម្លៀកបំពាក់ ស្បែកជើង កាបូប យានយន្តនិងគ្រឿងបង្គុំ ផលិតផលកៅស៊ូ។ រីឯទំនិញនាំចូលសំខាន់ៗពីប្រទេសនេះវិញ មានប្រេងនិងកៅស៊ូប៊ីទីម ថ្នាំជក់ ផលិតផលប្លាស្ទិក ម៉ាស៊ីននិងឧបករណ៍អគ្គិសនី ចំណីកែច្នៃសម្រាប់សត្វ និងគ្រឿងសង្ហារឹម ជាដើម។ Cambodia-UAE CEPA ជាសមិទ្ធិផលដែលកម្ពុជាសម្រេចបានក្នុងការបង្កើនទំនងទ្វេភាគី ជំរុញការធ្វើសមាហរណកម្មស៊ីជម្រៅក្នុងសកម្មភាពពាណិជ្ជកម្មទំនិញ សេវាកម្ម និងការទាក់ទាញវិនិយោគ។ ជាពិសេស ការធ្វើពិពិធកម្មទីផ្សារនាំចេញទំនិញទៅកាន់ទីផ្សារអេមីរ៉ាតអារ៉ាប់រួម តំបន់អារ៉ាប់ និងតំបន់ក្បែរខាង។ ក្រៅពីកិច្ចព្រមព្រៀងពាណិជ្ជកម្មខាងលើនេះ, បច្ចុប្បន្ន កម្ពុជាកំពុងអនុវត្តកិច្ចព្រមព្រៀងពាណិជ្ជកម្មសេរីភាគីជាមួយចិន (CC-FTA), កិច្ចព្រមព្រៀងពាណិជ្ជកម្មសេរីភាគីជាមួយកូរ៉េខាងត្បូង (CK-FTA) និងកិច្ចព្រមព្រៀងសេដ្ឋកិច្ចគ្រប់ជ្រុងជ្រាយតំបន់(អាសិប/ RECP)។ គួរជម្រាបថា រយៈពេល១០ខែមកនេះ ទំនាក់ទំនងពាណិជ្ជកម្មរវាងកម្ពុជា ជាប្រទេសដៃគូក្នុងពិភពលោកបានក្នុងទំហំទឹកប្រាក់ជាង ៤៥ពាន់លានដុល្លារ កើន ១៦,៥ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ក្នុងនោះ ការនាំចេញសរុបរបស់កម្ពុជាមានជាង២១,៥ពាន់លានដុល្លារ កើន១៦ភាគរយ រីឯ ការនាំចូលវិញមានជិត២៣,៥ពាន់លានដុល្លារ កើន១៧ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9357.txt	ភ្នំពេញ៖ ក្រសួងសាធារណការ និងអ្នកជំនាញកំពុងសិក្សា គម្រោងសង់ផ្លូវរថភ្លើងធន់ស្រាល១ ខ្សែទៀត នៅក្នុងក្រុងសៀមរាប ភ្ជាប់ពីចំណុចផ្លូវឃ្យុងយូ ឆ្ពោះទៅព្រលានយន្តហោះអន្តរជាតិសៀមរាប-អង្គរ។ សម្តេចនាយករដ្ឋមន្ត្រី បានឱ្យដឹងដូច្នេះ នៅក្នុងពិធីប្រគល់សញ្ញាបត្រជូនដល់និស្សិត សាកលវិទ្យាល័យភូមិន្ទភ្នំពេញ នៅថ្ងៃទី២១ វិច្ឆិកានេះ។	សម្តេច ហ៊ុន ម៉ាណែត បញ្ជាក់ដូច្នេះថា៖ «(ខ្សែ) ទី១ បានសិក្សាហើយផ្លូវរទេះភ្លើងធន់ស្រាល Monorail) ពីព្រលានយន្តហោះទៅក្រុង។ តែខ្ញុំឱ្យសិក្សា ១ខ្សែទៀតខ្លី តពីផ្លូវឃ្យ៉ុងយូ ដែលស្រាប់ តែធ្វើថ្មី តែ១៣គីឡូ(ម៉ែត្រ)គត់។ តពីផ្លូវដែលមានស្រាប់ បុកពីកន្លែងផ្លូវកាច់ហ្នឹងឡើងទៅបន្ទាយស្រី។ បុក១៣គីឡូ(ម៉ែត្រ) ឡើងទៅព្រលានយន្តហោះរបស់ចិន។»។ សម្រាប់ប្រមុខរាជរដ្ឋាភិបាល ផ្លូវរថភ្លើងនេះ នឹងជួយសម្រួលបន្ថែម ដល់ការធ្វើដំណើររបស់ពលរដ្ឋ និងអ្នកទេសចរណ៍ ទៅមកព្រលានយន្តហោះក្រុងសៀមរាប ហើយក៏រួមចំណែកជួយឱ្យកម្ពុជា កាន់តែមានឧត្តមភាពប្រកួតប្រជែង និងភាពធន់ និងភាពបត់បែន។ ក្រៅពីស្វែងរកលទ្ធភាព សម្រួលការធ្វើដំណើរនៅក្នុងក្រុងសៀមរាប កម្ពុជា ក៏កំពុងពង្រីកផ្លូវជាតិលេខ៦ ដើម្បីដោះស្រាយបញ្ហានៃការធ្វើដំណើររបស់ពលរដ្ឋ ទៅកាន់ខេត្តសៀមរាបដែរ។ ក្រៅពីនេះ កម្ពុជា នឹងសង់ផ្លូវល្បឿនលឿនភ្នំពេញ-សៀមរាប-ប៉ោយប៉ែត នៅក្នុងពេលដ៏ខ្លីខាងមុខ ដើម្បីពង្រីកលទ្ធភាពធ្វើដំណើររបស់ពលរដ្ឋ។ ទាក់ទងនឹងគម្រោង សង់ផ្លូវល្បឿនលឿនភ្នំពេញ-សៀមរាប-ប៉ោយប៉ែតនេះ រាជរដ្ឋាភិបាលកម្ពុជា បានអនុញ្ញាតឱ្យក្រុមហ៊ុន CRBCរបស់ចិន វិនិយោគសាងសង់ ដោយបច្ចុប្បន្ន ក្រុមហ៊ុននេះ បានបញ្ចប់ការសិក្សាហើយ និងកំពុងរៀបចំបូកសរុបវាយតម្លៃសន្និដ្ឋាន ដើម្បីដាក់ជូនរាជរដ្ឋាភិបាល។ បើតាមការផ្សាយរបស់ក្រសួងសាធារណការកន្លងមក គម្រោងផ្លូវល្បឿនលឿន ភ្នំពេញ-សៀមរាប-ប៉ោយប៉ែត ប្រវែងប្រមាណ ៤២០គីឡូម៉ែត្រ ចាប់ផ្តើមពីភាគខាងជើង (មហាវិថីឈ្នះឈ្នះ) រាជធានីភ្នំពេញ និងចំណុចបញ្ចប់នៅក្រុងប៉ោយប៉ែត ខេត្តបន្ទាយមានជ័យ (ព្រំដែនកម្ពុជា-ថៃ)។ ការសាង់សង់ នឹងត្រូវបានចែកចេញជាពីរជំហាន ដោយជំហាន១ ភ្នំពេញ-សៀមរាប ប្រវែង២៤៩គីឡូម៉ែត្រ គ្រោងចំណាយថវិកាប្រមាណ ២,៥ពាន់លានដុល្លារ។ ចំណែកជំហាន២ សៀមរាប-ប៉ោយប៉ែត ប្រវែង១៥១គីឡូម៉ែត្រ គ្រោងចំណាយថវិកាប្រមាណ ១,៧ពាន់លានដុល្លារ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9358.txt	ភ្នំពេញ៖ ធុរជន រួមទាំងភ្ញៀវទេសចរកម្ពុជា និងចិន អាចប្តូររូបិយបណ្ណក្នុងស្រុក ទៅជាប្រាក់រៀលខ្មែរបាន នៅអាកាសយានដ្ឋានឆុងជីង ទីក្រុងឆុងជីង ប្រទេសចិន ពីពេលនេះតទៅ។ ការណ៍នេះ ត្រូវបានធ្វើឡើងបន្ទាប់ពីក្រុមហ៊ុន Travelex ដែលជាក្រុមហ៊ុនប្តូរប្រាក់បរទេសឈានមុខគេ ចាប់ផ្តើមជួញដូរប្រាក់រៀលរបស់កម្ពុជាក្នុងបរិវេណព្រលានយន្តហោះឆុងជីង។	ធនាគារជាតិ នៃកម្ពុជា បានសហការជាមួយក្រុមហ៊ុន Travelex ក្នុងការដាក់បញ្ចូលនូវ«ប្រាក់រៀល»នៅក្នុងតារាងជួញដូររូបិយបណ្ណនៅបញ្ជរប្តូរប្រាក់របស់ក្រុមហ៊ុន Travelex នៅអាកាសយានដ្ឋានអន្តរជាតិឆុងជីង ទីក្រុងឆុងជីង ប្រទេសចិន កាលពីថ្ងៃទី១៩ ខែវិច្ឆិកា ឆ្នាំ២០២៤។ នេះបើយោងតាមសេចក្តីប្រកាសព័ត៌មានរបស់ធនាគារជាតិ នៃកម្ពុជា (NBC) ដែលកិច្ចសហការនេះទទួលបានការគាំទ្រពីអាជ្ញាធរអាកាសយាន្តដ្ឋានអន្តរជាតិឆុងជីង។ ធនាគារជាតិ បានបញ្ជាក់ថា ៖ «ការដាក់ឱ្យមានការជួញដូរប្រាក់រៀលនៅប្រទេសចិននេះ នឹងជួយសម្រួលឱ្យភ្ញៀវទេសចរចិនដែលធ្វើដំណើរមកកម្ពុជា និងភ្ញៀវទេសចរកម្ពុជា ធ្វើដំណើរទៅចិន គឺអាចប្តូរប្រាក់រវាងគ្នា បានងាយស្រួល និងបានរួមចំណែកជួយជំរុញភ្ញៀវទេសចរចិនឱ្យមកទស្សនាកម្ពុជាកាន់តែច្រើន។ ជាពិសេសភ្ញៀវទេសចរដែលហោះហើរដោយផ្ទាល់រវាងទីក្រុងភ្នំពេញ និងទីក្រុងឆុងជីង»។ ទន្ទឹមនឹងនេះ វត្តមានប្រាក់រៀលនៅលើតារាងជួញដូរនៅមជ្ឈមណ្ឌលហិរញ្ញវត្ថុអន្តរជាតិនៅទីក្រុងឆុងជីង ប្រទេសចិន ជាសក្ខីភាពបញ្ជាក់ថា ប្រាក់រៀលអាចជួញដូរជាលើទីផ្សារអន្តរជាតិ និងឆ្លុះបញ្ចាំងអំពីកំណើននៃជំនឿទុកចិត្ត និងការទទួលស្គាល់ប្រាក់រៀលកាន់តែទូលំទូលាយសម្រាប់ប្រាក់រៀល។ នេះជាលទ្ធផលនៃកិច្ចខិតខំប្រឹងប្រែងរបស់ធនាគារជាតិនៃកម្ពុជា ក្នុងការរក្សាស្ថិរភាពប្រាក់រៀលអស់រយៈពេលជាងពីរទសវត្សរ៍មក។ អាកាសយានដ្ឋានឆុងជីង ជាអាកាសយានដ្ឋានទីបីហើយ ដែលក្រុមហ៊ុន Travelex សហការជាមួយធនាគារជាតិ ដាក់បញ្ចូលប្រាក់រៀលនៅលើតារាងជួញដូរនៅមជ្ឈមណ្ឌលហិរញ្ញវត្ថុអន្តរជាតិ បន្ទាប់ពីបាន អាកាសយានដ្ឋានអន្តរជាតិ Haneda ទីក្រុងតូក្យូ ប្រទេសជប៉ុន និងអាកាសយានដ្ឋាន Changi ប្រទេសសិង្ហបុរី។ ធនាគារជាតិ នឹងបន្តសិក្សាពីលទ្ធភាពក្នុងការដាក់ប្រាក់រៀលនៅលើតារាងជួញដូរនៅមជ្ឈមណ្ឌលហិរញ្ញវត្ថុអន្តរជាតិផ្សេងៗទៀតនៅប្រទេសចិន និងនៅលើពិភពលោក។ គួររំលឹកថា ក្រុមហ៊ុនប្តូរប្រាក់ Travelex បានដាក់ជួញដូរប្រាក់រៀលនៅក្នុងបរិវេណអាកាសយានដ្ឋានអន្តរជាតិ Haneda កាលពីថ្ងៃមេសា ឆ្នាំ២០២៤ និងដាក់ប្រាក់រៀលឱ្យជួញដូរ អាកាសយានដ្ឋាន Changi កាលពីថ្ងៃតុលា ឆ្នាំ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9359.txt	ភ្នំពេញ៖ សមាគមជប៉ុនប្រចាំនៅកម្ពុជា ក្នុងដំណើរបេសកកម្មធុរកិច្ចនៅកម្ពុជា ដែលមានក្រុមហ៊ុនជប៉ុនចំនួន ២៦ក្រុមហ៊ុន ដែលក្នុងនោះមានក្រុមហ៊ុនចំនួន ១៧ ជាក្រុមហ៊ុនថ្មី មិនដែលមកកម្ពុជាសោះ ហើយបានបង្ហាញចំណាប់អារម្មណ៍ក្នុងការស្វែងរកឱកាសវិនិយោគទៅលើវិស័យមួយចំនួន ពោលគី វិស័យកសិកម្ម ការកែច្នៃម្ហូបអាហារ នៅវិស័យវារីវប្បកម្ម នៅកម្ពុជា។	នាថ្ងៃទី ២០ ខែវិច្ឆិកា ឆ្នាំ២០២៤ ក្នុងជំនួបរវាង លោក ហ៊ុន សែន ប្រធានព្រឹទ្ធសភានៃកម្ពុជា និង លោកតាកាហាស៊ី ហ្វូមីអាគី ប្រធានសមាគមជប៉ុន-កម្ពុជា បានលើកឡើងថា រយៈពេលកន្លងមកសមាគម ជប៉ុន បានខិតខំផ្សព្វផ្សាយតាមគ្រប់រូបភាព តាមទូរទស្សន៍ជប៉ុនអំពីសក្ដានុពលរបស់កម្ពុជា នៅក្នុងប្រទេសជប៉ុនដើម្បីទាក់ទាញវិនិយោគជប៉ុនបន្ថែមទៀត ពិសេសក្រុមហ៊ុនប្រភេទសហគ្រាសធុនតូចនិងមធ្យម ឱ្យមកធ្វើការវិនិយោគថែមទៀតនៅកម្ពុជា។ លោកប្រធានសមាគមបានប្ដេជ្ញាចិត្តក្នុងការបន្តចូលរួមពង្រឹង និងពង្រីកកិច្ចសហប្រតិបត្តិការជាមួយរាជរដ្ឋាភិបាលកម្ពុជា លើវិស័យឧស្សាហកម្ម និងការអភិវឌ្ឍធនធានមនុស្ស ក៏ដូចជាការពង្រឹងនិងពង្រីកទំនាក់ទំនងអាជីវកម្ម និងធុរកិច្ចជាមួយវិស័យឯកជនកម្ពុជាផងដែរ ។ ជាមួយគ្នានេះ លោក កាតុ អគ្គលេខាធិការនៃសមាគម បានប្រាប់ឱ្យដឹងដែរថា សហគ្រាសធុនតូច និងមធ្យម (SME) របស់ជប៉ុន ដែលសមាគមបាននាំមកកម្ពុជានាពេលនេះ គឺមានជំនាញក្នុងការកែច្នៃវត្ថុធាតុដើមនានាដែលសំបូរបែបនៅកម្ពុជា ដើម្បីផលិតជាទំនិញដ៏មានតម្លៃសម្រាប់ទីផ្សារកម្ពុជា តំបន់និងពិភពលោក។ លោកអគ្គលេខាធិការនៃសមាគមជប៉ុន បានបញ្ជាក់ថា៖ «ក្នុងចំណោមជំនាញទាំងនោះ មានជំនាញខាងការកែច្នៃប្រើប្រាស់សូត្រពណ៌មាសរបស់កម្ពុជា តាមបច្ចេកវិទ្យាថ្មីរបស់ជប៉ុន មកធ្វើជាផលិតផលថែរក្សាសម្ផស្សដ៏មានប្រសិទ្ធភាព ការកែច្នៃសំបកគ្រាប់ស្វាយចន្ទីឱ្យទៅជាចំណីសត្វគោ, ការចិញ្ចឹមត្រីទីឡាប់ព្យា ដែលមានផលប្រយោជន៍សម្រាប់ការនាំចេញ ហើយស្រកាត្រីទីឡាប់ព្យា អាចផលិតទៅជាផលិតផលរក្សាសម្រស់ ខណៈឆ្អឹងត្រីទីឡាប់ព្យាអាចកែច្នៃទៅជាចំណីសត្វ។ ទន្ទឹមនេះដែរក៏មានក្រុមហ៊ុនដែលមានជំនាញ កែច្នៃផ្លែខ្នុរ ពោលគឺក្តិបខ្នុរ និងសម្បកខ្នុរ ដែលកសិករកម្ពុជាតែងតែបេះចោលដើម្បីទុកឱ្យខ្នុរធំៗមានទំហំធំល្អ មកធ្វើជាម្ហូបក្នុងអាហារដ្ឋាន និងធ្វើជាចំណីសត្វផងដែរ»។ ជាទិសដៅខាងមុខរបស់សមាគមជប៉ុន-កម្ពុជា នឹងមានការវិនិយោគលើ ការបណ្តុះបណ្តាលជំនាញផ្នែកថែទាំយានយន្ត, បច្ចេកវិទ្យាព័ត៌មាន, ការប្រឹក្សាយោបល់ (Counselling) ជាដើម។ ជាមួយគ្នានេះ ក៏បានបង្ហាញពីគោលបំណងនាំយកក្រុមហ៊ុនជប៉ុន ដែលមានជំនាញថែទាំមនុស្សចាស់ ផ្នែកសាងសង់និងរចនា និងក្រុមហ៊ុនបណ្តុះបណ្តាលការដាំស្មៅដើម្បីបម្រើទីលានវាយកូនហ្គោល ក៏ដូចជាតារាងបាល់ទាត់ មកកម្ពុជាបន្ថែមទៀត ដោយក្រុមហ៊ុនមើលឃើញថាមានការខ្វះធនធានក្នុងវិស័យនេះ ហើយដែលជប៉ុន និងកម្ពុជាអាចធ្វើការផ្លាស់ប្ដូរជាមួយគ្នាក្នុងវិស័យនេះផងដែរ។ នេះតាមការបញ្ជាក់ពីលោក កាតុ អគ្គលេខាធិការសមាគម។ លោកអគ្គលេខាធិការសមាគម បានអះអាងបន្ថែមថា សមាគម និងវិនិយោគិនបានប្ដេជ្ញាចិត្តរួមគ្នាចូលរួមជាមួយនឹងរាជរដ្ឋាភិបាលកម្ពុជា ដើម្បីជំរុញកំណើនសេដ្ឋកិច្ច លើកកម្ពស់ជីវភាពរស់នៅ ដើម្បីឱ្យកម្ពុជាក្លាយទៅជាប្រទេសចំណូលមធ្យមកម្រិតខ្ពស់នៅឆ្នាំ ២០៣០ ហើយនិងខិតខំបន្ថែមទៀតដើម្បីទាក់ទាញក្រុមហ៊ុនជប៉ុនដទៃទៀតឱ្យចូលរួមក្នុងការអភិវឌ្ឍប្រទេសកម្ពុជា។ ក្រៅពីក្រុមហ៊ុន ដែលលោកអគ្គលេខាធិការនៃសមាគម បានរៀបរាប់នៅមានក្រុមហ៊ុនមួយចំនួនទៀតដែលបានវិនិយោគនៅកម្ពុជារួចហើយ មានដូចជាក្រុមវិនិយោគលើឥណទានកាបោន, ក្រុមហ៊ុនចិញ្ចឹមត្រីយកសាច់, ភាគហ៊ុននៃក្រុមហ៊ុនប្រព័ន្ធទូរស័ព្ទ, និងក្រុមហ៊ុនកែច្នៃផលិតផលចំណីអាហារកំប៉ុង ជាដើម ដែលកំពុងដំណើរការបានយ៉ាងរលូន និងកំពុងរៀបចំពង្រីកផលិតកម្មរបស់ខ្លួនបន្ថែមទៀត ដែលជាទិសដៅគឺនឹងនាំផលិតផល ដែលផលិតនៅកម្ពុជាទៅលក់នៅលើទីផ្សារជប៉ុន អឺរ៉ុប ស្វីស និងទីផ្សារពិភពលោក។ ប្រធានព្រឹទ្ធសភានៃកម្ពុជា លោក ហ៊ុន សែន បានគូសបញ្ជាក់ថា ប្រទេសជប៉ុន គឺជាប្រទេសដែលផ្តល់ជំនួយឥតសំណងធំបំផុតដល់កម្ពុជា ប៉ុន្តែវិនិយោគិនជប៉ុនដែលមកបណ្តាក់ទុននៅកម្ពុជាមិនទាន់ច្រើននៅឡើយទេ។ ទើបតែ ប៉ុន្មានឆ្នាំចុងក្រោយនេះប៉ុណ្ណោះដែលមានក្រុមហ៊ុនវិនិយោគជប៉ុន មកវិនិយោគធ្វើអាជីវកម្មនៅកម្ពុជា ដែលធ្វើឱ្យទំហំពាណិជ្ជកម្មទ្វេភាគីកម្ពុជា-ជប៉ុន បានកើនឡើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_936.txt	សេតវិមាន — រដ្ឋមន្ត្រីការបរទេសអ៊ីរ៉ាក់ បានប្រាប់វីអូអេកាលពីថ្ងៃព្រហស្បតិ៍ថា សមាជិកនៃគណៈប្រតិភូជាន់ខ្ពស់អ៊ីរ៉ាក់រំពឹងថា នឹងសម្រេចកិច្ចព្រមព្រៀងនៅថ្ងៃសុក្រជាមួយរដ្ឋបាលលោកប្រធានាធិបតី Joe Biden ដើម្បីបញ្ចប់បេសកកម្មប្រយុទ្ធរបស់សហរដ្ឋអាមេរិកនៅអ៊ីរ៉ាក់។	នៅក្នុងបទសម្ភាសន៍ផ្តាច់មុខជាមួយវីអូអេភាសាឃឺដ រដ្ឋមន្រ្តីការបរទេសអ៊ីរ៉ាក់លោក Fuad Hussein បានពិភាក្សាអំពីលក្ខណៈកិច្ចសហប្រតិបត្តិការ ដែលស្នើឡើងរវាងប្រទេសលោក និងកងកម្លាំងសហរដ្ឋអាមេរិក នៅពេលមានកិច្ចព្រមព្រៀង ជាពិសេសការប្រយុទ្ធប្រឆាំងនឹងក្រុមរដ្ឋអ៊ីស្លាម។ លោកប្រាប់វីអូអេថា «តាមគំនិតរបស់ខ្ញុំ យើងមានកិច្ចព្រមព្រៀងនៅថ្ងៃសុក្រ បន្ទាប់មកនឹងត្រូវប្រកាសថា កងកម្លាំងប្រយុទ្ធរបស់អាមេរិក នឹងមិននៅក្នុងប្រទេសអ៊ីរ៉ាក់ទៀតទេ។ ប៉ុន្តែពួកគេមិននៅតាមរបៀបណា ហើយពេលណាពួកគេចាកចេញ គឺទាក់ទងទៅនឹងការកំណត់ពេលវេលា ព្រមព្រៀងដោយភាគីទាំងពីរ ហើយនឹងបញ្ហាបច្ចេកទេស និងបញ្ហាផ្សេងទៀតទាក់ទងនឹងសន្តិសុខរបស់កងកម្លាំង»។ កិច្ចពិភាក្សានៅរដ្ឋធានីវ៉ាស៊ីនតោន កំពុងកើតឡើងតែប៉ុន្មានថ្ងៃប៉ុណ្ណោះមុនកិច្ចប្រជុំនៅថ្ងៃចន្ទរវាងលោកប្រធានាធិបតី Joe Biden និងនាយករដ្ឋមន្រ្តីអ៊ីរ៉ាក់លោក Mustafa al-Kadhimi នៅសេតវិមាន។ លោកទាំងពីរមានផែនការពិភាក្សាលើប្រធានបទជាច្រើន រួមមានកិច្ចសហប្រតិបត្តិការបញ្ហានយោបាយ សេដ្ឋកិច្ច សន្តិសុខ និងវប្បធម៌។ លោក Hussein នឹងជួបជាមួយរដ្ឋមន្រ្តីការបរទេសសហរដ្ឋអាមេរិកលោក Antony Blinken នៅថ្ងៃសុក្រ។ មន្ត្រីអ៊ីរ៉ាក់បានប្រាប់វីអូអេថា កិច្ចពិភាក្សារបស់លោកទាំងពីរ«នឹងផ្តោតលើបញ្ហាជាច្រើនរួមមានប្រេង ថាមពល អគ្គិសនី ឧស្ម័ន វប្បធម៌ សុខភាព យោធា និងសន្តិសុខ ហើយនឹងហិរញ្ញវត្ថុ»។ កាលពីដើមសប្តាហ៍ គ្រាប់បែកអត្តឃាតមួយបានផ្ទុះនៅរដ្ឋធានីប្រទេសអ៊ីរ៉ាក់ដោយសម្លាប់មនុស្សយ៉ាងហោចណាស់៣៤នាក់។ ការវាយប្រហារដែលប្រកាសទទួលខុសត្រូវដោយក្រុមរដ្ឋអ៊ីស្លាមនេះ គឺជាអំពើហិង្សាដែលកងកម្លាំងអ៊ីរ៉ាក់បណ្តុះបណ្តាល និងបំពាក់សម្ភារៈដោយសហរដ្ឋអាមេរិក កំពុងព្យាយាមទប់ស្កាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9360.txt	ភ្នំពេញ៖ការនាំចេញរបស់កម្ពុជាទៅកាន់ទីផ្សារសហរដ្ឋអាម៉េរិកសម្រេចបានក្នុងទំហំទឹកប្រាក់ជាង ៨,២៣ពាន់ដុល្លារ នារយៈពេល១០ខែមកនេះ។ ប្រទេសមហាអំណាចពិភពលោកមួយនេះ គឺនៅតែជាទីផ្សារធំលំដាប់ទី១របស់កម្ពុជា ខណៈចិនស្ថិតនៅលំដាប់លេខ៣ បន្ទាប់ពីប្រទេសវៀតណាម។	ស្ថិតិជញ្ជីងពាណិជ្ជកម្មទំនិញរវាងកម្ពុជា ជាមួយប្រទេសសំខាន់ៗក្នុងពិភពលោក របស់អគ្គនាយកដ្ឋានគយ និងរដ្ឋាករកម្ពុជា នៃក្រសួងសេដ្ឋកិច្ច និងហិរញ្ញវត្ថុ បានបង្ហាញថា ចាប់ពីខែមករា ដល់ ខែតុលា ឆ្នាំ២០២៤ កម្ពុជា នាំទំនិញទៅទីផ្សារសហរដ្ឋអាម៉េរិកសម្រេចបានទំហំ៨,២៣ពាន់ដុល្លារ កើន ៩,៨ភាគរយ ខណៈនាំចូលទំនិញពីប្រទេសមហាអំណាចពិភពលោកនេះវិញមានត្រឹមជាង២០០លានដុល្លារ កើន៧,៥ភាគរយ។ បន្ទាប់ពីអាម៉េរិក នោះគឺវៀតណាម ជាទីផ្សារលំដាប់ទី២របស់កម្ពុជាដែលសម្រេចការនាំចេញបានជាង ២,៩ពាន់ដុល្លារ កើន៣១,២ភាគរយ និងនាំចូលពីប្រទេសជិតខាងនេះវិញមានជាង៣,៤ពាន់លានដុល្លារ កើន១៤,៥ភាគរយ។ សម្រាប់ ចិនដែលជាមិត្តដែកថែបរបស់កម្ពុជាវិញ ជាទីផ្សារធំលំដាប់ទី៣។ ស្ថិតិដដែលបានបង្ហាញថា កម្ពុជា នាំទំនិញទៅកាន់ប្រទេសមហាអំណាចអាស៊ីមួយនេះសម្រេចបានក្នុងទំហំទឹកប្រាក់ត្រឹម១,៤ពាន់លានដុល្លារប៉ុណ្ណោះ កើន១២ភាគរយ ខណៈការនាំចូលវិញមានទំហំរហូត១០,៩ពាន់លានដុល្លារ កើន២៣,២ភាគរយ។ ជាមួយគ្នានេះ ជប៉ុនជាទីផ្សារធំលំដាប់ទី៤ របស់កម្ពុជាដែលសម្រេចការនាំចេញបាន ១,១ពាន់លានដុល្លារ កើន១៨ភាគរយ ខណៈនាំចេញមានជាង៦០០លានដុល្លារ កើន១៥,៦ភាគរយ។ បន្ទាប់មក កាណាដា ជាទីផ្សារធំលំដាប់ទី៦ ដែលការនាំចេញរបស់កម្ពុជាមានជាង ៩០០លានដុល្លារ កើនជិត៣០ភាគរយ រីឯការនាំចូលទំនិញពីប្រទេសនេះវិញ មាន៤៨លានដុល្លារ ធ្លាក់ចុះដល់ជាង១០ភាគរយ។ អេស្បាញ់ ជាទីផ្សារធំរបស់កម្ពុជាឈរនៅលំដាប់ទី៧ ដោយការនាំចេញមានប្រមាណ៨៦០លានដុល្លារ កើន ៤៤ភាគរយ តែនាំចូលកើនក្នុងអត្រា៨,៥ភាគរយ ដែលមានទំហំទឹកប្រាក់២១លានដុល្លារ។ ទីផ្សារធំលំដាប់ទី៨នោះ ជាប្រទេសអង់គ្លេស ដោយការនាំចេញរបស់កម្ពុជាសម្រេចបានជាង៨០០លានដុល្លារ កើន២១ភាគរយ ខណៈនាំចូលវិញធ្លាក់ដល់៣៦,៧ភាគរយ ដែលមានទំហំទឹកនប្រាក់៤៣លានដុល្លារ។ ទីផ្សារលំដាប់ទី៩ ជាប្រទេសអាល្លឺម៉ង់ ដែលការនាំចេញរបស់កម្ពុជាសម្រចបានប្រមាណ៧៣០លានដុល្លារ កើន៩ភាគរយ តែនាំចូលវិញធ្លាក់ដល់២៥,៤ភាគរយ ដែលមានទំហំទឹកប្រាក់ប្រមាណ១២០លានដុល្លារ។ ចំពោះថៃដែលជាប្រទេសជិតខាង គឺជាទីផ្សារធំលំដាប់ទី១០ ដោយការនាំចេញសម្រេចបានក្នុងទំហំទឹកប្រាក់ប្រមាណ៧០០លានដុល្លារ កើនត្រឹម០,៦ភាគរយ ខណៈនាំចូលវិញកើនដល់១៧,៩ភាគរយ មានទំហំទឹកប្រាក់ជាង ២,៨ពាន់លានដុល្លារ។ ទំនិញសំខាន់ៗដែលកម្ពុជានាំទៅទីផ្សារអន្តរជាតិទាំងនោះមាន ដូចជា៖ ប្រភេទសម្លៀកបំពាក់ គ្រឿងប្រដាប់ប្រដាសម្រាប់ធ្វើដំណើរកាបូបដៃ, ម៉ាស៊ីន និងឧបករណ៍អគ្គិសនី, សម្លៀកបំពាក់, កង់ និងផលិតផលកសិកម្មជាដើម(អង្ករ ម្រេច ស្វាយចន្ទី ចេក និងស្វាយ...)។ គួរជម្រាបថា រយៈពេល១០ខែមកនេះ ទំនាក់ទំនងពាណិជ្ជកម្មរវាងកម្ពុជា ជាប្រទេសដៃគូក្នុងពិភពលោកបានក្នុងទំហំទឹកប្រាក់ជាង ៤៥ពាន់លានដុល្លារ កើន ១៦,៥ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ក្នុងនោះ ការនាំចេញសរុបរបស់កម្ពុជាមានជាង២១,៥ពាន់លានដុល្លារ កើន១៦ភាគរយ រីឯ ការនាំចូលវិញមានជិត២៣,៥ពាន់លានដុល្លារ កើន១៧ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9361.txt	ភ្នំពេញ៖ ការប្រើយុទ្ធសាស្ត្រលក់ទំនិញថែមទំនិញ ឬបានជារង្វាន់នានា តាមរយៈក្រវិលកំប៉ុង គម្របដប ឬវិធីផ្សេងទៀតឱ្យអតិថិជន, ក្រុមហ៊ុន ឬសហគ្រាសទាំងនោះ ត្រូវជាប់កាតព្វកិច្ចបង់ពន្ធ និងអាករបន្ថែមឱ្យរដ្ឋាភិបាល។ ឧបនាយករដ្ឋមន្ត្រី អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ បានបញ្ជាក់ថា ការធ្វើបែបនេះ គឺដើម្បីឱ្យមានភាពច្បាស់លាស់ក្នុងការអនុវត្តកាតព្វកិច្ចសារពើពន្ធ ជាពិសេសគឺពង្រឹងការគ្រប់គ្រងប្រមូលចំណូល ពន្ធអាករ ប្រកបដោយប្រសិទ្ធភាព តម្លាភាព និងស័ក្តិសិទ្ធិភាព បន្ទាប់ពីសង្កេតឃើញ មានក្រុមហ៊ុនផលិតស្រាបៀក្នុងស្រុកមួយចំនួនប្រើយុទ្ធបែបនេះជំរុញការលក់ទំនិញរបស់ខ្លួន។	បើតាមលោករដ្ឋមន្ត្រីក្រសួងសេដ្ឋកិច្ច ក្រុមហ៊ុន ឬសហគ្រាស ដែលប្រើយុទ្ធសាស្ត្រជំរុញការលក់ទំនិញរបស់ខ្លួនបែបនេះ គឺត្រូវជាប់អាករពិសេស និងអាករសម្រាប់បំភ្លឺសាធារណៈ ចំពោះការថែមទំនិញ ឬផ្តល់ជារង្វាន់នូវទំនិញផលិតក្នុងស្រុក ដែលជាប់អាករពិសេសផង និងអាករសម្រាប់បំភ្លឺសាធារណៈផង។ ក្នុងករណីទំនិញផលិតក្នុងស្រុកមិនជាប់អាករសម្រាប់បំភ្លឺសាធារណៈ នោះសហគ្រាសត្រូវបង់តែអាករពិសេសប៉ុណ្ណោះ។ សេចក្តីណែនាំ ស្តីពី កាតព្វកិច្ចបង់ពន្ធអាករចំពោះការផ្គត់ផ្គង់ទំនិញដោយមានថែមទំនិញ ឬផ្តល់ជារង្វាន់របស់សហគ្រាសផ្គត់ផ្គង់ទំនិញក្នុងស្រុក ចុះហត្ថលេខាដោយ លោក អូន ព័ន្ធមុនីរ័ត្ន ចេញផ្សាយជាសាធារណៈ នាថ្ងៃទី៦ ខែវិច្ឆិកា បានបញ្ជាក់ថា ៖ «មូលដ្ឋានគិតអាករត្រូវផ្អែកតាមតម្លៃទីផ្សារនៃការផ្គត់ផ្គង់ទំនិញជាប់អាករនោះ»។ ក្រុមហ៊ុន ឬសហគ្រាសនោះ ក៏ត្រូវជាប់អាករសម្រាប់បំភ្លឺសាធារណៈ ក្នុងករណីការថែមទំនិញឬផ្តល់ជារង្វាន់នូវទំនិញជាប់អាករសម្រាប់បំភ្លឺសាធារណៈ ដែលសហគ្រាសបាននាំចូលដោយផ្ទាល់។ លើសពីនេះ ក្រុមហ៊ុនត្រូវជាប់អាករលើតម្លៃបន្ថែម(VAT) និងប្រាក់រំដោះពន្ធលើប្រាក់ចំណូល ដោយអនុញ្ញាតឱ្យយកមូលដ្ឋានគិត អាករលើតម្លៃបន្ថែម និងប្រាក់រំដោះពន្ធលើប្រាក់ចំណូល ស្មើនឹងថ្លៃដើមនៃទំនិញជាប់អាករនោះ និងត្រូវជាប់ពន្ធលើប្រាក់ចំណូល ដែលក្រសួងសេដ្ឋកិច្ចអនុញ្ញាតឱ្យទទួលស្គាល់ចំណូលស្មើនឹងចំណាយថ្លៃដើម។ បើតាមក្រសួងសេដ្ឋកិច្ច ចំពោះសហគ្រាសនាំចូលទំនិញ ក៏ត្រូវជាប់អាករសម្រាប់បំភ្លឺសាធារណៈ ដូចទៅនឹងសហគ្រាសផលិតក្នុងស្រុកផងដែរ។ ក្រសួងសេដ្ឋកិច្ច បានបញ្ជាក់ថា ចំពោះការថែមទំនិញ ឬផ្តល់ជារង្វាន់នូវទំនិញដែលមិនមែនជាស្តុកសម្រាប់លក់ឬរង្វាន់ផ្សេងៗក្រៅពីទំនិញ, ក្រុមហ៊ុនមិនត្រូវបានចាត់ទុកជាការផ្គត់ផ្គង់ដែលជាកម្មវត្ថុនៃអាករលើតម្លៃបន្ថែម ប្រាក់រំដោះពន្ធលើប្រាក់ចំណូល និងពន្ធលើប្រាក់ចំណូលឡើយ។ ដោយឡែក អាករលើតម្លៃបន្ថែមដែលសហគ្រាសបានបង់លើការទិញទំនិញយកមកប្រើប្រាស់សម្រាប់ការលក់ដោយមានថែមទំនិញឬផ្តល់ជារង្វាន់ គឺមិនត្រូវបានអនុញ្ញាតជាឥណទានអាករលើធាតុចូលឡើយ។ ប៉ុន្តែ ក្រសួងអនុញ្ញាតឱ្យធ្វើជាចំណាយកាត់កងបានសម្រាប់គោលដៅពន្ធលើប្រាក់ចំណូល។ ចំពោះ ការថែមទំនិញឬផ្តល់ជារង្វាន់ផ្សេងៗ ដល់អតិថិជនរបស់ខ្លួន ដើម្បីជំរុញការលក់ ក្រសួងអនុញ្ញាតជាចំណាយកាត់កងបានសម្រាប់គោលដៅពន្ធលើប្រាក់ចំណូល តែត្រូវកត់ត្រាឱ្យច្បាស់លាស់ក្នុងបញ្ជីគណនេយ្យ និងត្រូវមានសក្ខីបត្រគាំទ្រ ដូចមានចែងក្នុងបទប្បញ្ញត្តិ ស្តីពីពន្ធលើប្រាក់ចំណូល ព្រមទាំងរក្សាទុកឯកសារក្នុងរយៈពេល ១០ឆ្នាំ សម្រាប់គោលដៅពន្ធដារ។ លើសពីនេះក្រុមហ៊ុន ឬសហគ្រាស ដែលប្រើយុទ្ធសាស្ត្រលក់ទំនិញថែមទំនិញ ឬបានជារង្វាន់នានាតាមរយៈក្រវិលកំប៉ុង គម្របដប ឬវិធីផ្សេងទៀតឱ្យអតិថិជនបែបនេះ គឺត្រូវមានគោលការណ៍ និងឯកសារផ្ទៃក្នុងច្បាស់លាស់អំពីការពង្រីកទីផ្សារ ដែលមានការសម្រេចពីថ្នាក់ ដឹកនាំរបស់សហគ្រាស ដោយមានបញ្ជាក់អំពីលក្ខខណ្ឌនៃការលក់ដោយមានថែមទំនិញ (បរិមាណ តម្លៃ លក្ខខណ្ឌនៃការលក់ទំនិញដែលត្រូវថែម) ឬផ្តល់រង្វាន់នូវទំនិញ និងរយៈពេលនៃការពង្រីកទីផ្សារ។ ជាមួយគ្នានេះ ក្រុមហ៊ុនត្រូវអនុវត្តជាទូទៅចំពោះអតិថិជន ស្របតាមគោលការណ៍និងលក្ខខណ្ឌនៃការលក់ដោយមានថែមទំនិញ ឬផ្តល់រង្វាន់នូវទំនិញឬរង្វាន់ផ្សេងៗក្រៅពីទំនិញ និងត្រូវមានការផ្សព្វផ្សាយជាសាធារណៈ។ សម្រាប់គោលដៅនៃការប្រកាសបង់ពន្ធអាករប្រចាំខែ ក្រុមហ៊ុនត្រូវរៀបចំបណ្ណលក់សម្រាប់ប្រកាសពន្ធ (Tax Sale Voucher) សរុបប្រចាំខែ ដោយបូកសរុបតម្លៃនៃទំនិញដែលបានថែម ឬផ្តល់រង្វាន់ជាទំនិញ ជាប់អាករឬរង្វាន់ផ្សេងៗក្រៅពីទំនិញ ដើម្បីប្រកាសបង់ពន្ធអាករនៅក្នុងប្រព័ន្ធប្រកាសពន្ធអាជីវកម្មប្រចាំខែ តាមអនឡាញ (e-Filing)។ ទម្រង់បណ្ណលក់សម្រាប់ប្រកាសពន្ធសរុបប្រចាំខែ ត្រូវមានកាលបរិច្ឆេទ លេខ រៀងជាលំដាប់ពេញមួយឆ្នាំ និងព័ត៌មាននានា ដោយត្រូវបំពេញ ព័ត៌មានតាមប្រភេទអាជីវកម្មឱ្យតាមត្រឹមត្រូវបានណែនាំរបស់ក្រសួងសេដ្ឋកិច្ច និងហិរញ្ញវត្ថុ។ ឧបនាយករដ្ឋមន្ត្រី អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច សង្ឃឹមយ៉ាងមុតមាំថា គ្រប់ម្ចាស់ក្រុមហ៊ុន ឬសហគ្រាសផ្គត់ផ្គង់ទំនិញក្នុងស្រុកដែលជាអ្នកជាប់ពន្ធតាមរបបស័្វយប្រកាសទាំងអស់ នឹងយកចិត្តទុកដាក់អនុវត្តតាមខ្លឹមសារខាងលើឱ្យមានប្រសិទ្ធភាពខ្ពស់ ចាប់ពីពេលនេះ តទៅ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9362.txt	ភ្នំពេញ៖ សម្ដេច ហ៊ុន ម៉ាណែត នាយករដ្ឋមន្ត្រីកម្ពុជា សម្លឹងឃើញតំបន់ខេត្តជាប់សមុទ្រ ពោរពេញដោយសក្តានុពលផ្នែកសេដ្ឋកិច្ច ពិសេសវិស័យភស្តុភារកម្ម និងឧស្សាកម្ម។ ប្រមុខរដ្ឋាភិបាលក៏បានដាក់គោលដៅ ជំរុញឱ្យអភិវឌ្ឍវិស័យទាំងនេះ ក្នុងឆ្នាំ២០២៥។	នៅក្នុងពិធីប្រគល់សញ្ញាបត្រជូនដល់និស្សិត សាកលវិទ្យាល័យភូមិន្ទភ្នំពេញ នៅថ្ងៃទី២១ វិច្ឆិកា សម្ដេច ហ៊ុន ម៉ាណែត បានបង្ហាញពីផែនការ ដែលកំពុងរៀបចំខេត្តចំនួន៤ ជាប់ឆ្នេរសមុទ្រ ដើម្បីទាក់ទាញការ វិនិយោគ។ ខេត្តជាប់ឆ្នេរសមុទ្រនេះ សម្ដេចផ្ដើមជំរុញវិស័យឧស្សាហកម្ម នៅខេត្តព្រះសីហនុមុនគេ។ ទោះបីខេត្តព្រះសីហនុ ត្រូវបានមហាជនចាត់ទុកជាខេត្តពហុបំណង ពិសេសជាតំបន់ទេសចរណ៍ក៏ដោយ តែសម្រាប់ប្រមុខដឹកនាំអះអាងថា ខេត្តនេះ ត្រូវតែធ្វើពិពិធកម្ម ដើម្បីបង្កើនចំណូលសេដ្ឋកិច្ចជាតិ គឺក្នុងពង្រឹងប្រព័ន្ធភស្តុភារកម្ម និងឧស្សាហកម្ម។ សម្ដេច សង្កត់ធ្ងន់បែបនេះ៖«ខ្ញុំថាអាទិភាពសំខាន់ ដែលជាមូលដ្ឋានគ្រឹះ គឺឧស្សាហកម្ម និងកម្មន្តសាល ដែលដាក់ទិសដៅដើម្បីពង្រីក តំបន់សេដ្ឋកិច្ចពិសេស ភស្តុភារកម្ម ជំរុញឧស្សាហកម្ម ឱ្យច្រើននៅខេត្តព្រះសីហនុ។»។ នាយករដ្ឋមន្ត្រីពន្យល់បន្ថែមពីភាពបត់បែនរបស់កម្ពុជាលើវិស័យការងារ និងពាណិជ្ជកម្ម ដើម្បីទាក់ទាញការវិនិយោគទុនពីបរទេស សម្រាប់បង្កើនការងារក្នុងស្រុក និងចំណូលសេដ្ឋកិច្ច។ ជាមួយគ្នាដែរ សម្ដេច ហ៊ុន ម៉ាណែត បានបង្ហាញពីផែនការអភិវឌ្ឍក្នុងខេត្តព្រះសីហនុបែបនេះ៖ «ខេត្តព្រះសីហនុរបស់យើង ទន្ទឹមនឹងយើងជំរុញទេសចរណ៍! តែយើងត្រូវរៀបចំបរិស្ថានដាក់ទិសដៅធំ ដើម្បីជំរុញខាងឧស្សាហកម្ម កម្មន្តសាល និងផ្នែកបច្ចេកវិទ្យាឱ្យបានច្រើន។ នេះជាទិសដៅ ដែលយើងត្រូវរុញចេញ ក្នុងឆ្នាំ២០២៥ ចាប់ផ្ដើមអនុវត្តផែនការមេរបស់យើង»។ កន្លងមកនេះ សម្តេច ហ៊ុន ម៉ាណែត ក៏ធ្លាប់បានប្រកាសដែរថា ឆ្នាំ២០២៤នេះ ជាឆ្នាំជំរុញការវិនិយោគនៅខេត្តព្រះសីហនុ ហើយដោះស្រាយបញ្ហាអគារជាប់គាំង៕ អត្ថបទទាក់ទង ២០២៤ ជាឆ្នាំជំរុញការវិនិយោគនៅខេត្តព្រះសីហនុ ដើម្បីដោះស្រាយបញ្ហាអគារជាប់គាំង អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9363.txt	និងកម្មវិធី បញ្ញាសិប្បនិម្មិតបំប្លែងអត្ថបទទៅជាសំឡេងសារិកា «SARIKA» គឺជាថ្នាល និងកម្មវិធីឌីជីថល ដែលក្រសួងប្រៃសណីយ៍ និងទូរគមនាគមន៍ អភិវឌ្ឍន៍ឡើង ដើម្បីជំរុញការផ្តល់សេវាសាធារណៈ និងបង្កើនប្រសិទ្ធភាពការងាររបស់រដ្ឋាភិបាល។ នេះបើយោងសេចក្តីប្រកាស ស្តីពី ការទទួលស្គាល់ថ្នាលនិងកម្មវិធីរដ្ឋាភិបាលឌីជីថល (Digital Government Products - DGPs) ទាំង៤នេះ ជាថ្នាលរបស់រាជរដ្ឋាភិបាល។	សេចក្តីប្រកាសព័ត៌មានរបស់ក្រសួងប្រៃសណីយ៍ នាថ្ងៃទី១៩ ខែវិច្ឆិកានេះ បានបញ្ជាក់ GO.GOV.KH ជាថ្នាលផ្ទុកឯកសារសាធារណៈផ្លូវការសម្រាប់ក្រសួង-ស្ថាប័នអាចប្រើប្រាស់ក្នុងការផ្សព្វផ្សាយព័ត៌មាន ឬឯកសារជាសាធារណៈ ដែលអាចទប់ស្កាត់ព័ត៌មាន ឬ ឯកសារក្លែងក្លាយ ឬតំណភ្ជាប់ឆបោក (Phishing)។ ចំពោះ FORM.GOV.KH គឺជាថ្នាលបង្កើតទម្រង់បែបបទអនឡាញ ដើម្បីប្រមូលព័ត៌មាន ការស្ទង់មតិ ត្រួតពិនិត្យ និងវាយតម្លៃ ការចុះឈ្មោះចូលរួមកម្មវិធីនានា ឬការប្រមូលមតិកែលំអនានា ដែលអាចប្រើប្រាស់ជំនួស Google Form ឬ Microsoft Form ជាដើម។ រាល់ទិន្នន័យទាំងអស់ត្រូវបានរក្សាទុកដោយធ្វើកូដនីយកម្ម (Encryption) ដោយសោសម្ងាត់ (Secret Key) ដែលមានសុវត្ថិភាពខ្ពស់ ហើយមានតែអ្នកដែលបង្កើត Form នីមួយៗតែប៉ុណ្ណោះ ដែលមានសោសម្ងាត់នោះ ទោះបីអ្នកបង្កើតថ្នាលនេះ ឬអ្នកគ្រប់គ្រងថ្នាលនេះ ក៏មិនអាចមើលទិន្នន័យទាំងនោះបានដែរ។ សម្រាប់ NOMSA.GOV.KH ជាថ្នាលបញ្ជូនសារខ្លីជាព័ត៌មាន ឬជាការជូនដំណឹងផ្សេងៗ ដែលអាចប្រើប្រាស់ជំនួស SMS ឬកម្មវិធី Twilio ជាដើម ហើយមានប្រភពដើមច្បាស់លាស់។ បើតាមក្រសួងប្រៃសណីយ៍ ការផ្ញើសារខ្លីតាមរយៈថ្នាលនេះ អាចឱ្យសាធារណជនកត់សម្គាល់ដឹងពីសារខ្លីនេះ ផ្ញើចេញពីក្រសួង ស្ថាប័ន ឬវិស័យឯកជនណាមួយពិតប្រាកដ ដោយគ្មានការក្លែងបន្លំ និងមានទំនុកចិត្តខ្ពស់។ កម្មវិធីបញ្ញាសិប្បនិម្មិតបំប្លែងអត្ថបទទៅជាសំឡេងសារិកា SARIKA ជាកម្មវិធីបញ្ញាសិប្បនិម្មិត ដែលដំណើរការនៅលើបណ្តាញសង្គមតេឡេក្រាម (
article_9364.txt	ក្រុមហ៊ុនកែច្នៃផលិតផលកៅស៊ូ Sailun Group របស់ចិន ចង់ពង្រីការវិនិយោគនៅកម្ពុជា ដើម្បីពង្រឹងសមត្ថភាពផលិតកម្មរបស់ខ្លួននៅក្នុងតំបន់។ ការណ៍នេះត្រូវបានលើកឡើងដោយលោក Yuan Zhongxue ប្រធានកិត្តិយសក្រុមហ៊ុន Sailun ក្នុងជំនួបការងារជាមួយសម្តេច ហ៊ុន ម៉ាណែត នៅទីក្រុងគុនមិញ ខេត្តយូណាន ប្រទេសចិន។	ប្រមុខរដ្ឋាភិបាល សម្តេច ហ៊ុន ម៉ាណែត ចូលរួមកិច្ចប្រជុំកំពូលមហាអនុតំបន់មេគង្គ (GMS) លើកទី៨ នៅទីក្រុងគុនមិញ ខេត្តយូណាន ពីថ្ងៃទី៦-៧ ខែវិច្ឆិកា។ នាឱកាសនោះ សម្តេចបានជួបពិភាក្សាការងារជាមួយក្រុមហ៊ុនវិនិយោគរបស់ចិនជាច្រើន ក្នុងនោះ ក៏មានវត្តមាន ក្រុមហ៊ុន Sailun Group ដែលកំពុងដំណើរការនូវរោងចក្រកែច្នៃផលិតផលកៅស៊ូនៅកម្ពុជាផងដែរ។ នេះបើតាមការចុះផ្សាយនៅលើបណ្តាញសង្គមនានារបស់រដ្ឋាភិបាល។ ក្នុងជំនួបការងារនោះ ដែលជាលោក Yuan Zhongxue ប្រធានកិត្តិយសក្រុមហ៊ុន Sailun បានលើកឡើងពីប្រតិបត្តិការអាជីវកម្មរបស់ក្រុមហ៊ុននៅតាមបណ្ដាប្រទេសមួយចំនួន និងវឌ្ឍនភាពនៃការវិនិយោគ ក៏ដូចជាកិច្ចសហការរបស់ក្រុមហ៊ុនជាមួយនឹងស្ថានប័នមួយចំនួនរបស់កម្ពុជា។ លើសពីនេះ លោក បានបញ្ជាក់ពីផែនការពង្រីកការវិនិយោគរបស់ខ្លួននៅកម្ពុជាថែមទៀត ដោយផ្ដោតទៅលើការកែច្នៃផលិតផលកៅស៊ូ ដើម្បីផលិតចេញជាផលិតផលផ្សេងៗ ដូចជាសំបកកង់រថយន្ត សម្រាប់ផ្គត់ផ្គង់ទីផ្សារក្នុងស្រុក និងបម្រើដល់ការនាំចេញទៅកាន់ទីផ្សារអន្តរជាតិ។ លោក Yuan Zhongxue បានរៀបរាប់បន្ថែមទៅកាន់សម្តេច ហ៊ុន ម៉ាណែត ថា ក្រុមហ៊ុន ក៏មានបំណងបង្កើតសួនឧស្សាហកម្មសម្រាប់ខ្សែច្រវាក់ផលិតកម្មនៃឧស្សាហកម្មកែច្នៃកៅស៊ូ ក៏ដូចជាសមត្ថភាពផលិតរបស់ក្រុមហ៊ុននៅក្នុងតំបន់ ផងដែរ។ អ្វីដែលប្រធានកិត្តិយសក្រុមហ៊ុនចិនបានលើកឡើងនេះ សម្តេចនាយករដ្ឋមន្ត្រី បានសាទរនូវភាពជោគជ័យរបស់ក្រុមហ៊ុននៅក្នុងទីផ្សារពិភពលោក ក៏ដូចជា ការរីកចម្រើនរបស់ក្រុមហ៊ុននៅកម្ពុជា។ ជាពិសេស សម្តេចបានគាំទ្រចំពោះបំណងរបស់ក្រុមហ៊ុន ក្នុងការពង្រីកការវិនិយោគរបស់ខ្លួន ក្នុងការបង្កើតឱ្យមាននូវប្រព័ន្ធអេកូស៊ីស្ទឹម(Eco-System)ពេញលេញក្នុងការផលិតសំបកកង់រថយន្ត នៅសួនឧស្សាហកម្មនេះ។ សម្តេចបានបញ្ជាក់ថា ៖ «នេះគឺជាចំណុចមួយដ៏ល្អ ដែលស្របទៅនឹងគោលនយោបាយរបស់រដ្ឋាភិបាលនៅក្នុងការលើកទឹកចិត្តដល់បណ្ដាក្រុមហ៊ុនវិនិយោគនៅកម្ពុជាឱ្យ គិតគូរទៅដល់ការបង្កើតនូវខ្សែច្រវាក់ផ្គត់ផ្គង់នៅក្នុងស្រុក ក៏ដូជាទីផ្សារអន្តរជាតិផងដែរ»។ សម្ដេច បានលើកទឹកចិត្តឱ្យក្រុមហ៊ុនបន្តសហការ និងពិភាក្សាបន្ថែមទៀតជាមួយក្រសួង-ស្ថាប័នពាក់ព័ន្ធរបស់រាជរដ្ឋាភិបាល ដើម្បីប្រែក្លាយគោលបំណងពង្រីកការវិនិយោគនេះឱ្យទៅជាសកម្មភាពជាក់ស្ដែង។ ដំណើរចូលរួមកិច្ចប្រជុំកំពូលមហាអនុតំបន់មេគង្គ (GMS) លើកទី៨ ពីថ្ងៃទី៦-៧ ខែវិច្ឆិកា ឆ្នាំ២០២៤ នៅទីក្រុងគុនមិញ ខេត្តយូណាន របស់សម្ដេចសម្តេច ហ៊ុន ម៉ាណែត ទទួលបានការចាប់អារម្មណ៍ជាច្រើន ពីសំណាក់វិនិយោគិនចិនរបស់ក្រុមហ៊ុនវិនិយោគនានា ក្នុងនោះ មានក្រុមហ៊ុន Guoxing Group ផ្តោតលើការផលិតជីធម្មជាតិ ដើម្បីពង្រឹងគុណភាពដី, ក្រុមហ៊ុន Shandong (Cambodia) Economic and Technological Development Zone ផ្តោតលើដំណាំដំឡូងមីនិងស្វាយចន្ទី និងដំឡើងរោងចក្រកែច្នៃគ្រាប់ស្វាយចន្ទី និងក្រុមហ៊ុន Fortune Rich Trade Co.,Ltd. Ju Wang Footwear Co.,Ltd ផ្តោតលើការបង្កើតរោងចក្រផលិតសំលៀកបំពាក ស្ត្រី និងកុមារ។ ចំពោះក្រុមហ៊ុន Zhongjiao Tongli បានចាប់អារម្មណ៍លើវិស័យកសិកម្ម ក្នុងខេត្តរតនគិរី និងខេត្តមណ្ឌលគិរី ខណៈក្រុមហ៊ុន Zhengzhou Chen’s Sun សម្លឹងឃើញឱកាសវិនិយោគលើដំណាំទុនរេននៅកម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9365.txt	ក្រសួងពាណិជ្ជកម្ម គ្រោងចុះបញ្ជី«ផលិតផលស្វាយចន្ទីកម្ពុជា»ជាម៉ាកសមូហភាព ដើម្បីជំរុញភាពប្រកួតប្រជែងក្នុងទីផ្សារ និងឆ្ពោះទៅសម្រេចមហិច្ឆតា ក្លាយជាប្រទេសនាំចេញគ្រាប់ស្វាយចន្ទីច្រើនជាងគេលើពិភពលោក ឬអធិរាជស្វាយចន្ទី។	ក្រសួងពាណិជ្ជកម្ម នៅថ្ងៃទី៥ ខែវិច្ឆិកានេះ បានបើកកិច្ចប្រជុំស្តីពី«ការបង្កើតម៉ាកសមូហភាពផលិតផលស្វាយចន្ទីកម្ពុជា» ដែលមានការចូលរួម លោក រាជ រ៉ា រដ្ឋលេខាធិការក្រសួងពាណិជ្ជកម្ម មន្ត្រីជំនាញនៃនាយកដ្ឋានពាក់ព័ន្ធ ប្រធានសមាគមសហព័ន្ធស្វាយចន្ទីកម្ពុជា និងតំណាងសមាគមស្វាយចន្ទីកម្ពុជាជាច្រើនរូប។ កិច្ចប្រជុំនេះ ត្រូវបានរៀបចំឡើងក្នុងគោលបំណងស្វែងយល់ និងទទួលយកមតិយោបល់ក្នុងកម្រិតបច្ចេកទេស សម្រាប់ការបង្កើតម៉ាកសមូហភាពផលិតផលស្វាយចន្ទីកម្ពុជា ស្របតាមគោលនយោបាយជាតិ ស្តីពីស្វាយចន្ទី ឆ្នាំ២០២២-២០២៧ ឱ្យមានប្រសិទ្ធភាព។ កិច្ចប្រជុំស្តីពី«ការបង្កើតម៉ាកសមូហភាពផលិតផលស្វាយចន្ទីកម្ពុជា» រៀបចំដោយក្រសួងពាណិជ្ជកម្ម នាថ្ងៃទី៥ ខែវិច្ឆិកា។ រូបភាព៖ ក្រសួងពាណិជ្ជកម្ម ក្រសួងពាណិជ្ជកម្ម រំពឹងថា ការបង្កើតម៉ាកសមូហភាព នឹងជួយជំរុញចក្ខុវិស័យអភិវឌ្ឍន៍ផលិតកម្មកែច្នៃ និងទីផ្សារស្វាយចន្ទី ឱ្យមានលក្ខណៈប្រកួតប្រជែង ប្រកបដោយបរិយាប័ន្ន ធានានូវនិរន្តរភាព និងការធ្វើពិពិធកម្មសេដ្ឋកិច្ចប្រែក្លាយកម្ពុជា ជាប្រទេសនាំចេញគ្រាប់ស្វាយចន្ទីច្រើនជាងគេលើពិភពលោក។ កន្លងទៅក្រសួងពាណិជ្ជកម្ម សហការជាមួយភាគីពាក់ព័ន្ធ ដើម្បីចុះបញ្ជីម៉ាកសម្គាល់ភូមិសាស្ត្រទំនិញ និងម៉ាកសមូហភាព ជាច្រើនដូចជា បង្កងតាកែវ, ទឹកត្រីកំពត កែប, SKO & Device, លើប្រភេទអង្ករសែនក្រអូប DSMK & Device , លើប្រភេទអង្ករដំណើបស្បៃមង្គល, ចម្លាក់ប្រាក់ស្ពាន់ ខេត្តកណ្តាល, ក្រូចពោធិ៍សាត់, នំបញ្ចុកសៀមរាប និងដូងខ្ទិះបាត់ដំបង ជាដើម៕ កិច្ចប្រជុំស្តីពី«ការបង្កើតម៉ាកសមូហភាពផលិតផលស្វាយចន្ទីកម្ពុជា» រៀបចំដោយក្រសួងពាណិជ្ជកម្ម នាថ្ងៃទី៥ ខែវិច្ឆិកា។ រូបភាព៖ ក្រសួងពាណិជ្ជកម្ម អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9366.txt	ភ្នំពេញ៖ មកទល់បច្ចុប្បន្ន ធនាគារអភិវឌ្ឍន៍អាស៊ី (ADB) បានផ្តល់ហិរញ្ញវត្ថុជាង៥០០០លានដុល្លារអាម៉េរិក ដល់កម្ពុជាសម្រាប់អភិវឌ្ឍន៍សេដ្ឋកិច្ច និងសង្គមជាតិ។ ហិរញ្ញវត្ថុទាំងនេះ គឺមានជំនួយឥតសំណង កម្ចីសម្បទាន ជំនួយបច្ចេកទេស និងហិរញ្ញប្បទានពីវិស័យឯកជននានា។	ទំហំថវិកាជាង៥០០០លានដុល្លារ ដែល ADB បានជួយកម្ពុជាតាមរយៈគម្រោងអភិវឌ្ឍន៍នានាមកទល់សព្វថ្ងៃនេះ ត្រូវបានលើកឡើងដោយ លោក ANTHONY GILL តំណាងធនាគាអភិវឌ្ឍន៍អាស៊ីនៅក្នុងពិធីសម្ពោធដាក់ឱ្យប្រើប្រាស់ជាផ្លូវការនូវ « វិថីតេជោសន្តិភាពឆ្នេរអង្គោល» ខេត្តកែប នាព្រឹកថ្ងៃទី១១ ខែវិច្ឆិកា។ បើតាមលោក ANTHONY GILL បច្ចុប្បន្ន ADB កំពុងអនុវត្តគម្រោងចំនួន៣២នៅកម្ពុជា ដែលមានតម្លៃ ២,២ពាន់លានដុល្លារ ក្នុងវិស័យកសិកម្ម ការគ្រប់គ្រងធនធានទឹក ហេដ្ឋារចនាសម្ព័ន្ធ ការអភិវឌ្ឍទីក្រុង ការអប់រំ ការអភិវឌ្ឍជំនាញថាមពល ហិរញ្ញវត្ថុ និងការគ្រប់គ្រងហិរញ្ញវត្ថុសាធារណៈ។ « នៅឆ្នាំនេះ (ឆ្នាំ២០២៤) ADB កំពុងនាំនូវគម្រោងចំនួន៦បន្ថែមទៀត ដែលមានតម្លៃ៤០៥លានដុល្លារ។ គម្រោងទាំងនេះ មានទាំងប្រភេទជំនួយឥតសំណង ទាំងប្រភេទហិរញ្ញប្បទានសម្បទាន»។ នេះជាការលើកឡើងរបស់ លោក ANTHONY GILL ដោយបានបញ្ជាក់ថា ក្នុងរយៈពេល៣ឆ្នាំខាងមុខទៀត ADB មានផែនការធ្វើការងារជាមួយរដ្ឋាភិបាល ដើម្បីរៀបចំ និងអនុវត្តគម្រោងចំនួន១៧ បន្ថែមទៀត ដែលមានតម្លៃប្រមាណ១០០០លានដុល្លារ។ គិតមកត្រឹមឆមាសទីមួយឆ្នាំ២០២៤ បំណុលសាធារណៈរបស់កម្ពុជានៅក្រៅប្រទេសបានកើនទំហំ១១,១៦ពាន់លានដុល្លារអាម៉េរិក។ នេះបើយោងតាមព្រឹត្តិបត្តិស្ថិតិបំណុលកម្ពុជាចេញដោយក្រសួងសេដ្ឋកិច្ច និងហិរញ្ញវត្ថុ ដែលក្នុងនោះ កម្ពុជាជំពាក់ធនាគារអភិវឌ្ឍអាស៊ី(ADB)ប្រមាណ ២ ៤៥៥,២លានដុល្លារ ស្មើនឹង២២ភាគរយនៃបំណុលក្រៅប្រទេសសរុបរបស់កម្ពុជា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9367.txt	ផ្អែលលើទិន្នន័យ Statista Infographic ខាងក្រោមរួមបញ្ចូលប្រទេសទាំង១០ ដែលមានធនធានធម្មជាតិច្រើនជាងគេលើពិភពលោក ដែលប្រទេសនីមួយៗមានទុនបម្រុងដ៏ធំនៃធនធានសំខាន់ៗសម្រាប់បម្រើឲ្យវិស័យឧស្សាហកម្មជាច្រើន។	រុស្សីនាំមុខគេដោយមានតម្លៃប៉ាន់ស្មានសរុបនៃធនធានធម្មជាតិចំនួន ៧៥ ទ្រីលានដុល្លារ ដែលភាគច្រើនរួមមានធ្យូងថ្ម ឧស្ម័នធម្មជាតិ ប្រេង និងរ៉ែកម្រ។ នៅចុងឆ្នាំ ២០១៨ ក្រសួងធនធានធម្មជាតិ និងបរិស្ថានរុស្ស៊ី បានវាយតម្លៃទុនបម្រុងរ៉ែរបស់ប្រទេសនេះប្រហែល ១,៤៤ទ្រីលានដុល្លារ។ បើនិយាយពីចំណែកទីផ្សារពិភពលោក រុស្ស៊ីជាប្រទេសដែលមានស្តុកឧស្ម័នធម្មជាតិធំជាងគេក្នុងពិភពលោក។ គិតត្រឹមឆ្នាំ ២០២០ ទុនបំរុងឧស្ម័នធម្មជាតិរបស់រុស្ស៊ីមានប្រហែល ៣៧ពាន់លានម៉ែត្រគូប ដែលស្មើនឹងជិត ២០ភាគរយនៃទុនបម្រុងសរុបរបស់ពិភពលោក។ រុស្ស៊ីក៏ជាមហាអំណាចមាសដែរ។ ក្រាហ្វិកប្រទេសទាំង១០ ដែលសម្បូរធនធានធម្មជាតិច្រើនជាងគេ ។ រូបភាព Capture ៖ visualcapitalist អាម៉េរិកជាប់ចំណាត់ថ្នាក់លេខ២ ក្នុងបញ្ជីជាមួយនឹងតម្លៃធនធានធម្មជាតិសរុបប្រមាណ ៤៥ទ្រីលានដុល្លារ ដែលភាគច្រើនជាធ្យូងថ្ម ឧស្ម័នធម្មជាតិ ឈើ និងលោហៈមានតម្លៃដូចជាមាស។ តាមពីក្រោយដោយអារ៉ាប៊ីសាអូឌីត និងកាណាដាដែលមានទ្រព្យសម្បត្តិ ៣៤ និង ៣៣ ទ្រីលានដុល្លាររៀងគ្នា ដោយធនធានធម្មជាតិចម្បង គឺប្រេង។ ដោយមានទុនបម្រុងប្រេងយ៉ាងច្រើន អារ៉ាប៊ីសាអូឌីត ជាប្រទេសផលិតប្រេងឈានមុខគេរបស់ពិភពលោក។ ទន្ទឹមនេះ កាណាដាមានទុនបំរុងអ៊ុយរ៉ានីញ៉ូមដ៏ធំ ហើយក៏ជាមូលដ្ឋានរបស់ក្រុមហ៊ុនផលិតឈើដ៏ធំបំផុតរបស់ពិភពលោកផងដែរ។ ទន្ទឹមនេះចិនក៏ស្ថិតនៅក្នុងបញ្ជីនេះដែរដែលមានធ្យូងថ្មដ៏ធំ និងរ៉ែសំខាន់ៗជាច្រើនទៀត ។ តាមការប៉ាន់ស្មានថា ចិនមានធនធានធម្មជាតិដែលមានតម្លៃ ២៣ទ្រីលានដុល្លារ។ ក្រៅពីប្រទេសដែលបានរៀបចំខាងលើ ប្រេស៊ីល អូស្រ្តាលី អ៊ីរ៉ាក់ និងវេណេស៊ុយអេឡា ក៏ស្ថិតនៅក្នុងលំដាប់កំពូលប្រទេសដែលសម្បូរធនធានធម្មជាតិច្រើនលើពិភពលោកផងដែរ៕ ក្រាហ្វិកប្រទេសទាំង១០ ដែលសម្បូរធនធានធម្មជាតិច្រើនជាងគេ ។ រូបភាព Capture ៖ visualcapitalist ក្រាហ្វិកប្រទេសទាំង១០ ដែលសម្បូរធនធានធម្មជាតិច្រើនជាងគេ ។ រូបភាព Capture ៖ visualcapitalist អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9368.txt	ភ្នំពេញ៖ ក្រុមកីឡាអេឡិចត្រូនិក CFU Gaming លើវិញ្ញាសា MLBB នឹងតំណាងកម្ពុជា ចូលរួមប្រកួតប្រជែងនៅក្នុងព្រឹត្តិការណ៍ M6 World Championship 2024 ដែលមានតម្លៃប្រាក់រង្វាន់បែងចែកសរុប ១ លានដុល្លារ នៅថ្ងៃទី២១ ខែវិច្ឆិកា នៅប្រទេសម៉ាឡេស៊ី។ កន្លងមក See You Soon ជាក្រុមតំណាងកម្ពុជាមួយផងនោះ ធ្លាប់បានបង្ហាញខ្លួនប្រកួតប្រជែងនៅក្នុងព្រឹត្តិការណ៍ Esports World Cup 2024 ហើយដណ្តើមបានប្រាក់រង្វាន់ ១០ម៉ឺនដុល្លារ បន្ទាប់ពីរកបានចំណាត់ថ្នាក់លេខ ៥-៨។	ក្រុមជើងឯកការប្រកួតជាតិ MPL KH ថ្មីរដូវកាលទី៧ CFU Gaming និងតំណាងកម្ពុជាប្រកួតកីឡាអេឡិចត្រូនិក លើវិញ្ញាសា MLBB លំដាប់ពិភពលោក M6 World Championship 2024 នៅប្រទេសម៉ាឡេស៊ី ហើយដែលការប្រកួតមានតម្លៃប្រាក់រង្វាន់បែងចែក សរុប១លានដុល្លារ។ ការប្រកួត M6 នឹងចាប់ផ្តើមនៅថ្ងៃទី២១ ខែវិច្ឆកា រហូតដល់ថ្ងៃទី១៥ ខែធ្នូ។ កាលពីដើមឆ្នាំ២០២៤ ក្រុម See You Soon ក៏ធ្លាប់បានតំណាងកម្ពុជា ចូលរួមប្រកួតក្នុងព្រឹត្តិការណ៍ Esports World Cup នៅប្រទេសអារ៉ាប៊ីសាអូឌីត ដោយការប្រកួតនោះមានតម្លៃប្រាក់រង្វាន់បែងចែកសរុប ៣លានដុល្លារ។ ក្រុម See You Soon ជាប់លំដាប់លេខ ៥-៨ និងដណ្តើមបានប្រាក់រង្វាន់ ១០ម៉ឺនដុល្លារ ពីការប្រកួតនោះ។ កាលនោះក្រុម See You Soon បានក្លាយជាក្រុមជើងឯកលីគអាជីពកីឡាអេឡិចត្រូនិកកម្ពុជា MPL KH រដូវកាលទី៦ ជាហេតុនាំឱ្យពួកគេបានតំណាងកម្ពុជា ទៅប្រកួត Esports World Cup 2024។ វិស័យកីឡាកីឡាអេឡិចត្រូនិកវិញ្ញាសា MLBB កំពុងតែអភិវឌ្ឍន៍ទៅមុខយ៉ាងផុសផុល ជាមួយការជួយគាំទ្រពីសហព័ន្ធកីឡាអេឡិចត្រូនិកកម្ពុជា (EFC) ក្នុងការរៀបចំឱ្យមានការប្រកួតនានា។ ជាក់ស្តែង បច្ចប្បន្នព្រឹត្តិការណ៍ជើងឯកថ្នាក់ជាតិកីឡាអេឡិចត្រូនិក ឆ្នាំ២០២៤ ក៏មានវិញ្ញាសា MLBB ដែរ។ កីឡាអេឡិចត្រូនិក អាចនាំចំណូលច្រើនសម្រាប់សេដ្ឋកិច្ចជាតិ ប្រសិនកីឡាករប្រកួត មានសមត្ថភាពក្នុងការប្រកួតប្រជែងយកប្រាក់រង្វាន់ ដូចជាក្រុម AP Bren ដ៏ល្បីល្បាញរបស់ហ្វីលីពីន រកចំណូលពីប្រាក់រង្វាន់ជាង១លានដុល្លារ ពីការប្រកួតអន្តរជាតិ នៅចន្លោះចុងឆ្នាំ២០២៣ និងចូលដើមឆ្នាំ២០២៤។ សម្រាប់ឆ្នាំ២០២៤ ក្រុមបានទៅតំណាងឱ្យកម្ពុជា បានចូលរួមប្រកួតប្រជែង នៅក្នុងការប្រកួតពានរង្វាន់កីឡាអេឡិចត្រូនិក លំដាប់ថ្នាក់អន្តរជាតិ ដែលមានតម្លៃប្រាក់រង្វាន់បែងចែកសរុប ៤លានដុល្លារ លើវិញ្ញាសា MLBB។ កីឡាករសញ្ជាតិហ្វីលីពីនជាច្រើន ត្រូវបានក្រុមកីឡាអេឡិចត្រូនិកបរទេស ផ្តល់កុងត្រាទៅលេងនៅក្រៅប្រទេសទៀតផង។ តួយ៉ាងក្រុមកីឡាអេឡិចត្រូនិកកម្ពុជា ក៏មាននាំចូលកីឡាករ ពីហ្វីលីពីនដូចគ្នាដែរ។ ភាពជោគជ័យក្នុងការប្រកួត បានទាក់ទាញឱ្យមានការវិនិយោគ និងការបង្កើតព្រឹត្តិការណ៍ថ្នាក់អន្តរជាតិក្នុងប្រទេស ដែលជួយទៅដល់វិស័យទេសចរណ៍ផងដែរ។ សព្វថ្ងៃនេះ កីឡាអេឡិចត្រូនិក គឺជាវិស័យដែលកំពុងរីកចម្រើនលឿនបំផុតនៅលើពិភពលោក ដែលរំពឹងថា នឹងកើនឡើងពីប្រាក់ចំណូល ១,៤៦ពាន់លានដុល្លារ ក្នុងឆ្នាំ២០២៣ និងសម្រេចបាននូវទំហំទឹកប្រាក់ប្រមាណ ៦,៧៥ពាន់លានដុល្លារ នៅឆ្នាំ២០៣០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9369.txt	ភ្នំពេញ៖ ការប្រើប្រាស់រូបិយវត្ថុជាតិ (ប្រាក់រៀល) នៅតាមសហគ្រាសធុនមីក្រូ តូច និងមធ្យម (SMEs) ក៏ដូចជាក្នុងវិស័យផ្សេងៗទៀត ទាំងឯកជននិងសាធារណៈ មិនត្រឹមតែបង្ហាញពីមោទកភាពនិងសាមគ្គីភាពជាតិនោះទេ ថែមទាំងផ្ដល់ផលប្រយោជន៍ដល់សេដ្ឋកិច្ចសម្រាប់បច្ចុប្បន្ន និង ដំណើរឆ្ពោះទៅជាប្រទេសមានប្រាក់ចំណូលខ្ពស់នៅឆ្នាំ២០៥០ ថែមទៀត។ មន្ត្រីជំនាញនៅធនាគារជាតិ នៃកម្ពុជាបានលើកឡើងបែបនេះក្នុងកម្មវិធី «ឈ្វេងយល់ពីប្រាក់រៀល» រដូវកាលទី២ ជាមួយសារព័ត៌មានឌីជីថលថ្មីៗ ដែលកំពុងបន្តយន្តការជំរុញការប្រើប្រាស់«ប្រាក់រៀល» ឱ្យកាន់តែទូលំទូលាយនៅក្នុងចរន្តសេដ្ឋកិច្ចជាតិ។	ប្រសិនបើពលរដ្ឋប្រើប្រាស់ «ប្រាក់រៀល» កាន់តែច្រើន នោះធនាគារជាតិ នៃកម្ពុជា កាន់តែពង្រឹងបានប្រសិទ្ធភាពនយោបាយរូបិយវត្ថុ។ នេះជាការលើកឡើងរបស់លោក ឃូ វុឍ្ឍី អគ្គនាយកគោលនយោបាយ និងសហប្រតិបត្តិការអន្តរជាតិ នៃធនាគារជាតិ នៃកម្ពុជា ដែលមើលឃើញថា បើប្រាក់រៀលត្រូវបានប្រើប្រាស់យ៉ាងទូលំទូលាយ នោះឧបករណ៍នយោបាយរូបិយវត្ថុ ដូចជា LPCO និង NCD នឹងមានប្រសិទ្ធភាពក្នុងការគ្រប់គ្រងអត្រាការប្រាក់លើទីផ្សារ ដូចនៅប្រទេសជឿនលឿន។ ការណ៍នេះ នឹងធ្វើឱ្យធនាគារជាតិ អាចអនុវត្តនយោបាយប្រកបដោយប្រសិទ្ធភាពក្នុងការរក្សាស្ថិរភាពថ្លៃ ឬគាំទ្រកំណើនតាមរយៈការធ្វើនយោបាយវិត្ថារកម្មដើម្បីជំរុញការប្រើប្រាស់ប្រាក់រៀល ការវិនិយោគ និងពាណិជ្ជកម្ម។ លោក ឃូ វុឍ្ឍី បានបញ្ជាក់ថា ៖ « ការប្រើប្រាស់ប្រាក់រៀលកាន់តែទូលំទូលាយ ធ្វើឱ្យកម្ពុជានឹងមានភាពធន់ជាងមុនទៅនឹងការប្រែប្រួលនៃស្ថានភាពហិរញ្ញវត្ថុសកល ជាពិសេសការប្រែប្រួលនៃអត្រាការប្រាក់គោលធនាគារកណ្ដាលអាម៉េរិក»។ ការប្រើប្រាស់ប្រាក់រៀលបានកាន់តែទូលំទូលាយ នឹងធ្វើឱ្យធនាគារជាតិ មានលទ្ធភាពខ្ពស់ ក្នុងការអនុវត្តតួនាទីចម្បងរបស់ខ្លួនជាអ្នកឱ្យខ្ចីចុងក្រោយដល់គ្រឹះស្ថានធនាគារ និងមីក្រូហិរញ្ញវត្ថុ ដើម្បីបំពេញកង្វះសន្ទនីយភាពជារៀល។ ប៉ុន្តែ មិនសម្រាប់សន្ទនីយភាពជារូបិយបណ្ណនោះទេ ដោយសារធនាគារជាតិ ពុំមែនជាអាជ្ញាធរបោះផ្សាយរូបិយបណ្ណទាំងនោះ។ លោក ឃូ វុឍ្ឍី អគ្គនាយកគោលនយោបាយ និងសហប្រតិបត្តិការអន្តរជាតិ នៃធនាគារជាតិ នៃកម្ពុជា ការប្រើប្រាស់ប្រាក់រៀលកាន់តែច្រើន ធ្វើឱ្យការគរពូនទុនបម្រុងអន្តរជាតិបានកាន់តែរឹងមាំ។ បើតាមលោកឃូ វុឍ្ឍី វិនិយោគិនដែលនាំយករូបិយបណ្ណមកជាមួយ ត្រូវចាំបាច់ប្តូរជាប្រាក់រៀល ដើម្បីធ្វើការវិនិយោគ។ ការណ៍នេះអាចធ្វើឱ្យកម្ពុជាប្រមូលបានរូបិយប័ណ្ណផ្សេងៗ សម្រាប់គរពូនទុនបម្រុងអន្តរជាតិ។ ទន្ទឹមនេះ ប្រសិនបើប្រាក់រៀលត្រូវបានប្រើប្រាស់យ៉ាងទូលំទូលាយនៅតាមសហគ្រាសធុនមីក្រូ តូច និងមធ្យម នោះធនាគារជាតិ អាចលក់ប្រាក់រៀល ដើម្បីស្រូបយកប្រាក់ដុល្លារអាម៉េរិកពីទីផ្សារដែលអាចបង្កើនការគរពូនទុនបម្រុងអន្តរជាតិផងដែរ។ ជាមួយគ្នានេះ ការប្រើប្រាស់ប្រាក់រៀលនឹងជួយឱ្យរដ្ឋាភិបាលទទួលចំណូលពីការបោះផ្សាយក្រដាសប្រាក់ថែមទៀត។ នេះជាការលើកឡើងរបស់លោកអគ្គនាយកគោលនយោបាយ និងសហប្រតិបត្តិការអន្តរជាតិ នៃធនាគារជាតិ ដោយលើកឧទាហរណ៍មកពន្យល់ថា៖ « ក្រដាសប្រាក់១ម៉ឺនរៀលមួយសន្លឹកចំណាយថ្លៃផលិត៣០០រៀល។ ដូច្នេះ យើងនឹងទទួលបានចំណូលពីការបោះផ្សាយចំនួន៩,៧០០រៀល។ តែបច្ចុប្បន្ន ចំណូលទាំងនេះភាគច្រើនលើសលុប គឺបានទៅសហរដ្ឋ ដោយសារតែយើងប្រើប្រាស់ប្រាក់ដុល្លារអាម៉េរិក»។ លើសពីនេះ ការប្រើប្រាស់ប្រាក់រៀលកាន់តែទូលំទូលាយ ធ្វើឱ្យរដ្ឋាភិបាលអាចកាត់បន្ថយការពឹងផ្អែកលើបំណុលឬកម្ចីបរទេសសម្រាប់យកមកអភិវឌ្ឍហេដ្ឋារចនាសម្ព័ន្ធជាដើម តាមរយៈការកៀរគរមូលធនក្នុងស្រុក ដូចជា ការបោះផ្សាយមូលបត្ររដ្ឋជារៀល និងកាត់បន្ថយចំណាយប្រតិបត្តិការទូទាត់និងការគ្រប់គ្រងគណនី។ ក្នុងន័យនេះ លោក ឃូ វឍ្ឍី បញ្ជាក់ដូច្នេះ៖ « ប្រសិនបើម្ចាស់អាជីវកម្មនិងអតិថិជនធ្វើការទូទាត់ការទិញ-លក់ជាប្រាក់រៀលតែមួយ ពួកគេនឹងមិនចាំបាច់ខ្វល់ខ្វាយពីប្រភេទរូបិយប័ណ្ណផ្សេងៗគ្នាក្នុងការទូទាត់ ព្រមទាំងកាត់បន្ថយហានិភ័យពីការប្រែប្រួលអត្រាប្ដូរប្រាក់ និងមានភាពងាយស្រួលក្នុងការដាក់ស្លាកតម្លៃនិងការគ្រប់គ្រងប្រព័ន្ធគណនី»។ លោក គីមទី កោមលី អគ្គនាយកប្រតិបត្តិការ នៃធនាគារជាតិ នៃកម្ពុជា ដើម្បីជំរុញការប្រើប្រាស់ប្រាក់រៀលឱ្យបានកាន់តែទូលំទូលាយ កន្លងមក ធនាគារជាតិបានដាក់ចេញនូវវិធានការមួយចំនួន។ ក្នុងនោះ ធនាគារជាតិ បានតម្រូវឱ្យគ្រឹះស្ថានធនាគារនិងហិរញ្ញវត្ថុផ្តល់ឥណទានជារៀលយ៉ាងតិច ១០ភាគរយ នៃសំពៀតឥណទានសរុប, អភិវឌ្ឍប្រតិបត្តិការរូបិយវត្ថុជារៀលដូចជា មូលបត្រអាចជួញដូរបាន (NCD) ប្រតិបត្តិការផ្តល់សន្ទនីយភាពដោយមានការធានា (LPCO) ឧបករណ៍ផ្តល់សន្ទនីយភាពរយៈពេលខ្លី (MLF)។ បើតាមលោក គីមទី កោមលី អគ្គនាយកប្រតិបត្តិការ នៃធនាគារជាតិ នៃកម្ពុជា ការកាត់បន្ថយថ្លៃដើមសន្ទនីយភាពជារៀលរបស់គ្រឹះស្ថានធនាគារនិងហិរញ្ញវត្ថុ ដូចជាតាមរយៈការអនុវត្តវិធីសាស្ត្រមធ្យមលើការរក្សាអត្រាប្រាក់បម្រុងកាតព្វកិច្ចជារៀល ពី ៨០ភាគរយ មក ៥០ភាគរយ នឹងចូលរួមកាត់បន្ថយអត្រាការប្រាក់ឥណទានជារៀល លើទីផ្សារ។ បន្ថែមលើនេះ ធនាគារជាតិ កំពុងបន្តអភិវឌ្ឍប្រព័ន្ធទូទាត់ឌីជីថល រៀបចំយុទ្ធនាការស្រឡាញ់ប្រាក់រៀល និងការលើកកម្ពស់ការយល់ដឹងរបស់សាធារណជន និងយុទ្ធនាការប្តូរក្រដាសប្រាក់រៀលទក់ ចាស់ រហែក ឱ្យបានកាន់តែទូលំទូលាយ ។ ការស្រាវជ្រាវទៅលើបទពិសោធន៍នៃប្រទេសជោគជ័យក្នុងការធ្វើបដិដុល្លារូបនីយកម្មបានបង្ហាញថា ស្ថិរភាពអត្រាប្ដូរប្រាក់និងស្ថិរភាពថ្លៃ គឺជាមូលដ្ឋានគ្រឹះសម្រាប់ការលើកកម្ពស់ការប្រើប្រាស់រូបិយវត្ថុជាតិ។ លោកគីមទី កោមលី បានបញ្ជាក់ថា ៖« ក្នុងទិសដៅនេះ ធនាគារជាតិ នឹងបន្តផ្គត់ផ្គង់ និងស្រូបយកសន្ទនីយភាពជារៀលក្នុងកម្រិតសមស្របតាមរយៈប្រតិបត្តិការរូបិយវត្ថុ និងការធ្វើអន្តរាគមន៍លើទីផ្សារប្ដូរប្រាក់តាមការចាំបាច់ ដើម្បីរក្សាតុល្យភាពសន្ទនីយភាពជារៀលលើទីផ្សារ សំដៅរក្សាស្ថិរភាពអត្រាប្តូរប្រាក់ និងស្ថិរភាពថ្លៃ»។ ជាក់ស្ដែង ធនាគារជាតិ បានធ្វើអន្តរាគមន៍លក់ប្រាក់ដុល្លារអាមេរិកចំនួន ១៣៩,១ លានដុល្លារអាម៉េរិក កាលពីខែកញ្ញា-តុលា ឆ្នាំ២០២៣ ដោយស្រូបយកប្រាក់រៀលដែលលើសកម្រិតនៅលើទីផ្សារ ដើម្បីបន្ថយសម្ពាធអត្រាប្តូរប្រាក់ដែលបានកើនឡើងលឿនធៀបនឹងការប្រែប្រួលប្រក្រតី (កើនដល់អត្រា ៤.១៥៩ នៅថ្ងៃទី១ ខែកញ្ញា ឆ្នាំ២០២៣)។ ជាលទ្ធផល ក្រោយពីការធ្វើអន្តរាគមន៍ អត្រាប្តូរប្រាក់បានវិលមកនិន្នាការប្រក្រតីវិញ ដោយមានកម្រិត ៤,១៣៥ នៅចុងខែតុលា ឆ្នាំ២០២៣ មកទល់បច្ចុប្បន្ន៕ លោក ឃូ វុឍ្ឍី អគ្គនាយកគោលនយោបាយ និងសហប្រតិបត្តិការអន្តរជាតិ នៃធនាគារជាតិ នៃកម្ពុជា លោក គីមទី កោមលី អគ្គនាយកប្រតិបត្តិការ នៃធនាគារជាតិ នៃកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_937.txt	របាយការណ៍ថ្មីមួយអំពីឧស្សាហកម្មថាមពលព្រះអាទិត្យរបស់ប្រទេសចិន ដែលបានចេញផ្សាយកាលពីថ្ងៃទី ១៤ ខែឧសភាកន្លងទៅនេះ បានចោទប្រកាន់ថា រដ្ឋាភិបាលក្រុងប៉េកាំងកំពុងប្រើប្រាស់ពលកម្មដោយបង្ខំនៅក្នុងរោងចក្រដែលនាំចេញបន្ទះថាមពលព្រះអាទិត្យទៅកាន់ពិភពលោក។	របាយការណ៍នេះបានចោទប្រកាន់ថា រដ្ឋាភិបាលចិន បានបង្ខំជាតិសាសន៍ភាគតិចអ៊ុយហ្គ័រ (Uyghur) និងពលរដ្ឋកាហ្សាក់ស្ថានឲ្យធ្វើការនៅក្នុងរោងចក្រដែលផលិតបន្ទះថាមពលព្រះអាទិត្យ និងផលិតផលផ្សេងៗទៀត។ ដោយយោងលើស្ថិតិរបស់រដ្ឋាភិបាលចិន អ្នកស្រាវជ្រាវបាននិយាយថា មនុស្សប្រហែល ២លាន ៦សែននាក់ ត្រូវបានដាក់ឲ្យធ្វើការនៅទូទាំងតំបន់ Xinjiang ក្នុងគម្រោងមួយដែលរដ្ឋាភិបាលក្រុងប៉េកាំងហៅថា គម្រោងផ្តួចផ្តើម «ពលកម្មលើសតម្រូវការ»។ របាយការណ៍របស់ចក្រភពអង់គ្លេសនេះ បានបញ្ជាក់ថា៖ «តម្រូវការរបស់ពិភពលោកនូវបន្ទះថាមពលព្រះអាទិត្យ បានជំរុញក្រុមហ៊ុនចិនឲ្យប្រឹងប្រែងធ្វើឲ្យមានការចំណាយទាបតាមដែលអាចធ្វើទៅបានសម្រាប់ការទទួលខុសត្រូវរបស់យើងលើបញ្ហាអាកាសធាតុ។ ប៉ុន្តែ ការប្រឹងប្រែងរបស់ចិននេះ បានបណ្ដាលឲ្យមានផលប៉ះពាល់ខ្លាំងក្លាចំពោះកម្មករដែលធ្វើការក្នុងរោងចក្រ ដែលជាចំណុចចាប់ផ្ដើមនៃខ្សែសង្វាក់ផ្គត់ផ្គង់នេះ»។ អ្នកស្រាវជ្រាវបាននិយាយថា សូម្បីតែក្រុមហ៊ុនដែលព្យាយាមចៀសឲ្យផុតពីការប្រើប្រាស់សម្ភារៈដែលផលិតដោយពលកម្មដោយបង្ខំក៏ដោយ ក៏ពួកគេពិបាកនឹងចៀសឲ្យផុតដែរ។ អ្នកស្រាវជ្រាវនៅមជ្ឈមណ្ឌល Helena Kennedy សម្រាប់យុត្តិធម៌អន្តរជាតិ (Helena Kennedy Center for International Justice) នៃសាកលវិទ្យាល័យ Sheffield Hallam បានសរសេរថា៖ «ដោយសារមានការពាក់ព័ន្ធជាមួយនឹងកិច្ចប្រឹងប្រែងដែលជាអាទិភាពសំខាន់ៗរបស់រដ្ឋាភិបាល ក្រុមហ៊ុននានានិងកម្មករដែលបង្ខំឲ្យធ្វើការជាមួយនឹងក្រុមហ៊ុនទាំងនោះស្ទើរតែពិបាកនឹងចៀសឲ្យផុតណាស់»។ ប្រទេសចិនអះអាងថា កម្មករនៅក្នុងកម្មវិធីនេះ គឺធ្វើការដោយស្ម័គ្រចិត្ត។ កាលពីពេលថ្មីៗនេះ អ្នកនាំពាក្យក្រសួងការបរទេសចិន បានបដិសេធចំពោះការចោទប្រកាន់ដែលថា ពលកម្មដោយបង្ខំត្រូវបានប្រើនៅក្នុងខ្សែសង្វាក់ផ្គត់ផ្គង់បន្ទះថាមពលព្រះអាទិត្យ ដោយបានហៅការចោទប្រកាន់នោះថា ជាការបង្ខូចកេរ្តិ៍ឈ្មោះដែលប្រព្រឹត្តិឡើងដោយអ្នកដែលប្រឆាំងនឹងរដ្ឋាភិបាលចិន។ ប៉ុន្តែ គេឃើញមានការតាមដានពិនិត្យពីខាងក្រៅលើឧស្សាហកម្មបន្ទះថាមពលព្រះអាទិត្យរបស់ប្រទេសចិនអស់រយៈពេលជាច្រើនឆ្នាំមកហើយ។ កាលពីឆ្នាំ២០១៤ អង្គការសម្ព័ន្ធភាពសម្រាប់ផលិតកម្មអាមេរិក (Alliance for American Manufacturing (AAM)) បានចេញផ្សាយរបាយការណ៍ចំនួន ៤ភាគ ដែលថា បន្ទះថាមពលព្រះអាទិត្យដែលមានតម្លៃទាបនិងផលិតនៅប្រទេសចិន «មិនផ្តល់ប្រយោជន៍ដល់អ្នកប្រើប្រាស់ ឬបរិស្ថាននោះទេ។ ការអនុវត្តពាណិជ្ជកម្មបែបជញ្ជាក់ឈាមរបស់ចិន រួមជាមួយនឹងស្តង់ដារបរិស្ថានដែលមិនមានការយកចិត្តទុកដាក់ និងលក្ខខណ្ឌធ្វើការដ៏អាក្រក់ មានន័យថា បន្ទះថាមពលព្រះអាទិត្យនេះ បង្កឲ្យមានផលប៉ះពាល់ច្រើនជាងផលប្រយោជន៍»។ នេះបើតាមការបញ្ជាក់របស់អ្នកស្រី Elizabeth Brotherton-Bunch ដែលជាអ្នកសរសេរប្លុករបស់អង្គការ AAM។ បន្ទះថាមពលព្រះអាទិត្យរបស់ចិន និងទីផ្សារសហរដ្ឋអាមេរិក ការប្រើប្រាស់ពលកម្មដោយបង្ខំនៅក្នុងឧស្សាហកម្មបន្ទះថាមពលព្រះអាទិត្យរបស់ចិន បង្កឲ្យមានបញ្ហាប្រឈមសម្រាប់សហរដ្ឋអាមេរិក ដោយហេតុថា រដ្ឋបាលរបស់ប្រធានាធិបតីសហរដ្ឋអាមេរិកលោក Joe Biden កំពុងដឹកនាំកិច្ចប្រឹងប្រែងដើម្បីលើកទឹកចិត្តឲ្យមានការប្រើប្រាស់ថាមពលកកើតឡើងវិញឲ្យបានច្រើន ក្នុងគោលបំណងសម្រេចឲ្យបាននូវថាមពលអគ្គិសនីដែលមិនមានកាបូនឲ្យបាន ១០០% នៅត្រឹមឆ្នាំ ២០៣៥។ កាលពីខែមីនា មេដឹកនាំនៃអង្គការ AFL-CIO ដែលជាសហព័ន្ធការងារដ៏ធំបំផុតរបស់សហរដ្ឋអាមេរិក បានអំពាវនាវដល់រដ្ឋបាលរបស់លោកប្រធានាធិបតី Biden និងសភាសហរដ្ឋអាមេរិកឲ្យបញ្ឈប់ការនាំចូលផលិតផលបន្ទះថាមពលព្រះអាទិត្យពីតំបន់ Xinjiang ប្រទេសចិន ដោយសារមានក្តីបារម្ភលើបញ្ហាសិទ្ធិមនុស្ស។ លោក William Reinsch អ្នកជំនាញផ្នែកពាណិជ្ជកម្មអន្តរជាតិនៃមជ្ឈមណ្ឌលសម្រាប់ការសិក្សាយុទ្ធសាស្ត្រនិងកិច្ចការអន្តរជាតិ (CSIS) បានថ្លែងថា៖ «លោកប្រធានាធិបតី Biden បារម្ភអំពីបញ្ហាសិទ្ធិមនុស្ស។ ខ្ញុំគិតថា គោលជំហររបស់លោកនឹងមិនផ្លាស់ប្តូរនោះទេ ប៉ុន្តែករណីនេះ អាចនឹងប៉ះពាល់ដល់ឧស្សាហកម្មបន្ទះថាមពលព្រះអាទិត្យ»។ លោក Reinsch បានប្រាប់ VOA ដូច្នេះថា៖ «ផលិតផលបន្ទះថាមពលព្រះអាទិត្យនេះនឹងកាន់តែថ្លៃ ហើយវាក៏នឹងធ្វើឲ្យយឺតដល់ដំណើរការដំឡើងបន្ទះថាមពលព្រះអាទិត្យនៅក្នុងសហរដ្ឋអាមេរិកផងដែរ។ ចំណុចនេះ គឺផ្ទុយពីគោលនយោបាយរបស់លោក Biden នៅក្នុងការគាំទ្រដល់ថាមពលកកើតឡើងវិញ»។ អ្នកស្រី Suzanne Leta គឺជាប្រធានផ្នែកគោលនយោបាយ និងយុទ្ធសាស្ត្រនៃក្រុមហ៊ុន SunPower Corporation ដែលជាក្រុមហ៊ុនបន្ទះថាមពលព្រះអាទិត្យ និងបច្ចេកវិទ្យាស្តុកថាមពល។ អ្នកស្រីបានប្រាប់ VOA ថា ទោះបីជាការហាមឃាត់ការនាំចូលផលិតផលបន្ទះថាមពលព្រះអាទិត្យពីតំបន់ Xinjiang នឹងធ្វើឲ្យមានការផ្លាស់ប្តូរជាបណ្តោះអាសន្ននៅក្នុងខ្សែសង្វាក់ផ្គត់ផ្គង់ក៏ដោយ ក៏បញ្ហាសិទ្ធិមនុស្សគួរតែជាចំណុចសំខាន់បំផុតដែលត្រូវយកចិត្តទុកដាក់នៅក្នុងឧស្សាហកម្មនេះ។ អ្នកស្រីថ្លែងដូច្នេះថា៖ «នេះមិនមែនធ្វើឡើងដោយសំដៅលើប្រទេសចិននោះទេ ប៉ុន្តែសំដៅលើតំបន់ជាក់លាក់មួយនៅក្នុងប្រទេសចិន ពោល គឺតំបន់ Xinjiang ដែលជាកន្លែងដែលបញ្ហារំលោភសិទ្ធិមនុស្សកំពុងកើតឡើង។ មិនថាខ្សែសង្វាក់ផ្គត់ផ្គង់មានប្រភពមកពីណានោះទេ យើងមិនអាចអនុញ្ញាតឲ្យមានពលកម្មដោយបង្ខំនោះឡើយ»។ កាលពីពាក់កណ្តាលខែមេសា សហរដ្ឋអាមេរិកនិងប្រទេសចិន បានចេញសេចក្តីថ្លែងការណ៍រួមមួយដោយបញ្ជាក់ថា ប្រទេសទាំងពីរនឹង «ប្តេជ្ញាធ្វើកិច្ចសហប្រតិបត្តិការជាមួយគ្នាទៅវិញទៅមក» ដើម្បីដោះស្រាយវិបត្តិអាកាសធាតុរួមគ្នា។ ជាងនេះទៀត ទោះបីជាបញ្ហាសិទ្ធិមនុស្សនៅតំបន់ Xinjiang ជាឧបសគ្គដែលទំនងជាមិនអាចចៀសបានរវាងប្រទេសទាំងពីរក៏ដោយ ក៏យ៉ាងហោចណាស់ មន្ត្រីសហរដ្ឋអាមេរិកមួយរូបជឿលើច្បាប់អន្តរជាតិ។ អ្នកនាំពាក្យក្រសួងការបរទេសសហរដ្ឋអាមេរិកបានប្រាប់ VOA កាលពីថ្ងៃទី១៤ ខែឧសភាថា៖ «នៅពេលនិយាយអំពីពាណិជ្ជកម្ម យើងចង់ធ្វើឲ្យប្រាកដថា គ្រប់ភាគីទាំងអស់អនុវត្តតាមក្បួនច្បាប់ ហើយនេះ រួមបញ្ចូលទាំងប្រទេសចិនផងដែរ។ នៅពេលគេមិនអនុវត្តតាមច្បាប់ យើងនឹងធ្វើការជាមួយគ្នាតាមរយៈយន្តការច្បាប់ដែលយើងមាន តាមរយៈវិធាននានាដែលយើងបានយល់ស្របជាមួយគ្នា និងតាមរយៈអង្គការដែលជួយអនុវត្តវិធានទាំងនេះ ដើម្បីធ្វើឲ្យច្បាស់ថា ប្រទេសចិនគោរពតាមវិធានទាំងនេះ»។ លោក Reinsch ជឿថា ដរាបណាសហរដ្ឋអាមេរិកនៅបន្តរិះគន់ប្រទេសចិនលើបញ្ហាមួយចំនួនដូចជា បញ្ហានៅទីក្រុងហុងកុង កោះតៃវ៉ាន់ តំបន់ Xinjiang និងតំបន់ទីបេជាដើម កិច្ចសហប្រតិបត្តិការដោយផ្ទាល់រវាងប្រទេសទាំងពីរទំនងជានឹងមិនអាចកើតមានឡើងនោះទេ។ លោក Reinsch ថ្លែងដូច្នេះថា៖ «ខ្ញុំគិតថា ចំពោះបញ្ហាអាកាសធាតុ ពួកគេនឹងបន្តដំណើរតាមទិសដៅរបស់ពួកគេ។ យើងនឹងបន្តដំណើរតាមទិសដៅរបស់យើង។ ប៉ុន្តែទិសដៅរបស់យើងនិងទិសដៅរបស់ពួកគេ គឺដូចគ្នា។ ខ្ញុំមិនច្បាស់ទេថាតើយើងអាចសហការគ្នាបានឬក៏អត់ ប៉ុន្តែយើងមានទិសដៅស្របគ្នា។ ទោះជាយ៉ាងណាក៏ដោយ វានៅតែផ្តល់ប្រយោជន៍ដល់គោលដៅអាកាសធាតុរបស់យើងដដែល»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9370.txt	ភ្នំពេញ៖ កម្ពុជាអាចដើរតួនាទីដ៏សំខាន់នៅក្នុងការលើកកម្ពស់ពាណិជ្ជកម្ម និងការតភ្ជាប់ក្នុងតំបន់ តាមរយៈការពង្រីកបណ្តាញផ្លូវដឹកជញ្ជូនជាមួយប្រទេសជិតខាង(ថៃ វៀតណាម) និងបំពេញតាមចក្ខុវិស័យរបស់ខ្លួនក្នុងការជំរុញការអភិវឌ្ឍការដឹកជញ្ជូនអន្តរមធ្យោបាយ។ បើតាមសេចក្តីប្រកាសព័ត៌មានរបស់ធនាគារពិភពលោក (World Bank) ការពង្រីកបណ្តាញផ្លូវដឹកជញ្ជូនជាមួយប្រទេសជិតខាង ធ្វើឱ្យកម្ពុជាទាញបានប្រយោជន៍ជាច្រើនដ៏មានសក្តានុពលពីច្រករបៀងដឹកជញ្ជូន។	របាយការណ៍ថ្មីមួយរបស់ធនាគារពិភពលោក ដែលមានចំណងជើងថា « ការតភ្ជាប់ក្នុងតំបន់នៅកម្ពុជា៖ ការទាញយកប្រយោជន៍ពីសក្តានុពលដ៏ពេញលេញនៃច្រករបៀងដឹកជញ្ជូន (Cambodia’s Regional Connectivity: Unlocking the Full Potential of Transport Corridors)» ត្រូវបានចេញផ្សាយជាសាធារណៈ នាថ្ងៃទី២១ ខែវិច្ឆិកា ឆ្នាំ២០២៤។ របាយការណ៍នេះបានកំណត់នូវបញ្ហាប្រឈមសំខាន់ៗក្នុងវិស័យដឹកជញ្ជូនរបស់កម្ពុជា ព្រមទាំងស្នើឱ្យមានការវិនិយោគ និងដាក់ចេញវិធានការគោលនយោបាយតាមគោលដៅ សម្រាប់កែលម្អការតភ្ជាប់ក្នុងតំបន់ឱ្យកាន់តែប្រសើរឡើង។ បើតាមលោកស្រី Tania Meyer ប្រធានគ្រប់គ្រងធនាគារពិភពលោកប្រចាំកម្ពុជា ការសិក្សានេះបានប្រមូលផ្តុំភាគីពាក់ព័ន្ធសំខាន់ៗ ពីរដ្ឋាភិបាល វិស័យឯកជន និងដៃគូអភិវឌ្ឍន៍នានា ដើម្បីទាញយកប្រយោជន៍ពីសក្តានុពលដ៏ពេញលេញនៃវិស័យដឹកជញ្ជូន និងការតភ្ជាប់ក្នុងតំបន់របស់កម្ពុជា។ ក្នុងសេចក្តីប្រកាសព័ត៌មានរបស់ធនាគារពិភពលោក លោកស្រី Tania Meyer បានរៀបរាប់ថា ៖ «វិធានការដ៏ចាំបាច់មួយសម្រាប់ការអភិវឌ្ឍបណ្តាញដឹកជញ្ជូន នឹងជួយកែលម្អការប្រកួតប្រជែងរបស់កម្ពុជា រួមទាំងការទាញយកសក្តានុពលនៃការដឹកជញ្ជូនរបស់ខ្លួន និងការលើកកម្ពស់ពាណិជ្ជកម្មនៅក្នុងតំបន់»។ ជាមួយគ្នានេះ លោក ប៉េង ពោធិ៍នា រដ្ឋមន្ត្រីក្រសួងសាធារណការ និងដឹកជញ្ជូន បានបញ្ជាក់ថា ការតភ្ជាប់ក្នុងតំបន់ និងការអភិវឌ្ឍផ្នែកភស្តុភារកម្ម គឺជាអាទិភាពចម្បងរបស់កម្ពុជា។ «ហេតុនេះ គន្លឹះគឺស្ថិតនៅលើការពង្រឹងសមត្ថភាពរបស់យើង»។ លោករដ្ឋមន្ត្រីសាធារណការរូបនេះបាននិយាយបែបនេះនៅក្នុងសេចក្តីប្រកាសព័ត៌មានរបស់ធនាគារពិភពលោក ដែលអាទិភាពទាំងនេះ អាចជួយពង្រឹងជំហររបស់កម្ពុជាឱ្យដើរតួជាតួអង្គសំខាន់មួយក្នុងការតភ្ជាប់គ្នាក្នុងតំបន់ និងជំរុញពាណិជ្ជកម្មតាមខ្សែច្រវាក់ផ្គត់ផ្គង់ពិភពលោក។ រដ្ឋាភិបាលកម្ពុជាបានបង្កើត ផែនការមេគ្រប់ជ្រុងជ្រោយស្ដីពីប្រព័ន្ធដឹកជញ្ជូនអន្តរមធ្យោបាយ និងភស្ដុភារកម្មកម្ពុជា ២០២៣-២០៣៣ (CITLS) ដើម្បីបង្កើនមុខងារ និងប្រសិទ្ធផលនៃវិស័យដឹកជញ្ជូន និងគាំទ្រដល់ការសម្រេចឱ្យបាននូវគោលដៅអភិវឌ្ឍន៍ជាតិ ស្របតាមការកំណត់នៅក្នុងយុទ្ធសាស្ត្របញ្ចកោណដំណាក់កាលទី១។ របាយការណ៍របស់ធនាគារពិភពលោក បានលើកពីអនុសាសន៍បន្ថែមសម្រាប់ផែនការ CITLS ដោយផ្តោតលើភាពចាំបាច់នៃការវិនិយោគ និងសកម្មភាពគោលនយោបាយជាបន្ទាន់មួយចំនួន សម្រាប់បើកឱកាសនៅតាមច្រករបៀងដឹកជញ្ជូនសំខាន់ៗក្នុងប្រទេសកម្ពុជា។ ការពឹងផ្អែកនៃកំណើនសេដ្ឋកិច្ចរបស់កម្ពុជាលើការនាំចេញ បាននាំឱ្យមានតម្រូវការកាន់តែច្រើនសម្រាប់ការធ្វើចរាចរទំនិញក្នុងទំហំកាន់តែធំ និងឱ្យកាន់តែមានប្រសិទ្ធផល នៅតាមបណ្តាញផ្លូវដឹកជញ្ជូនក្នុងផ្ទៃប្រទេស និងឆ្លងកាត់ព្រំដែនជាមួយប្រទេសជិតខាង។ របាយការណ៍របស់ធនាគារពិភពលោក បានស្នើឱ្យមានការវិនិយោគជាអាទិភាព និងវិធានការគោលនយោបាយមួយចំនួន សម្រាប់កែលម្អការបំពេញមុខងាររបស់ប្រព័ន្ធដឹកជញ្ជូនផ្លូវដី ផ្លូវដែក និងផ្លូវទឹកក្នុងផ្ទៃប្រទេស ឱ្យបានកាន់តែប្រសើរឡើងថែមទៀត។ ការមានវិធីសាស្ត្រមួយគ្រប់ជ្រុងជ្រោយ និមានភាពសម្របសម្រួលល្អក្នុងការអភិវឌ្ឍបណ្តាញដឹកជញ្ជូន អមដោយការផ្តោតលើភាពធន់ទៅនឹងអាកាសធាតុផងនោះ នឹងជួយជំរុញឱ្យកម្ពុជាកាន់តែមានការប្រកួតប្រជែង, បង្កើនប្រសិទ្ធភាពសេដ្ឋកិច្ច និងលើកកម្ពស់ពាណិជ្ជកម្មក្នុងតំបន់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9371.txt	វាមិនមែនជារឿងងាយទេសម្រាប់ចិនក្នុងការបំពេញអាផាតមិនទំនេរចំនួន ៨១ លានល្វែង ឬអាផាតមិនដែលមិនមានម្ចាស់ ព្រោះទំនុកចិត្តទីផ្សារនៅតែមានកម្រិតទាប ហើយអ្នកស្រុកមិនចាប់អារម្មណ៍ក្នុងការទិញវាមកវិញទេ។	ប្រសិនបើមិនមានការសាងសង់ថ្មី និងការលក់បន្តក្នុងអត្រាបច្ចុប្បន្នទេ វានឹងចំណាយពេល ៨ឆ្នាំទៀត ដើម្បីលក់អាផាតមិនទំនេរទាំងអស់នៅជុំវិញទីក្រុង Luoyang ដែលជាកន្លែងមានមនុស្ស ៧លាននាក់នៅកណ្តាលប្រទេសចិន។ តំបន់នេះ ជាទីតាំងដ៏ក្តៅគគុកនៃវិបត្តិអចលនទ្រព្យ ដែលការសាងសង់ច្រើនឆ្នាំបានប្រែក្លាយទៅជាទីកន្លែងស្ងាត់ជ្រងំ។ វិសាលភាពនៃការសាងសង់លើសចំណុះរបស់ចិន ត្រូវបានគេលើកមកជជែកជាច្រើនឆ្នាំមកហើយ។ រឿងរ៉ាវនៃ«ទីក្រុងខ្មោច»ដែលជាតំបន់ដែលពោរពេញទៅដោយលំនៅដ្ឋាន ប៉ុន្តែមនុស្សគ្មានមនុស្សរស់នៅ បានចាប់ផ្តើមលេចឡើងក្នុងឆ្នាំ២០១០។ កាលពីឆ្នាំមុន មន្ត្រីការិយាល័យស្ថិតិជាតិចិនបានប៉ាន់ប្រមាណថា ចំនួនផ្ទះទំនេរគឺគ្រប់គ្រាន់សម្រាប់គ្របដណ្តប់ប្រជាជនរបស់ប្រទេសទាំងមូល។ យ៉ាងណាមិញ អ្នកជំនាញយល់ថា ការវាយតម្លៃនេះគឺបំផ្លើសបន្តិច ប៉ុន្តែទទួលស្គាល់ថាចំនួនផ្ទះទំនេរពិតជាមិនតិចទេ។ គិតត្រឹមខែកក្កដា ស្ថិតិមួយបានបង្ហាញថា មានអាផាតមិនចំនួន ៣២លានល្វែងមិនអាចលក់ចេញ ហើយមានតែ ៤៩លានល្វែងប៉ុណ្ណោះដែលបានទិញ ប៉ុន្តែទុកឲ្យនៅទំនេរ។ ដើម្បីស្តារទីផ្សារអចលនទ្រព្យ មន្ត្រីចិនបានស្វែងរកការបំពេញផ្ទះទទេ។ នៅចុងខែកញ្ញា ពួកគេបានប្រកាសពីវិធានការជាបន្តបន្ទាប់ ដើម្បីទ្រទ្រង់សេដ្ឋកិច្ច។ ក្នុងនោះ ធនាគារកណ្តាលរបស់ប្រទេសនេះបានផ្លាស់ប្តូរលក្ខខណ្ឌសម្រាប់ប្រាក់កម្ចីចំនួន ៣០០ពាន់លានយ័ន(ស្មើនឹង ៤២ពាន់លានដុល្លារ) ដែលអនុញ្ញាតឱ្យធនាគារពាណិជ្ជអាចផ្តល់ប្រាក់កម្ចីឡើងវិញ ១០០ភាគរយ (ជំនួសឱ្យ ៦០ភាគរយ) សម្រាប់ប្រាក់កម្ចីសម្រាប់សហគ្រាសរដ្ឋដើម្បីជួយពួកគេទិញអាផាតមិនដែលគេបោះបង់ចោល និង បំប្លែងទៅជាលំនៅដ្ឋានសង្គម។ នៅក្នុងកិច្ចប្រជុំនៃគណៈកម្មាធិការអចិន្ត្រៃយ៍នៃរដ្ឋសភាចិនកាលពីថ្ងៃទី៤ ខែវិច្ឆិកា មេដឹកនាំរបស់ប្រទេសនេះបានអះអាងថា ពួកគេអាចបែងចែកប្រាក់ ៤ទ្រីលានយ័នក្នុងទម្រង់ជាចំណងពិសេសសម្រាប់រដ្ឋាភិបាលក្នុងតំបន់ដើម្បីទិញដី និងលំនៅដ្ឋានដែលមិនទាន់បានលក់ក្នុងរយៈពេល៥ឆ្នាំខាងមុខ។ នេះបើតាមសារព័ត៌មាន Reuters។ ដោយសារតែមានចំនួនអាផាតមិនទំនេរច្រើន អ្នកអភិវឌ្ឍអចលនទ្រព្យនឹងស្ទាក់ស្ទើរក្នុងការចេញគម្រោងថ្មីៗ។ នៅពេលដែលពួកគេឈប់សាងសង់ ពួកគេក៏នឹងឈប់ជួលដីពីរដ្ឋាភិបាល ដែលជាការភ្ញាក់ផ្អើលដល់រដ្ឋាភិបាលក្នុងតំបន់ដែលជំពាក់បំណុលគេ ដោយការពឹងផ្អែកលើការជួលដីជាប្រភពចំណូលសំខាន់របស់ពួកគេ។ លំនៅឋានច្រើនលើសបង្ខំអ្នកអភិវឌ្ឍន៍ឱ្យតម្លៃទាប បាត់បង់ទំនុកចិត្តរបស់អ្នកដែលធ្លាប់ប្រមូលទ្រព្យសម្បត្តិទាំងអស់របស់ពួកគេដើម្បីវិនិយោគលើអចលនទ្រព្យ ជាហេតុនាំឱ្យការលក់ធ្លាក់ចុះយ៉ាងខ្លាំង។ ការចំណាយលើលំនៅដ្ឋានថ្មីនៅក្នុងប្រទេសចិនត្រូវបានគេរំពឹងថា នឹងធ្លាក់ចុះពីជាង ១៦ទ្រីលានយ័នក្នុងឆ្នាំ ២០២១ មកនៅប្រហែលពាក់កណ្តាលឆ្នាំនេះ។ អ្នកវិភាគនៅទីភ្នាក់ងារវាយតម្លៃឥណទាន S&P Global បានលើកឡើងដោយខ្លីថា ៖« ការផ្គត់ផ្គង់ច្រើនពេក ទំនុកចិត្តតិចតួចពេក» ។ ចាប់តាំងពីកិច្ចខិតខំប្រឹងប្រែងរបស់ទីក្រុងប៉េកាំងក្នុងខែកញ្ញាមក ទីផ្សារបានបង្ហាញសញ្ញានៃភាពប្រសើរឡើង។ ការលក់ផ្ទះបានកើនឡើងនាពេលថ្មីៗនេះ។ វិធានការមួយចំនួនដូចជា ការកាត់បន្ថយអត្រាការប្រាក់ប្រាក់កម្ចី និងការបន្ធូរបន្ថយលក្ខខណ្ឌទិញផ្ទះនៅក្នុងទីក្រុងធំៗ ជាផ្នែកមួយបញ្ចុះបញ្ចូលអតិថិជនឱ្យដាក់ប្រាក់។ ទិន្នន័យពីក្រសួងលំនៅដ្ឋានដែលបានចេញផ្សាយកាលពីសប្តាហ៍មុនបានបង្ហាញថា ចំនួនអាផាតមិនសរុបដែលបានលក់នៅទូទាំងប្រទេសទាំងទីផ្សារបឋម និងទីផ្សារបន្ទាប់បន្សំបានកើនឡើង ៣,៩ភាគរយនៅក្នុងខែតុលា បើធៀបនឹងរយៈពេលដូចគ្នាក្នុងឆ្នាំ២០២៣ ដែលជាការកើនឡើងលើកដំបូងចាប់តាំងពីខែកុម្ភៈ។ បរិមាណលក់នៅក្នុងទីផ្សារផ្ទះថ្មី និងប្រើប្រាស់រួចបានកើនឡើង ០,៩ភាគរយនិង ៨,៩ភាគរយរៀងគ្នាក្នុងរយៈពេលដូចគ្នាកាលពីឆ្នាំមុន។ ក្នុងចំណោមនោះ ទីក្រុងធំៗមានការកើនឡើងខ្ពស់ជាង។ យោងតាមធនាគារវិនិយោគជប៉ុន Nomura ការកើនឡើងនៃការលក់នៅក្នុងទីក្រុងលំដាប់ទីមួយរបស់ចិន អាចជាលទ្ធផលនៃតម្រូវការកើនឡើងដែលត្រូវបានចេញផ្សាយបន្ទាប់ពីវិធានការបន្ធូរបន្ថយ។ អ្នកសេដ្ឋកិច្ចនៅ Nomura បានលើកឡើងថា តម្រូវការនេះទំនងជាមិនមាននិរន្តរភាពនៅក្នុងរយៈពេលវែង ដូចដែលត្រូវបានបង្ហាញដោយការងើបឡើងវិញរយៈពេលខ្លីក្នុងរយៈពេលពីរឆ្នាំកន្លងមកនេះទេ។ ទិន្នន័យដែលបានចេញផ្សាយថ្មីៗនេះដោយក្រុមហ៊ុនស្រាវជ្រាវអចលនទ្រព្យ China Index Academy បង្ហាញថា តម្លៃផ្ទះជាមធ្យមនៅទូទាំងទីក្រុងចំនួន១០០ ក្នុងប្រទេសចិនបានកើនឡើង ០,២៩ភាគរយក្នុងខែតុលា បើធៀបនឹង ០,១៤ភាគរយនៅក្នុងខែកញ្ញា ការជំរុញនេះហាក់ដូចជាទទួលបានសន្ទុះនៅក្នុងទីក្រុងធំៗមួយចំនួន។ ទោះជាយ៉ាងណាក៏ដោយ ទីក្រុងតូចៗនៅតែបន្តចុះខ្សោយ ដែលបង្ហាញថាការប្រុងប្រយ័ត្នរបស់អ្នកទិញបានធ្វើឱ្យទីផ្សារអចលនទ្រព្យត្រជាក់នៅក្នុងប៉ុន្មានឆ្នាំថ្មីៗនេះ។ ជាពិសេស តម្លៃផ្ទះថ្មីជាមធ្យមបានថយចុះ ០,០២ភាគរយ បើធៀបនឹងខែកញ្ញានៅក្នុងទីក្រុងតូចៗ។ អ្នកវិភាគលើកឡើងថា ការខិតខំរហូតមកដល់ពេលនេះមិនទាន់គ្រប់គ្រាន់ទេ។ គោលការណ៍បច្ចុប្បន្នមិនផ្តោតលើអាផាតមិនដែលបានទទួលលុយពីអ្នកទិញទេ ប៉ុន្តែមិនទាន់បញ្ចប់។ ប្រជាជនជាច្រើន កំពុងឆ្លងកាត់សុបិន្តអាក្រក់នៃការរង់ចាំ ដោយអាផាតមិនចំនួន ២០លានបានឈប់ពាក់កណ្តាលផ្លូវ ដោយសារតែអ្នកអភិវឌ្ឍន៍ជាច្រើនបានក្ស័យធន។ ធនាគារ Nomura បានលើកឡើងថា ៖« ការធានាបាននូវការបញ្ចប់នៃអាផាតមិនដែលបានលក់មុន ជាកត្តាសំខាន់ក្នុងការបញ្ច្រាស់ការធ្លាក់ចុះនៃអចលនទ្រព្យ ជាពិសេសនៅក្នុងទីក្រុងតូចៗ»។ ចំណុចលំបាកមួយទៀត រដ្ឋាភិបាលក្នុងតំបន់ចិនមិនមានការចាប់អារម្មណ៍ច្រើនក្នុងការទិញផ្ទះដែលគេបោះបង់ចោលពីអ្នកវិនិយោគវិញទេ។ គិតត្រឹមដំណាច់ខែមិថុនា មានតែ៤ភាគរយនៃកញ្ចប់ប្រាក់កម្ចី ៣០០ពាន់លានយ័នប៉ុណ្ណោះ ដែលត្រូវបានប្រើប្រាស់ដោយអ្នកស្រុកដើម្បីទិញផ្ទះល្វែងទំនេរ។ ហេតុផលគឺថាការចំណាយលើការសងបំណុលនៅពេលប្រើកញ្ចប់ប្រាក់កម្ចីនេះគឺខ្ពស់ជាងប្រាក់ចំណេញដែលរំពឹងទុកដែលអាចទទួលបានដែលធ្វើឱ្យសក្តានុពលនៃការវិនិយោគមិនសូវទាក់ទាញ។ នៅកម្រិតថ្នាក់ជាតិ ក្រុមហ៊ុន Tianfeng Securities បានប៉ាន់ប្រមាណថា ទីក្រុងប៉េកាំងត្រូវចំណាយរហូតដល់ ៧ទ្រីលានយ័នដើម្បីទិញផ្ទះទំនេរទាំងអស់មកវិញ។ ចំនួននេះលើសពីឆន្ទៈរបស់រដ្ឋាភិបាលក្នុងការចំណាយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9372.txt	ដើម្បីក្លាយជាពលរដ្ឋមាននូវចំណេះដឹងហិរញ្ញវត្ថុ ក្នុងការគ្រប់គ្រង ឬប្រើប្រាស់ប្រាក់ប្រកបដោយគុណភាពសម្រាប់ជីវភាពរស់នៅផ្ទាល់ខ្លួន សម្រាប់គ្រួសារ និងសង្គមជាតិ លោក-អ្នក ត្រូវមានទម្លាប់សន្សំសំចៃប្រាក់ដោយកាត់បន្ថយនូវចំណាយណាមិនចាំបាច់ ពីពេលនេះទៅ។ លោក កុក ថា ដែលជាអ្នកមានបទពិសោធន៍ច្រើនឆ្នាំលើផ្នែកចំណេះដឹងហិរញ្ញវត្ថុ បានបញ្ជាក់ថា ក្នុងស្ថានភាពសេដ្ឋកិច្ចកំពុងតានតឹងនាពេលសព្វថ្ងៃនេះ ទោះលោក-អ្នកមានចំណូលតិច ឬច្រើនក្តី គឺត្រូវតែសន្សំសំចៃ។	«ប្រជាពលរដ្ឋ ត្រូវផ្តោតសំខាន់លើការសន្សំសំចៃប្រាក់ ដែលជាកិច្ចការអទិភាពក្នុងការគ្រប់គ្រងហិរញ្ញវត្ថុឱ្យបានត្រឹមត្រូវ»។ នេះជាការលើកឡើងរបស់ លោក កុក ថា ដោយបានបញ្ជាក់មកកាន់សារព័ត៌មានឌីជីថលថ្មីៗ(ThmeyThmey) ក្នុងកម្មវិធីចំណេះហិរញ្ញវត្ថុ ថា បើពលរដ្ឋមានស្ថានភាពលំបាកខ្លាំង ឬខ្វះខាតខ្លាំង គឺត្រូវមានទម្លាប់សន្សំប្រាក់យ៉ាងតិចបំផុត៥ភាគរយនៃចំណូលរបស់ខ្លួន។ ដើម្បីស្វែងយល់ច្បាស់ពីរបៀបសន្សំប្រាក់សូមលោក-អ្នកទស្សនាវីដេអូសម្ភាសរវាងកញ្ញា អ៊ូ សុខមាន អ្នកសារព័ត៌មានផ្នែកសេដ្ឋកិច្ច នៃសារព័ត៌មានឌីជីថលថ្មីៗ ជាមួយលោក កុក ថា អ្នកមានបទពិសោធន៍ច្រើនឆ្នាំលើផ្នែកចំណេះដឹងហិរញ្ញវត្ថុ និងជានាយកប្រតិបត្តិនៃគ្រឹះស្ថានឥណទានជនបទ FHF Capital ខាងក្រោមដូចទៅ៖ បើតាមលោក កុក ថា របៀបសន្សំប្រាក់នោះ ត្រូវធ្វើមុនការចំណាយ។ មានន័យថា ពលរដ្ឋត្រូវដកប្រាក់មួយចំនួនសម្រាប់សន្សំហើយបានចំណាយទៅអ្វីដែលជាតម្រូវការចាំបាច់។ ដូចជា៖ ចំណាយថ្លៃទឹក-ភ្លើង ថ្លៃអាហារ ថ្លៃស្នាក់នៅ និងថ្លៃបង់សាលាកូន...ជាដើម ហើយត្រូវកាត់បន្ថយចំណាយណាមិនចាំបាច់។ «នេះ ជាចំណុចដែលពលរដ្ឋក្នុងស្ថានភាពនេះ ត្រូវផ្តោតសំខាន់ក្នុងការអនុវត្ត ដើម្បីចៀសផុតពីបញ្ហាហិរញ្ញវត្ថុនាពេលអនាគត»។ នេះជាអះអាងរបស់លោក កុកថា ៕ ដើម្បីស្វែងយល់ច្បាស់ពីរបៀបសន្សំប្រាក់សូមលោក-អ្នកទស្សនាវីដេអូសម្ភាសរវាងកញ្ញា អ៊ូ សុខមាន អ្នកសារព័ត៌មានផ្នែកសេដ្ឋកិច្ច នៃសារព័ត៌មានឌីជីថលថ្មីៗ ជាមួយលោក កុក ថា អ្នកមានបទពិសោធន៍ច្រើនឆ្នាំលើផ្នែកចំណេះដឹងហិរញ្ញវត្ថុ និងជានាយកប្រតិបត្តិនៃគ្រឹះស្ថានឥណទានជនបទ FHF Capital ខាងក្រោមដូចទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9373.txt	ក្រុមហ៊ុនដេហាន (DAEHAN) របស់កូរ៉េ មានគម្រោងបង្កើតរោងចក្រកែឆ្នៃសំណល់ប្លាស្ទិក នៅទីលានចាក់សំរាមស្រុកព្រៃនប់ ខេត្តព្រះសីហនុ ទៅជាប្រេងឥន្ទនៈ ដែលអាចប្រើប្រាស់បាន។	បំណងវិនិយោគនេះ ត្រូវបានលោក Kim Jung Hwan នាយកប្រតិបត្តិក្រុមហ៊ុន DAEHAN Corporation លើកឡើងក្នុងជំនួបជាមួយ លោក ឡុង ឌីម៉ង់ អភិបាលរងខេត្តព្រះសីហនុ កាលពីថ្ងៃទី១០ ខែតុលា។ លោក ឡុង ឌីម៉ង់ បានប្រាប់សារព័ត៌មានឌីជីថលថ្មីៗ នៅថ្ងៃទី១៤ ខែតុលានេះថា ខេត្តព្រះសីហនុ តែងតែបើកជំហចំពោះបណ្ដាក្រុមហ៊ុន ឬវិស័យឯកជននានា ដែលមានសមត្ថភាពអាចកែច្នៃសំណល់ប្លាស្ទិក ទៅជារបស់ប្រើប្រាស់ឡើងវិញបាន។ ចំណែកការកែច្នៃប្លាស្ទិកទៅជាប្រេងឥន្ទនៈរបស់ក្រុមហ៊ុនកូរ៉េនេះ អភិបាលរងខេត្តព្រះសីហនុយល់ថា វានឹងអាចជួយទប់ស្កាត់ការបំពុលបរិយាកាស ព្រមទាំង កាត់បន្ថយការកកស្ទះសំរាមនៅក្នុងទីលានផងដែរ។ លោក ឡុង ឌីម៉ង់ បន្ថែមដូច្នេះថា៖«បើសិនគេអាចកែច្នៃផលិតផលប្រើប្រាស់អ្វីផ្សេងទៀត ខ្ញុំគិតថាវារឹតតែល្អសម្រាប់ក្រុមហ៊ុន និងរដ្ឋ»។ បើតាម លោក ឡុង ឌីម៉ង ក្នុងមួយថ្ងៃខេត្តព្រះសីហនុ ប្រមូលសំរាមបានជាង៨០០តោន ក្នុងនោះមាន ៦៥០តោន ចេញពីក្រុងព្រះសីហនុ។ ក្រៅពីជួបជាមួយថ្នាក់ដឹកនាំខេត្តដែលខ្លួនចង់បោះទុនវិនិយោគ តំណាងក្រុមហ៊ុន ដេហាន ក៏បានជួបពិភាក្សាជាមួយរដ្ឋមន្ត្រីបរិស្ថានផងដែរ ជាមួយនឹងការបញ្ជាក់ពីបំណងវិនិយោគរបស់ខ្លួន។ ក្នុងជំនួបជាមួយលោក Kim Sangyoung កាលពីថ្ងៃទី៩ ខែតុលា លោក អ៊ាង សុផល្លែតបានថ្លែងគាំទ្រគម្រោងនេះ ដោយបញ្ជាក់ថា ការកែច្នៃប្លាស្ទិកទៅជារបស់ប្រើប្រាស់ នឹងជួយឱ្យកម្ពុជាមានភាពស្អាត ជាពិសេសទប់ស្កាត់បញ្ហាបំពុល។ តុលា លោក អ៊ាង សុផល្លែត បានថ្លែងបន្ថែមបែបនេះថា៖«សំណល់ប្លាស្ទិកជាសត្រូវទី១របស់ខ្ញុំ។ ខ្ញុំមិនចង់ឱ្យកម្ពុជា ត្រូវបានបំពុលដោយប្លាស្ទិកទេ។ យើងត្រូវចូលរួមសាមគ្គីគ្នាកាត់បន្ថយការប្រើប្រាស់ និងលុបបំបាត់បញ្ហាប្លាស្ទិក ដើម្បីការពារជីវិតរបស់ប្រជាពលរដ្ឋ និងដើម្បីកម្ពុជាស្អាត»។ បើតាមរដ្ឋមន្ត្រីបរិស្ថាន នៅអាណត្តិទី៧នេះ ក្រសួង ក៏បានដាក់ចេញយុទ្ធនាការកាត់បន្ថយការប្រើប្រាស់ប្លាស្ទិកជាបន្តបន្ទាប់ដែរនៅទូទាំងប្រទេស៕ អត្ថបទទាក់ទង ក្រសួងបរិស្ថាន ប្រកាសរកក្រុមហ៊ុនវិនិយោគកែច្នៃប្លាស្ទិក ដើម្បីទប់ស្កាត់បញ្ហាបំពុល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9374.txt	ក្រុមហ៊ុនចិនចំនួន៦ បានបង្ហាញពីបំណងរបស់ខ្លួនក្នុងការវិនិយោគលើវិស័យថាមពលសូឡា នៅកម្ពុជា។ បំណងនេះត្រូវបានបង្ហាញឡើងក្នុងជំនួបការងារ រវាងគណៈប្រតិភូក្រុមហ៊ុន និងសភាពាណិ្ជកម្ម ដឹកនាំដោយលោក ហេង ទី ទីប្រឹក្សាក្រុមហ៊ុន Zhongjian Yongfeng New Energy Resources Technology Co., Ltd ជាមួយ លោក ជា វុទ្ធី អគ្គលេខាធិការគណៈកម្មាធិការវិនិយោគកម្ពុជា (CDC)។	សមាសភាពគណៈប្រតិភូក្រុមហ៊ុនទាំង៦នោះ គឺមកពីក្រុង Xinyang ខេត្ត Henan ប្រទេសចិន ដែលមានសកម្មភាពវិនិយោគក្នុងវិស័យថាមពល ឧស្សាហកម្ម វិស្វកម្ម សំណង់ និងពាណិជ្ជកម្មអន្តរជាតិ។ នេះបើយោងតាមសេចក្តីប្រកាសព័ត៌មានរបស់CDC កាលពីថ្ងៃទី១១ ខែតុលា ដែលបញ្ជាក់ថា ក្រុមហ៊ុនទាំងនោះមានបំណងចុះហត្ថលេខាលើអនុស្សរណៈនៃការយោគយល់គ្នា ដើម្បីសហការវិនិយោគក្នុងវិស័យថាមពលសូឡា។ លើសពីនេះក្រុមហ៊ុនចិនទាំង៦នេះ ក៏បានស្វែងរកការគាំទ្រ ពីរដ្ឋាភិបាលលើគម្រោងដែលបានស្នើឡើងនេះផងដែរ។ ជុំវិញនៃគម្រោងវិនិយោគដែលបានស្នើឡើងនេះ លោក ជា វុទ្ធី អគ្គលេខាធិការគណៈកម្មាធិការវិនិយោគកម្ពុជា បានស្វាគមន៍ និងលើកឡើងពីសក្ដានុពលខ្ពស់ ក្នុងវិស័យថាមពលនៅកម្ពុជា។ លោកបានបញ្ជាក់ថា ៖ « រាជរដ្ឋាភិបាលកម្ពុជា គាំទ្រយ៉ាងពេញទំហឹងទៅលើការប្រើប្រាស់ថាមពលស្អាត»។ បច្ចុប្បន្ន កម្ពុជាកំពុងផ្តោតលើការជំរុញថាមពលស្អាត និងកកើតឡើងវិញតាមរយៈគម្រោងថាមពលដែលត្រូវបានអនុម័តសម្រាប់ឆ្នាំ២០២៤-២០២៩ ស្របតាមគោលដៅអភិវឌ្ឍប្រកបដោយចីរភាពរបស់រដ្ឋាភិបាល។ កាលពីថ្ងៃទី២៧ ខែកញ្ញា រដ្ឋាភិបាលបានអនុម័តលើគម្រោងអភិវឌ្ឍន៍វិស័យអគ្គិសនីនៅកម្ពុជា ចំនួន២៣គម្រោង ដែលមានទុនវិនិយោគសរុបទៅដល់ ៥ ៧៩០ លានដុល្លារអាម៉េរិក។ ក្នុងចំណោមគម្រោងអភិវឌ្ឍវិស័យអគ្គិសនីទាំង២៣នេះ គឺមានគម្រោងថាមពលពន្លឺព្រះអាទិត្យចំនួន១២គម្រោង។ គម្រោងថាមពលខ្យល់មាន៦, គម្រោងជីវម៉ាស (Biomass) ផ្តុំជាមួយថាមពលពន្លឺព្រះអាទិត្យមាន១, គម្រោងផលិតអគ្គិសនីដើរដោយឧស្ម័ន (LNG)មាន១, គម្រោងវារីអគ្គិសនីមាន១ និងគម្រោងស្ថានីយស្តុកថាមពល មាន២គម្រោង។ អត្ថបទទាក់ទង គម្រោងអភិវឌ្ឍន៍វិស័យអគ្គិសនីកម្ពុជាតម្លៃ ៥ ៧៩០លានដុល្លារ ត្រូវបានអនុម័ត គម្រោងផលិតអគ្គិសនីទាំងនេះ គឺមានសមត្ថភាពបានជិត ៦០០០ មេហ្គាវ៉ាត់ ដែលមានភាគច្រើនមានប្រភពមកពីថាមពលស្អាត៕ លោកក៏បានកត់សម្គាល់ពីកំណើនខ្ពស់នៃការវិនិយោគរបស់ចិននៅកម្ពុជាក្នុងរយៈពេលជាងមួយទសវត្សរ៍ចុងក្រោយនេះ។ ប្រទេសចិននៅតែជាប្រភពវិនិយោគទុនដ៏ធំបំផុតនៅកម្ពុជាក្នុងឆ្នាំ២០២៣ និង៩ខែដំបូងនៃឆ្នាំ២០២៤។ រដ្ឋាភិបាលកម្ពុជាកំពុងផ្តោតលើការជំរុញថាមពលស្អាត និងកកើតឡើងវិញតាមរយៈគម្រោងថាមពលដែលត្រូវបានអនុម័តសម្រាប់ឆ្នាំ២០២៤-២០២៩ ស្របតាមគោលដៅអភិវឌ្ឍប្រកបដោយចីរភាពរបស់រដ្ឋាភិបាល។ ថ្មីៗនេះ រដ្ឋាភិបាលបានអនុម័តគម្រោងថាមពលចំនួន២៣ ដែលមានទុនវិនិយោគចំនួន ៥,៧៩ ពាន់លានដុល្លារ។ គម្រោងទាំងនេះរួមមានគម្រោងថាមពលសូឡាចំនួន១២ គម្រោងខ្យល់ចំនួន ៦ និងគម្រោងក្រុមហ៊ុនចម្រុះថាមពលកកើតឡើងវិញផ្សេងទៀត។ គម្រោងផលិតអគ្គិសនីទាំង ២១ ដែលមានសមត្ថភាពសរុបប្រមាណ ៣.៩៥០ មេហ្គាវ៉ាត់ គឺភាគច្រើនបានមកពីប្រភពថាមពលស្អាត។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9375.txt	ភ្នំពេញ៖ ក្រសួងពាណិជ្ជកម្ម បានប្រកាសដាក់ឱ្យប្រើប្រាស់ជាផ្លូវការ មជ្ឈមណ្ឌលសេវានាំចេញ (Export Service Center-ESC) ចាប់ពីថ្ងៃទី៥ ខែវិច្ឆិកានេះតទៅ។ ការដាក់ឱ្យប្រើប្រាស់នូវមជ្ឈមណ្ឌលនេះ គឺដើម្បីលើកកម្ពស់ដល់ការនាំចេញរបស់កម្ពុជា និងពង្រីកនូវសក្ដានុពលផលិតផលកម្ពុជា (Product of Cambodia) ទៅកាន់ទីផ្សារអន្តរជាតិ។ នេះបើយោងតាមការចុះផ្សាយរបស់ក្រសួងពាណិជ្ជកម្ម។	ពិធីប្រកាសដាក់ឱ្យដំណើរការ មជ្ឈមណ្ឌលសេវានាំចេញនេះ ត្រូវបានធ្វើឡើងក្រោមវត្តមាន លោកស្រី ចម និម្មល រដ្ឋមន្ត្រីក្រសួងពាណិជ្ជកម្ម រួមទាំងតំណាងក្រសួង-ស្ថាប័នពាក់ព័ន្ធ វិស័យឯកជន និងដៃគូអភិវឌ្ឍជាច្រើនរូបទៀត នៅទីស្តីការក្រសួង នាព្រឹកថ្ងៃទី៥ ខែវិច្ឆិកា ឆ្នាំ២០២៤។ ក្រសួងពាណិជ្ជកម្មបានបញ្ជាក់ថា ការបង្កើតមជ្ឈមណ្ឌលសេវានាំចេញនេះ គឺមានគោលបំណង លើកកម្ពស់ដល់ការនាំចេញរបស់កម្ពុជា និងជួយដល់ពាណិជ្ជករ ក្នុងការត្រៀមខ្លួនក្នុងការនាំចេញ។ លើសនេះ មជ្ឈមណ្ឌល ដែលទទួលបានសហការពីជ្ឈមណ្ឌលសម្រាប់ជំរុញការនាំចូលពីប្រទេសកំពុង អភិវឌ្ឍន៍ (CBI)នេះ ក៏ជួយជំរុញពាណិជ្ជករ ឱ្យមានទំនុកចិត្តក្នុងការប្រកួតប្រជែង លើទីផ្សារអន្តរជាតិ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9376.txt	រោងចក្រថាមពលអគ្គិសនី ដើរដោយចំហេះឧស្ម័នធម្មជាតិ (LNG) តម្លៃប្រមាណ១ ៣៥០លានដុល្លារ ត្រូវបានសាងសង់ឡើងនៅក្នុងស្រុកបុទមសាគរ ខេត្តកោះកុង។ រោងចក្រថាមពលអគ្គិសនីរបស់ក្រុមហ៊ុន រ៉ូយ៉ាល់ គ្រុប មួយនេះ មនអានុភាពថាមពលចំនួន ៩០០មេហ្គាវ៉ាត់។	រោងចក្រថាមពលអគ្គិសនី ដើរដោយចំហេះឧស្ម័នធម្មជាតិ គឺជាគម្រោងដំបូងគេបង្អស់នៅកម្ពុជា ក្រោមការវិនិយោគរបស់ក្រុមហ៊ុន រ៉ូយ៉ាល់ គ្រុប។ បើតាមលោក គិត ម៉េង ប្រធានក្រុមប្រឹក្សាភិបាល និងជាអគ្គនាយក ក្រុមហ៊ុន រ៉ូយ៉ាល់ គ្រុប គម្រោងវិនិយោគតម្លៃ ១ ៣៥០លានដុល្លារនេះ នឹងផ្តល់នូវសន្តិសុខថាមពលសម្រាប់ប្រទេសជាតិដោយបង្កើតការងាររាប់រយកន្លែងដល់ប្រជាពលរដ្ឋ។ ជាពិសេស គម្រោងនេះនឹងក្លាយជាចំណែកមួយក្នុងការជួយជំរុញកំណើនសេដ្ឋកិច្ចជាតិឱ្យកាន់តែប្រសើរ។ «ជាឱកាសមួយដ៏មានមោទកភាពមួយសម្រាប់ខ្ញុំ ដែលគម្រោងនេះ នឹងក្លាយរោងចក្រផលិតអគ្គិសនីដើរដោយឧស្ម័នធម្មជាតិ ដែលបង្កើតឡើងដំណើរការ និងគ្រប់គ្រងផ្ទាល់ដោយកម្ពុជា ១០០ភាគរយ»។ លោក គិត ម៉េង បានថ្លែងបែបនេះ នៅក្នុងពិធីបើកការដ្ឋានសាងសង់រោងចក្រអគ្គិសនីដើរដោយចំហេះឧស្ម័នធម្មជាតិ នៅស្រុកបុទុមសាគរ ខេត្តកោះកុង នាថ្ងៃទី១៦ ខែតុលា ឆ្នាំ២០២៤។ ពិធីបើកការដ្ឋានសាងសង់រោងចក្រអគ្គិសនីទី១នៅកម្ពុជា ដែលដើរដោយចំហះឧស្ម័នធម្មជាតិ ធ្វើឡើងក្រោមវត្តមាន លោក កែវ រតនៈ រដ្ឋមន្ត្រីក្រសួងរ៉ែ និងថាមពល នៅនៅខេត្តកោះកុង នាថ្ងៃទី១៦ ខែតុលា។ រូបថត៖ ក្រសួងរ៉ែ បើតាមក្រុមហ៊ុន រ៉ូយ៉ាល់ គ្រុប រោងចក្រផលិតអគ្គិសនីនេះ អាចផ្តល់ការងារដល់ពលរដ្ឋបានបាន ២ ៦០០នាក់ នាអុំឡុងពេលសាងសង់ឡើងក្នុងរយៈពេល ៣ឆ្នាំ។ រោងចក្រនេះ នឹងត្រូវបានបំពាក់ដោយទូរប៊ីន កម្លាំង៤៥០មេហ្គាវ៉ាត់ ចំនួនពីរ។ ដំណើរការនៃការសាងសង់រោងចក្រថាមពលនេះ ត្រូវធ្វើឡើងជាលំដាប់ ដោយទូរប៊ីនទី១ នឹងផលិតថាមពលបាន ចាប់ពីខែមេសា ឆ្នាំ២០២៧។ បន្ទាប់មក ទូរប៊ីនទី២ នឹងចាប់ផ្តើមផលិតថាមពល ពីខែធ្នូ ឆ្នាំ២០២៧តទៅ។ ក្រៅពីនេះ គម្រោងរោងចក្រផលិតអគ្គិសនីដើរដោយឧស្ម័នធម្មជាតិនេះ ក៏មានបញ្ចូលនូវចំណតកំពង់ផែសម្រាប់ផ្ទុកឧស្ម័នធម្មជាតិ (LNG) ចេញពីកប៉ាល់ ផងដែរ។ ចំណតផែនេះ មានលទ្ធភាពផ្ទុកឧស្ម័នធម្មជាតិចំនួន ១៨៥.០០០ម៉ែត្រគូប, ធុងផ្ទុកឧស្ម័នធម្មជាតិមានលទ្ធភាពផ្ទុក ២០ម៉ឺនម៉ែត្រគូប និងខ្សែបញ្ជូន ៣៦គីឡូម៉ែត្រ ២៣០kV។ នេះជាការរៀបរាប់របស់ក្រុមហ៊ុនពីគម្រោងនេះ។ គំរូរោងចក្រថាមពលអគ្គិសនីដើរដោយចំហះឧស្ម័នធម្មជាតិតម្លៃ ១ ៣៥០លានដុល្លារ នៅខេត្តកោះកុង របស់ក្រុមហ៊ុន រ៉ូយ៉ាល់ គ្រុប។ រូបថត៖ ក្រសួងរ៉ែ និងថាមពល ការអភិវឌ្ឍវិស័យអគ្គិសនី មិនត្រឹមតែជាផលិតផលមួយចាំបាច់សម្រាប់បម្រើជីវភាពរស់នៅរបស់ប្រជាពលរដ្ឋប៉ុណ្ណោះទេ តែក៏ជា ផលិតផលមួយដែលចាំបាច់ សម្រាប់ជំរុញការអភិវឌ្ឍវិស័យឧស្សាហកម្ម សិប្បកម្ម ពាណិជ្ជកម្ម កសិកម្ម ទេសចរណ៍ និងវិស័យផ្សេងៗទៀតក្នុងផ្នែកសេដ្ឋកិច្ច ផងដែរ។ លោក កែវ រតនៈ រដ្ឋមន្ត្រីក្រសួងរ៉ែ និងថាមពល បានបញ្ជាក់ថា ៖ « ថាមពលអគ្គិសនីប្រើប្រាស់ឧស្ម័នធម្មជាតិនេះ គឺមានភាពបៃតងជាងការផលិតអគ្គិសនីដោយដុតធ្យូងថ្មរហូតដល់៥០ភាគរយ។ ដូច្នេះ រោងចក្រនេះ នឹងដើតួនាទីយ៉ាងសំខាន់ក្នុងការជួយរក្សាស្ថិរភាពអគ្គិសនីនៅកម្ពុជា និងបង្កើនការទាក់ទាញការវិនិយោគថ្មីៗ ពិសេសក្នុងឧស្សាហកម្មបៃតង»។ លោករដ្ឋមន្ត្រីរ៉ែ និងថាមពល បានចាត់ទុក គម្រោងវិនិយោគលើការសាងសង់រោងថាមពលដើរដោយចំហះឧស្ម័នធម្មជាតិរបស់ក្រុមហ៊ុនរ៉ូយ៉ាល់ គ្រុប នេះ គឺជាបង្កើតនូវប្រវត្តិសាស្ត្រថ្មីមួយសម្រាប់កម្ពុជា បន្ទាប់ពីក្រុមហ៊ុនជោគជ័យលើគម្រោងវារីអគ្គិសនីសេសានក្រោម២កម្លាំង ៤០០មេហ្គាវ៉ាត់ ដែលកំពុងផ្តល់ប្រភពថាមពលស្អាតធំជាងគេបំផុតនៅកម្ពុជា នាពេលបច្ចុប្បន្ន។ បើតាមលោក កែវ រតនៈ ការជំរុញការអភិវឌ្ឍវិស័យថាមពលអគ្គិសនីឱ្យបានត្រឹមត្រូវ រីកចម្រើនឆាប់រហ័ស ដើម្បីឈានទៅសម្រេចបាន ការផ្គត់ផ្គង់ថាមពលមួយគ្រប់គ្រាន់ប្រកបដោយ ចីរភាព ស្ថិរភាព គុណភាព និងមានថ្លៃកាន់តែសមរម្យ នៅគ្រប់ទីកន្លែងទូទាំងប្រទេស គឺជាគន្លឹះដ៏សំខាន់ក្នុងការជួយជំរុញឱ្យមានកំណើនសេដ្ឋកិច្ចប្រកបដោយចីរភាពរបស់ប្រទេស និងជួយបង្កើនសុខដុមនីយភាពនៃការរស់នៅរបស់ពលរដ្ឋ។ លោក កែវ រតនៈ រដ្ឋមន្ត្រីក្រសួងរ៉ែ និងថាមពល។ រូបថត៖ ក្រសួងរ៉ែ រ៉ូយ៉ាល់ គ្រុប គឺជាក្រុមហ៊ុនក្នុងស្រុកមួយដើរតួនាទីយ៉ាងសកម្មក្នុងការផ្លាស់ប្តូរថាមពលរបស់កម្ពុជា។ រោងចក្រវារីអគ្គិសនីសេសានក្រោមពីរ នៅខេត្តស្ទឹងត្រែងដែលគម្រោងវិនិយោគទី១ក្នុងវិស័យថាមពលរបស់ក្រុមហ៊ុននេះ បានដំណើរការចាប់តាំងពីឆ្នាំ២០១៧មកបច្ចុប្បន្ន ជាមួយអនុភាព ៤០០មេហ្គាវ៉ាត់។ រោងចក្រនេះ បានពីការបណ្តាក់ទុនរួមគ្នា ជាមួយក្រុមហ៊ុនបុត្រសម្ព័ន្ធរបស់ប្រទេសចិន Huaneng Hydrolancang International Energy Co., Ltd.។ សព្វថ្ងៃ ក្រុមហ៊ុន រ៉ូយ៉ាល់ គ្រុប និងក្រុមហ៊ុនចិននេះ កំពុងសហការគ្នាក្នុងការបង្កើតរោងចក្រថាមពល Hybrid Hydro-Solar កម្លាំង ៩៤០មេហ្គាវ៉ាត់ នៅភាគឦសាននៃប្រទេសកម្ពុជា៕ ពិធីបើកការដ្ឋានសាងសង់រោងចក្រអគ្គិសនីទី១នៅកម្ពុជា ដែលដើរដោយចំហះឧស្ម័នធម្មជាតិ ធ្វើឡើងក្រោមវត្តមាន លោក កែវ រតនៈ រដ្ឋមន្ត្រីក្រសួងរ៉ែ និងថាមពល នៅនៅខេត្តកោះកុង នាថ្ងៃទី១៦ ខែតុលា។ រូបថត៖ ក្រសួងរ៉ែ គំរូរោងចក្រថាមពលអគ្គិសនីដើរដោយចំហះឧស្ម័នធម្មជាតិតម្លៃ ១ ៣៥០លានដុល្លារ នៅខេត្តកោះកុង របស់ក្រុមហ៊ុន រ៉ូយ៉ាល់ គ្រុប។ រូបថត៖ ក្រសួងរ៉ែ និងថាមពល លោក កែវ រតនៈ រដ្ឋមន្ត្រីក្រសួងរ៉ែ និងថាមពល។ រូបថត៖ ក្រសួងរ៉ែ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9377.txt	សៀមរាប៖ ស្លឹកគ្រៃ ដែលគ្មានតម្លៃទីផ្សារសោះកាលពីប៉ុន្មានឆ្នាំមុន ត្រូវបានកសិករមួយក្រុមនៅភូមិទួលគ្រួស ឃុំឃុនរាម ស្រុកបន្ទាយស្រី ខេត្តសៀមរាប កែច្នៃទៅជាប្រេងរឹតសរសៃ និងព្យាបាលរបួសដ៏មានប្រសិទ្ធភាព ក្រោមការគាំទ្រពីអង្គការអាគ្រីស៊ុត។ បច្ចុប្បន្ន ប្រេងស្លឹកគ្រៃនេះ បាននិងកំពុងចែកចាយនៅតាមបណ្ដាខេត្ត ព្រមទាំងសណ្ឋាគារ និង ហាងម៉ាស្សាមួយចំនួន នៅក្រុងសៀមរាប។	សូមអញ្ជើញលោកអ្នកនាងទស្សនាវីដេអូខាងក្រោមនេះដូចតទៅ៖ សូមអញ្ជើញលោកអ្នកនាងទស្សនាវីដេអូខាងក្រោមនេះដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9378.txt	«ជាដុំពេជ្រមិនទាន់ច្នៃ ដែលត្រូវច្នៃឱ្យទៅជាពេជ្រច្រើនមុខ»។ សម្តេចនាយករដ្ឋមន្ត្រី ហ៊ុន ម៉ាណែត បានលើកឡើងបែបនេះ អំពីខេត្តព្រះសីហនុ ជាមួយនឹងជំហរបន្តចក្ខុវិស័យពីរដ្ឋាភិបាលចាស់ដើម្បីប្រែក្លាយ ខេត្តជាប់មាត់សមុទ្រនេះឱ្យទៅជាតំបន់សេដ្ឋកិច្ចពិសេសគំរូពហុបំណង។ បញ្ហាអវិជ្ជមាននានាពិតជាមិនអាចចៀសរួច ប៉ុន្តែសម្រាប់ខេត្តព្រះសីហនុ វាប្រៀបដូចជា «ក្អែក១ទៅជាក្អែក១០» ជាពិសេសការផ្សព្វផ្សាយរបស់បណ្តាញព័ត៌មានក្រៅស្រុកមួយចំនួន ដែលអាចជះឥទ្ធិពលដល់ការសម្រេចចិត្តដាក់ទុនរកស៊ីរបស់វិនិយោគិនទាំងជាតិ និងអន្តរជាតិ។ មន្ត្រីរដ្ឋាភិបាល សង្គមស៊ីវិល ក៏ដូចជាថ្នាក់ដឹកនាំសារព័ត៌មាន សុទ្ធតែមានឆន្ទៈដូចគ្នា ក្នុងការបង្ហាញឱ្យពិភពលោកឃើញថា ខេត្តព្រះសីហនុ គឺជាផ្ទះដ៏ស្អាត។	ទីតាំងនៃឧក្រិដ្ឋកម្មតាមប្រព័ន្ធអនឡាញ កន្លែងចាប់ជំរិត និងជួញដូរមនុស្ស រួមទាំងបញ្ហាមួយចំនួនទៀត។ ព័ត៌មានទាំងនេះ បន្តអណ្តែតលើបណ្តាញព័ត៌មានមួយចំនួននៅក្រៅប្រទេស ខណៈរដ្ឋាភិបាល ជាពិសេសអាជ្ញាធរមូលដ្ឋាន អះអាងថា អ្វីៗ មិនធ្ងន់ធ្ងរ ហើយគ្របដណ្តប់លើខេត្តព្រះសីហនុទាំងមូលនោះឡើយ។ ទិដ្ឋភាពរួមនៃទីរួមខេត្តព្រះសីហនុ។ រូបថត៖ អ៊ូ សុខមាន ទោះ ក្អែក១ជាក្អែក១០ ក៏ដោយ ប៉ុន្តែការព្យាយាមស្តារមុខមាត់ ពោលគឺការបន្សាបរូបភាពអវិជ្ជមាននានា អំពីខេត្តព្រះសីហនុ ត្រូវការកម្លាំងរួមគ្នាពីគ្រប់ភាគី ដើម្បីផ្តល់ទំនុកចិត្តសម្រាប់វិនិយោគិន និងទេសចរបរទេស ឱ្យមកបណ្តាក់ទុនរកស៊ី ក៏ដូចជាមកទេសចរណ៍កម្សាន្តនៅខេត្តជាប់មាត់សមុទ្រមួយនេះ។ បំប៉ោងព័ត៌មាន រួមទាំងនិន្នាការស្អប់ចិន ចាប់តាំងពីឆ្នាំ២០១៨មក ខេត្តព្រះសីហនុ បានប្រែមុខមាត់យ៉ាងខ្លាំង ហើយកាន់តែទទួលបានចំណាប់អារម្មណ៍អ្នកវិនិយោគ និងទេសចរអន្តរជាតិ ប៉ុន្តែបញ្ហាពាក់ព័ន្ធនឹងហ្គេមអនឡាញ និងបាតុភាពអសកម្មមួយចំនួន ក៏បានប៉ះពាល់ដល់កិត្យានុភាពខេត្តផងដែរ។ លោក ប៉ែន បូណា រដ្ឋមន្ត្រីប្រតិភូអមនាយករដ្ឋមន្ត្រី និងជាអ្នកនាំពាក្យរដ្ឋាភិបាល បានគូសបញ្ជាក់ថា បញ្ហាដែលបានកើតឡើងជាក់ស្តែងនៅក្នុងទឹកដីខេត្តព្រះសីហនុ គឺមានទំហំតូចជាងឆ្ងាយព័ត៌មានមួយចំនួនដែលផ្សាយពីក្រៅប្រទេស។ លោក ប៉ែន បូណា អ្នកនាំពាក្យរាជរដ្ឋាភិបាល។ រូបថត៖ អង្គភាពអ្នកនាំពាក្យរាជរដ្ឋាភិបាល បើតាមលោក ប៉ែន បូណា ការផ្សព្វផ្សាយព័ត៌មានមួយចំនួន គ្មានមូលដ្ឋាន និងគ្មានការផ្ទៀងផ្ទាត់ត្រឹមត្រូវ នោះឡើយ។ ទាក់ទងនឹងការសរសេរថា ជនបរទេស១០ម៉ឺននាក់ ត្រូវបានបង្ខាំងឱ្យធ្វើការងារខុសច្បាប់ក្រោមរូបភាពជួញដូរមនុស្សនៅកម្ពុជា ហើយបានផ្តោតជាពិសេសលើខេត្តព្រះសីហនុ ត្រង់នេះ អ្នកនាំពាក្យបានចោទសួរថា «តើបានព័ត៌មានពីណា? អ្នកណារាប់ឃើញចំនួន១០ម៉ឺននាក់? ពួកគេនៅឯណា?»។ «ទាំងនេះ ជាការផ្សព្វផ្សាយព័ត៌មានស្មានៗ និងចោទប្រកាន់បំពានមកលើកម្ពុជា ពេលយើងឱ្យបង្ហាញ ភស្តុតាង បែរជាអត់មាន។ ព័ត៌មានបែបហ្នឹង វាអាក្រក់ខ្លាំងណាស់ដែលនិយាយ ពន្លើស បំផ្លើសបំភ្លៃ ខណៈអាជ្ញាធរកម្ពុជាប្រឹងប្រែងចាត់វិធានការ ដើម្បីទប់ស្កាត់អំពើអសន្តិសុខណាមួយ ជាពិសេសនៅ ខេត្តព្រះសីហនុតែម្តង»។ អ្នកនាំពាក្យរដ្ឋាភិបាល បានលើកឡើងយ៉ាងដូច្នេះ។ ថ្លែងមកកាន់សារព័ត៌មានឌីជីថលថ្មីៗ លោក ប៉ែន បូណា ក៏បានសម្គាល់ឃើញថា ការផ្សាយព័ត៌មានបំប៉ោងពីខេត្តព្រះសីហនុ ក៏កើតចេញពីនិន្នាការស្អប់ចិន រើសអើងជនជាតិចិនផងដែរ។ លោកថា ការវាយប្រហារលើជនជាតិចិន ក៏ដូចជារដ្ឋាភិបាលកម្ពុជាដោយគ្មានមូលដ្ឋាន និងការផ្ទៀងផ្ទាត់ត្រឹមត្រូវ ពិតជាធ្វើឱ្យប៉ះពាល់មុខមាត់កម្ពុជា ជាពិសេសខេត្តព្រះសីហនុផ្ទាល់តែម្តង។ បង្កើនការផ្សព្វផ្សាយពីសក្តានុពលខេត្តព្រះសីហនុ សារព័ត៌មានក្នុងស្រុកទាំងភាសាខ្មែរ និងភាសាបរទេស ទីភ្នាក់ព័ត៌មានអន្តរជាតិ និងបណ្តាញព័ត៌មានអន្តរជាតិផ្សេងទៀត គឺជាចំណែកដ៏សំខាន់ក្នុងការផ្សព្វផ្សាយបង្ហាញសក្តានុពលខេត្តព្រះសីហនុ ឱ្យសក្តិសមជាតំបន់សេដ្ឋកិច្ចពិសេសគំរូពហុបំណង។ ចាប់តាំងពីដើមអាណត្តិទី៧មក ក្រសួងព័ត៌មាន បានសហការជាមួយខេត្តព្រះសីហនុ និងអាជ្ញាពាក់ព័ន្ធ ផ្សេងទៀត ជាពិសេស ក្រសួងទេសចរណ៍ដើម្បីផ្សព្វផ្សាយសកម្មភាពនានា ដែលបង្ហាញពីការបោះជំហាន ទៅមុខលើការអភិវឌ្ឍគ្រប់វិស័យនៅខេត្តព្រះសីហនុ ក៏ដូចជាកម្ពុជាទាំងមូល។ លោក ទេព អស្នារិទ្ធ អ្នកនាំពាក្យក្រសួងព័ត៌មាន។ រូបថត៖ អង្គភាពអ្នកនាំពាក្យរាជរដ្ឋាភិបាល អ្នកនាំពាក្យក្រសួងព័ត៌មាន លោក ទេព អស្នារិទ្ធ អះអាងថា ក្រសួងរបស់លោក តែងតែបានរួមចំណែកផ្សព្វផ្សាយ និងជំរុញការផ្សព្វផ្សាយនូវសមិទ្ធផលនានាដែលខេត្តព្រះសីហនុ សម្រេចបាន រួមទាំងសក្តានុពលផ្សេងៗ ផ្នែកទេសចរណ៍ ការវិនិយោគ ការអភិវឌ្ឍលើវិស័យដឹកជញ្ជូន ការអភិវឌ្ឍកំពង់ផែទឹកជ្រៅ អត្ថប្រយោជន៍នៃផែនការមេដើម្បីអភិវឌ្ឍខេត្តនេះ ទៅជាតំបន់សេដ្ឋកិច្ចគំរូពហុបំណង ជាដើម។ «ពិធីបុណ្យទានផ្សេងៗ ដូចជាបុណ្យចូលឆ្នាំ ភ្ជុំបិណ្ឌ ឬបុណ្យសមុទ្រជាដើម ក៏ជាឱកាសដែលយើងពង្រឹងការផ្សព្វផ្សាយពីសក្តានុពលខេត្តព្រះសីហនុផងដែរ»។ លោក ទេព អស្នារិទ្ធ បានបញ្ជាក់យ៉ាងដូច្នេះ ដោយបន្ថែមថា ក្រសួងព័ត៌មាន មានកិច្ចសហប្រតិបត្តិយ៉ាងល្អជាមួយបណ្តាប្រទេសនានា ជាពិសេសសមាជិកអាស៊ានដទៃទៀត រួមទាំងភាគីចិន លើការផលិតភាពយន្តឯកសារ បទយកការណ៍ បទសម្ភាសជាមួយអ្នកវិនិយោគអំពីសុវត្ថិភាព ក៏ដូចជាបរិយាកាសល្អ អំណោយផល សម្រាប់ការបន្តអនុវត្តគម្រោងវិនិយោគ និងឱកាសសម្រាប់គម្រោងវិនិយោគថ្មីនៅកម្ពុជា។ ភាពយន្តឯកសារ បទយកការណ៍ និងបទសម្ភាសជាមួយអ្នកវិនិយោគទាំងនោះ ត្រូវបានផ្សព្វផ្សាយជា បន្តបន្ទាប់លើប្រព័ន្ធផ្សព្វផ្សាយនៅតាមប្រទេសមួយចំនួនក្នុងតំបន់។ លើសពីនេះ អ្នកនាំពាក្យក្រសួង ព័ត៌មាន ក៏កត់សម្គាល់ឃើញថា បណ្តាញផ្សព្វផ្សាយព័ត៌មានមួយចំនួននៅក្នុងតំបន់ ក៏បានផ្សព្វផ្សាយពី បរិយាកាសអំណោយផលល្អប្រសើរនៅកម្ពុជា ដោយបានរំលេចអំពីស្ថានភាព និងស្ថិរភាពសម្រាប់ទាំង អ្នកវិនិយោគ និងទាំងភ្ញៀវទេសចរ ដែលមានបំណងកម្សាន្ត និងវិនិយោគនៅក្នុងខេត្តព្រះសីហនុ និងបណ្តាខេត្តផ្សេងទៀត។ ជាមួយគ្នានេះ លោក ទេព អស្នារិទ្ធ បានបង្ហាញឱ្យឃើញពីតួនាទីដ៏សំខាន់របស់ទីភ្នាក់ងារព័ត៌មានកម្ពុជា (AKP) ដែលមានដៃគូផ្សព្វផ្សាយពីជាង១៥ប្រទេសលើពិភពលោកទាំងក្នុងអាស៊ី អឺរ៉ុប និងអាម៉េរិក។ ការផ្សព្វផ្សាយមាន៤ភាសា គឺខ្មែរ អង់គ្លេស បារាំង និងអារ៉ាប់។ សម្អាតផ្ទះខ្លួនឯង... សម្រាប់លោក ពុយ គា ប្រធានក្លិបអ្នកកាសែតកម្ពុជា ការបន្សាបព័ត៌មានអវិជ្ជមាននៃខេត្តព្រះសីហនុ ពីក្រសែភ្នែក និងផ្នត់គំនិតរបស់វិនិយោគិន និងទេសចរបរទេស អាជ្ញាធរជាទ័ពជួរមុខ រីឯអ្នកសារព័ត៌មានជាទ័ពជួរក្រោយ។ លោកទាមទារឱ្យអាជ្ញាធរពង្រឹងសន្តិសុខសណ្តាប់ក្នុងមូលដ្ឋានរបស់ខ្លួនឱ្យបានល្អប្រសើរ ជាពិសេសការបោសសម្អាតល្បែងអនឡាញ អំពើឆបោកតាមអនឡាញ ចាប់ជំរិតមនុស្ស ការជួញដូរគ្រឿងញៀន រួមទាំងអំពើឧក្រិដ្ឋកម្មនានាដែលធ្វើឱ្យប៉ះពាល់ដល់មុខមាត់ខេត្តព្រះសីហនុ។ លោក ពុយ គា ប្រធានក្លិបអ្នកកាសែតកម្ពុជា ។ រូបថត៖ CCJ «សារព័ត៌មាន ទៅតាមក្រោយ ជាទ័ពក្រោយ ដោយទ័ពជួរមុខ គឺអាជ្ញាធរ ដែលត្រូវពង្រឹងផ្នែកសន្តិសុខ ដោយត្រូវបោសផ្ទះខ្លួនឯងឱ្យបានស្អាត»។ លោក ពុយ គា បានគូសបញ្ជាក់បែបនេះ ដោយបន្ថែមថា អ្នកសារព័ត៌មានអាចផ្សព្វផ្សាយព័ត៌មានទៅតាមជ្រុង ឬមុមនានា ដែលអាចផ្តោតទៅលើផ្នែកសន្តិសុខ, ការរស់នៅ និងការធ្វើជំនួញរបស់ពលរដ្ឋនៅខេត្តព្រះសីហនុ, ឱកាស សក្តានុពលវិនិយោគនានា និងព័ត៌មានពាក់ព័ន្ធនឹងវិស័យទេសចរណ៍...ជាដើម។ បើតាមប្រធានក្លិបអ្នកកាសែត កិច្ចសហសហការពីអាជ្ញាធរពាក់ព័ន្ធគឺទុនដ៏សំខាន់សម្រាប់អ្នកសារព័ត៌មានក្នុងការផ្សព្វផ្សាយបានពេញលេញ និងមានខ្លឹមសារគ្រប់គ្រាន់ ទូលំទូលាយ។ លោកក៏កត់សម្គាល់ផងដែរថា៖ «អត្ថបទជាភាសាខ្មែរ មិនជាបញ្ហាចោទប៉ុន្មានឡើយ បើសម្រាប់ភាសាចិន និងភាសាអង់គ្លេសវិញ ការចេញផ្សាយមិនត្រឹមត្រូវ ពិតជាធ្វើឱ្យប៉ះពាល់ធ្ងន់ដល់មុខមាត់កម្ពុជា»។ ចំណែកឯ លោក មឿន តុលា នាយកប្រតិបត្តិមជ្ឈមណ្ឌលសម្ព័ន្ធភាពការងារ និងសិទ្ធិមនុស្ស (សង់ត្រាល់) បានលើកឡើងពីការបោសសម្អាតអំពើអសន្តិសុខគ្រប់រូបភាពនៅខេត្តព្រះសីហនុ ដែលបង្កដោយជនជាតិចិន ដូចជាឧក្រិដ្ឋកម្មតាមប្រព័ន្ធអនឡាញ ការឆបោក ការចាប់ជំរិត និងជួញដូរមនុស្ស...ជាដើម។ «យើងត្រូវដោះស្រាយរឿងអវិជ្ជមានទាំងនោះ ដើម្បីរក និងសិក្សាឱ្យឃើញឫសគល់នៃបញ្ហាដែលនាំឱ្យខេត្តព្រះសីហនុ មានមុខមាត់មិនល្អនៅបរទេស»។ នាយកប្រតិបត្តិសង់ត្រាល់ បានស្នើយ៉ាងដូច្នេះ ដោយរំលឹកពីខ្សែភាពយន្តចិនរឿង «No More Bets» ដែលជះឥទ្ធិពលអវិជ្ជមានខ្លាំងដល់កម្ពុជា ជាពិសេសគឺមុខមាត់ខេត្តព្រះសីហនុតែម្តង។ ភាពយន្តនេះបាន បង្ហាញពីជនរងគ្រោះដោយសារការឆបោកតាមប្រព័ន្ធអនឡាញ នៅខេត្តព្រះសីហនុ ស្របពេលដែលសារព័ត៌មានបរទេសក៏ធ្លាប់បានចេញផ្សាយពីប្រធានបទនេះផងដែរ។ លោក មឿន តុលា នាយកប្រតិបត្តិមជ្ឈមណ្ឌលសម្ព័ន្ធភាពការងារ និងសិទ្ធិមនុស្ស (សង់ត្រាល់)។ រូបថត៖ សង់ត្រាល់ លោក មឿន តុលា ស្នើឱ្យមានការគ្រប់គ្រង និងចំណាត់ការច្បាស់លាស់លើករណីជនជាតិចិនបាញ់បោះសេរី និងសកម្មភាពហិង្សាផ្សេងៗ ហើយចំពោះការប្រើប្រាស់ស្លាករថយន្តលេខ ខ.ម. អាជ្ញាធរត្រូវដឹងពីប្រភពអ្នកជួលរថយន្ត និងអ្នកអនុញ្ញាតឱ្យមានការប្រើប្រាស់ខុសច្បាប់នេះ។ ពាក់ព័ន្ធនឹងរឿង ឆបោកតាមប្រព័ន្ធអនឡាញ លោក មឿន តុលា ជឿជាក់លើសមត្ថភាពរបស់រដ្ឋាភិបាលក្នុងការបង្ក្រាប។ លោកថា រូបភាព និងសកម្មភាពអស់ទាំងនេះ គឺជាអ្វីដែលអាជ្ញាធរពាក់ព័ន្ធគ្រប់ជាន់ថ្នាក់ ត្រូវរួមគ្នាបោសសម្អាតចេញឱ្យបានស្អាត ដើម្បីស្តារមុខមាត់ និងក្តិតិនាមខេត្តព្រះសីហនុ។ ផលិតភាពយន្ត ដើម្បីបន្សាបគំនិតអវិជ្ជមានរបស់ជនបរទេសមកលើកម្ពុជា លើសពីការផ្សព្វផ្សាយព័ត៌មាននៅលើប្រព័ន្ធផ្សព្វផ្សាយទាំងក្នុង និងក្រៅប្រទេស ការផលិតយន្តភាពនានា ដើម្បីបន្សាបគំនិតអវិជ្ជមានរបស់ជនបរទេសមកលើកម្ពុជាក៏ជារឿងសំខាន់ ដោយមនុស្សគ្មានមើលអ្វីច្រើនជាងខ្សែភាពយន្តនោះទេ។ កន្លងមក លោក ពុយ គា បានទាមទារផលិតកម្មចិនថតខែ្សភាពយន្ត «No More Bets ភាគពីរ» ឱ្យកម្ពុជា ដើម្បីប្តូរគំនិតអវិជ្ជមានរបស់ជនបរទេសមកលើកម្ពុជា។ « No More Bets របស់ចិន គឺអាចមកថតភាគពីរដើម្បីកែសម្រួល Image [រូបភាព]។ ជាក្រុមហ៊ុនដដែល ជាសាច់រឿងដដែល ប៉ុន្តែមានរូបភាពផ្សេង ក្នុងការបន្សាបគំនិតអវិជ្ជមានរបស់ជនបរទេសចំពោះកម្ពុជា»។ នេះជាការលើកឡើងរបស់ប្រធានក្លិបអ្នកកាសែតកម្ពុជា។ ជុំវិញនៃអំពើឧក្រិដ្ឋកម្មតាមប្រព័ន្ធអនឡាញនេះដែរ អ្នកនាំពាក្យរាជរដ្ឋាភិបាល បានអះអាងថា កម្ពុជាគឺជាប្រទេសរងគ្រោះដោយបណ្តាញបោកប្រាស់តាមអ៊ិនធឺណិតឆ្លងដែន។ ពួកគេយកកម្ពុជា និងប្រទេសមួយចំនួនទៀតក្នុងតំបន់ ធ្វើជាទីតាំងប្រព្រឹត្តបទល្មើស។ លោក ប៉ែន បូណា បានបញ្ជាក់ថា៖ «បញ្ហានេះទាមទារកិច្ចសហការអន្តរប្រទេស មិនមែនទម្លាក់កំហុសមកលើកម្ពុជាតែឯងទេ។ អាជ្ញាធរកម្ពុជាខិតខំណាស់ឱ្យតែមានបណ្តឹង ឬទទួលបានព័ត៌មានចាត់វិធានការភ្លាម»។ ចក្ខុវិស័យច្បាស់លាស់របស់រដ្ឋាភិបាលក្នុងការប្រែក្លាយខេត្តព្រះសីហនុ ផែនការមេដើម្បីអភិវឌ្ឍខេត្តព្រះសីហនុទៅជាតំបន់សេដ្ឋកិច្ចពិសេសគំរូពហុបំណង បានបោះជំហានតាំងពីឆ្នាំ២០២០មក តាមរយៈការបង្កើតក្រុមប្រឹក្សាដោយព្រះរាជក្រឹត្យរបស់ព្រះករុណា ព្រះបាទសម្តេចព្រះបរមនាថ នរោត្តម សីហមុនី និងការបង្កើតគណៈកម្មការសម្របសម្រួលអន្តរក្រសួង ដោយអនុក្រឹត្យរបស់សម្តេច ហ៊ុន សែន ក្នុងអាណត្តិជានាយករដ្ឋមន្ត្រី។ ឈានដល់ខែសីហា ឆ្នាំ២០២២ លោកឧបនាយករដ្ឋមន្ត្រី អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ដែលជាប្រធានគណៈកម្មាធិការសម្របសម្រួលអន្តរក្រសួង បានបន្តបង្កើតក្រុមការងារបច្ចេកទេស ដែលដឹកនាំដោយលោករដ្ឋលេខាធិការ ផាន់ ផល្លា។ ទិដ្ឋភាពរួមនៃខេត្តព្រះសីហនុ កាលឆ្នាំ២០២២។ រូបថត៖ ពីហ្វេសប៊ុក សម្តេច ហ៊ុន សែន បើគិតចាប់តាំងពីការចូលកាន់តំណែងជានាយករដ្ឋមន្ត្រី សម្តេច ហ៊ុន ម៉ាណែត និយាយមិនតិចនោះឡើយអំពីគម្រោងអភិវឌ្ឍន៍ខេត្តព្រះសីហនុ ជាពិសេសការបន្តជំរុញផែនការមេដើម្បីអភិវឌ្ឍទៅជាតំបន់សេដ្ឋកិច្ចពិសេសគំរូពហុបំណង បន្តពីរដ្ឋាភិបាលអាណត្តិមុន។ ក្រៅអាជ្ញាធរមូលដ្ឋាន ក្រុមការងាររដ្ឋាភិបាលចុះមូលដ្ឋាន និងយន្តការផ្សេងៗទៀត សម្តេច ហ៊ុន ម៉ាណែត កាលពចុងខែមករា បានសម្រេចបង្កើត «ក្រុមការងារជំរុញការវិនិយោគក្នុងខេត្តព្រះសីហនុ» ក្រោមឆ័ត្រគណៈកម្មាធិការគោលនយោបាយសេដ្ឋកិច្ច និងហិរញ្ញវត្ថុ។ ក្រុមការងារនេះ ដឹកនាំដោយលោក ហ៊ាន សាហ៊ីប រដ្ឋលេខាធិការក្រសួងសេដ្ឋកិច្ច និងហិរញ្ញវត្ថុ។ អត្ថបទទាក់ទង កម្ពុជា នឹងប្រែខេត្តព្រះសីហនុទៅជាទីក្រុងធំមួយក្នុងតំបន់ដោយភាពចម្រុះវប្បធម៌ និងចីរភាព ២០២៤ ជាឆ្នាំជំរុញការវិនិយោគនៅខេត្តព្រះសីហនុ ដើម្បីដោះស្រាយបញ្ហាអគារជាប់គាំង ជាតំបន់សេដ្ឋកិច្ចពិសេសគំរូពហុបំណង ខេត្តព្រះសីហនុ នឹងក្លាយជាច្រកទ្វារអន្តរជាតិរបស់កម្ពុជា ដោយប្រែក្លាយជាមជ្ឈមណ្ឌលដឹកជញ្ជូនពហុមធ្យោបាយ និងឡូជីស្ទិក, មជ្ឈមណ្ឌលពាណិជ្ជកម្ម និងមជ្ឈមណ្ឌលហិរញ្ញវត្ថុអន្តរជាតិ, ជាប៉ូលអភិវឌ្ឍន៍ជាតិ ដោយប្រែក្លាយជាគោលដៅទេសចរណ៍ឆ្នេរសមុទ្រ និងប្រជុំកោះលំដាប់សកលលោក, មជ្ឈមណ្ឌលជាតិនៃការអភិវឌ្ឍឧស្សាហកម្ម និងមជ្ឈមណ្ឌលជាតិសម្រាប់នវានុវត្តន៍បច្ចេកវិទ្យា និងជាទីក្រុងធំមួយនៅក្នុងតំបន់អាស៊ាន ជាមួយនឹងកិត្តិនាមជាទីក្រុងគំរូបៃតងប្រកបដោយចីរភាព, ចម្រុះវប្បធម៌ និងឆ្លាតវៃ។ ការកំណត់ចក្ខុវិស័យប្រែក្លាយខេត្តមាត់សមុទ្រនេះ ទៅជាប៉ូលសេដ្ឋកិច្ចក្នុងការទាក់ទាញការវិនិយោគពីបរទេស គឺជាចំណែកមួយយ៉ាងធំ ដើម្បីនាំកម្ពុជា ឱ្យទៅជាប្រទេសចំណូលមធ្យមកម្រិតខ្ពស់ នៅឆ្នាំ២០៣០ និងចំណូលខ្ពស់នៅឆ្នាំ២០៥០ ផងដែរ។ នាពិធីប្រកាសដាក់ឱ្យអនុវត្តផ្លូវការ «កម្មវិធីពិសេស ជំរុញការវិនិយោគក្នុងខេត្តព្រះសីហនុ ឆ្នាំ២០២៤» សម្តេចនាយករដ្ឋមន្ត្រី ហ៊ុន ម៉ាណែត បានគូសបញ្ជាក់ថា ខេត្តព្រះសីហនុ ដែលជាប៉ូលសេដ្ឋកិច្ចពហុវិស័យមួយ ក្នុងចំណោម៥ (ភ្នំពេញ សៀមរាប ព្រះសីហនុ ទិសពាយ័ព្យ និងទិសនិរតី) មានជាស្រេចហើយ នូវតំបន់សេដ្ឋកិច្ចពិសេសធំៗ ព្រមទាំងហេដ្ឋារចនាសម្ព័ន្ធសំខាន់ៗ ជាពិសេស ផ្លូវលឿនភ្នំពេញ-ខេត្តព្រះសីហនុ និងចំណតកំពង់ផែទឹកជ្រៅ ដែលតភ្ជាប់ខេត្តនេះ ទៅកាន់ប៉ូលសេដ្ឋកិច្ចសំខាន់ៗផ្សេងទៀត ទាំងក្នុងប្រទេស និងក្នុងតំបន់។ «យើងមានសន្តិភាពហើយ ដាច់ខាតត្រូវការពារសន្តិសុខឲ្យបាន។ នេះគឺជាគន្លឹះធំណាស់ សម្រាប់ទូទាំងប្រទេស មិនថាតែខេត្តព្រះសីហនុទេ»។ សម្តេច ហ៊ុន ម៉ាណែត លើកឡើងបែបនេះ ដោយសម្តែងនូវការខកចិត្តចំពោះការផ្សព្វផ្សាយបណ្តាញសារព័ត៌មានអន្តរជាតិខ្លះ ដែលមិនឆ្លុះបញ្ចាំងពីកិត្យានុភាពកម្ពុជា។ បើតាមសម្តេច អ្វីដែលបានបង្ហាញនៅលើ កញ្ចក់ទូរទស្សន៍នៅខាងក្រៅប្រទេសនោះ វាមិនឆ្លើយតបទៅនឹងស្ថានភាពជាក់ស្តែងនៅកម្ពុជាឡើយ។ ទាក់ទងនឹងព័ត៌មានមិនល្អពីកម្ពុជា ជាពិសេសពីខេត្តព្រះសីហនុ ប្រមុខរដ្ឋាភិបាល កត់សម្គាល់ថា រឿងអាក្រក់ មានមនុស្សរាប់លាននាក់បានឃើញ តែរឿងល្អពិបាក នឹងគេបានឃើញ ។ «ខ្ញុំធ្លាប់និយាយថា យើងត្រូវការពេលជិត២០ឆ្នាំ ក្រោយពីសង្រ្គាមបញ្ចប់ដើម្បីកសាងរូបភាពកម្ពុជា ថាជាប្រទេសសន្តិភាព មានទេសចរមកលេងអង្គរច្រើន។ តែការបំផ្លាញធ្វើឲ្យប៉ះពាល់សន្តិសុខ ត្រូវការតែ ៦ខែគត់ ព័ត៌មាន ២ ឬ៣ ចេញមកតាមទូរទស្សន៍ Al Jazeera អាចបំផ្លាញ។»។ ប្រមុខរដ្ឋាភិបាល បានណែនាំដល់អាជ្ញាធរគ្រប់ជាន់ថ្នាក់ ប្រឹងប្រែងលុបបំបាត់ឱ្យបាន នូវបញ្ហាអសន្តិសុខ ជាពិសេសនៅខេត្តព្រះសីហនុ ដើម្បីកុំឱ្យគេមានភស្តុតាងចាប់កំហុស ឬមានហេតុផលយកទៅបង្កើតរឿង៕ ទិដ្ឋភាពរួមនៃទីរួមខេត្តព្រះសីហនុ។ រូបថត៖ អ៊ូ សុខមាន ទិដ្ឋភាពរួមនៃទីរួមខេត្តព្រះសីហនុ។ រូបថត៖ អ៊ូ សុខមាន លោក ប៉ែន បូណា អ្នកនាំពាក្យរាជរដ្ឋាភិបាល។ រូបថត៖ អង្គភាពអ្នកនាំពាក្យរាជរដ្ឋាភិបាល លោក ប៉ែន បូណា អ្នកនាំពាក្យរាជរដ្ឋាភិបាល។ រូបថត៖ អង្គភាពអ្នកនាំពាក្យរាជរដ្ឋាភិបាល លោក ទេព អស្នារិទ្ធ អ្នកនាំពាក្យក្រសួងព័ត៌មាន។ រូបថត៖ អង្គភាពអ្នកនាំពាក្យរាជរដ្ឋាភិបាល លោក ទេព អស្នារិទ្ធ អ្នកនាំពាក្យក្រសួងព័ត៌មាន។ រូបថត៖ អង្គភាពអ្នកនាំពាក្យរាជរដ្ឋាភិបាល លោក ពុយ គា ប្រធានក្លិបអ្នកកាសែតកម្ពុជា ។ រូបថត៖ CCJ លោក ពុយ គា ប្រធានក្លិបអ្នកកាសែតកម្ពុជា ។ រូបថត៖ CCJ លោក មឿន តុលា នាយកប្រតិបត្តិមជ្ឈមណ្ឌលសម្ព័ន្ធភាពការងារ និងសិទ្ធិមនុស្ស (សង់ត្រាល់)។ រូបថត៖ សង់ត្រាល់ លោក មឿន តុលា នាយកប្រតិបត្តិមជ្ឈមណ្ឌលសម្ព័ន្ធភាពការងារ និងសិទ្ធិមនុស្ស (សង់ត្រាល់)។ រូបថត៖ សង់ត្រាល់ ទិដ្ឋភាពរួមនៃខេត្តព្រះសីហនុ កាលឆ្នាំ២០២២។ រូបថត៖ ពីហ្វេសប៊ុក សម្តេច ហ៊ុន សែន ទិដ្ឋភាពរួមនៃខេត្តព្រះសីហនុ កាលឆ្នាំ២០២២។ រូបថត៖ ពីហ្វេសប៊ុក សម្តេច ហ៊ុន សែន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9379.txt	ធនាគារជាតិនៃកម្ពុជា បានពង្រីកវិសាលជាលំដាប់នូវហេដ្ឋារចនាសម្ព័ន្ធការទូទាត់ប្រាក់ឆ្លងដែនតាមឌីជីថល QR Code ។ ក្នុងថ្ងៃនេះ ធនាគារជាតិ បានចាប់ដៃគូជាមួយក្រុមហ៊ុន Ant International លើដំណើរការជាផ្លូវការនូវប្រព័ន្ធទូទាត់កូដ QR ឆ្លងដែន ដែលប្រត្តិបត្តិការនេះ ធ្វើឡើងតាមប្រព័ន្ធបាគង ជាមួយនឹង Alipay+ ដែលជាដំណោះស្រាយទូទាត់ប្រាក់តាមទូរសព្ទឈានមុខគេលើពិភពលោករបស់ចិន។	ពិធីសម្ពោធដាក់ឱ្យដំណើរការជាផ្លូវការគម្រោងទូទាត់ឆ្លងដែនតាមឃ្យូអរកូត (QR Code ) រវាង ធនាគារជាតិនៃកម្ពុជា និងក្រុមហ៊ុន Ant International តាមរយៈ ប្រព័ន្ធបាគង និងកម្មវិធីទូទាត់ Alipay+ ត្រូវបានធ្វើឡើង នាថ្ងៃទី១៤ ខែតុលានេះ។ បើតាមលោកស្រី ជា សិរី ទេសាភិបាលធនាគារជាតិ នៃកម្ពុជា ភាពជាដៃគូនេះនឹងភាពងាយស្រួលដល់ប្រជាជនខ្មែរ និងភ្ញៀវអន្តរជាតិ ក្នុងការទូទាត់ប្រាក់នៅក្នុងប្រទេស។ «តាមរយៈការរួមបញ្ចូលរវាងប្រព័ន្ធបាគងជាមួយ Alipay+ ធនាគារជាតិក៏កំពុងពង្រីកប្រព័ន្ធអេកូឡូស៊ីនៃការទូទាត់ឌីជីថលរបស់កម្ពុជា និងផ្តល់នូវបទពិសោធន៍កាន់តែរលូន សម្រាប់ទាំងពលរដ្ឋក្នុងស្រុក និងភ្ញៀវទេសចរ»។ នេះជាការលើកឡើងរបស់លោកស្រី ជា សិរី ដែលកាលពីថ្ងៃទី១៥ ខែវិច្ឆិកា ឆ្នាំ២០២៣ ធនាគារជាតិ បានចុះអនុស្សរណៈនៃការយោគយល់គ្នា (MoU) ជាមួយក្រុមហ៊ុន Ant International ស្តីពី «កិច្ចសហប្រតិបត្តិការទូទាត់ QR Code ឆ្លងព្រំដែន»។ កិច្ចសហប្រតិបត្តិការនេះ មានគោលដៅលើកកម្ពស់ការទូទាត់ប្រាក់ឆ្លងដែនតាមប្រព័ន្ធ QR Code ប្រកបដោយប្រសិទ្ធភាព និងសុវត្ថិភាពរវាងប្រព័ន្ធស់បាគងតាមរយៈ KHQR និងប្រព័ន្ធអេកូឡូស៊ីនៃ QR សកលរបស់ Alipay Plus។ លោកស្រី ជា សិរី ទេសាភិបាលធនាគារជាតិ នៃកម្ពុជា លោកស្រីទេសាភិបាលធនាគារជាតិ បន្តនិយាយដូច្នេះ៖ «ព្រឹត្តិការណ៍ថ្ងៃនេះ គឺជាចំណុចរបត់ថ្មីមួយទៀតសម្រាប់ធនាគារជាតិ ខណៈវាបង្ហាញពីច្រកទូទាត់ឆ្លងដែនថ្មីរវាងកម្ពុជា និងប្រទេសចំនួន៩ និងប្រទេសក្នុងតំបន់ចំនួនផ្សេងទៀត រួមមានប្រទេសចិន សិង្ហបុរី ម៉ាឡេស៊ី ហ្វីលីពីន កូរ៉េខាងត្បូង និងប្រទេសនានាជាច្រើនទៀតតាមរយៈបាគង និង AliPay+»។ ការណ៍ដែលធនាគារជាតិ ប្រឹងប្រែងពង្រីកនូវកិច្ចប្រតិបត្តិការទូទាត់ប្រាក់ឆ្លងដែនតាមប្រព័ន្ធ QR Code នេះ ក៏ជាយន្តការដ៏សំខាន់មួយក្នុងការជំរុញការប្រើប្រាស់«ប្រាក់រៀល»ឱ្យកាន់តែទូលំទូលាយ ផងដែរ។ លោកស្រី ជា សិរី បានបញ្ជាក់ថា ៖ «ការប្រើប្រាស់នេះ គឺសម្រាប់តែ គណនីប្រាក់រៀលតែប៉ុណ្ណោះ។ ដូច្នេះខ្ញុំសូមលើកទឹកចិត្តឱ្យអ្នកលក់ទាំងអស់មាន KHQR និងគណនីប្រាក់រៀល ដើម្បីទទួលបានផលប្រយោជន៍ទាំងនេះ»។ គិតមកដល់ពេលនេះ ធនាគារជាតិបានដាក់ឱ្យដំណើរការប្រព័ន្ធទូទាត់ប្រាក់ឆ្លងដែនជាមួយប្រទេសថៃ វៀតណាម ឡាវ ក្រុមហ៊ុនចិន Union Pay International (UPI) កូរ៉េខាងត្បូង និងប្រទេសម៉ាឡេស៊ី។ លើសពីនេះ កាលពីថ្ងៃទី១៩ ខែសីហា ធនាគារជាតិបានដាក់ឱ្យដំណើការនូវកម្មវិធីទូទាត់បាគងសម្រាប់ភ្ញៀវទេសចរ ( Bakong Tourists) ដើម្បីធ្វើឱ្យកាន់ប្រសើរឡើងនូវសេវាទូទាត់ប្រាក់នៅកម្ពុជា និងគាំទ្រដល់ឧស្សាហកម្មទេសចរណ៍ តាមរយៈការបើកការទូទាត់តាមប្រព័ន្ធឌីជីថលសម្រាប់ភ្ញៀវអន្តរជាតិ។ បើតាមធនាគារជាតិ ប្រតិបត្តិការផ្ទេរប្រាក់ និងទូទាត់ដែលធ្វើឡើងតាមរយៈប្រព័ន្ធបាគងមានចំនួន២២២,៤៣លានប្រតិបត្តិការ។ ក្នុងនោះ មាន៩៨,០៥ លានប្រតិបត្តិការ ជាប្រាក់រៀល និង ១២៤,៣៨លានប្រតិបត្តិការជាប្រាក់ដុល្លារ។ ជាមួយគ្នានេះ ទំហំដែលប្រតិបត្តិការជាប្រាក់រៀល មានចំនួន៧៧,៣៦ ទ្រីលានរៀល និងជាប្រាក់ដុល្លារចំនួន៤៦,៣៣ពាន់លានដុល្លារ៕ លោកស្រី ជា សិរី ទេសាភិបាលធនាគារជាតិ នៃកម្ពុជា អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_938.txt	រដ្ឋាភិបាលយោធាមីយ៉ាន់ម៉ា នៅថ្ងៃទី១៤ ខែកក្កដា បានច្រានចោលសេចក្តីសម្រេចក្រុមប្រឹក្សាសិទ្ធិមនុស្សអង្គការសហប្រជាជាតិ ដែលអំពាវនាវឱ្យមានការផ្សះផ្សាជាមួយក្រុមជនជាតិភាគតិចរ៉ូហ៊ីងយ៉ា។ បើតាមយោធាមីយ៉ាន់ម៉ា សេចក្តីថ្លែងការណ៍ក្រុមប្រឹក្សាសិទ្ធិមនុស្ស ជាការកាន់ជើងតែម្ខាងលើជនជាតិភាគតិចមួយនេះ។	ក្រុមប្រឹក្សាសិទ្ធិមនុស្សអង្គការសហប្រជាជាតិ នៅថ្ងៃទី១២ ខែកក្កដា កន្លងទៅ បានចេញសេចក្តីសម្រេចមួយ ដោយអំពាវនាវឱ្យមានកិច្ចចរចា និងការបង្រួបបង្រួមប្រកបដោយសន្តិភាព និងស្ថាបនា ដោយផ្អែកទៅតាមផលប្រយោជន៍របស់ប្រជាជនមីយ៉ាន់ម៉ា រួមទាំងជនជាតិភាគតិចរ៉ូហ៊ីងយ៉ាផង។ បញ្ហាជនជាតិភាគតិចរ៉ូហ៊ីងយ៉ា ជាប្រធានមួយ ដែលនៅតែបន្តជាប់គាំង ខណៈផែនការធ្វើមាតុភូមិនិវត្តន៍ជនជាតិមួយនេះ មិនទាន់មានផ្លែផ្កា។ ជាការឆ្លើយតបនឹងសេចក្តីសម្រេចខាងលើ ក្រសួងការបរទេសរបស់រដ្ឋាភិបាលយោធាមីយ៉ាន់ម៉ា បានច្រានចោលសេចក្តីសម្រេចនោះ ដោយចាត់ទុកជាព័ត៌មានមិនពិត និងមានការចោទប្រកាន់លំអៀងទៅភាគីម្ខាង។ បើតាមរដ្ឋាភិបាលយោធា ពាក្យ «រ៉ូហ៊ីងយ៉ា» ត្រូវបានបង្កើតឡើងជាមួយរបៀបវារៈនយោបាយប៉ុណ្ណោះ និងមិនត្រូវបានទទួលស្គាល់ និងបដិសេធដោយរដ្ឋាភិបាល។ ក្នុងន័យនេះ របបសឹកមីយ៉ាន់ម៉ា បានបដិសេធមិនទទួលស្គាល់សហគមន៍ជនជាតិរ៉ូហ៊ីងយ៉ាជាជនជាតិមីយ៉ាន់ម៉ាឡើយ។ ចាប់តាំងពីឆ្នាំ២០០៧ មក ជាជនជាតិរ៉ូហ៊ីងយ៉ាប្រមាណ៧០ម៉ឺននាក់ បានភៀសខ្លួនទៅបង់ក្លាដែស បន្ទាប់ពីមានការបង្រ្កាបយ៉ាងខ្លាំងពីសំណាក់យោធា នៅក្នុងរដ្ឋរ៉ាក់ឃីន។ បញ្ហាជនជាតិភាគតិចរ៉ូហ៊ីងយ៉ា កាន់តែស្មុគស្មាញថែមទៀតចាប់តាំងពីរដ្ឋប្រហារយោធា នៅដើមខែកុម្ភៈកន្លងមក។ កន្លងមក រដ្ឋាភិបាលបង្រួបបង្រួមជាតិ ឬរដ្ឋាភិបាលស្រមោលមីយ៉ាន់ម៉ា បានអំពាវនាវឱ្យរ៉ូហ៊ីងយ៉ាចូលដៃជាមួយគ្នា ដើម្បប្រយុទ្ធជាមួយក្រុមយោធា។ ក្នុងការអំពាវនាវនោះ រដ្ឋាភិបាលស្រមោល បានធានាផ្តល់សញ្ញាតិដល់ក្រុមរ៉ូហ៊ីងយ៉ាវិញ។ សូមបញ្ជាក់ថា សេចក្តីថ្លែងការណ៍ក្រុមប្រឹក្សាសិទ្ធិមនុស្ស ក៏បានគាំទ្រលទ្ធិប្រជាធិបតេយ្យនៅមីយ៉ាន់ម៉ា និងអំពាវនាវឱ្យបញ្ឈប់ការប្រយុទ្ធគ្នាផងដែរ។ មកទល់ពេលនេះ ប្រជាជនមីយ៉ាន់ម៉ា យ៉ាងហោចណាស់ ៩០០នាក់ ត្រូវបានសម្លាប់ក្នុងអំឡុងពេលបាតុកម្ម ខណៈមនុស្សជាច្រើនពាន់នាក់ផ្សេងទៀត នៅតែបន្តជាប់ឃុំ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9380.txt	គម្រោងវិនិយោគចំនួន២៥ នៅក្នុងខេត្តព្រះសីហនុ ដែលមានទុនសរុប ៩១៧ លានដុល្លារ ការលើកទឹកចិត្តពិសេសពីរដ្ឋាភិបាល។ បើតាមរដ្ឋបាលខេត្តព្រះសីហនុ ក្នុងចំណោមគម្រោងទាំង២៥នេះ មានគម្រោងពាក់ព័ន្ធនឹងអគារជាប់គាំងចំនួន១២, គម្រោងថ្មី ចំនួន១២ និង ការពង្រីកគម្រោងចំនួន១ គម្រោងថ្មី ដែលវិនិយោគលើរោងចក្រផលិតសម្ភារបរិក្ខារតុបតែងលំអគេហដ្ឋាន, រោងចក្រផលិតកាបូប, រោងចក្រផលិតសម្ភារពីក្រដាស, អគារពហុមុខងារ, អគារស្នាក់នៅរួម, សណ្ឋាគារ, ភោជនីយដ្ឋាន និងរមណីយដ្ឋាន។	ការសម្រេចនេះ ធ្វើឡើងនៅក្នុងកិច្ចប្រជុំពិភាក្សា លើកទី១១ស្តីពី ការវាយតម្លៃលើការស្នើសុំការលើកទឹកចិត្ត និងអនុគ្រោះនានាក្រោមវិសាលភាពរបស់«កម្មវិធីពិសេសជំរុញការវិនិយោគក្នុងខេត្តព្រះសីហនុ ឆ្នាំ២០២៤» ដែលរៀបចំឡើងកាលពីថ្ងៃទី២៤ ខែតុលា។ ក្នុងឱកាសនោះ លោក ឡុង ឌីម៉ង់ អភិបាលរងខេត្តព្រះសីហនុ បានបញ្ជាក់ថា ចាប់ពីដើមឆមាសទី២ ឆ្នាំ២០២៤ ខេត្តព្រះសីហនុ ទទួលបានកំណើនភ្ញៀវទេសចរបរទេសពីសហភាពអឺរ៉ុប និងប្រទេសនានា ដែលជាសញ្ញាវិជ្ជមាន សម្រាប់ការធ្វើពិពិធកម្មវិនិយោគ និងទេសចរ។ លោក ឡុង ឌីម៉ង់ បន្ថែមថា៖ «វិស័យឯកជនកាន់តែយល់ដឹង និងបានសម្រេចចិត្តវិនិយោគក្នុងខេត្ត រួមទាំងការវិនិយោគដែលតម្រង់ទិស ឬផ្តោតការវិនិយោគលើវិស័យនានា ក្រៅពីកាស៊ីណូ។»។ សម្តេច ហ៊ុន ម៉ាណែត បានប្រកាសឲ្យអនុវត្ត «កម្មវិធីពិសេសជំរុញការវិនិយោគក្នុងខេត្តព្រះសីហនុ ឆ្នាំ២០២៤» នៅថ្ងៃទី៣១ ខែមករា ឆ្នាំ២០២៤នេះ នៅខេត្តព្រះសីហនុ ដើម្បីដោះស្រាយបញ្ហាកំពុងតែប្រឈម និងជំរុញការអភិវឌ្ឍសម្រាប់រយៈពេលមធ្យម និងវែង។ រដ្ឋាភិបាលបានគិតគូរជាកញ្ចប់ ដើម្បីលើកស្ទួយសកម្មភាពការវិនិយោគ ពាណិជ្ជកម្ម និងធុរកិច្ចនៅក្នុងខេត្តព្រះសីហនុឱ្យកាន់តែខ្លាំង។ តាមរបាយការណ៍ពីមន្ទីរដែនដី និងនគរូបនីយកម្មខេត្តព្រះសីហនុ បានបង្ហាញថា គិតត្រឹមខែកញ្ញា ឆ្នាំ២០២៣ អគារនៅខេត្តព្រះសីហនុមានចំនួន១០៦៩អគារ។ ក្នុងនោះមាន៤៧៥អគារ ត្រូវបានសាងសង់រួចនិងដំណើរការ ខណៈមានអគារសាងសង់រួចចំនួន១៧៧មិនបានដំណើរការអាជីវកម្ម។ ជាមួយគ្នានេះ អគារដែលត្រូវបានផ្អាកការសាងសង់មាន៣៦៤អគារ និងអគារកំពុងសាងសង់មាន៥៣អគារ៕ អត្ថបទទាក់ទង គម្រោងវិនិយោគតម្លៃជិត៦០០លានដុល្លារ នៅព្រះសីហនុ ទទួលបានការលើកទឹកចិត្តពីរដ្ឋាភិបាល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9381.txt	កាក្នុងដំណើរការបដិវត្តកម្មឌីជីថល ដើម្បីជំរុញការផ្តល់សេវាសាធារណៈដល់ប្រជាពលរដ្ឋឱ្យបានកាន់តែទូលំទូលាយ និង មានប្រសិទ្ធភាព។ ការណ៍នេះ ត្រូវបានចុះហត្ថលេខាលើអនុស្សរណៈនៃការយោគយល់គ្នា(MoU) ដោយលោក ឈាង រ៉ា រដ្ឋមន្ត្រីក្រសួងសុខាភិបាល ជាមួយលោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍ និងទូរគមនាគមន៍ នាព្រឹកថ្ងៃទី១ ខែវិច្ឆិកា នេះ។	កិច្ចសហការនេះ ក្រសួងប្រៃសណីយ៍នឹងរៀបចំប្រព័ន្ធបច្ចេកវិទ្យាឌីជីថល សំខាន់នានាដល់ក្រសួងសុខាភិបាល។ ក្នុងនោះ ក្រសួង នឹងរៀបចំប្រព័ន្ធគ្រប់គ្រងមូលដ្ឋានសុខាភិបាលដោយប្រើប្រាស់ថ្នាល verify.gov.kh , ប្រព័ន្ធគ្រប់គ្រងអាជ្ញាបណ្ណអ្នកប្រកបវិជ្ជាជីវៈសុខាភិបាលដោយប្រើប្រាស់ថ្នាល verify.gov.kh , ប្រព័ន្ធគ្រប់គ្រងកំណត់ត្រាវេជ្ជសាស្រ្តអេឡិចត្រូនិក (Electronic Medical Record/EMR)។ ជាមួយគ្នានេះ ក្រសួងប្រៃសណីយ៍ នឹងបំពាក់ឧបករណ៍ឌីជីថលជូនមន្ទីរពេទ្យជាតិ និងមន្ទីរពេទ្យរាជធានី-ខេត្ត ក្នុងដំណាក់កាលទី១ ដើម្បីប្រើប្រាស់សម្រាប់ផ្តល់ការប្រឹក្សាវេជ្ជសាស្រ្តតាមប្រព័ន្ធអនឡាញ និងឈានទៅពង្រីកដល់មន្ទីរពេទ្យបង្អែកជាបន្តបន្ទាប់ទៀត។ លោក ឈាង រ៉ា បានអះអាងថា ការគាំទ្ររបស់ក្រសួងប្រៃសណីយ៍ នៃដំណើរការបដិវត្តកម្មឌីជីថលក្នុងវិស័យសុខាភិបាលនេះ គឺស្របតាមគោលនយោបាយសេដ្ឋកិច្ច និងសង្គមឌីជីថល ២០២១-២០៣៥ និងគោលនយោបាយរាជរដ្ឋាភិបាលឌីជីថលកម្ពុជា ២០២២-២០៣៥។ លោករដ្ឋមន្ត្រីសុខាភិបាល បានវាយតម្លៃខ្ពស់ ចំពោះការសហការដ៏ល្អរវាងមន្ត្រីជំនាញរបស់ក្រសួងទាំងពីរ និង លើកទឹកចិត្តដល់ក្រុមមន្ត្រីជំនាញបន្តកិច្ចសហការគ្នាឱ្យកាន់តែសកម្ម ដើម្បីបន្តការអនុវត្តនៃការធ្វើបដិវត្តកម្មឌីជីថលខាងលើ សម្រាប់បម្រើដល់សង្គមជាតិ។ បដិវត្តកម្មប្រព័ន្ធសុខាភិបាលកម្ពុជា ឱ្យក្លាយជាប្រព័ន្ធសុខាភិបាលអេកូឌីជីថល និងការជំរុញការកែលម្អ, ការផ្តល់សេវាសុខភាព និងពន្លឿនវឌ្ឍនភាព ឆ្ពោះទៅកាន់ការគ្រប់ដណ្តប់សុខភាពជាសកល ដែលជាកម្មវិធីនយោបាយអទិភាពទី១របស់រដ្ឋាភិបាល ខណៈទិដ្ឋភាពទូទៅនៃសុខាភិបាលឌីជីថលកម្ពុជា កំពុងឆ្លងកាត់ដំណើរការផ្លាស់ប្តូរដ៏សំខាន់។ ក្នុងន័យនេះ លោក ឈាង រ៉ា បានបញ្ជាក់យ៉ាងដូច្នេះ ៖ « ក្រសួងសុខាភិបាល តួអង្គ ឬភាគីពាក់ព័ន្ធបាន និងកំពុងរៀបចំផែនការអភិវឌ្ឍប្រព័ន្ធថ្មី ឬកែលម្អប្រព័ន្ធដែលកំពុងមានស្រាប់ឱ្យដំណើរការកាន់តែមានប្រសិទ្ធភាព តាមរយៈយុទ្ធសាស្ត្រសុខាភិបាលឌីជីថលមួយរឹងមាំ និងរស់រវើក ដើម្បីរក្សាភាពសុខដុមរមនីយកម្ម និងថាមវន្ត នៃប្រព័ន្ធវិស័យសុខាភិបាលយើង » ។ បើតាមលោក ឈាង រ៉ា ការកសាងប្រព័ន្ធអេកូឌីជីថល ដែលមានភាពសមស្របតាមរយៈពេលធ្វើបដិវត្តកម្មសេវាសុខាភិបាល នឹងផ្តោតលើអង្គភាពផ្តល់សេវា ទៅជាសេវាសុខាភិបាលផ្តោតទៅលើអតិថិជន អ្នកជំងឺ ដោយប្រើប្រាស់នូវបច្ចេកវិទ្យាឌីជីថល។ ដើម្បីសម្រេចបាននូវគោលដៅនេះ ក្រសួងសុខាភិបាល នឹងបន្តលើកកម្ពស់កិច្ចសហការ ជាមួយក្រសួងប្រៃសណីយ ព្រមទាំងក្រសួង-ស្ថាប័ន និងភាគីពាក់ព័ន្ធ រួមទាំងវិស័យឯកជន ក្នុងការបង្កើនភាពជាអ្នកដឹកនាំ និងអភិបាលកិច្ចល្អ សកម្មភាពបដិវត្តកម្មសុខាភិបាលឌីជីថល ព្រមទាំងការប្រើប្រាស់បច្ចេកវិទ្យាឌីជីថលឱ្យបានសមស្រប ដើម្បីភាពប្រសើរឡើងនៃការផ្តល់សេវាសុខាភិបាលជូនប្រជាពលរដ្ឋ។ នេះជាប្តេជា្ញរបស់រដ្ឋមន្ត្រីសុខាភិបាល។ លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍។ រូបថត៖ ពត សែមតារារដ្ឋ ( ថ្នាលផ្ទៀងផ្ទាត់ឯកសារ verify.gov.kh គឺជាថ្នាលរបស់រាជរដ្ឋាភិបាល ដែលអភិវឌ្ឍដោយ ក្រសួងប្រៃសណីយ៍ និងត្រូវបានដាក់ឱ្យប្រើក្នុងគោលបំណងលុបបំបាត់ការក្លែងបន្លំឯកសារ។ ថ្នាលនេះ មានភាពងាយស្រួលក្នុងការប្រើប្រាស់និងផ្ទៀងផ្ទាត់ភាពត្រឹមត្រូវនៃឯកសារ ផ្តល់ទំនុកចិត្ត ចំណេញពេលវេលា និងកាត់បន្ថយចំណាយនានា ព្រមទាំងជំរុញការធ្វើបរិវត្តកម្មឌីជីថល ស្របតាមឧត្តមានុវត្តជាអន្តរជាតិ។ ការផ្ទៀងផ្ទាត់ឯកសារនៅលើថ្នាល verify.gov.kh ត្រូវធ្វើឡើងតាមរយៈការដាក់បញ្ចូល QR Code ស្តង់ដា ដោយប្រើបច្ចេកវិទ្យាប្លុកឆេន (Blockchain) ដែលមានសុវត្ថិភាពខ្ពស់នៅលើសន្លឹកនៃឯកសារនីមួយៗ។ ទន្ទឹមនឹងនេះ ការប្រើប្រាស់ឯកសារដែលមានដាក់បញ្ចូល QR Code ស្តង់ដានេះ មិនតម្រូវឱ្យមានការធ្វើនីត្យានុកូលកម្ម នៅលើឯកសារថតចម្លងក្នុងទម្រង់ជាក្រដាសឡើយ។ លោក ជា វ៉ាន់ដេត ដែលរដ្ឋមន្រ្តីប្រៃសណីយ៍ បានបញ្ជាក់ថា ការអនុវត្តនូវថ្នាលផ្ទៀងផ្ទាត់ឯកសារ verify.gov.kh គឺជាផ្នែកសំខាន់មួយក្នុងការជំរុញល្បឿននៃការធ្វើបរិវត្តកម្មឌីជីថលនៅក្នុងជួររដ្ឋាភិបាលទាំងមូល ដើម្បីប្រែក្លាយក្រសួង-ស្ថាប័នសាធារណៈ ទៅជារដ្ឋាភិបាលឌីជីថល ប្រជាពលរដ្ឋឌីជីថល ដែលសម្រេចឱ្យបាននៅឆ្នាំ២០៣៥។ ក្រៅពីក្រសួងសុខាភិបាល ក្នុងថ្ងៃទី១ ខែវិច្ឆិកា នេះ លោក ជា វ៉ាន់ដេត ក៏បានចុះហត្ថលេខាលើអនុស្សរណៈនៃការយោគយល់គ្នា(MoU) ជាមួយលោក ប៊ិន ត្រឈៃ រដ្ឋមន្ត្រីក្រសួងផែនការ លើការប្រើប្រាស់ថ្នាល verify.gov.kh នេះ ផងដែរ។ តាមរយៈកិច្ចសហការនេះ ក្រសួងប្រៃសណីយ៍ នឹងរៀបចំប្រព័ន្ធគ្រប់គ្រងទិន្នន័យមូលដ្ឋានឃុំ សង្កាត់ សម្រាប់ប្រើប្រាស់នៅក្រសួងផែនការ និងបណ្តុះបណ្តាលជំនាញឌីជីថល ដល់មន្ត្រីរាជការឱ្យចេះប្រើប្រាស់បច្ចេកវិទ្យាឌីជីថលចាំបាច់ សម្រាប់សម្រួលដល់ការបំពេញតួនាទីនិងភារកិច្ចរបស់ខ្លួនកាន់តែមានប្រសិទ្ធភាព ប្រសិទ្ធផល និងឆាប់រហ័ស៕ លោក ជា វ៉ាន់ដេត រដ្ឋមន្ត្រីក្រសួងប្រៃសណីយ៍។ រូបថត៖ ពត សែមតារារដ្ឋ ( អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9382.txt	ចិនកំពុងពិចារណាលើផែនការបោះផ្សាយមូលបត្រច្រើនជាង ១០ទ្រីលានយ័ន (១,៤ទ្រីលានដុល្លារ) ជាមូលបត្របំណុល ដើម្បីជួយដោះស្រាយតម្រូវការហិរញ្ញវត្ថុនៅតាមតំបន់មួយចំនួន។ នេះបើតាមប្រភពជិតស្និទ្ធរបស់សារព័ត៌មាន Reuters។	កញ្ចប់ថវិកាទាំងនេះរួមមាន ៦ទ្រីលានយ័ននឹងប្រមូលបានក្នុងរយៈពេល ៣ឆ្នាំចាប់ពីឆ្នាំនេះ ដើម្បីជួយតាមតំបន់នានាដោះស្រាយបំណុលបច្ចុប្បន្នរបស់ពួកគេ។ មូលបត្របំណុលប្រហែល ៤ទ្រីលានយ័ន មានបំណងជួយដល់មូលដ្ឋានក្នុងការទិញដីទំនេរ និងអចលនទ្រព្យត្រឡប់មកវិញក្នុងរយៈពេល ៥ឆ្នាំខាងមុខ។ ការសម្រេចចិត្តនឹងត្រូវធ្វើឡើងនៅក្នុងកិច្ចប្រជុំមន្ត្រីចិននៅសប្តាហ៍ក្រោយ។ ថវិកាក្នុងការជំរុញសារពើពន្ធអាចមានទំហំធំជាងនេះ ប្រសិនបើបេក្ខជនប្រធានាធិបតីអាម៉េរិកមកពីបក្សសាធារណរដ្ឋលោក ដូណាល់ ត្រាំ ជាប់ឆ្នោតឡើងវិញ។ មូលហេតុគឺដោយសារលោក ត្រាំ អាចបង្កបញ្ហាប្រឈមសេដ្ឋកិច្ចជាច្រើនដល់ទីក្រុងប៉េកាំង។ ចិនក៏កំពុងពិចារណាបន្ថែមវិធានការផ្សេងទៀតជាច្រើន ដែលមានតម្លៃយ៉ាងហោចណាស់ ១ទ្រីលានយ័នរួមទាំងកិច្ចខិតខំប្រឹងប្រែងដើម្បីលើកកម្ពស់ការប្រើប្រាស់ក្នុងស្រុក។ ព័ត៌មាននេះ បានបង្ហាញថា ទីក្រុងប៉េកាំងកំពុងពន្លឿនការជំរុញសេដ្ឋកិច្ច ទោះបីជាទំហំមិនធំដូចវិនិយោគិនបានអំពាវនាវក៏ដោយ។ «ការជំរុញសារពើពន្ធទ្រង់ទ្រាយធំនឹងបង្កើនទំនុកចិត្តរបស់វិនិយោគិន និងគាំទ្រដល់កំណើន។ ទោះជាយ៉ាងណាក៏ដោយ គោលនយោបាយកំណត់គោលដៅប្រើប្រាស់នៅតែមានកម្រិតមធ្យម។ នេះមានន័យថាទស្សនវិស័យសេដ្ឋកិច្ចទំនងជាមិនប្រសើរឡើងខ្លាំងទេ ហើយហានិភ័យបរិត្តផរណាក៏នឹងមិនរលាយបាត់គ្រប់ពេលនោះដែរ»។ នេះបើតាមការលើកឡើងរបស់លោក Louis Kumis ដែលជាប្រធានសេដ្ឋវិទូប្រចាំអាស៊ីនៅក្រុមហ៊ុនទីផ្សារហិរញ្ញវត្ថុ S&P Global។ ចាប់តាំងពីចុងខែកញ្ញាមក ធនាគារប្រជាជនចិន (PBOC) បានកាត់បន្ថយផលធៀបទុនបម្រុងដែលត្រូវការសម្រាប់ធនាគារ និងប្រភេទជាច្រើននៃការដាក់ប្រាក់ និងអត្រាការប្រាក់កម្ចី។ គណៈកម្មាធិការកំណែទម្រង់ និងអភិវឌ្ឍន៍សេដ្ឋកិច្ចរបស់ចិន (NDRC) ក៏បានបែងចែកប្រាក់ ២០០ពាន់លានយ័ន (២៨ពាន់លានដុល្លារ) សម្រាប់គម្រោងវិនិយោគក្នុងស្រុកក្នុងឆ្នាំនេះ ពោលគឺមួយឆ្នាំមុនកាលកំណត់។ ចំណែកក្រសួងហិរញ្ញវត្ថុរបស់ប្រទេសនេះ ក៏បានសន្យាបង្កើនការគាំទ្រសារពើពន្ធផងដែរ។ វិធានការទាំងអស់នេះ ជាការជំរុញខ្លាំងបំផុតរបស់ចិនចាប់តាំងពីជំងឺរាលដាលកូវីដ-១៩ ដោយរួមបញ្ចូលគ្នាទាំងសារពើពន្ធ និងរូបិយវត្ថុ។ វិធានការទាំងនេះត្រូវបានគេរំពឹងថានឹងធ្វើឱ្យសេដ្ឋកិច្ចធំទីពីររបស់ពិភពលោករស់ឡើងវិញ។ ទិន្នន័យដែលបានចេញផ្សាយនៅពាក់កណ្តាលខែនេះបានបង្ហាញថា ផលិតផលក្នុងស្រុកសរុប (GDP) ត្រីមាសទី៣ របស់ចិនបានកើនឡើង ៤,៣ភាគរយដែលជាយឺតបំផុតចាប់តាំងពីដើមឆ្នាំ ២០២៣។ ការវិនិយោគលើអចលនទ្រព្យបានថយចុះ ១០ភាគរយក្នុងរយៈពេល ៩ខែឆ្នាំនេះ។ ទោះជាយ៉ាងណាក៏ដោយ មន្ត្រីចិននៅតែមានទំនុកចិត្តថានៅឆ្នាំនេះ សេដ្ឋកិច្ចនឹងឈានដល់គោលដៅកំណើនរបស់ខ្លួនក្នុងរង្វង់ ៥ភាគរយ។ ពួកគេគ្រោងនឹងកាត់បន្ថយផលធៀបទុនបម្រុងដែលត្រូវការសម្រាប់ធនាគារម្តងទៀតនៅចុងឆ្នាំនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9383.txt	ភ្នំពេញ៖ សេដ្ឋកិច្ចឌីជីថល រវាងចិននិងកម្ពុជា កំពុងមានភាពរីកច្រើនយ៉ាងខ្លាំងក្លា ដោយ ចិនបានរួមចំណែកកសាងប្រព័ន្ធទូរសព្ទចល័តនៅកម្ពុជា។ ជាពិសេស ចិននឹងជួយកម្ពុជាសម្រេចនូវគោលដៅគ្រប់ដណ្តប់ប្រព័ន្ធអ៊ីនធឺណិតល្បឿនលឿននៅទីក្រុងឱ្យបាន១០០ភាគរយ និងនៅជនបទឱ្យបាន៧០ភាគរយនៅត្រឹមឆ្នាំ២០២៥។ ទាំងនេះជាការអះអាងរបស់លោក វ៉ាង វិនពីន (Wang Wenbin) ឯកអគ្គរដ្ឋទូតចិនប្រចាំកម្ពុជា។	បើតាមលោក វ៉ាង វិនពីន ក្រុមហ៊ុនចិនដែលវិនិយោគនៅកម្ពុជា កំពុងអភិវឌ្ឍន៍ខ្លាំងលើវិស័យផ្នែកបច្ចេកវិទ្យាដោយប្រើប្រាស់នូវបញ្ញាសិប្បនិម្មិត (AI) បច្ចេកវិទ្យាក្លោដ (Cloud Technology) និងការទូទាត់ប្រាក់ចល័ត...ជាដើម។ « បច្ចេកវិទ្យាបែបថ្មីនៅគ្រប់មុខរបរ និង វិស័យនៅកម្ពុជា ជួយប្រទេសកម្ពុជា ក្នុងការលើកកម្ពស់កម្រិតបច្ចេកវិទ្យាឌីជីថល និងសម្រេចបានបរិវត្តកម្មឌីជីថល (Digital Transformation)ជាបន្តបន្ទាប់»។ លោកឯកអគ្គរដ្ឋទូតចិនបាននិយាយបែបនេះក្នុងវេទិកាសហប្រតិបត្តិការសេដ្ឋកិច្ចឌីជីថល ចិន-កម្ពុជា ឆ្នាំ២០២៤ និង ពិធីសម្ពោធសមាគមឧស្សាហកម្មសេដ្ឋកិច្ចឌីជីថល ចិន-កម្ពុជា ដែលធ្វើឡើងនៅរាជធានីភ្នំពេញ នាព្រឹកថ្ងៃទី៤ ខែវិច្ឆិកា ដោយមើលឃើញថា ការបង្កើតសមាគមនេះ គឺចំពេលវេលាត្រឹមត្រូវ ដែលបង្ហាញកាន់តែច្បាស់ពីការផ្តល់សារៈសំខាន់កាន់តែខ្លាំងទៅលើកិច្ចសហប្រតិបត្តិការលើវិស័យសេដ្ឋកិច្ចឌីជីថល រវាងចិន-កម្ពុជា។ ការលើកកម្ពស់គុណភាព និងបង្កើនឋានៈ (Upgrade) នៃកិច្ចសហប្រតិបត្តិការរវាងចិន-កម្ពុជានេះ នឹងបង្កើតបានជាទស្សនៈវិស័យកាន់តែទូលំទូលាយ សម្រាប់ការអភិវឌ្ឍទំនាក់ទំនងសេដ្ឋកិច្ច ពាណិជ្ជកម្មប្រទេសទាំងពីរ ប្រកបដោយចីរភាព។ លោក វ៉ាង វិនពីន ជឿងជាក់ថា៖ « កិច្ចសហប្រតិបត្តិការសេដ្ឋកិច្ចឌីជីថលនេះ ក៏នឹងចាក់បញ្ចូលថាមពលកាន់តែខ្លាំងក្លាដល់កម្ពុជា ក្នុងការសម្រេចបាននូវបរិវត្តកម្មឌីជីថល និងការអភិវឌ្ឍខ្លាំងក្លា»។ ប៉ុន្មានឆ្នាំចុងក្រោយនេះ, បច្ចេកវិទ្យាឌីជីថល មានការរីកចម្រើនយ៉ាងរហ័ស និង បានក្លាយជាចន្ទល់មួយថ្មីបន្ថែមទៀត សម្រាប់គាំទ្រ និង ធានាដល់ភាពធន់នៃសេដ្ឋកិច្ច ។ បច្ចេកវិទ្យាឌីជីថលទាំងនេះ បានជំរុញនវានុវត្តន៍ថ្មីៗ ដែលចូលរួមចំណែកបង្កើតតម្លៃបន្ថែម, បង្កើនផលិតភាព និង ប្រសិទ្ធភាពការងារ, ព្រមទាំងបានក្លាយជាកត្តាជំរុញការតភ្ជាប់ពាណិជ្ជកម្ម ជាមួយសេដ្ឋកិច្ចសកល ផងដែរ ។ សម្រាប់កម្ពុជា ការអភិវឌ្ឍសេដ្ឋកិច្ចឌីជីថល ត្រូវបានចាត់ទុកជាចលករដ៏សំខាន់មួយក្នុងដំណើរការអភិវឌ្ឍសេដ្ឋកិច្ច។ ជាក់ស្តែង បច្ចុប្បន្នកម្ពុជាកំពុងអនុវត្តនូវ «ក្របខណ្ឌគោលនយោបាយ សេដ្ឋកិច្ច និង សង្គមឌីជីថលកម្ពុជា ២០២១-២០៣៥» និង «គោលនយោបាយ រដ្ឋាភិបាលឌីជីថល ២០២២-២០៣៥»។ បើតាមលោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ ទាំងនេះ គឺជាឯកសារគោលនយោបាយរយៈពេលវែងសម្រាប់ធ្វើជាត្រីវិស័យ ក្នុងការរៀបចំបរិវត្តកម្មឌីជីថលរបស់កម្ពុជា ។ បច្ចេកវិទ្យា ជាពិសេស គឺ«បច្ចេកវិទ្យាឌីជីថល» ជាអាទិភាពគន្លឹះថ្មីមួយទៀតសម្រាប់ឆ្លើយតបទៅនឹងបដិវត្តឧស្សាហកម្មទី៤.០ និង បរិវត្តកម្មឌីជីថលនៃសេដ្ឋកិច្ច និង សង្គមកម្ពុជា ក៏ដូចជា ឆ្លើយតបនឹងតម្រូវការ ក្នុងការលើកកម្ពស់ផលិតភាពសេដ្ឋកិច្ច។ លោកឧបនាយករដ្ឋមន្ត្រី អូន ព័ន្ធមុនីរ័ត្ន ដែលជាអនុប្រធានប្រចាំការ នៃក្រុមប្រឹក្សាជាតិសេដ្ឋកិច្ច និងសង្គមឌីជីថល បានអះអាងថា ៖ « នេះជាគ្រឹះ និង ជាមធ្យោបាយដ៏សំខាន់ ក្នុងការសម្រេចបាននូវ ចក្ខុវិស័យកម្ពុជា ឆ្នាំ២០៥០ សំដៅប្រែក្លាយកម្ពុជា ទៅជាប្រទេស មានចំណូលខ្ពស់ ។ បន្ថែមលើនេះ, ការដាក់ចេញនូវ «គោលនយោបាយអភិវឌ្ឍ បច្ចេកវិទ្យាហិរញ្ញវត្ថុ ២០២៣-២០២៨» និង «ផែនទីបង្ហាញផ្លូវអភិវឌ្ឍន៍ជំនាញឌីជីថល ២០២៤-២០៣៥» ក៏បានសបញ្ជាក់អំពីឆន្ទៈមោះមុត និង ភាពបុរេសកម្ម របស់រាជរដ្ឋាភិបាល ក្នុងការប្តេជ្ញាជំរុញការអភិវឌ្ឍសេដ្ឋកិច្ចឌីជីថលនៅកម្ពុជា ឱ្យកាន់តែមានភាពរស់រវើក ។ ក្នុងក្របខណ្ឌនៃកិច្ចសហប្រតិបត្តិការសម្រាប់សេដ្ឋកិច្ចឌីជីថល កម្ពុជា និង ចិន កំពុងសហការគ្នាយ៉ាងជិតស្និទ្ធ។ សម្រាប់ពាណិជ្ជកម្មតាមប្រព័ន្ធអេឡិចត្រូនិក កម្ពុជាកំពុងអនុវត្តគម្រោង Go4eCam ដែលបានរួមចំណែកក្នុងការអភិវឌ្ឍពាណិជ្ជកម្មតាមប្រព័ន្ធអេឡិចត្រូនិកនៅកម្ពុជា។ កាលពីឆ្នាំ ២០២៣ កម្ពុជាក៏បានចុះអនុស្សារណៈភាពជា ដៃគូនៃវេទិកាពាណិជ្ជកម្មពិភពលោកបែបអេឡិចត្រូនិក (electronic World Trade Platform-eWTP) ជាមួយក្រុមហ៊ុន Alibaba ដើម្បីជំរុញការនាំចេញ, ការពង្រីកទីផ្សារពាណិជ្ជកម្មអេឡិចត្រូនិក, ការកសាងសមត្ថភាព និង បច្ចេកវិទ្យា ឌីជីថល និង វិស័យទេសចរណ៍ ផងដែរ ។ ក្នុងទិដ្ឋភាពនៃការទូទាត់សងប្រាក់ឌីជីថល ធនាគារជាតិនៃកម្ពុជា បានដាក់ឲ្យប្រើប្រាស់នូវការទូទាត់សងប្រាក់ឆ្លងកាត់ព្រំដែន ដោយប្រើប្រាស់ឃ្យូអរកូដ ជាមួយក្រុមហ៊ុន Ant International តាមរយៈហេដ្ឋារចនាសម្ព័ន្ធទូទាត់សងប្រាក់ ឌីជីថលកម្ពុជា រវាងប្រព័ន្ធបាគង ជាមួយនិង «Alipay+»។ ការប្រើប្រាស់ប្រព័ន្ធឌីជីថលនេះ ត្រូវបានប្រើប្រាស់ជាមធ្យោបាយទូទាត់សងប្រាក់ដ៏ពេញនិយមមួយរបស់ប្រជាជនចិន ។ កិច្ចសហការនេះ នឹងសម្រួលច្រើន ដល់ការបញ្ជាទិញ និង ការទូទាត់របស់ប្រជាជន, ជាពិសេស សម្រាប់ភ្ញៀវទេសចរ រវាងកម្ពុជា-ចិន ។ បើតាមលោក អូន ព័ន្ធមុនីរ័ត្ន បច្ចុប្បន្នក្រុមហ៊ុន បច្ចេកវិទ្យាធំៗជាច្រើនរបស់ចិនកំពុងវិនិយោគ និងមានប្រតិបត្តិការអាជីវកម្មនៅកម្ពុជា។ ក្រុមហ៊ុនទាំងនោះ បាននាំមកនូវឱកាសការងារ និង ការបណ្តុះបណ្តាលជំនាញឌីជីថលថ្មី ក៏ដូចជា ការផ្ទេរបច្ចេកវិទ្យា ដែលជួយជំរុញការអភិវឌ្ឍសង្គមសេដ្ឋកិច្ចកម្ពុជា។ ជាមួយគ្នានេះ កម្ពុជាក៏មានកិច្ចសហការប្រតិបត្តិការថ្មីៗ រវាងវិស័យសាធារណៈ និង វិស័យឯកជនរបស់ចិន ផងដែរ។ ក្នុងនោះ រួមមាន៖ ការរៀបចំធ្វើបរិវត្តកម្ម ឌីជីថល ក្នុងវិស័យសាធារណៈ តាមរយៈក្រសួងប្រៃសណីយ៍ និង ទូរគមនាគមន៍ ជាមួយក្រុមហ៊ុន Hauwei, កិច្ចសហប្រតិបត្តិការ លើនវានុវត្តន៍ឌីជីថល; ការតភ្ជាប់ ក្នុងតំបន់ និង ការចែករំលែកចំណេះដឹងអំពីបច្ចេកវិទ្យាឌីជីថល តាមរយៈក្រសួង ឧស្សាហកម្ម វិទ្យាសាស្ត្រ បច្ចេកវិទ្យា និង នវានុវត្តន៍ ជាមួយស្ថាប័ន China-ASEAN Information Harbor ។ល។ « កិច្ចសហប្រតិបត្តិការជិតស្និទ្ធទាំងនេះ សបញ្ជាក់ឱ្យឃើញច្បាស់ អំពីទំនាក់ទំនងស្អិតល្មួត រវាងប្រទេសយើងទាំងពីរ» ។ លោកឧបនាយករដ្ឋមន្ត្រី អូន ព័ន្ធមុនីរ័ត្ន បានថ្លែងបែបនេះនៅក្នុងវេទិកាសហប្រតិបត្តិការសេដ្ឋកិច្ចឌីជីថល ចិន-កម្ពុជា ឆ្នាំ២០២៤ និង ពិធីសម្ពោធសមាគមឧស្សាហកម្មសេដ្ឋកិច្ចឌីជីថល ដែលមើលឃើញថា ការបង្កើតសមាគមសេដ្ឋកិច្ចឌីជីថលនេះ នឹងរួមចំណែកក្នុងការពង្រីកកិច្ចសហការរវាង ចិន -កម្ពុជា ក្នុងដែនសេដ្ឋកិច្ចឌីជីថលបន្ថែមទៀត។ ការណ៍នេះ នឹងអនុញ្ញាតឱ្យក្រុមហ៊ុនបច្ចេកវិទ្យាធំៗរបស់ចិន អាចពង្រីកកិច្ចសហការជាមួយដៃគូ ក្នុងវិស័យឯកជនរបស់កម្ពុជា ក្នុងវិស័យបច្ចេកវិទ្យាព័ត៌មាន និង ទូរគមនាគមន៍, សន្តិសុខសាយប័រ, ពាណិជ្ជកម្មតាមប្រព័ន្ធអេឡិចត្រូនិក...ជាដើមបានកាន់តែសម្បូរបែប។ លោកអនុប្រធានប្រចាំការ នៃក្រុមប្រឹក្សាជាតិសេដ្ឋកិច្ច និងសង្គមឌីជីថល សង្ឃឹមយ៉ាងមុតមាំថា សមាគមឧស្សាហកម្មសេដ្ឋកិច្ចឌីជីថល កម្ពុជា-ចិន នឹងដើរតួនាទីយ៉ាងសំខាន់ ក្នុងការបើកផ្លូវបន្ថែម សម្រាប់រៀបចំកិច្ចសហការ រវាងវិស័យឯកជន និង រាជរដ្ឋាភិបាល ក៏ដូចជា ក្នុងវិស័យឯនជនខ្លួនឯង។ កិច្ចការនេះ គឺ សំដៅបង្កើត និងបង្កើននវានុវត្តន៍ឌីជីថលក្នុងវិស័យជំនាញ, ជំរុញរំហូរនៃទេពកោសល្យឌីជីថល និង ការបណ្តុះបណ្តាលជំនាញឌីជីថលថ្មីៗ និងលើកកម្ពស់ការប្រើប្រាស់បច្ចេកវិទ្យាឌីជីថល ផងដែរ។ គិតត្រឹមត្រីមាសទី៣ ឆ្នាំ២០២៤ ពាណិជ្ជកម្មរវាងកម្ពុជា-ចិន បានសម្រេចបានក្នុងទំហំទឹកប្រាក់ ៩,៨០ពាន់លានដុល្លារ កើន១៣,២ភាគរយ បើធៀបនឹងរយៈពេលដូចគ្នា កាលឆ្នាំ២០២៣។ ក្នុងនោះ ការនាំចេញពីកម្ពុជាទៅចិន មានទំហំប្រមាណ ១,២៧ ពាន់លានដុល្លារ កើន២១ភាគរយ ខណៈការនាំចូលពីចិនវិញ មាន៨,៥២ ពាន់លានដុល្លារ កើន១២ភាគរយ។ បើតាមលោក អូន ព័ន្ធមុនីរ័ត្ន ការកើនឡើងនៃទំហំពាណិជ្ជកម្មនេះ គឺមានមួយផ្នែកបាន ដោយសារកិច្ចប្រឹងប្រែងធ្វើទំនើបកម្មនីតិប្រតិបត្តិការគយរបស់ អគ្គនាយកដ្ឋានគយ និង រដ្ឋាករកម្ពុជា តាមរយៈ ការប្រើប្រាស់ប្រព័ន្ធបច្ចេកវិទ្យាព័ត៌មាន ដូចជា៖ ប្រព័ន្ធបញ្ជរជាតិតែមួយ ដែលបានចូលរួមក្នុងកិច្ចសម្រួលពាណិជ្ជកម្ម និង ជំរុញការធ្វើពាណិជ្ជកម្មឌីជីថល ផងដែរ។ ទន្ទឹមនេះ, ក្រសួងសេដ្ឋកិច្ច គ្រោងនឹងដាក់ឱ្យអនុវត្ត នូវប្រព័ន្ធវិក័យប័ត្រអេឡិចត្រូនិក (e-invoicing system) នាពេលខាងមុខដ៏ខ្លី ដែល ការណ៍នេះ នឹងបង្កភាពកាន់តែងាយស្រួល ដល់ការធ្វើពាណិជ្ជកម្មឆ្លងកាត់ព្រំដែន៕ ដោយ៖ ផល ធារិត សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9384.txt	សៀមរាប៖ អាកាសយានដ្ឋានអន្តរជាតិសៀមរាបអង្គរ ទទួលបានជើងហោះហើរចេញ-ចូល(ទ្វេទិស) ចំនួន១៤ ៥៥៦ជើង និងមានអ្នកដំណើរប្រមាណ ១ ៣០០ ០៤៨នាក់ នៅក្នុងរយៈពេលជិត១ឆ្នាំ នៃការបើកដំណើរការរបស់ខ្លួន។ តួលេខនេះ ត្រូវបាន ក្រុមហ៊ុនវិនិយោគអាកាសយានដ្ឋានអន្តរជាតិ អង្គរ(AIAI) ប្រកាស នៅក្នុងពិធីអបអរ សាទរគម្រប់ខួប១ឆ្នាំ នៃ ការបើកដំណើរការអាកាសយាន្តដ្ឋានអន្តរជាតិសៀមរាបអង្គរ ប្រារព្ធឡើងនៅថ្ងៃទី១៦ ខែតុលា។	បើយោងតាមរបាយការណ៍របស់ក្រុមហ៊ុន AIAI គិតចាប់ពីថ្ងៃទី១៦ខែតុលា ឆ្នាំ២០២៣ ដល់ថ្ងៃទី៣០ ខែកញ្ញា ឆ្នាំ២០២៤ ទំនិញតាមផ្លូវអាកាសចេញ-ចូល (ទ្វេទិស) នៅព្រលាន យន្តហោះសៀមរាបថ្មីនេះ មានជាង៨២តោន។ ក្រុមហ៊ុននេះ រំពឹងថា តួលេខអ្នកដំណើរផង នឹងកើនឡើងដល់ ១,៥លាននាក់ នៅត្រឹមដំណាច់ ឆ្នាំ២០២៤នេះ។ ដោយឡែកនៅក្នុងរយៈពេល៩ខែ ឆ្នាំនេះ អាកាសយានដ្ឋានអន្តរជាតិសៀមរាបអង្គរ ទទួលបានជើងហោះហើរចំនួន ១០ ៩៨៩ជើង កើនឡើងប្រមាណ២៤ភាគរយ ធៀបនឹងរយៈពេលដូចគ្នាក្នុងឆ្នាំ២០២៣ ខណៈអ្នកដំណើរចេញចូលមាន ចំនួន ៩៧៤ ២០៣នាក់ កើន ឡើងប្រមាណ៣១ភាគរយ។ ចំណែក ទំនិញតាមផ្លូវអាកាស មានត្រឹមតែ៧៦តោន ថយចុះ ប្រមាណ៤៦ភាគរយ។ ថ្លែងក្នុងពិធីអបអរខួប១ឆ្នាំ នៃការបើកដំណើរការអាកាសយាន្តដ្ឋានអន្តរជាតិសៀមរាបអង្គរ លោក ស៊ូ បូ ប្រធានក្រុមហ៊ុន យុនណាន អ៊ែរអ៊ិនវេសមែន ដែលគ្រប់គ្រងព្រលានយន្ត ហោះ អន្តរជាតិសៀមរាបអង្គរ បានបញ្ជាក់ថា ក្រុមហ៊ុន នឹងផ្តល់ ការលើកទឹកចិត្ត សម្រាប់ការហោះហើរថ្មីៗ ឬជើងហោះហើរដែលផ្អាករយៈពេលជាង១២ខែ ដែលមានបំណងតភ្ជាប់ជើងហោះហើរឡើងវិញ ដោយផ្តល់ការបញ្ចុះតម្លៃ១០០ភាគរយ លើថ្លៃចុះចត ថ្លៃចំណត ថ្លៃភ្លើងបំភ្លឺ និងថ្លៃស្ពានឆ្លងចូលយន្តហោះ ពេញមួយឆ្នាំដំបូង។ នៅឆ្នាំទី២ តម្លៃទាំងនេះ នឹងបញ្ចុះត្រឹម៥០ភាគរយ។ ជាមួយគ្នានេះ ព្រលានយន្តហោះអន្តរជាតិសៀមរាបអង្គរ ក៏នឹងបញ្ចុះតម្លៃដល់ក្រុមហ៊ុនអាកាសចរណ៍ ទៅតាមចំនួនអ្នកដំណើរដែលជិះផងដែរ។ ប្រសិនបើមានអ្នកដំណើរ ចាប់ពី ១២០ ដល់១៥០នាក់ នឹងទទួលបានប្រាក់លើកទឹកចិត្ត ៤០០ដុល្លារ និងបើលើសពី១៥០នាក់ នឹងទទួលបានប្រាក់ ៦០០ដុល្លារ ក្នុងមួយជើង។ បើតាម លោក ស៊ូ បូ ការបញ្ចុះថ្លៃនេះ គឺជាលើកទឹកចិត្ត ក៏ដូចជាទាក់ទាញក្រុមហ៊ុនអាកាសចរណ៍ច្រើនបន្ថែមទៀត ឱ្យបង្កើតការហោះហើរថ្មីៗមកកាន់ខេត្តសៀមរាប។ នាឱកាសនោះ លោក ម៉ៅ ហាវវណ្ណាល់ រដ្ឋមន្រ្តីទទួលបន្ទុកលេខាធិការដ្ឋាន អាកាសចរណ៍ស៊ីវិល ក៏បានលើកឡើងពីគោលនយោបាយរបស់រាជរដ្ឋាភិបាល ដើម្បីជំរុញ និង សម្រួលដល់ការវិនិយោគបង្កើត ផលិតផលទេសចរណ៍ថ្មីៗនៅខេត្តសៀមរាប។ គោល ទាំងនោះ ដូចជាការរៀបចំបង់ថ្លៃទិដ្ឋាការតាមអនឡាញ រៀបចំប្រព័ន្ធ E-Arrival ងាយ ស្រួល ដល់អ្នកដំណើរគ្រប់ជាតិសាសន៍ និងគ្រប់កន្លែងបំពេញព័ត៌មាន មុនចូលមកកម្ពុជា។ល។ លោក ម៉ៅ ហាវវណ្ណាល់ រដ្ឋមន្រ្តីទទួលបន្ទុកលេខាធិការដ្ឋានអាកាសចរណ៍ស៊ីវិល ក្នុងពិធីអបអរខួប១ឆ្នាំ នៃការបើកដំណើរការអាកាសយាន្តដ្ឋានអន្តរជាតិសៀមរាបអង្គរ កាលពីថ្ងៃទី១៦ ខែតុលា។ រូបភាព៖ ហ្វេសប៊ុករដ្ឋលេខាធិការដ្ឋានអាកាសចរណ៍សុីវិល។ ដោយឡែកក្នុងក្របខណ្ឌអាកាសចរណ៍ស៊ីវិលវិញ ក៏មានការសម្រួលច្រើនដល់ក្រុមហ៊ុន អាកាសចរណ៍ ដូចជាសម្រាប់ជើងហោះហើរជាប្រចាំ ដែលផ្ទុកអ្នកដំណើរចាប់ពី១៥០ឡើង នឹងទទួលបានការចុះកម្រៃ Royalty ៥០ភាគរយ និងការបញ្ចុះតម្លៃសេវាកម្ម ប្រតិបត្តិការជា ច្រើនទៀត។ល។ យោងតាមរបាយការណ៍របស់មន្ទីរទេសចរណ៍ខេត្តសៀមរាប បច្ចុប្បន្នខេត្តសៀមរាបមានជើង ហោះហើរ ចំនួន ១៥ ទៅ២០ជើងហោះហើរ ក្នុងមួយថ្ងៃ ដែលមានអ្នកដំណើរចន្លោះពី១ ២០០នាក់ ទៅ១ ៩០០នាក់។ ជើងហោះហើរទាំងនោះរួមមាន ពីប្រទេសថៃ ៥ជើងក្នុងមួយថ្ងៃ, ប្រទេសវៀតណាម ៦ទៅ៧ជើងក្នុងមួយថ្ងៃ, ប្រទេសឡាវ ២ទៅ៣ជើងក្នុងមួយសប្ដាហ៍។ ក្រៅពីនេះ ជើងហោះហើរក្នុងស្រុក ពីភ្នំពេញ-សៀមរាប មាន២ទៅ៣ជើងក្នុងមួយថ្ងៃ និងព្រះសីហនុ-សៀមរាប ១ទៅ២ជើងក្នុងមួយថ្ងៃ៕ លោក ម៉ៅ ហាវវណ្ណាល់ រដ្ឋមន្រ្តីទទួលបន្ទុកលេខាធិការដ្ឋានអាកាសចរណ៍ស៊ីវិល ក្នុងពិធីអបអរខួប១ឆ្នាំ នៃការបើកដំណើរការអាកាសយាន្តដ្ឋានអន្តរជាតិសៀមរាបអង្គរ កាលពីថ្ងៃទី១៦ ខែតុលា។ រូបភាព៖ ហ្វេសប៊ុករដ្ឋលេខាធិការដ្ឋានអាកាសចរណ៍សុីវិល។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9385.txt	អតិផរណាកើនលើសពីការព្យាករ បានបង្ខំឱ្យធនាគារកណ្តាលរុស្ស៊ីដំឡើងអត្រាការប្រាក់យោងដល់២១ភាគរយ ដែលជាកម្រិតខ្ពស់បំផុតចាប់តាំងពីឆ្នាំ ២០០៣។	ធនាគារកណ្តាលនៃប្រទេសរុស្ស៊ីនៅថ្ងៃទី២៥ ខែតុលា បានប្រកាសដំឡើងអត្រាការប្រាក់យោង ២ភាគរយបន្ថែម ដែលធ្វើឲ្យកើនដល់ ២១ភាគរយ។ ការកើនឡើងនេះគឺទ្វេដងនៃការព្យាកររបស់អ្នកវិភាគ ដែលនាំមកនូវអត្រាការប្រាក់ដល់កម្រិតខ្ពស់បំផុតចាប់តាំងពីខែកុម្ភៈ ឆ្នាំ ២០០៣។ នេះបើយោងតាមសារព័ត៌មាន Reuters ។ នៅក្នុងខែកញ្ញា ទីភ្នាក់ងារនេះបានបង្កើនអត្រាការយោងដល់ ១៩ភាគរយ។ ពេលវេលាចុងក្រោយនៃអត្រាការប្រាក់នៅរុស្ស៊ី គឺជិតដល់កម្រិតបច្ចុប្បន្នគឺខែកុម្ភៈ ឆ្នាំ២០២២ ។ នៅពេលនោះ ក្រុមមន្ត្រីបានដំឡើងអត្រាការប្រាក់យោងដល់ ២០ភាគរយ ដើម្បីរក្សាស្ថិរភាពទីផ្សារ ប៉ុន្មានថ្ងៃបន្ទាប់ពីរុស្ស៊ីបានចាប់ផ្តើមប្រតិបត្តិការយោធានៅអ៊ុយក្រែន។ ទេសាភិបាលធនាគារកណ្តាលនៃប្រទេសរុស្ស៊ី លោកស្រី Elvira Nabiullina បានបញ្ជាក់ថា ពួកគេថែមទាំងកំពុងពិចារណាដំឡើងអត្រាការប្រាក់លើសពី ២១ភាគរយ ហើយនៅតែបើកចំហលទ្ធភាពនៃការកែតម្រូវបន្ថែមទៀតនៅក្នុងកិច្ចប្រជុំខែធ្នូ ការផ្លាស់ប្តូរនេះត្រូវបានធ្វើឡើងដើម្បីទប់ស្កាត់ការប្រើប្រាស់ទំនិញដែលកំពុងកើនឡើងលើសពីការព្យាករ។ បើតាមធនាគារកណ្តាលនៃប្រទេសរុស្ស៊ី អតិផរណាបច្ចុប្បន្នគឺ ៨,៤ភាគរយ។ ពួកគេព្យាករពីអតិផរណានៅចុងឆ្នាំនេះប្រហែលចន្លោះ ៨-៨,៥ភាគរយ។ កម្រិតនេះគឺខ្ពស់គួរឱ្យកត់សម្គាល់ជាងការព្យាករខែកក្កដា ៦,៥-៧ភាគរយ។ ទីភ្នាក់ងារនេះលើកឡើងថា ក្នុងរយៈពេលមធ្យមហានិភ័យអតិផរណានៅតែមានកម្រិតខ្ពស់។ នៅឆ្នាំ២០២៥ អតិផរណាអាចត្រជាក់ចុះមកត្រឹម ៤,៥-៥ភាគរយ និងធ្លាក់ចុះដល់ ៤ភាគរយនៅឆ្នាំ ២០២៦។ រុស្ស៊ីបានដំឡើងអត្រាការប្រាក់ក្នុងបរិបទនៃសេដ្ឋកិច្ចជាច្រើនជុំវិញពិភពលោក ពីអាមេរិកដល់អឺរ៉ុប មានការបន្ធូរបន្ថយគោលនយោបាយរូបិយវត្ថុ។ ការណ៍នេះធ្វើឱ្យមានការព្រួយបារម្ភអំពីសក្តានុពលកំណើននៅក្នុងប្រទេសនេះ។ នៅក្នុងរបាយការណ៍ទស្សនវិស័យសេដ្ឋកិច្ចពិភពលោកដែលបានចេញផ្សាយនៅសប្តាហ៍នេះ មូលនិធិរូបិយវត្ថុអន្តរជាតិ (IMF) បានព្យាករថា អតិផរណារុស្ស៊ីនៅឆ្នាំនេះនឹងជាមធ្យម ៧,៩ភាគរយ។ កំណើនផលិតផលក្នុងស្រុកសរុបអាចមានចំនួន ៣,៦ភាគរយ និងធ្លាក់ចុះមកត្រឹម ១,៣ភាគរយនៅឆ្នាំក្រោយ ដោយសារតែការធ្លាក់ចុះនៃការវិនិយោគ និងការប្រើប្រាស់ចំពេលទីផ្សារការងារកាន់តែតឹងតែង និងកំណើនប្រាក់ឈ្នួលទាប៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9386.txt	សៀមរាប៖ ឥណទានប្រឈមហានិភ័យលើសពី៣០ថ្ងៃ (PAR 30+) ក្នុងវិស័យមីក្រូហិរញ្ញវត្ថុ បានកើនពី ៥,៩ភាគរយ ដល់៨,៧ភាគរយ ខណៈការរៀបចំឥណទានឡើងវិញកើនពី ២,០ភាគរយ ដល់ ៣,៨ភាគរយ ក្នុងត្រីមាសទី៣ ឆ្នាំ២០២៤។ លោកស្រី ឌិត នីតា ប្រធានសមាគមមីក្រូហិរញ្ញវត្ថុ បានបញ្ជាក់ថា កំណើនអវិជ្ជមាននេះ កើតឡើងដោយសារតែវិស័យនេះ កំពុងរងសម្ពាធនៃបរិយាកាសសេដ្ឋកិច្ចពិភពលោក មិនអំណោយផល ដែលបង្កផលប៉ះពាល់មកសេដ្ឋកិច្ចកម្ពុជា និងប៉ះពាល់ដល់ប្រាក់ចំណូលរបស់ពលរដ្ឋ ដែលជាអតិថិជនរបស់គ្រឹះស្ថានមីក្រូហិរញ្ញវត្ថុ។	បើតាមលោកស្រី ឌិត នីតា កម្ចីដែលលុបចោលនៅក្នុងវិស័យនេះក៏បានកើនឡើងពី ០,៨ភាគរយ ដល់ ១,២ភាគរយ ផងដែរ ធៀបនឹងត្រីមាសទី៤ឆ្នាំ២០២៣។ ក្រៅពីនេះ ផលប័ត្រឥណទានមានកំណើនត្រឹម១ភាគរយប៉ុណ្ណោះ ដោយមានកំណើនពី ៥ ១០៣លានដុល្លារ មកដល់ ៥១៥៣លានដុល្លារ។ «បញ្ហាប្រឈមនេះ នឹងបង្កើតជាភាពតានតឹងផ្នែកហិរញ្ញវត្ថុសម្រាប់ប្រជាជនក្នុងសហគមន៍ និងគ្រឹះស្ថានហិរញ្ញវត្ថុ ប្រសិនបើមិនមានដំណោះស្រាយ ឬការគ្រប់គ្រងប្រកបដោយភាពប្រុងប្រយ័ត្ន»។ ប្រធានសមាគមមីក្រូហិរញ្ញវត្ថុកម្ពុជា បានបង្ហាញក្តីបារម្ភបែបនេះនៅក្នុងសន្និសីទមីក្រូហិរញ្ញវត្ថុប្រចាំឆ្នាំ២០២៤ នៅខេត្តសៀមរាប នាព្រឹកថ្ងៃទី៤ ខែវិច្ឆិកានេះ។ ដើម្បីដោះស្រាយបញ្ហានេះ កន្លងមករដ្ឋាភិបាលកម្ពុជា និងធនាគាជាតិនៃកម្ពុជា បានផ្តល់ការលើកទឹកចិត្តនិងសម្រួលផ្នែកបទបញ្ញាត្តិផ្សេងៗ ដើម្បីគ្រឹះស្ថានផ្តល់នូវការរៀបចំឥណទានទ្បើងវិញ ជូនអតិថជនដែលមានបញ្ហាផ្នែកហិរញ្ញវត្ថុ។ ប៉ុន្តែ បើតាមលោកស្រី ឌិត នីតា ការណ៍នេះអាចជួយដោះស្រាយនូវបញ្ហាប្រឈមក្នុងរយៈពេលខ្លីប៉ុណ្ណោះ។ លោកស្រីបន្តនិយាយយ៉ាងដូច្នេះ ៖ « សម្រាប់រយៈពេលវែងការរក្សាបាននូវភាពគ្រប់គ្រាន់នៃអនុបាតដើមទុន សន្ទនីយភាព ការមានផែនការអជីវកម្មច្បាស់លាស់ នឹងចូលរួមចំណែកយ៉ាងសំខាន់ក្នុងការដោះស្រាយនូវបញ្ហាប្រឈមនេះ និងរក្សានិរន្តរភាពនៃប្រតិបត្តិការរបស់គ្រឹះស្ថានក៏ដូចជាវិស័យទាំងមូល»។ សន្និសីទមីក្រូហិរញ្ញវត្ថុប្រចាំឆ្នាំ២០២៤ នៅខេត្តសៀមរាប នាព្រឹកថ្ងៃទី៤ ខែវិច្ឆិកា។ រូបថត៖ CMA បញ្ហាដែលវិស័យមីក្រូហិរញ្ញវត្ថុកម្ពុជាកំពុងប្រឈមនាពេលបច្ចុប្បន្ន ក៏បណ្តាលមកពីកង្វះចំណេះដឹងផ្នែកហិរញ្ញវត្ថុ និងកិច្ចការពារអតិថិជននៅមានកម្រិត ផងដែរ។ លោក ស៊ុំ សន្និសិទ្ធ ទេសាភិបាលរងធនាគារជាតិនៃកម្ពុជា បានលើកឡើងថា ជាយន្តការដោះស្រាយធនាគារជាតិ កំពុងបន្តដាក់ចេញនូវក្របខ័ណ្ឌបទប្បញ្ញត្តិ ក្របខ័ណ្ឌត្រួតពិនិត្យធនាគារ និងវិធានបុរេសកម្មក្នុងការពង្រឹងកិច្ចការពារអតិថិជន ស្របតាមការរីកចម្រើននៃប្រព័ន្ធធនាគារនៅកម្ពុជា។ ទន្ទឹមនេះ ធនាគារជាតិកំពុងយកចិត្តទុកដាក់ខ្ពស់ក្នុងការលើកកម្ពស់ចំណេះដឹងផ្នែកហិរញ្ញវត្ថុ និងកិច្ចការពារអតិថិជន ដោយសហការជាមួយភាគីពាក់ព័ន្ធរៀបចំសិក្ខាសាលាផ្សព្វផ្សាយស្តីពី «វិស័យមីក្រូហិរញ្ញវត្ថុនៅកម្ពុជា» ការបញ្ជ្រាបចំណេះដឹងផ្នែកហិរញ្ញវត្ថុទៅក្នុងកម្មវិធីសិក្សាចំណេះដឹងទូទៅ យុទ្ធនាការ «តោះ! និយាយពីលុយ៖ តក់ៗពេញបំពង់» និងការលើកកម្ពស់ចំណេះដឹងផ្នែកហិរញ្ញវត្ថុដល់ស្រ្តី និងសហគ្រិនភាពស្ត្រី ព្រមទាំងបានពង្រឹងយន្តការសម្របសម្រួល និងដោះស្រាយបណ្តឹងអតិថិជនដោយផ្ទាល់ និងតាមប្រព័ន្ធទូរស័ព្ទ Hotline ...ជាដើម។ លើសពីនេះ ធនាគារជាតិ បានដាក់ចេញនូវគម្រោង «ការពង្រឹងសុវត្ថិភាពហិរញ្ញវត្ថុក្នុងសហគមន៍» ដែលមានទិសដៅលើកកម្ពស់ចំណេះដឹងផ្នែកហិរញ្ញវត្ថុ ជំរុញការប្រើប្រាស់សេវាហិរញ្ញវត្ថុផ្លូវការដែលមានសុវត្ថិភាព និងបង្កើនលទ្ធភាពទទួលបានសេវាហិរញ្ញវត្ថុនៅតាមសហគមន៍។ លោក ស៊ុំ សន្និសិទ្ធ បានបញ្ជាក់ថា កាលពីថ្ងៃទី៨ ខែតុលា ឆ្នាំ២០២៤ ធនាគារជាតិ បានសហការជាមួយសមាគមធនាគារនៅកម្ពុជា និងសមាគមមីក្រូហិរញ្ញវត្ថុកម្ពុជា ក្នុងការរៀបចំសិក្ខាសាលា ស្តីពី «ការផ្សព្វផ្សាយលទ្ធផលគម្រោងការពង្រឹងសុវត្ថិភាពហិរញ្ញវត្ថុក្នុងសហគមន៍» ក្នុងដំណាក់កាលសាកល្បងនៅក្នុងឃុំចំនួន៤ ដោយជោគជ័យ ហើយនឹងមានគម្រោងអនុវត្តបន្តទៅកាន់ឃុំ-សង្កាត់ ក្រុង-ស្រុកផ្សេងទៀត។ លោក ស៊ុំ សន្និសិទ្ធ ទេសាភិបាលរង ធនាគារជាតិនៃកម្ពុជា ថ្លែងក្នុងក្នុងសន្និសីទមីក្រូហិរញ្ញវត្ថុប្រចាំឆ្នាំ២០២៤ នៅខេត្តសៀមរាប នាព្រឹកថ្ងៃទី៤ ខែវិច្ឆិកា។ រូបថត៖ CMA គម្រោងការពង្រឹងសុវត្ថិភាពហិរញ្ញវត្ថុក្នុងសហគមន៍ កំពុងអនុវត្តសាកល្បងនៅក្នុងខេត្តកំពង់ធំ ខេត្តកំពង់ស្ពឺ ខេត្តស្វាយរៀង និងខេត្តបាត់ដំបង។ គម្រោងនេះ ត្រូវបានបង្កើតឡើងក្នុងគោលបំណងចូលរួមចំណែកលើកកម្ពស់ការប្រើប្រាស់សេវាហិរញ្ញវត្ថុផ្លូវការ ប្រកបដោយសុវត្ថិភាពនៅក្នុងសហគមន៍ ដោយផ្តោតលើការលើកកម្ពស់ចំណេះដឹងផ្នែកហិរញ្ញវត្ថុ សិទ្ធិ និងកិច្ចការពារអតិថិជន។ អត្ថបទទាក់ទង គម្រោងពង្រឹងសុវត្ថិភាពហិរញ្ញវត្ថុក្នុងសហគមន៍ ជួយពលរដ្ឋចៀសពីការចាញ់បោកផ្នែកហិរញ្ញវត្ថុ គម្រោងក៏បានបង្កើតសៀវភៅកម្រងមេរៀន សុវត្ថិភាពហិរញ្ញវត្ថុក្នុងសហគមន៍ ចំនួន៥ ព្រមទាំងបោះពុម្ពបានចំនួន២ដង ដែលមាន សរុប ៧ ៥០០ក្បាល ផងដែរ។ លើសពីនេះ គម្រោងក៏បានផលិតសម្ភារសម្រាប់បម្រើដល់ការអនុវត្តគម្រោងថ្នាក់មូលដ្ឋាន ការអង្កេត Baseline នៅមូលដ្ឋានអនុវត្តគម្រោង ដែលមានសំណាកចំនួន៤០០ ការចុះអប់រំប្រជាពលរដ្ឋតាមមូលដ្ឋានចំណេះដឹងផ្នែកហិរញ្ញវត្ថុ តាមរយៈគ្រូបង្គោលចំនួន៤៨ដង។ ក្នុងនោះមានអ្នកចូលរួមសរុប ១៥ ០៣៣ នាក់ (ស្រី ១១ ១៧២នាក់) ព្រមទាំងបញ្រ្ជាបសារ អំពីចំណេះដឹងផ្នែកហិរញ្ញវត្ថុដល់អាជ្ញាធរមូលដ្ឋាន ដល់គ្រូបង្គោល និងប្រជាពលរដ្ឋនៅពេលមានការជួបជុំនានា បាន ៣ ៤៣៩នាក់ (ស្រី ១ ០៤៩នាក់)។ របាយការណ៍ពី លោក ស៊ុំ សន្និសិទ្ធ ទេសាភិបាលរង ធនាគារជាតិនៃកម្ពុជា បានបង្ហាញនៅក្នុងសន្និសីទមីក្រូហិរញ្ញវត្ថុប្រចាំឆ្នាំ២០២៤ នៅខេត្តសៀមរាប ថា គិតត្រឹមខែសីហា ឆ្នាំ២០២៤ វិស័យមីក្រូហិរញ្ញវត្ថុ មានទ្រព្យសកម្មចំនួន ២៥ ទ្រីលានរៀល (ស្មើនឹង ៦,២ ប៊ីលានដុល្លារអាម៉េរិក) ដោយផ្តល់ឥណទានជូនអតិថិជនបានចំនួន ២១,៣ ទ្រីលានរៀល (ស្មើនឹង ៥,២ ប៊ីលានដុល្លារអាមេរិក) និងមានគណនីឥណទានចំនួន ១,៦ លានគណនី៕ សន្និសីទមីក្រូហិរញ្ញវត្ថុប្រចាំឆ្នាំ២០២៤ នៅខេត្តសៀមរាប នាព្រឹកថ្ងៃទី៤ ខែវិច្ឆិកា។ រូបថត៖ CMA លោក ស៊ុំ សន្និសិទ្ធ ទេសាភិបាលរង ធនាគារជាតិនៃកម្ពុជា ថ្លែងក្នុងក្នុងសន្និសីទមីក្រូហិរញ្ញវត្ថុប្រចាំឆ្នាំ២០២៤ នៅខេត្តសៀមរាប នាព្រឹកថ្ងៃទី៤ ខែវិច្ឆិកា។ រូបថត៖ CMA អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9387.txt	ធនាគារអភិវឌ្ឍន៍អាស៊ី(ADB) បានអនុម័តប្រាក់កម្ចីចំនួន ៨០ លានដុល្លារ ដើម្បីពង្រឹងការអប់រំកម្រិតមធ្យមសិក្សានៅកម្ពុជា ដោយផ្តោតលើជំនាញ «សតវត្សទី២១» ដូចជាការគិតស៊ីជម្រៅ និងដោយភាពច្នៃប្រឌិត ការបង្រៀនដោយបរិយាបន្នសម្រាប់សិស្សទាំងអស់ និងការត្រួសត្រាយផ្លូវ សម្រាប់ការអប់រំក្រោយមធ្យមសិក្សា។	បើតាមសេចក្តីប្រកាសព័ត៌មាន ចុះថ្ងៃទី៣១ ខែតុលា ADB បញ្ជាក់ថា គម្រោងអប់រំថ្នាក់មធ្យមសិក្សា ដើម្បីពង្រឹងសមត្ថភាពប្រកួតប្រជែងផ្នែកមូលធនមនុស្សនេះ នឹងបង្កើនចំនួនអគារសិក្សាដែលធន់នឹងអាកាសធាតុប្រកបដោយបរិយាបន្ន រួមទាំងថ្នាក់រៀនបន្ថែមចំនួន៤០០ ដើម្បីដោះស្រាយស្ថានភាពចង្អៀតក្នុងថ្នាក់រៀន និងពង្រីកលទ្ធភាពទទួលបានការអប់រំមធ្យមសិក្សាទុតិយភូមិ ប្រកបដោយគុណភាព។ លោកស្រី Jyotsana Varma នាយិកា ធនាគារអភិវឌ្ឍន៍អាស៊ីប្រចាំកម្ពុជា មានប្រសាសន៍ថា៖ «កម្ពុជាត្រូវពន្លឿនការផ្លាស់ប្តូរទៅរកសកម្មភាពសេដ្ឋកិច្ច ដែលបន្ថែមតម្លៃខ្ពស់ ជាពិសេសសកម្មភាពដែលជំរុញដោយបច្ចេកវិទ្យា ដើម្បីរក្សាសមត្ថភាពប្រកួតប្រជែងជាសកល និងពង្រឹងវឌ្ឍនភាពសេដ្ឋកិច្ច ដ៏គួរឱ្យកត់សម្គាល់របស់ខ្លួនកន្លងមកនេះ។ កម្លាំងពលកម្មប្រកបដោយជំនាញ និងការអប់រំ គឺជាតម្រូវការមូលដ្ឋាន ដើម្បីសម្រេចបានគោលដៅនេះ។ ឈរលើសមិទ្ធផលនៃការវិនិយោគជាបន្តបន្ទាប់របស់ ADB ក្នុងវិស័យអប់រំ និងអភិវឌ្ឍន៍ជំនាញ គម្រោងនេះ មានគោលបំណងពង្រីកសក្តានុពល នៃចំនួនពលរដ្ឋវ័យក្មេងរបស់កម្ពុជា ដើម្បីជំរុញកំណើនសេដ្ឋកិច្ចនាពេលអនាគត។»។ ចំនួនចុះឈ្មោះពិត នៃការសិក្សាមធ្យមសិក្សាទុតិយភូមិ នៅមានអត្រាទាបត្រឹមតែ ៣៥,៥ ភាគរយ នៅកម្ពុជា ដោយសារកត្តាដូចជា អគារសិក្សាមិនគ្រប់គ្រាន់ និងសេដ្ឋកិច្ចគ្រួសារ ជាពិសេសសម្រាប់ ក្មេងប្រុស ដែលត្រូវរួមចំណែកប្រាក់រកចំណូលគ្រួសារ។ គ្រូបង្រៀន ត្រូវការការបណ្តុះបណ្តាល និងការគាំទ្របន្ថែម ដើម្បីអភិវឌ្ឍជំនាញ និងសមត្ថភាព ឱ្យឆ្លើយតបនឹងតម្រូវការ ដើម្បីបង្រៀនសិស្សបច្ចុប្បន្ន។ ជាងនេះទៅទៀត សិស្សដែលត្រូវការការអប់រំពិសេស ត្រូវប្រឈមនឹងឧបសគ្គកាន់តែខ្លាំង ដើម្បីទទួលបានការអប់រំមធ្យមសិក្សាប្រកបដោយគុណភាព។ បើតាម ADB គម្រោងនេះ នឹងធ្វើឱ្យប្រសើរឡើងនូវលទ្ធភាពទទួលបានការអប់រំ ជាពិសេស សម្រាប់សិស្សដែលមានពិការភាព តាមរយៈការអភិវឌ្ឍបច្ចេកវិទ្យាជំនួយ និងការគាំទ្រដល់សាលាមធ្យមសិក្សាអប់រំពិសេស។ គម្រោងនេះ នឹងលើកកម្ពស់ការអប់រំ លើ មុខវិជ្ជាវិទ្យាសាស្ត្រ បច្ចេកវិទ្យា វិស្វកម្ម និងគណិតវិទ្យា(STEM) ដើម្បីរៀបចំក្រុមកម្លាំង ពលកម្ម សម្រាប់ពេលអនាគត ដែលមានជំនាញស្រប តាមតម្រូវការឧស្សាហកម្ម។ សម្រាប់គោលដៅដូចគ្នានេះដែរ គម្រោងនឹងអភិវឌ្ឍជំនាញទន់ ដូចជាការ ទំនាក់ទំនង ការសហការ និងការគិតប្រកបដោយការរិះគន់ និង ការគិតស៊ីជម្រៅនិងដោយភាពច្នៃប្រឌិត សម្រាប់សិស្សានុសិស្ស។ «គម្រោងនេះ នឹងវិនិយោគលើការកែលម្អការអភិវឌ្ឍវិជ្ជាជីវៈរបស់គ្រូបង្រៀន ដើម្បី ជំរុញវិធីសាស្ត្របង្រៀនតាមបែបគម្រោង ដែលរួមបញ្ចូលការងារជាក្រុម ការដោះស្រាយបញ្ហា ជាក់ស្តែង និងការចូលរួមជាមួយសហគមន៍។»។ ADB បញ្ជាក់ដូច្នេះ ដោយបន្តថា គម្រោងក៏នឹងពិនិត្យ និងពង្រឹងការប្រឡងបញ្ចប់ការសិក្សាថ្នាក់ ទី១២ ដើម្បីពិនិត្យវាយតម្លៃមើលឱ្យកាន់តែច្បាស់ នូវកម្មវិធីសិក្សាដែលបានធ្វើទំនើបកម្ម ក៏ដូចជាបង្កើតវគ្គសិក្សាបំប៉នពិសេស ក្នុងវិស័យអាទិភាព ដូចជាសេដ្ឋកិច្ចឌីជីថល និងគណិតវិទ្យាអនុវត្ត សំដៅពង្រឹងប្រភពធនធានមនុស្សប្រកបដោយជំនាញ។ សម្រាប់ADB គម្រោងនេះ គឺជាធាតុផ្សំដ៏សំខាន់នៃការគាំទ្រខ្លួន ចំពោះរាជរដ្ឋាភិបាលក្នុងការលើកកម្ពស់ការអភិវឌ្ឍធនធានមនុស្ស ដែលវាស្របតាមយុទ្ធសាស្ត្របញ្ចកោណរបស់រដ្ឋាភិបាល សម្រាប់កំណើនការងារ សមធម៌ ប្រសិទ្ធភាព និងចីរភាព ក៏ដូចជា យុទ្ធសាស្ត្រភាពជាដៃគូសម្រាប់អភិវឌ្ឍន៍កម្ពុជារបស់ ADB ឆ្នាំ២០២៤-២០២៨។ ធនាគារអភិវឌ្ឍន៍អាស៊ី ប្តេជ្ញាថា នឹងសម្រេចឱ្យបាននូវ វិបុលភាព បរិយាបន្ន ភាពធន់និងនិរន្តរភាព ក្នុងតំបន់អាស៊ីនិងប៉ាស៊ីហ្វិក ស្របជាមួយនឹងការខិតខំប្រឹងប្រែង ដើម្បីលុបបំបាត់ភាពក្រីក្រខ្លាំង។ បង្កើត ឡើងនៅឆ្នាំ ១៩៦៦ ធនាគារនេះគ្រប់គ្រងដោយសមាជិកចំនួន ៦៩ ប្រទេស ដែល ក្នុងនោះមាន ៤៩ ប្រទេស មកពីតំបន់អាស៊ីនិងប៉ាស៊ីហ្វិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9388.txt	ភ្នំពេញ៖ ទំនាក់ទំនងពាណិជ្ជកម្មរវាងកម្ពុជា និងចិន សម្រេចរួមគ្នាបានក្នុងទំហំទឹកប្រាក់ ៩ ៨០០លានដុល្លារ ក្នុង៣ត្រីមាស (ពីខែមករា ដល់ ខែកញ្ញា) ។ ចំនួន មានកំណើន១៣,២ភាគរយ បើធៀបនឹងរយៈពេលដូចគ្នា កាលឆ្នាំ២០២៣។ ទំហំពាណិជ្ជកម្មនេះ ត្រូវបានលើកឡើងដោយឧបនាយករដ្ឋមន្ត្រី អូន ព័ន្ធមុនីរ័ត្ន រដ្ឋមន្រ្តីក្រសួងសេដ្ឋកិច្ច និងហិរញ្ញវត្ថុ ដែលបានបញ្ជាក់ក្នុងនោះ ការនាំចេញរបស់កម្ពុជាទៅកាន់ប្រទេសមហាអំណាចអាស៊ីនេះ មានប្រមាណ១ ២៧០លានដុល្លារ កើន២១ភាគរយ ខណៈនាំចេញពីចិនវិញ កើន១២ភាគរយ។	ការកើនឡើងនៃទំហំពាណិជ្ជកម្មនេះ គឺមានមួយផ្នែកបានកិច្ចប្រឹងប្រែងធ្វើទំនើបកម្មនីតិប្រតិបត្តិការគយរបស់ អគ្គនាយកដ្ឋានគយ និង រដ្ឋាករកម្ពុជា តាមរយៈការប្រើប្រាស់ប្រព័ន្ធបច្ចេកវិទ្យាព័ត៌មាន ដូចជា៖ ប្រព័ន្ធបញ្ញរជាតិតែមួយ ដែលបានចូលរួមក្នុងកិច្ចសម្រួលពាណិជ្ជកម្ម និង ជំរុញការធ្វើពាណិជ្ជកម្មឌីជីថល ផងដែរ។ លោក អូន ព័ន្ធមុនីរ័ត្ន បានថ្លែងបែបនេះក្នុងពិធីវេទិកាសហប្រតិបត្តិការសេដ្ឋកិច្ចឌីជីថល ចិន-កម្ពុជា ឆ្នាំ២០២៤ និង ពិធីសម្ពោធសមាគមឧស្សាហកម្មសេដ្ឋកិច្ចឌីជីថល ចិន-កម្ពុជា នៅរាជធានីភ្នំពេញ នាថ្ងៃទី៤ ខែវិច្ឆិកា ដែល ក្រសួងសេដ្ឋកិច្ច នឹងដាក់ឱ្យអនុវត្តនូវប្រព័ន្ធវិក័យប័ត្រអេឡិចត្រូនិក (e-invoicing system) នាពេលខាងមុខដ៏ខ្លី។ លោករដ្ឋមន្ត្រីសេដ្ឋកិច្ច បានបញ្ជាក់ថា ៖ « ដាក់ឱ្យអនុវត្តនូវប្រព័ន្ធវិក័យប័ត្រអេឡិចត្រូនិកនេះ នឹងបង្កភាពកាន់តែងាយស្រួល ដល់ការធ្វើពាណិជ្ជកម្មឆ្លងកាត់ព្រំដែន»។ បើតាមលោក អូន ព័ន្ធមុនីរ័ត្ន ផែនការសហប្រតិបត្តិការសម្រាប់ការអភិវឌ្ឍ ២០២៣-២០២៥ ការបង្កើតច្រករបៀងស្រូវ អង្ករ និងត្រី , ការបង្កើតច្រកតែមួយរួមគ្នា សម្រាប់ការធ្វើពាណិជ្ជកម្ម និង ការលើកទឹកចិត្តឱ្យកម្ពុជា អាចចូលរួមយ៉ាងពេញលេញ នៅក្នុងពិព័រណ៍នាំចេញ-នាំចូលរបស់ចិន។ ការណ៍នេះ បាន និងកំពុងជំរុញឱ្យពាណិជ្ជកម្ម និងការវិនិយោគ រវាងកម្ពុជា-ចិន កើនឡើងជារៀងរាល់ឆ្នាំ ខណៈភ្ញៀវទេសចររាប់សែននាក់ តែងមកទស្សនាកម្ពុជា និងរួមចំណែកដ៏សំខាន់ ក្នុងការជំរុញការអភិវឌ្ឍវិស័យទេសចរណ៍កម្ពុជា ផងដែរ។ លោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ។ រូបថត៖ CCJ ក្នុងក្របខណ្ឌនៃកិច្ចសហប្រតិបត្តិការសម្រាប់សេដ្ឋកិច្ចឌីជីថល កម្ពុជា-ចិន កំពុងសហការគ្នាយ៉ាងជិតស្និទ្ធ។ សម្រាប់ពាណិជ្ជកម្មតាមប្រព័ន្ធអេឡិចត្រូនិក កម្ពុជាកំពុងអនុវត្តគម្រោង Go4eCam ដែលបានរួមចំណែកក្នុងការអភិវឌ្ឍពាណិជ្ជកម្មតាមប្រព័ន្ធអេឡិចត្រូនិកនៅកម្ពុជា។ កាលពីឆ្នាំ ២០២៣ កម្ពុជាក៏បានចុះអនុស្សារណៈភាពជា ដៃគូនៃវេទិកាពាណិជ្ជកម្មពិភពលោកបែបអេឡិចត្រូនិក (electronic World Trade Platform-eWTP) ជាមួយក្រុមហ៊ុន Alibaba ដើម្បីជំរុញការនាំចេញ, ការពង្រីកទីផ្សារពាណិជ្ជកម្មអេឡិចត្រូនិក, ការកសាងសមត្ថភាព និង បច្ចេកវិទ្យា ឌីជីថល និង វិស័យទេសចរណ៍ ផងដែរ ។ ក្នុងទិដ្ឋភាពនៃការទូទាត់សងប្រាក់ឌីជីថល ធនាគារជាតិនៃកម្ពុជា បានដាក់ឲ្យប្រើប្រាស់នូវការទូទាត់សងប្រាក់ឆ្លងកាត់ព្រំដែន ដោយប្រើប្រាស់ឃ្យូអរកូដ ជាមួយក្រុមហ៊ុន Ant International តាមរយៈហេដ្ឋារចនាសម្ព័ន្ធទូទាត់សងប្រាក់ ឌីជីថលកម្ពុជា រវាងប្រព័ន្ធបាគង ជាមួយនិង «Alipay+»។ ការប្រើប្រាស់ប្រព័ន្ធឌីជីថលនេះ ត្រូវបានប្រើប្រាស់ជាមធ្យោបាយទូទាត់សងប្រាក់ដ៏ពេញនិយមមួយរបស់ប្រជាជនចិន ។ កិច្ចសហការនេះ នឹងសម្រួលច្រើន ដល់ការបញ្ជាទិញ និង ការទូទាត់របស់ប្រជាជន, ជាពិសេស សម្រាប់ភ្ញៀវទេសចរ រវាងកម្ពុជា-ចិន ។ លោក អូន ព័ន្ធមុនីរ័ត្ន មើលឃើញថា បច្ចុប្បន្នក្រុមហ៊ុន បច្ចេកវិទ្យាធំៗជាច្រើនរបស់ចិនកំពុងវិនិយោគ និងមានប្រតិបត្តិការអាជីវកម្មនៅកម្ពុជា។ ក្រុមហ៊ុនទាំងនោះ បាននាំមកនូវឱកាសការងារ និង ការបណ្តុះបណ្តាលជំនាញឌីជីថលថ្មី ក៏ដូចជា ការផ្ទេរបច្ចេកវិទ្យា ដែលជួយជំរុញការអភិវឌ្ឍសង្គមសេដ្ឋកិច្ចកម្ពុជា។ ជាមួយគ្នានេះ កម្ពុជាក៏មានកិច្ចសហការប្រតិបត្តិការថ្មីៗ រវាងវិស័យសាធារណៈ និង វិស័យឯកជនរបស់ចិន ផងដែរ។ ក្នុងនោះ រួមមាន៖ ការរៀបចំធ្វើបរិវត្តកម្ម ឌីជីថល ក្នុងវិស័យសាធារណៈ តាមរយៈក្រសួងប្រៃសណីយ៍ និង ទូរគមនាគមន៍ ជាមួយក្រុមហ៊ុន Hauwei, កិច្ចសហប្រតិបត្តិការ លើនវានុវត្តន៍ឌីជីថល; ការតភ្ជាប់ ក្នុងតំបន់ និង ការចែករំលែកចំណេះដឹងអំពីបច្ចេកវិទ្យាឌីជីថល តាមរយៈក្រសួង ឧស្សាហកម្ម វិទ្យាសាស្ត្រ បច្ចេកវិទ្យា និង នវានុវត្តន៍ ជាមួយស្ថាប័ន China-ASEAN Information Harbor ។ល។ « កិច្ចសហប្រតិបត្តិការជិតស្និទ្ធទាំងនេះ សបញ្ជាក់ឱ្យឃើញច្បាស់ អំពីទំនាក់ទំនងស្អិតល្មួត រវាងប្រទេសយើងទាំងពីរ» ។ លោកឧបនាយករដ្ឋមន្ត្រី អូន ព័ន្ធមុនីរ័ត្ន បានថ្លែងបែបនេះនៅក្នុងវេទិកាសហប្រតិបត្តិការសេដ្ឋកិច្ចឌីជីថល ចិន-កម្ពុជា ឆ្នាំ២០២៤ និង ពិធីសម្ពោធសមាគមឧស្សាហកម្មសេដ្ឋកិច្ចឌីជីថល ដែលមើលឃើញថា ការបង្កើតសមាគមសេដ្ឋកិច្ចឌីជីថលនេះ នឹងរួមចំណែកក្នុងការពង្រីកកិច្ចសហការរវាង ចិន -កម្ពុជា ក្នុងដែនសេដ្ឋកិច្ចឌីជីថលបន្ថែមទៀត។ ការណ៍នេះ នឹងអនុញ្ញាតឱ្យក្រុមហ៊ុនបច្ចេកវិទ្យាធំៗរបស់ចិន អាចពង្រីកកិច្ចសហការជាមួយដៃគូ ក្នុងវិស័យឯកជនរបស់កម្ពុជា ក្នុងវិស័យបច្ចេកវិទ្យាព័ត៌មាន និង ទូរគមនាគមន៍, សន្តិសុខសាយប័រ, ពាណិជ្ជកម្មតាមប្រព័ន្ធអេឡិចត្រូនិក...ជាដើមបានកាន់តែសម្បូរបែប។ លោកអនុប្រធានប្រចាំការ នៃក្រុមប្រឹក្សាជាតិសេដ្ឋកិច្ច និងសង្គមឌីជីថល សង្ឃឹមយ៉ាងមុតមាំថា សមាគមឧស្សាហកម្មសេដ្ឋកិច្ចឌីជីថល កម្ពុជា-ចិន នឹងដើរតួនាទីយ៉ាងសំខាន់ ក្នុងការបើកផ្លូវបន្ថែម សម្រាប់រៀបចំកិច្ចសហការ រវាងវិស័យឯកជន និង រាជរដ្ឋាភិបាល ក៏ដូចជា ក្នុងវិស័យឯនជនខ្លួនឯង។ កិច្ចការនេះ គឺ សំដៅបង្កើត និងបង្កើននវានុវត្តន៍ឌីជីថលក្នុងវិស័យជំនាញ, ជំរុញរំហូរនៃទេពកោសល្យឌីជីថល និង ការបណ្តុះបណ្តាលជំនាញឌីជីថលថ្មីៗ និងលើកកម្ពស់ការប្រើប្រាស់បច្ចេកវិទ្យាឌីជីថល ផងដែរ៕ លោក អូន ព័ន្ធមុនីរ័ត្ន រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ។ រូបថត៖ CCJ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9389.txt	ពិព័រណ៍ពិភពលោក និងពិព័រណ៍ពាណិជ្ជកម្មអន្តរជាតិនៅទីក្រុងអូសាកាកាន់សៃ ប្រទេសជប៉ុន នឹងធ្វើពីថ្ងៃទី១២ ខែមេសា ដល់ថ្ងៃទី១៣ ខែតុលា ឆ្នាំ២០២៥។ ពិព័រណ៍ពិភពលោកដែលមានរយៈពេល៦ខែនេះ គឺមាន១៦១ប្រទេសចូលរួម។ ក្នុងឱកាសនេះ កម្ពុជា នឹងនាំផលិតផលសំខាន់ៗរបស់ខ្លួនទាំងវិស័យកសិកម្ម សិប្បកម្ម ឧស្សាហកម្ម វប្បធម៌ និងទេសចរណ៍...ជាដើម តាំងបង្ហាញនៅក្នុងពិព័រណ៍កម្រិតពិភពលោកនេះ។	បើតាមលោក ប៉ែន សុវិជាតិ អ្នកនាំពាក្យពាណិជ្ជកម្ម នៅក្នុងពិពិរណ៍ពិភពលោក និងពិព័រណ៍ពាណិជ្ជកម្មអន្តរជាតិនៅប្រទេសជប៉ុននេះ កម្ពុជាបានត្រៀមលក្ខណៈសម្បតិ្តរួចរាល់ហើយក្នុងការចូលរួម។ លោកបានបញ្ជាក់ប្រាប់សារព័ត៌មានឌីជីថលថ្មីៗ(ThmeyThmey) នាពេលកន្លងមកថា កម្ពុជាទទួលបានពន្លាជាតិប្រភេទB ក្នុងទំហំ ៣០០ម៉ែត្រការ៉េដែលមានតំបន់ពាណិជ្ជកម្ម (Commercial Area) មួយនៅក្នុងពន្លាជាតិនោះ(ទំហំប្រមាណ២០ភាគរយនៃទំហំពន្លាជាតិកម្ពុជាសរុប)។ សម្រាប់ឱកាសផ្សព្វផ្សាយផលិតផលខ្មែរគ្រប់ប្រភេទ ឱ្យពិភពលោកបានស្គាល់កាន់តែច្បាស់ពីកម្ពុជានេះ ក្រសួងពាណិជ្ជកម្ម បានចុះកិច្ចសន្យាផ្តល់សិទ្ធិឱ្យក្រុមហ៊ុនឯកជនមួយដែលមានលក្ខណៈសម្បត្តិគ្រប់គ្រាន់ ជាតំណាងក្នុងការដាក់តាំងបង្ហាញ និងលក់ផលិតផលខ្មែរក្នុងតំបន់ពាណិជ្ជកម្មនៃពន្លាជាតិកម្ពុជា។ បើតាមលោករដ្ឋលេខាធិការ និងជាអ្នកនាំពាក្យក្រសួងទេសចរណ៍ក្រុមហ៊ុនផ្លូវការមួយនេះ នឹងប្រមូលទិញ និងនាំយកផលិតផលខ្មែរផលិតដោយក្រុមហ៊ុនផ្ទាល់ផង និងពីក្រុមហ៊ុន/សហគ្រាសក្នុងស្រុកមួយចំនួនផ្សេងទៀតផងដែរ។ ក្រុមហ៊ុននោះ នឹងប្រមូលប្រភេទផលិតផលខ្មែរ ដាក់តាំងបង្ហាញក្នុងពិព័រណ៍ពិភពលោក នៅទីក្រុងអូសាកាកាន់សៃ។ ដូចជា វត្ថុអនុស្សារីយ៍ អាហារនិងភេសជ្ជៈ សិប្បកម្មសូត្រ សម្ភារប្រើប្រាស់ក្នុងផ្ទះ ផលិតផលសិប្បកម្មដែលប្រើប្រាស់វត្ថុធាតុដើមក្នុងស្រុក (ថ្ម ឈើ រពាក់ ផ្តៅ និងស្បែក) ផ្ទាំងគំនូរ ផលិតផលសុខភាព គ្រឿងអលង្ការ និងស្នាដៃសិល្បៈ ជាដើម។ល។ « ការរៀបចំតុបតែងពន្លាជាតិកម្ពុជា គឺនឹងបង្ហាញពីវប្បធម៌ អរិយធម៌ខ្មែរ និងរួមបញ្ចូលគ្នានៃការរចនាបែបសហសម័យទាំងបែបប្រពៃណីនិងបែបទំនើប ដែលបំផុសគំនិតពីការរីកចម្រើន និងការអភិវឌ្ឍប្រកបដោយភាពធន់របស់កម្ពុជាលើគ្រប់វិស័យ ទាំងសេដ្ឋកិច្ច ពាណិជ្ជកម្ម ឧស្សាហកម្ម កសិកម្ម វប្បធម៌ ទេសចរណ៍ ពិពិធកម្មទីផ្សារនាំចេញ និងផលិតផលសក្ដានុពលរបស់កម្ពុជា។ រួមមាន ស្រូវ, អង្ករ, ម្រេច, ស្វាយចន្ទី, និងដំណាប់ស្វាយ...ទៅចូលរួមផ្សព្វផ្សាយជាអន្តរជាតិ ក្នុងអំឡុងពេលពិព័រណ៍ពិភពលោកនេះ ដែលមានរយៈពេល៦ខែ»។ នេះជាការអះអាងបន្ថែមរបស់លោក ប៉ែន សុវិជាតិ ដែលរំពឹងទទួលបានប្រយោជន៍ជាច្រើនពីការចូលរួមក្នុងពិព័រណ៍ពិភពលោក នៅទីក្រុងអូសាកា កាន់សៃ ប្រទេសជប៉ុន ចាប់ពីថ្ងៃទី១២ ខែមេសា ដល់ថ្ងៃទី១៣ ខែតុលា ឆ្នាំ២០២៥។ ការចូលរួមពិព័រណ៍ពិភពលោកនេះ កម្ពុជា នឹងបង្កើនបាននូវទំនាក់ទំនងកិច្ចសហប្រតិបត្តិការល្អជាមួយម្ចាស់ផ្ទះជប៉ុន និងប្រទេសចូលរួមទាំងអស់ដែលមានរហូត១៦១ ប្រទេស និងអង្គការអន្តរជាតិធំៗចំនួន ៩។ ជាពិសេស ពិព័រណ៍នេះ នឹងជំរុញចលនាឱ្យពាណិជ្ជករ និងផលិតករកម្ពុជា ខិតខំផលិតទំនិញប្រកបដោយគុណភាព សុវត្ថិភាព និងសោភណ្ឌភាពនៃការវេចខ្ចប់ បានល្អត្រឹមត្រូវតាមស្តង់ដា ដើម្បីចូលទីផ្សារ និងបង្កើនលទ្ធភាពប្រកួតប្រជែងក្នុងកម្រិតទីផ្សារអន្តរជាតិ។ លោក ប៉ែន សុវិជាតិ បន្តនិយាយថា ពិព័រណ៍នេះនឹងពង្រីកឱកាសរបស់កម្ពុជាទៅកាន់វិនិយោគិនក្នុងជំនួបធុរកិច្ច និងការចាប់យកដៃគូរពាណិជ្ជកម្ម, ពង្រឹងកិច្ចសហប្រតិបត្តិការលើវិស័យសេដ្ឋកិច្ច ពាណិជ្ជកម្ម រវាងកម្ពុជាជាមួយម្ចាស់ផ្ទះជប៉ុន និងប្រទេសចូលរួម។ « ជាពិសេស គឺធ្វើឱ្យពិភពលោកបានស្គាល់កម្ពុជាកាន់តែច្បាស់ ជាប្រទេសមានវ័យចំណាស់មានមរតកវប្បធម៌ អរិយធម៌ ដ៏សម្បូរបែប និងផ្សព្វផ្សាយវប្បធម៌ អរិយធម៌ខ្មែរទាំងនោះនៅលើឆាកអន្តរជាតិ និងទាក់ទាញទេសចរអន្តរជាតិចូលមកទស្សនាកម្ពុជាកាន់តែច្រើនឡើង ខណៈម្ចាស់ផ្ទះជប៉ុន រំពឹងថានឹងមានភ្ញៀវចូលទស្សនាពិព័រណ៍នេះ ប្រមាណ២៨,២ លាននាក់ ដោយក្នុងនោះមាន៣,៥លាននាក់ មកពីបរទេស»។ នេះជាការលើកឡើងរបស់អ្នកនាំពាក្យក្រសួងពាណិជ្ជកម្ម។ ក្រៅពីអត្ថប្រយោជន៍ខាងលើហើយនោះ ការចូលរួមពិព័រណ៍ពិភពលោករបស់កម្ពុជានៅជប៉ុន ក៏នឹងបង្កើនការតភ្ជាប់រវាងកម្ពុជា និងពិភពលោក ដោយបង្ហាញពីកាលានុវត្តសេដ្ឋកិច្ច និងពាណិជ្ជកម្មដែលទទួលបានពីការបន្តធ្វើពិពិធកម្មទីផ្សារនាំចេញរបស់កម្ពុជា។ ជាពិសេស គឺតាមរយៈកិច្ចព្រមព្រៀងពាណិជ្ជកម្មសេរី និងការបន្តធ្វើកិច្ចសម្រួលពាណិជ្ជកម្ម ដើម្បីទាក់ទាញការវិនិយោគផ្ទាល់មកកាន់កម្ពុជាបន្ថែមទៀត រួមទាំងជំរុញការនាំយកផលិតផលសក្ដានុពលកម្ពុជាទៅកាន់ទីផ្សារពិភពលោក។ ជាមួយគ្នា កម្ពុជាទទួលបានលើកតម្កើងកេរ្តិ៍ឈ្មោះរបស់ខ្លួនលើឆាកអន្តរជាតិ ខណៈកម្ពុជាបច្ចុប្បន្ន គឺជាប្រទេសសមាជិករបស់ការិយាល័យ ពិព័រណ៍អន្តរជាតិ (Bureau International des Expositions: BIE)។ របាយការណ៍ពាណិជ្ជកម្មដែលសារព័ត៌មានឌីជីថលថ្មីៗទទួលបានពីលោក ប៉ែន សុវិជាតិ បានបង្ហាញថា ក្នុងរយៈពេល៨ខែមកនេះ(ពីខែមករា-ខែសីហា ឆ្នាំ២០២៤) ទំនាក់ទំនងពាណិជ្ជកម្មរវាងកម្ពុជា-ជប៉ុន សម្រេចបានក្នុងទំហំទឹកប្រាក់ប្រមាណ ១ ៤០០លានដុល្លារអាម៉េរិក កើន១៦,៨៩ភាគរយ ធៀបនឹងគ្រាដូចគ្នា កាលឆ្នាំ២០២៣។ ក្នុងនោះ ទំហំនាំចេញរបស់កម្ពុជា មានជាង៩០០លានដុល្លារ កើន១៩,៩៧ភាគរយ ខណៈវិញមានប្រមាន៤៧៩លានដុល្លារ កើន១១,៤០ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_939.txt	ទីបំផុតទៅអង្គការសុខភាពពិភពលោក (WHO) បានសម្រេចដាក់វ៉ាក់សាំងចិន Sinovac របស់ចិនជាប្រភេទវ៉ាក់សាំងប្រើប្រាស់បន្ទាន់ជាផ្លូវការ នៅថ្ងៃអង្គារទី ១ខែមិថុនា។ នេះបើតាមការប្រកាសរបស់អគ្គនាយកអង្គការសុខភាពពិភពលោក លោក Tedros Adhanom Ghebreyesus។	«ថ្ងៃនេះខ្ញុំរីករាយនឹងប្រកាសថាវ៉ាក់សាំង Coronavac របស់ក្រុមហ៊ុន Sinovac ទទួលបានការអនុញ្ញាតឲ្យប្រើប្រាស់បន្ទាន់ជាផ្លូវការពីអង្គការ WHO បន្ទាប់ពីរកឃើញថាវ៉ាក់សាំងនេះមានប្រសិទ្ធភាព សុវត្ថិភាព និងគុណភាព បន្ទាប់ពីចាក់ហើយចំនួនពីរដូស»។ លោក Tedros ថ្លែងបែបនេះតាមក្នុងសន្និសីទព័ត៌មាននាថ្ងៃអង្គារនេះ។ "Today, I’m happy to announce that the Sinovac-CoronaVac vaccine has been given WHO Emergency Use Listing after being found to be safe, effective and quality assured following two doses of the inactivated vaccine"- @DrTedros #COVID19 pic.
article_9390.txt	កម្ពុជា-កូរ៉េខាងត្បូង បានរៀបចំកិច្ចសន្ទនារវាងរដ្ឋ និងវិស័យឯកជន លើកទី១ ដើម្បីស្តាប់កង្វល់ និងរកដំណោះស្រាយជំរុញការវិនិយោគរបស់វិនិយោគិនកូរ៉េ នៅកម្ពុជា។ កិច្ចសន្ទនានេះ ត្រូវបានរៀបចំឡើង កាលពីថ្ងៃទី២៤ ខែតុលា ដឹកនាំដោយលោក ស៊ុន ចាន់ថុល ឧបនាយករដ្ឋមន្រ្តី អនុប្រធានទី១ក្រុមប្រឹក្សាអភិវឌ្ឍន៍កម្ពុជា និងលោក Park Jung Wook ឯកអគ្គរដ្ឋទូតសាធារណរដ្ឋកូរ៉េប្រចាំនៅកម្ពុជា។	បើតាមការផ្សាយរបស់ក្រុមប្រឹក្សាអភិវឌ្ឍន៍កម្ពុជា(CDC) កិច្ចសន្ទនានេះមានគោលបំណងពង្រឹង និងជំរុញកិច្ចសហប្រតិបត្តិការសេដ្ឋកិច្ច, ពាណិជ្ជកម្ម, និងការវិនិយោគ ព្រមទាំងធ្វើឱ្យប្រសើរឡើងនូវទំនាក់ទំនងសេដ្ឋកិច្ច បរិយាកាសវិនិយោគ និងកសាងជំនឿទុកចិត្តពីសហគមន៍ធុរកិច្ចកូរ៉េ សំដៅជំរុញការវិនិយោគបន្ថែមទៀតមកកម្ពុជា។ បើតាមឧបនាយករដ្ឋមន្ត្រី ស៊ុន ចាន់ថុល កិច្ចសន្ទនានេះ បានឆ្លុះបញ្ចាំងអំពីការយកចិត្តទុកដាក់របស់រាជរដ្ឋាភិបាលកម្ពុជា ដើម្បីស្ដាប់នូវរាល់កង្វល់របស់វិនិយោគិនកូរ៉េ តាមរយៈការប្រើប្រាស់របៀបវារៈផ្លូវការជាទៀងទាត់ សំដៅធានាដល់ការតាមដាន និងដោះស្រាយបញ្ហាប្រឈមរបស់វិនិយោគិន។ នៅក្នុងកិច្ចសន្ទនានេះ លោក ស៊ុន ចាន់ថុល បានធ្វើបច្ចុប្បន្នភាពថ្មីនូវព័ត៌មានពាក់ព័ន្ធនឹងនិន្នាការវិនិយោគនៅកម្ពុជា ដូចជាស្ថានភាពនៃរំហូរវិនិយោគ និងវឌ្ឍនភាពនៃការដាក់ឱ្យដំណើរការសាកល្បងនូវប្រព័ន្ធគ្រប់គ្រងគម្រោងវិនិយោគកម្ពុជា(cdcIPM) ជាមួយនឹង ជំនឿថា កិច្ចសហប្រតិបត្តិការសេដ្ឋកិច្ចទ្វេភាគី រវាងកម្ពុជា និងកូរ៉េខាងត្បូង នឹងកាន់តែប្រសើរ។ លោក Park Jung Wook ឯកអគ្គរដ្ឋទូតសាធារណរដ្ឋកូរ៉េប្រចាំនៅកម្ពុជា បានបង្ហាញភាពរីករាយ ដែលបានសហការរៀបចំកិច្ចសន្ទនានេះ ក្នុងគោលដៅរួមគ្នាពិនិត្យ និងពិភាក្សាអំពីបរិយាកាសវិនិយោគនៅកម្ពុជា ក៏ដូចជាចូលរួមចំណែកក្នុងការកែលម្អបរិស្ថានធុរកិច្ច សំដៅពង្រឹង និងពង្រីកវត្តមានរបស់សហគ្រាសកូរ៉េ ឱ្យមកបណ្តាក់ទុនវិនិយោគ នៅកម្ពុជាបន្ថែម។ បើតាម CDC មានប្រធានបទចំនួន៧ គ្របដណ្ដប់លើវិស័យពន្ធដារ ភស្ដុភារកម្ម និងហិរញ្ញវត្ថុ ត្រូវបានអង្គប្រជុំលើកមកជជែកពិភាក្សាយ៉ាងផុសផុល ហើយអង្គប្រជុំជឿជាក់ថា រាល់បញ្ហាប្រឈមត្រូវតែមានដំណោះស្រាយឈ្នះ-ឈ្នះ សំដៅធានាបាននូវភាពសុខដុមរមនា និងភាពកក់ក្តៅជូនវិនិយោគិន។ សូមជម្រាបថា កិច្ចសន្ទនានេះមានការចូលរួមពីតំណាងក្រសួង-ស្ថាប័នពាក់ព័ន្ធចំនួន២០, ទីភ្នាក់ងារជំរុញពាណិជ្ជកម្ម និងវិនិយោគកូរ៉េ (KOTRA), ទីភ្នាក់ងារសហប្រតិបត្តិការអន្ដរជាតិកូរ៉េ (KOICA), សភាពាណិជ្ជកម្មកូរ៉េនៅកម្ពុជា (KOCHAM) និងវិស័យឯកជនផ្សេងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9391.txt	កំពង់ស្ពឺ៖ ការចាប់ផ្តើមសន្សំប្រាក់ គឺជាការបង្កើតនូវទម្លាប់ល្អ និងបំណិនជីវិតខ្លួនឯង។ ទម្លាប់ល្អនេះ នឹងធ្វើឱ្យបុគ្គលម្នាក់ៗមានលទ្ធភាព ក្នុងការគ្រប់គ្រងផែនការហិរញ្ញវត្ថុផ្ទាល់ខ្លួន និងមានការសម្រេចចិត្តត្រឹមត្រូវលើការចំណាយ និងការវិនិយោគអ្វីមួយ នាពេលអនាគត។	តែយ៉ាងណាមិញ ការសន្សំមិនមែនសុទ្ធតែកើតឡើង ដោយឯកឯងនោះទេ។ នេះជាការមើលឃើញរបស់ លោកស្រី ឌិត នីតា ប្រធានសមាគមមីក្រូហិរញ្ញវត្ថុកម្ពុជា(CMA) ដែលទាមទារឱ្យបុគ្គលម្នាក់ៗត្រូវរៀនមានទម្លាប់សន្សំ ត្រូវមានវិន័យចាយវាយ និងទុកដាក់លុយកាសឱ្យបានត្រឹមត្រូវ។ លោកស្រី បានបញ្ជាក់ថា ៖ « ទាំងអស់នេះ យើងត្រូវរៀន! រៀនកាន់តែនៅវ័យក្មេង កាន់តែល្អ។ ពីព្រោះ ក្មេង គឺជាវ័យដែលត្រូវហាត់ពត់លុតដំខ្លួន ទាំងផ្នែកចំណេះវិជ្ជា ទាំងវិន័យ និងទម្លាប់ ដើម្បីធ្វើឱ្យជីវិតជោគជ័យនាថ្ងៃអនាគត»។ នាឱកាសប្រារព្ធទិវាសន្សំអាស៊ាន លើកទី៤ ដែលធ្វើឡើងនៅបរិវេណក្រុងច្បារមន ខេត្តកំពង់ស្ពឺ កាលពីថ្ងៃទី៣១ ខែតុលា លោកស្រី ឌិត នីតា បានលើកទឹកចិត្តដល់សាធារណជនទូទៅ ឱ្យបន្តនិងបង្កើនទម្លាប់សន្សំប្រាក់ ជាពិសេសសន្សំជាមួយស្ថាប័នហិរញ្ញវត្ថុផ្លូវការ ដើម្បីទទួលបាននូវអត្ថប្រយោជន៍នានា និងចៀសវាងហានិភ័យផ្សេងៗ។ ប្រធានសមាគមមីក្រូហិរញ្ញវត្ថុរូបនេះសង្ឃឹមថា ៖ «សិក្ខាសាលានេះ នឹងជាក្លាយចំណុចចាប់ផ្តើមបណ្តុះទម្លាប់សន្សំដល់កុមារ និងយុវជនរបស់យើង ព្រមទាំងជំរុញទម្លាប់សន្សំបន្ថែមទៀតដល់អ្នក ដែលកំពុងសន្សំ ដើម្បីឱ្យពួកគាត់មានបំណិនជីវិតដ៏សំខាន់មួយនេះ។ ការគ្រប់គ្រងហិរញ្ញវត្ថុដ៏មានប្រសិទ្ធភាព គួរតែចាប់ផ្តើមដោយការដាក់ប្រាក់សន្សំទុក មុននឹងចាយ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9392.txt	កំពង់ស្ពឺ៖ ការសន្សំប្រាក់ មិនត្រឹមអាចជួយអ្នកសន្សំប្រាក់ និងក្រុមគ្រួសារឱ្យមានភាពល្អប្រសើរនាពេល អនាគតប៉ុណ្ណោះទេ តែទម្លាប់ដ៏ល្អនេះ ជាការផ្តល់នូវសំណាញ់សុវត្ថិភាព និងស្ថិរភាពហិរញ្ញវត្ថុសម្រាប់លោកអ្នក។ លើសពីនេះ ការសន្សំប្រាក់នៅគ្រឹះស្ថានធនាគារ និងហិរញ្ញវត្ថុផ្លូវការ ថែមទាំងបានរួមចំណែកធ្វើឱ្យប្រព័ន្ធធនាគារនៅកម្ពុជា មានភាពរឹងមាំ និងមានស្ថិរភាព និងចូលរួមអភិវឌ្ឍសេដ្ឋកិច្ចជាតិ ផងដែរ។	« ការសន្សំប្រាក់ ផ្តល់ឱ្យយើងនូវសំណាញ់សុវត្ថិភាព និងស្ថិរភាពហិរញ្ញវត្ថុ»។ លោក រ័ត្ន សោភ័ណ ប្រធានសមាគមធនាគារនៅកម្ពុជា(ABC) បានថ្លែងបែបនេះក្នុងសិក្ខាសាលាស្តីពី ទិវាសន្សំអាស៊ាន លើកទី៤ ដែលធ្វើឡើងក្នុងបរិវេណទីរួមខេត្តកំពង់ស្ពឺ នាព្រឹកថ្ងៃទី៣១ ខែតុលា។ លោក បានបញ្ជាក់ថា ប្រាក់សន្សំដែលបុគ្គលម្នាក់ៗមាន គឺជាប្រភពទុនបម្រុងដ៏សំខាន់និងចាំបាច់ សម្រាប់ឆ្លើយតបទៅនឹងតម្រូវការហិរញ្ញវត្ថុ ឬហេតុការណ៍នានា មិនបានព្រៀងទុកនាពេលអនាគត។ ដូចជា ៖ ការសន្សំប្រាក់សម្រាប់ពេលមានជំងឺ ជួបគ្រោះថ្នាក់ចៃដន្យ និងការបាត់បង់ចំណូលបណ្តោះអាសន្ន ក៏ដូចជាការដោះស្រាយបញ្ហាបន្ទាន់នានាដែលកើតឡើងជាយថាហេតុ។ ជាមួយគ្នានេះ ការសន្សំប្រាក់ ជួយឱ្យបុគ្គលម្នាក់សម្រេចបាននូវគោលដៅផ្នែកហិរញ្ញវត្ថុ។ ការណ៍នេះ ក៏ព្រោះតែទម្លាប់សន្សំនឹងឱ្យបុគ្គលម្នាក់ៗគរពួននូវប្រាក់ សម្រាប់គោលដៅ និងបំណងប្រាថ្នាហិរញ្ញវត្ថុនាពេលអនាគត ដូចជា ការទិញម៉ូតូ ទិញរថយន្ត បង់ថ្លៃសាសា ទិញផ្ទះ និងការចាប់ផ្តើមអាជីវកម្ម ជាដើម។ លោកប្រធានសមាគមធនាគារនៅកម្ពុជា បានអះអាងយ៉ាងដូច្នេះ៖ « ការសន្សំប្រាក់របស់យើង ជាពិសេសសន្សំប្រាក់ជាមួយគ្រឹះស្ថានផ្លូវការ មិនត្រឹមតែជួយខ្លួនយើង និងគ្រួសាររបស់យើងប៉ុណ្ណោះទេ វាថែមទាំងជួយដល់ការអភិវឌ្ឍសេដ្ឋកិច្ចជាតិ។ ការសន្សំនេះ ចូលរួមចំណែកក្នុងការផ្តល់ ជាប្រភពមូលធន សម្រាប់បំពេញតម្រូវការហិរញ្ញវត្ថុរបស់វិនិយោគិនក្នុងប្រទេស ផងដែរ»។ លោក រ័ត្ន សោភ័ណ ប្រធានសមាគមធនាគារនៅកម្ពុជា (ABC)។ រូបថត៖ អ៊ូ សុខមាន ការចាប់ផ្តើមសន្សំប្រាក់ គឺជាការបង្កើតនូវទម្លាប់ល្អ និងបំណិនជីវិតខ្លួនឯង។ ទម្លាប់ល្អនេះ នឹងធ្វើឱ្យបុគ្គលម្នាក់ៗមានលទ្ធភាព ក្នុងការគ្រប់គ្រងផែនការហិរញ្ញវត្ថុផ្ទាល់ខ្លួន និងមានការសម្រេចចិត្តត្រឹមត្រូវលើការចំណាយ និងការវិនិយោគអ្វីមួយ នាពេលអនាគត។ តែយ៉ាងណាមិញ ការសន្សំមិនមែនសុទ្ធតែកើតឡើង ដោយឯកឯងនោះទេ។ នេះជាការមើលឃើញរបស់ លោកស្រី ឌិត នីតា ប្រធានសមាគមមីក្រូហិរញ្ញវត្ថុកម្ពុជា(CMA) ដែលទាមទារឱ្យបុគ្គលម្នាក់ៗត្រូវរៀនមានទម្លាប់សន្សំ ត្រូវមានវិន័យចាយវាយ និងទុកដាក់លុយកាសឱ្យបានត្រឹមត្រូវ។ លោកស្រី បានបញ្ជាក់ថា ៖ « ទាំងអស់នេះ យើងត្រូវរៀន! រៀនកាន់តែនៅវ័យក្មេង កាន់តែល្អ។ ពីព្រោះ ក្មេង គឺជាវ័យដែលត្រូវហាត់ពត់លុតដំខ្លួន ទាំងផ្នែកចំណេះវិជ្ជា ទាំងវិន័យ និងទម្លាប់ ដើម្បីធ្វើឱ្យជីវិតជោគជ័យនាថ្ងៃអនាគត»។ លោកស្រី ឌិត នីតា ប្រធានសមាគមមីក្រូហិរញ្ញវត្ថុ ( CMA) ។ រូបថត៖ អ៊ូ សុខមាន នាឱកាសប្រារព្ធទិវាសន្សំអាស៊ាននេះ លោកស្រី ឌិត នីតា បានលើកទឹកចិត្តដល់សាធារណជនទូទៅ ឱ្យបន្តនិងបង្កើនទម្លាប់សន្សំប្រាក់ ជាពិសេសសន្សំជាមួយស្ថាប័នហិរញ្ញវត្ថុផ្លូវការ ដើម្បីទទួលបាននូវអត្ថប្រយោជន៍នានា និងចៀសវាងហានិភ័យផ្សេងៗ។ ប្រធានសមាគមមីក្រូហិរញ្ញវត្ថុរូបនេះសង្ឃឹមថា ៖ «សិក្ខាសាលានេះ នឹងជាក្លាយចំណុចចាប់ផ្តើមបណ្តុះទម្លាប់សន្សំដល់កុមារ និងយុវជនរបស់យើង ព្រមទាំងជំរុញទម្លាប់សន្សំបន្ថែមទៀតដល់អ្នក ដែលកំពុងសន្សំ ដើម្បីឱ្យពួកគាត់មានបំណិនជីវិតដ៏សំខាន់មួយនេះ។ ការគ្រប់គ្រងហិរញ្ញវត្ថុដ៏មានប្រសិទ្ធភាព គួរតែចាប់ផ្តើមដោយការដាក់ប្រាក់សន្សំទុក មុននឹង ចាយ»។ ទិវាសន្សំអាស៊ាន ឆ្នាំ២០២៤ ត្រូវបានធ្វើឡើងក្រោមប្រធានបទ ៖ « សារៈសំខាន់ នៃការសន្សំប្រាក់តាំងពីវ័យកុមារ» ដែលផ្តួតផ្តើមរៀបចំដោយ ធនាគារជាតិ នៃកម្ពុជា និងចូលរួមសហការដោយ សមាគមធនាគារនៅកម្ពុជា និងសមាគមមីក្រូហិរញ្ញវត្ថុកម្ពុជា។ ប្រធានបទសម្រាប់ទិវាសន្សំអាស៊ានឆ្នាំនេះ បានបង្ហាញឱ្យឃើញពីអត្ថប្រយោជន៍ក្នុងការសន្សំប្រាក់ ដែលទាំងអស់គ្នា ជាពិសេសកុមារ និងយុវជន ត្រូវមានទម្លាប់ល្អក្នុងការសន្សំប្រាក់ និងចេះគ្រប់គ្រងហិរញ្ញវត្ថុ ដើម្បីកសាងអនាគតមួយដែលមានសុវត្ថិភាព។ លោក ឡាយ សុខហេង អគ្គនាយករងត្រួតពិនិត្យ ធនាគារជាតិ នៃកម្ពុជា បានអះអាងថា ការសន្សំប្រាក់ គឺជាសំណាញ់សុវត្ថិភាពហិរញ្ញវត្ថុដ៏សំខាន់ និងចាំបាច់ សម្រាប់ឆ្លើយតបទៅនឹងបញ្ហា និងតម្រូវការហិរញ្ញវត្ថុបន្ទាន់។ ហើយ វា ជាផ្នែកមួយនៃការគ្រប់គ្រងរបស់បុគ្គល និងគ្រួសារ ដើម្បីធានាបាននូវស្ថិរភាពហិរញ្ញវត្ថុ។ ជាមួយគ្នានេះ លោក បានលើកទឹកចិត្តដល់ពលរដ្ឋឱ្យផ្លាស់ប្តូរទម្លាប់សន្សំប្រាក់បែបប្រពៃណីនៅតាមផ្ទះ ងាកមកសន្សំប្រាក់ជាមួយគ្រឹះស្ថានធនាគារ ឬគ្រឹះស្ថានមីក្រូហិរញ្ញវត្ថុផ្លូវការវិញ។ « ការដាក់សន្សំប្រាក់ជាមួយគ្រឹះស្ថានផ្លូវការ នាំឱ្យយើងទទួលបានអត្ថប្រយោជន៍ជាច្រើន។ ដូចជា៖ ការផ្តល់នូវការថែរក្សា ឬការពារប្រាក់សន្សំរបស់យើងប្រកបដោយសុវត្ថិភាព, ផ្តល់នូវចំណូលការប្រាក់បន្ថែម, ទទួលបាននូវកិច្ចការពារតាមផ្លូវច្បាប់ និងផ្តល់នូវលទ្ធភាពក្នុងការរៀបចំគម្រោងហិរញ្ញវត្ថុសម្រាប់អនាគតច្បាស់លាស់»។ នេះជាការលើកឡើងរបស់លោក ឡាយ សុខហេង ដោយបន្តនិយាយយ៉ាងដូច្នេះ៖ « លើសពីនេះ នៅពេលដែលសន្សំប្រាក់ជាមួយគ្រឹះស្ថានផ្លូវការ មានន័យថា យើងបានចូលរួមចំណែកក្នុងការអភិវឌ្ឍសេដ្ឋកិច្ចជាតិ ដោយប្រាក់បញ្ជើសន្សំនោះ គឺជាប្រភពទុនដ៏សំខាន់សម្រាប់បំពេញតម្រូវការហិរញ្ញវត្ថុវិនិយោគិននៅក្នុងប្រទេស»។ ដោយមើលឃើញពីសារៈសំខាន់ និងភាពចាំបាច់ រួមទាំងជំរុញនូវវប្បធម៌នៃការសន្សំប្រាក់នៅតាមគ្រឹះស្ថានធនាគារ និងមីក្រូហិរញ្ញវត្ថុផ្លូវការ រដ្ឋាភិបាលបានដាក់ចេញនូវយុទ្ធសាស្ត្រជាតិ ស្តីពី បរិយាប័ន្នហិរញ្ញវត្ថុ ឆ្នាំ២០១៩-២០២៥ មានទិសដៅបង្កើនលទ្ធភាពទទួលបានសេវាហិរញ្ញវត្ថុផ្លូវការ ដែលមានគុណភាព កាត់បន្ថយអត្រាស្រ្តីដែលមិនទទួលបានសេវាហិរញ្ញវត្ថុ និងពង្រីកការប្រើប្រាស់សេវាហិរញ្ញវត្ថុផ្លូវការ ព្រមទាំងធ្វើឱ្យប្រសើរឡើងនូវសុខុមាលភាពគ្រួសារ និងគាំទ្រកំណើនសេដ្ឋកិច្ចជាតិ។ យុទ្ធសាស្ត្រជាតិនេះ ក៏ផ្តោតលើការលើកទឹកចិត្ត និងជំរុញឱ្យពលរដ្ឋ សន្សំប្រាក់ជាមួយគ្រឹះស្ថានធនាគារ និងមីក្រូហិរញ្ញវត្ថុទទួលប្រាក់បញ្ញើ ផងដែរ៕ លោក រ័ត្ន សោភ័ណ ប្រធានសមាគមធនាគារនៅកម្ពុជា (ABC)។ រូបថត៖ អ៊ូ សុខមាន លោក រ័ត្ន សោភ័ណ ប្រធានសមាគមធនាគារនៅកម្ពុជា (ABC)។ រូបថត៖ អ៊ូ សុខមាន លោកស្រី ឌិត នីតា ប្រធានសមាគមមីក្រូហិរញ្ញវត្ថុ ( CMA) ។ រូបថត៖ អ៊ូ សុខមាន លោកស្រី ឌិត នីតា ប្រធានសមាគមមីក្រូហិរញ្ញវត្ថុ ( CMA) ។ រូបថត៖ អ៊ូ សុខមាន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9393.txt	ភ្នំពេញ៖ កម្មវិធី«ពានរង្វាន់ឌីជីថលកម្ពុជា ឆ្នាំ២០២៤» របស់ក្រសួងប្រៃសណីយ៍ និង ទូរគមនាគមន៍ ចាប់ផ្តើមទទួលពាក្យពីថ្ងៃនេះរហូតដល់ថ្ងៃទី៧ ខែវិច្ឆិកា។ កម្មវិធីលើកទី១០នេះ ធ្វើឡើងក្រោមប្រធានបទ « គាំទ្រដល់ពលរដ្ឋកម្ពុជាក្នុងការប្រើប្រាស់ បច្ចេកវិទ្យាឌីជីថល ដើម្បីអនាគតកាន់តែល្អប្រសើរ » ។ ធុរកិច្ចថ្មីឌីជីថល(Minister Startup of the year) ដែលឈ្នះនឹងទទួលបានទឹកប្រាក់ចំនួន ១៥ ០០០ដុល្លារ ពីកម្មវិធី។	កម្មវិធីពានរង្វាន់ឌីជីថលកម្ពុជា ឆ្នាំ២០២៤ ធ្វើឡើងក្នុងគោលដៅជំរុញការធ្វើបរិវត្តកម្មឌីជីថល ប្រកបដោយបរិយាបន្ន ដោយលើកកម្ពស់ការប្រើប្រាស់បច្ចេកវិទ្យាគមនាគមន៍និងព័ត៌មាន និងនវានុវត្តន៍ឌីជីថលនៅកម្ពុជា។ សម្រាប់ពានរង្វាន់ពីកម្មវិធីនេះ គឺមានការទទួលស្គាល់ពីថ្នាក់ជាតិ ចំពោះស្ថាប័នរដ្ឋ សហគ្រាស ធុរកិច្ចថ្មី អង្គការ និងស្ថាប័នពាក់ព័ន្ធនានា ក្នុងការប្រើប្រាស់បច្ចេកវិទ្យា និងនវានុវត្តន៍ឌីជីថល។ ការទទួលបាននូវពានរង្វាន់នេះ នឹងធ្វើឱ្យស្ថាប័ននានា ជាពិសេសធុរកិច្ចថ្មីឌីជីថល អាចមានលទ្ធភាពកាន់តែប្រសើរក្នុងការប្រកួតប្រជែងទាំងកម្រិតតំបន់ និងទាំងពិភពលោក រួមទាំងទទួលបានឱកាសវិនិយោគដ៏សម្បូរបែបថែមទៀត។ ពានរង្វាន់ឌីជីថលសម្រាប់កម្មវិធីប្រកួតប្រជែងថ្នាក់ជាតិនេះ ត្រូវបានបែងចែកជា៥ប្រភេទផ្សេងគ្នា។ ក្នុងនោះមាន ពានរង្វាន់លើស្ថាប័ន ល្អបំផុតប្រចាំឆ្នាំ (Private Sector of the year) ពានរង្វាន់លើបច្ចេកវិទ្យាជំរុញការប្រើប្រាស់ ល្អបំផុតប្រចាំឆ្នាំ (Best Digital Inclusion of the year)។ ពានរង្វាន់លើមាតិកាឌីជីថល ល្អបំផុតប្រចាំឆ្នាំ (Best Digital Content of the year) ពានរង្វាន់រដ្ឋមន្ត្រីសម្រាប់ធុរកិច្ចថ្មីឌីជីថល ល្អបំផុតប្រចាំឆ្នាំ (Minister Startup of the year) និងពានរង្វាន់លើការស្រាវជ្រាវ និងនវានុវត្តន៍ឌីជីថល ល្អបំផុតប្រចាំឆ្នាំ (Best Digital Research and Innovation of the year)។ ( កណ្តាល)លោក សំ សិទ្ធិសេរី អគ្គនាយកនៃអគ្គនាយកដ្ឋាន បច្ចេកវិទ្យាគមនាគមន៍ និងព័ត៌មាន នៃក្រសួងប្រៃសណីយ៍ ថ្លែងក្នុងសន្នីសិទកាសែត ស្តីពី កម្មវិធីពានរង្វាន់ឌីជីថលកម្ពុជា ឆ្នាំ២០២៤ នៅក្រសួងប្រៃសណីយ៍ នាព្រឹកថ្ងៃទី៧ ខែតុលា ។ បើតាមលោក សំ សិទ្ធិសេរី អគ្គនាយកនៃអគ្គនាយកដ្ឋាន បច្ចេកវិទ្យាគមនាគមន៍ និងព័ត៌មាន នៃក្រសួងប្រៃសណីយ៍ ក្នុងចំណោមពានរង្វាន់ទាំង៥នៃកម្មវិធីនេះ ពានរង្វាន់រដ្ឋមន្ត្រី សម្រាប់ធុរកិច្ចថ្មីឌីជីថលល្អបំផុតប្រចាំឆ្នាំ គឺមានទំហំទឹកប្រាក់ច្រើនជាងគេរហូតដល់ ១៥ ០០០ដុល្លារ។ បន្ទាប់មក ពានរង្វាន់លើការស្រាវជ្រាវ និងនវានុវត្តន៍ឌីជីថល ល្អបំផុតប្រចាំឆ្នាំ មានទំហំទឹកប្រាក់ ៧ ៥០០ដុល្លារ ខណៈពានរង្វាន់៣ទៀត មានទំហំទឹកប្រាក់ ២ ៥០០ដុល្លារ។ ទឹកប្រាក់សម្រាប់ពានរង្វាន់នីមួយៗក្នុងឆ្នាំនេះ គឺមានទំហំធំជាងឆ្នាំសព្វដង។ លោកបានបញ្ជាក់ក្នុងសន្នីសិទសារព័ត៌មាន ស្តីពី កម្មវិធីពានរង្វាន់ឌីជីថលកម្ពុជា ឆ្នាំ២០២៤ នៅក្រសួងប្រៃសណីយ៍ នាព្រឹកថ្ងៃទី៧ ខែតុលា យ៉ាងដូច្នេះ៖ « មូលហេតុដែលយើងសម្រេចផ្តល់ថវិកា១៥ ០០០ដុល្លារ ដល់ធុរកិច្ចថ្មីឌីជីថលឈ្នះពាននេះ ព្រោះតែយើងដឹងថា ក្រុមធុរកិច្ចថ្មីនោះ ត្រូវការថវិកាដើម្បីអភិវឌ្ឍន៍ ឬធ្វើឱ្យប្រសើរឡើងនូវធុរកិច្ចរបស់ខ្លួននៅក្នុងវិស័យបច្ចេកវិទ្យា ។ យើងលើកទឹកចិត្តខ្លាំងចំពោះធុរកិច្ចថ្មី ដែលមានគំនិតថ្មី លើកកម្ពស់ការយល់ដឹងវិស័យឌីជីថល ក្នុងស្រទាប់សាធារណជន ជួយកាត់បន្ថយគម្លាតឌីជីថលក្នុងសហគមន៍ជំនួញ និងរវាងប្រជាជនរស់នៅតាមខេត្ត និងទីក្រុង ដែលជាកត្តារួមចំណែក ក្នុងការអភិវឌ្ឍវិស័យឌីជីថលកម្ពុជា»។ កម្មវិធីពានរង្វាន់ឌីជីថលកម្ពុជា គឺជាកម្មវិធីប្រកួតប្រជែងថ្នាក់ជាតិធំជាងគេបំផុតនៅកម្ពុជា ដែលត្រូវបានរៀបចំតាំងពីឆ្នាំ២០១៥ ដោយអតីតវិទ្យាស្ថានជាតិប្រៃសណីយ៍ ទូរគមនាគមន៍ បច្ចេកវិទ្យាគមនាគមន៍ និងព័ត៌មាន (NIPTICT) ក្រោមការគាំទ្រពីក្រសួងប្រៃសណីយ៍ និងទូរគមនាគមន៍។ ជារៀងរាល់ឆ្នាំ មានស្ថាប័នសាធារណៈ សហគ្រាស ធុរកិច្ចថ្មី អង្គការ និងស្ថាប័នពាក់ព័ន្ធនានា ប្រមាណ១០០ បានដាក់ពាក្យប្រកួតប្រជែងដណ្តើមយកពានរង្វាន់ទាំង៥ ពីកម្មវិធីនេះ។ ស្ថាប័នរដ្ឋ សហគ្រាស ធុរកិច្ចថ្មី អង្គការ និងស្ថាប័នពាក់ព័ន្ធនានា ដែលចាប់អារម្មណ៍លើកម្មវិធីពានរង្វាន់ឌីជីថលកម្ពុជា ឆ្នាំ២០២៤ គឺអាចពាក្យតាមតំណភ្ជាប់នេះ https://mptc.gov.kh/cda2024/ បានរហូតដល់ថ្ងៃទី៧ ខែវិច្ឆិកា៕ ( កណ្តាល)លោក សំ សិទ្ធិសេរី អគ្គនាយកនៃអគ្គនាយកដ្ឋាន បច្ចេកវិទ្យាគមនាគមន៍ និងព័ត៌មាន នៃក្រសួងប្រៃសណីយ៍ ថ្លែងក្នុងសន្នីសិទកាសែត ស្តីពី កម្មវិធីពានរង្វាន់ឌីជីថលកម្ពុជា ឆ្នាំ២០២៤ នៅក្រសួងប្រៃសណីយ៍ នាព្រឹកថ្ងៃទី៧ ខែតុលា ។ កណ្តាល)លោក សំ សិទ្ធិសេរី អគ្គនាយកនៃអគ្គនាយកដ្ឋាន បច្ចេកវិទ្យាគមនាគមន៍ និងព័ត៌មាន នៃក្រសួងប្រៃសណីយ៍ ថ្លែងក្នុងសន្នីសិទកាសែត ស្តីពី កម្មវិធីពានរង្វាន់ឌីជីថលកម្ពុជា ឆ្នាំ២០២៤ នៅក្រសួងប្រៃសណីយ៍ នាព្រឹកថ្ងៃទី៧ ខែតុលា ។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9394.txt	ក្រដាសប្រាក់ «ពីរសែនរៀល» ត្រូវបានរដ្ឋាភិបាលសម្រេចឱ្យចេញផ្សាយ ធ្វើចរាចរ និងប្រើប្រាស់នៅទូទាំងប្រទេស ចាប់ពីថ្ងៃទី១៦ ខែតុលានេះ តទៅ។ លោកស្រី ជា សិរី ទេសាភិបាលធនាគារជាតិ នៃកម្ពុជា ដែលមានភារកិច្ចបោះផ្សាយប្រាក់រៀល បានអះអាងថា ការដាក់ចេញនូវប្រភេទក្រដាសប្រាក់ថ្មីនេះ គឺមិនប៉ះពាល់អ្វីទៅដល់ចំនួនរូបិយវត្ថុដែលមានចរាចរនៅក្នុងសេដ្ឋកិច្ចកម្ពុជាឡើយ។	បើតាមវីដេអូជាង៤នាទីរបស់លោកស្រី ជា សិរី ដែលផ្សាយនៅលើបណ្តាញសង្គមរបស់ធនាគារជាតិ នាព្រឹកថ្ងៃទី១៦ ខែតុលា ការបោះផ្សាយប្រភេទក្រដាសប្រាក់ ពីរសែនរៀល (២០០០០០) នេះ គឺគ្រាន់តែជំនួសនូវក្រដាសប្រាក់ចាស់ ទក់ រហែក ដែលធនាគារជាតិ បានដកចេញពីការចរាចរនៅក្នុងសេដ្ឋកិច្ច ប៉ុណ្ណោះ។ នេះ បានន័យថា កន្លងមកនៅពេលដែលធនាគារជាតិ បានដាក់ធនប័ត្រ (ក្រដាសប្រាក់) ឱ្យចរាចរ ក្រដាសប្រាក់ វាតែងតែមានការចាស់ ទក់ ហែក ជារឿងធម្មតា។ ដូច្នេះហើយ រាល់ពេលដែលធនាគារជាតិ ប្រមូលនូវប្រភេទក្រដាសប្រាក់ចាស់ ទក់ រហែក ចូលធនាគារវិញ ក្រដាសប្រាក់ទាំងនោះ ធនាគារនឹងយកទៅធ្វើស្រាល់ជ្រើស។ « ការស្រាល់ជ្រើសនេះ គឺបានន័យថា យើងនឹងជ្រើសរើសថា តើប្រភេទក្រដាសណាដែលចាស់ដែរ ប៉ុន្តែអាចដាក់ចូលទៅប្រើប្រាស់ក្នុងចរាចរសេដ្ឋកិច្ចឡើងវិញ។ ហើយប្រភេទណា ដែលយើងយកទៅកាត់ ដុតចោល? » ។ នេះជាការពន្យល់របស់លោកស្រី ជា សិរី នៅពេលដែលធនាគារ សម្រេចថាក្រដាសនោះ មិនអាចដាក់ឱ្យចរាចរនៅក្នុងសេដ្ឋកិច្ចវិញបានទេ គឺត្រូវយកទៅកាត់ជាកំណាត់តូចៗ បន្ទាប់មកគឺយកទៅដុតចោលនៅក្នុងឡ របស់ធនាគារជាតិផ្ទាល់តែម្តង។ លោកស្រីទេសាភិបាលធនាគារជាតិបានបញ្ជាក់ថា ៖ « ចំនួនក្រដាសប្រាក់ [ចាស់ ទក់ រហែក] ដែលកាត់និងដុតនោះ គឺយើងដឹងច្បាស់ថា វាមានទំហំប៉ុន្មាន ហើយយើងនឹងជំនួសនូវទំហំទឹកលុយដែលបានដុតហ្នឹងដោយក្រដាសប្រាក់ថ្មី។ ជួលកាល ការជំនួសនោះ គឺថាបើយើងកាត់ក្រដាស១ម៉ឺន យើងជំនួសដោយក្រដាស១ម៉ឺន, បើយើងកាត់ក្រដាស៥០០ យើងជំនួសដោយក្រដាស៥០០។ ក៏ប៉ុន្តែ ក៏យើងអាចជំនួសដោយប្រភេទក្រដាសប្រាក់ថ្មី ប៉ុន្តែទំហំ ឬបរិមាណសរុប ត្រូវឱ្យស្មើគ្នា ប៉ុន្តែ យើងអាចដូរប្រភេទធនប័ត្របាន»។ ហេតុដូច្នេះ ដើម្បីអបអរសាទរ ខួប២០ឆ្នាំ នៃការយាងគ្រងបរមរាជសម្បត្តិរបស់ព្រះករុណាព្រះមហាក្សត្រ ព្រះបាទសម្តេចព្រះបរមនាថ នរោត្តម សីហមុនី រាជរដ្ឋាភិបាល និងធនាគារជាតិ នៃកម្ពុជា សម្រេចដាក់ចេញនូវក្រដាសប្រាក់ «ពីរសែនរៀល» ចំនួន២០លានសន្លឹក (ស្មើនឹងទំហំទឹកប្រាក់ ៤លានលានរៀល)។ បើតាមលោកស្រី ជា សិរី ក្រដាសប្រាក់នេះ គឺជាប្រភេទក្រដាសប្រាក់អនុស្សាវរីយ៍ ដែលធនាគារជាតិ បោះចេញផ្សាយត្រឹមតែ២០លានសន្លឹកតែប៉ុណ្ណោះ ដោយប្រើលេខម្ភៃ «២០ម៉ឺន និង២០លានសន្លឹក ដើម្បីគម្របខួប២០ឆ្នាំ នៃការគ្រងបរមរាជសម្បត្តិរបស់ព្រះករុណាព្រះមហាក្សត្រ ព្រះបាទសម្តេចព្រះបរមនាថ នរោត្តម សីហមុនី។ តាមរយៈពេលពន្យល់ខាងលើនេះ លោកស្រី ជា សិរី សង្ឃឹមថា សាធារណជននឹងមិនយល់ច្រលំ ឬការបកស្រាយខុស ពីការដាក់ចេញនូវប្រភេទក្រដាសប្រាក់ ពិរសែនរៀល នេះទេ។ « ដូច្នេះហើយ ខ្ញុំក៏សូមសាធាណជន ជួយស្រឡាញ់ និងគាំទ្រនូវប្រាក់រៀល ក៏ដូចជាប្រើប្រាស់ក្រដាសប្រាក់រៀល រក្សាគុណតម្លៃរបស់ក្រដាសប្រាក់រៀលយើងឱ្យបានកាន់តែខ្លាំង»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9395.txt	ក្នុងមួយឆ្នាំៗ កម្ពុជាបានលក់ចេញគ្រាប់ស្វាយចន្ទីឆៅចន្លោះពី៧០ ទៅ៨០ម៉ឺនតោន ឬស្មើ៩០ភាគរយ ទៅឱ្យវៀតណាម ខណៈការកែច្នៃក្នុងស្រុកវិញមានប្រហែល១០ភាគរយប៉ុណ្ណោះ។ លំហូរគ្រាប់ឆៅទៅវៀតណាមច្រើនសន្ធឹកនេះ នឹងធ្វើឱ្យកសិករបាត់បង់តម្លៃបន្ថែម និងឱកាសការងារក្នុងស្រុក។	ជុំវិញបញ្ហានេះ លោក អួន ស៊ីឡុត បានអំពាវនាវដល់ធនាគារ និងគ្រឹះស្ថានមីក្រូហិរញ្ញវត្ថុទាំងអស់ ផ្ដល់កម្ចីក្នុងអត្រាការប្រាក់អនុគ្រោះដល់សហគ្រាស ដើម្បីឱ្យពួកគេមានលទ្ធភាពទិញគ្រាប់ទុក។ សមាគមស្វាយចន្ទីកម្ពុជា (ស.ស.ក) បានដាក់គោលដៅកាត់បន្ថយការលក់គ្រាប់ស្វាយចន្ទីទៅកាន់បរទេសឱ្យបាន ៧០ភាគរយ នាពេលខាងមុខ។ នៅចំពោះមុខ សមាគមមួយនេះ កំពុងកៀរគរអ្នកវិនិយោគឱ្យមកបង្កើតរោងចក្រ និងសហគ្រាសកែច្នៃនៅកម្ពុជាបន្ថែមទៀត។ កម្ពុជា ត្រូវការរោងចក្រកែច្នៃខ្នាតមធ្យមយ៉ាងតិច៣៥កន្លែង ដើម្បីពង្រីកលទ្ធភាពកែច្នៃគ្រាប់ស្វាយចន្ទីឆៅបាន១៧ម៉ឺនតោន ក្នុងមួយឆ្នាំ។ បច្ចុប្បន្ន កម្ពុជាមានសហគ្រាស ៤៥កន្លែង តែធុនមធ្យមមានតែ៦កន្លែងប៉ុណ្ណោះ។ សូមជម្រាបថា រយៈពេល៩ខែ ឆ្នាំ២០២៤ កម្ពុជាផលិតគ្រាប់ស្វាយចន្ទីឆៅបាន៨៤ម៉ឺនតោន ក្នុងនោះនាំ ចេញទៅវៀតណាមប្រមាណ ៧៩៥ ០០០តោន ដែលគិតជាទឹកប្រាក់មានចំនួន ១ ០១០លានដុល្លារ៕ ខាងក្រោមនេះ ជាការលើកឡើងរបស់លោក អួន ស៊ីឡុត ប្រធានសមាគមស្វាយចន្ទីកម្ពុជា៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9396.txt	ភ្នំពេញ៖ ជើងហោះហើរត្រង់រវាងភ្នំពេញ និងហាណូយ ត្រូវបានប្រកាសដំណើរការជាផ្លូវការ ដោយក្រុមក្រុមហ៊ុនអាកាសចរ វៀតណាមអ៊ែរឡាញ (Vietnam Airline) ចាប់ពីថ្ងៃទី២៧ ខែតុលា តទៅ។ ជើងហោះហើរត្រង់នេះ គឺមាន៤ជើងក្នុងមួយសប្តាហ៍ ពោលគឺនៅថ្ងៃចន្ទ ពុធ សុក្រ និងថ្ងៃអាទិត្យ ដោយយន្តហោះទំនើប Airbus A321។	ពិធីសម្ពោធជើងហោះហើរនេះ បានធ្វើឡើងនៅក្នុងបរិវេណអាកាសយានដ្ឋានអន្តរជាតិភ្នំពេញ ក្រោមវត្តមាន លោក ម៉ៅ ហាវណ្ណាល់ រដ្ឋមន្រ្តីទទួលបន្ទុករដ្ឋលេខាធិការដ្ឋានអាកាសចរណ៍ស៊ីវិល លោក ហួត ហាក់ រដ្ឋមន្ត្រីក្រសួងទេសចរណ៍ រួមទាំងភាគីពាក់ព័ន្ធនានានៅក្នុងវិស័យទេសចរណ៍។ បច្ចុប្បន្ន Vietnam Airline គឺជាក្រុមហ៊ុនអាកាសចរណ៍វៀតណាមតែមួយគត់ ដែលដំណើរការជើងហោះហើរត្រង់រវាងភ្នំពេញ និងហាណូយ។ បើតាមសេចក្តប្រកាសព័ត៌មានរបស់ក្រុមហ៊ុន Vietnam Airline ផ្លូវថ្មីនេះ នឹងរួមចំណែកសម្រេចបណ្តាញតភ្ជាប់ និងបណ្តាញពាណិជ្ជកម្ម រវាងវៀតណាម និងកម្ពុជាឱ្យបានកាន់តែប្រសើរ។ ផ្លូវថ្មីនេះ បង្កើនចំនួនផ្លូវសរុបរវាងប្រទេសវៀតណាម និងកម្ពុជារបស់ក្រុមហ៊ុនអាកាសចរណ៍វៀតណាមដល់ទៅ៥ផ្លូវ។ ក្នុងនោះ មានផ្លូវផ្ទាល់ ពីហាណូយ/ហូជីមិញ ទៅកាន់ទីក្រុងភ្នំពេញ, ទីក្រុងហាណូយ/ហូជីមិញ ទៅខេត្តសៀមរាប និងជើងហោះហើរឆ្លងកាត់ឥណ្ឌូចិន។ ចំនួនជើងហោះហើរសរុប រវាងប្រទេសទាំងពីរឡើងដល់ ៨៦ក្នុងមួយសប្តាហ៍។ ដោយសារភាពញឹកញាប់នៃការហោះហើរខ្ពស់ និងពេលវេលាតភ្ជាប់ដ៏ងាយស្រួល ផ្លូវហោះហើររវាងកម្ពុជា និងវៀតណាម មានភាពទាក់ទាញយ៉ាងខ្លាំង សម្រាប់ភ្ញៀវទេសចរ ដែលចង់បញ្ចូលគ្នានូវការរុករកប្រទេសវៀតណាម ជាមួយនឹងទិសដៅផ្សេងទៀតនៅក្នុងតំបន់។ ដូចជា មកពីប្រទេសជប៉ុន និងកូរ៉េ អូស្ត្រាលី អាមេរិក និងបណ្តាប្រទេសនៅអឺរ៉ុប។ លោក Dang Ngoc Hoa ប្រធានក្រុមប្រឹក្សាភិបាល នៃក្រុមហ៊ុនអាកាសចរណ៍វៀតណាម បានបញ្ជាក់ថា «ផ្លូវហោះហើរត្រង់រវាងរដ្ឋធានីទាំងពីរ នឹងរួមចំណែកបង្កើនបណ្តាញតភ្ជាប់ រវាងប្រទេសទាំងពីរ។ ក្រៅពីធ្វើជាស្ពានភូមិសាស្ត្រសម្រាប់អ្នកដំណើរ និងទំនិញ ផ្លូវហោះហើរត្រង់ក៏ជា «ឯកអគ្គរដ្ឋទូត» ដែលសកម្មជំរុញទំនាក់ទំនងរវាងភាគីទាំងពីរ ជួយពង្រឹងទំនាក់ទំនងមិត្តភាពរវាងវៀតណាម និងកម្ពុជា។ ក្នុងនាមជាក្រុមហ៊ុនអាកាសចរណ៍ជាតិ ក្រុមហ៊ុន Vietnam Airline តែងតែធានានូវប្រតិបត្តិការហោះហើរប្រកបដោយសុវត្ថិភាព និងប្រសិទ្ធភាពមកកម្ពុជា។ នេះជាការអះអាងរបស់លោក Dang Ngoc Hoa ដែលបន្តពង្រីកបណ្តាញហោះហើរ ពង្រឹងកិច្ចសហប្រតិបត្តិការ លើកកម្ពស់ការប្រកួតប្រជែង និងគុណភាពសេវាកម្ម ដើម្បីបំពេញតម្រូវការអតិថិជនក្នុងប្រទេសទាំងពីរ ។ លោក Dang Ngoc Hoa បានបញ្ជាក់ថា Vietnam Airline នឹងផ្តោតលើការលើកកម្ពស់តួនាទីរបស់ខ្លួនជា «ស្ពាន» ដើម្បីរួមចំណែកលើកកម្ពស់យ៉ាងទូលំទូលាយ សេដ្ឋកិច្ច-សង្គម-វប្បធម៌ ក៏ដូចជាទំនាក់ទំនងសហប្រតិបត្តិការ ជាអ្នកជិតខាងរវាងប្រទេសទាំងពីរ»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9397.txt	ភ្នំពេញ៖ កម្ពុជាមានតម្រូវការអគ្គិសនី អានុភាព ៤ ៨០៩ មេហ្កាវ៉ាត់ ស្មើនឹងថាមពល ១៨ ៨៥៧.៣៨គីឡូវ៉ាត់ម៉ោង ដើម្បីបម្រើដល់ខ្សែច្រវាក់ផលិតកម្មនានានៅក្នុងស្រុក ក៏ដូចជាបម្រើជីវភាពរស់នៅប្រចាំរបស់ប្រជាពលរដ្ឋនៅទូទាំងប្រទេស សម្រាប់រយៈពេលមួយឆ្នាំ២០២៤ ។ ដើម្បីបំពេញតម្រូវការនេះ រដ្ឋាភិបាលមានផែនការនាំចូលអគ្គិសនីពីបណ្តាប្រទេសជិតខាងចំនួន ៦៧២ មេហ្កាវ៉ាត់ ស្មើនឹង១ ៤១៤.៤៣គីឡូវ៉ាត់ម៉ោង។	យោងតាមឯកសារ ស្តីពី វឌ្ឍនភាពនៃប្រភពអគ្គិសនី របស់ក្រសួងរ៉ែ និងថាមពល ក្នុងចំណោមអគ្គិសនីអានុភាពទាំង ៦៧២មេហ្កាវ៉ាត់ ដែលកម្ពុជានាំចូលពីបណ្តាប្រទេសជិតខាងនោះ គឺមាន ២៧៧ មេហ្កាវ៉ាត់ ស្មើនឹងថាមពល ១៨៤.៩០ គឺនាំចូលពីប្រទេសថៃ ខណៈនាំចូលពីវៀតណាមមានត្រឹម ៥៦មេហ្កាវ៉ាត់ ស្មើនឹងថាមពលចំនួន ១៣១.៤០ គីឡូវ៉ាត់ម៉ោង។ រីឯ ការនាំចូលអគ្គិសនីពីប្រទេសឡាវវិញ មានដល់ ៣៣៩ មេហ្កាវ៉ាត់ ស្មើនឹងថាមពលចំនួន៩៩៨.១៣គីឡូវ៉ាត់ម៉ោង។ លោក កែវ រតនៈ រដ្ឋមន្រ្តីក្រសួងរ៉ែ និងថាមពល ចំពោះប្រភពអគ្គិសនីដែលភ្ជាប់ជាមួយបណ្តាញជាតិសម្រាប់ក្នុងឆ្នាំ២០២៤ មាន ៤ ១៣៧មេហ្កាវ៉ាត់ ស្មើនឹងថាមពល ១៧ ៤៤២,៤៣ គីឡូវ៉ាត់ម៉ោងនោះ គឺមាន២៤៣៧មេហ្កាវ៉ាត់ (ស្មើនឹង៥៨,៩១ភាគរយ) បានពីថាមពលកកើតឡើង ដូចជាប្រភពវារីអគ្គិសនី ប្រភពថាមពលពន្លឺព្រះអាទិត្យ និងប្រភពថាមពលជីវម៉ាស់។ ឯកសារដដែល បានបង្ហាញថា ប្រភពថាមពលនៅកម្ពុជាមិនកកើតឡើងវិញ ដែលបានពីការដុតធ្យូងថ្ម និងដុតប្រេង គឺមាន ១ ៧០០មេហ្កាត់វ៉ាត់ (ស្មើនឹង ៤១,០៩ភាគរយ) នៃប្រភពបណ្តាញជាតិ។ បណ្តាញជាតិ គឺជាប្រព័ន្ធផ្តល់សេវាបញ្ជូនអគ្គិសនីដែលមានហេដ្ឋារចនាសម្ព័ន្ធសំខាន់ ៣ ក្នុងនោះមាន បណ្តាញបញ្ជូនតង់ស្យុងខ្ពស់ អនុស្ថានីយ និងមជ្ឈមណ្ឌលជាតិបញ្ជា។ បណ្តាញជាតិ នេះ រដ្ឋាភិបាលមានផែនការអភិវឌ្ឍន៍រហូតដល់ឆ្នាំ២០២៨ ដែលមានក្រសួងរ៉ែ និងថាមពល ជាអ្នកទទួលបានបន្ទុក។ បើតាមក្រសួងរ៉ែ ការអភិវឌ្ឍ«បណ្តាញជាតិ» មានគោលដៅបើកឱកាសឱ្យកម្ពុជាអាចអភិវឌ្ឍន៍ប្រភពអគ្គិសនីដែលមានសក្តានុពលនៅទីតាំងផ្សេងៗភ្ជាប់បញ្ចូលមកក្នុងបណ្តាញជាតិ។ លើសពីនេះ ការអភិវឌ្ឍបណ្តាញជាតិនេះ ក៏ដើម្បីគ្រប់គ្រងការទទួលប្រភពអគ្គិសនីទាំងនេះតាមពេលវេលា និងរដូវកាល មកលាយបញ្ជូលគ្នាតម្រូវទៅតាមទំហំនៃសេចក្តីត្រូវការប្រើប្រាស់តាមពេលនីមួយៗ។ គោលសំខាន់មួយទៀតនៃការអភិវឌ្ឍបណ្តាញជាតិនេះ គឺដើម្បីបញ្ជូនថាមពលអគ្គិសនីទាំងនេះទៅឱ្យរាជធានី-ខេត្ត និងតំបន់នានាតាមរយៈអនុស្ថានីយ៍របស់ខ្លួន សម្រាប់ផ្គត់ផ្គង់អគ្គិសនីបន្តឱ្យទៅអ្នកប្រើប្រាស់។ ហេដ្ឋារចនាសម្ព័ន្ធដែលមាន និងលទ្ធភាពនៃការផ្តល់សេវារបស់ បណ្តាញជាតិ នៅត្រឹមចុងឆ្នាំ២០២៣ គឺមានអនុស្ថានីយចំនួន ៦៨ផ្គត់ផ្គង់ប្រភពអគ្គិសនីឱ្យរាជធានី-ខេត្តទាំងបានដោយ២៥ផ្ទាល់។ តាមរយៈហេដ្ឋារចនាសម្ព័ន្ធនេះ បណ្តាញជាតិ មានលទ្ធភាពនាំចូលប្រភពអគ្គិសនីពីប្រទេសវៀតណាម ថៃ និងឡាវ បានទទួលប្រភពថាមពលបានពីការផលិតនៃថាមពលអគ្គិសនីក្នុងស្រុកនានា ដែលបានអភិវឌ្ឍន៍ មកលាយបញ្ចូលគ្នាតម្រូវទៅតាមសេចក្តីត្រូវការប្រើប្រាស់ រួចបញ្ជូនប្រភពថាមពលទាំងនោះ ទៅឱ្យរាជធានី-ខេត្តទូទាំងប្រទេស តាមរយៈអនុស្ថានីយដែលស្ថិតនៅរាជធានី-ខេត្តទាំងនោះ។ ក្រសួងរ៉ែ និងថាមពល បានបញ្ជាក់ថា ហេដ្ឋារចនាសម្ព័ន្ធខាងលើនេះ ក៏អាចផ្តល់ឱ្យ បណ្តាញជាតិ មានលទ្ធភាពផ្គត់ផ្គង់អគ្គិសនីធុនដុំដល់រោងចក្រ និងតំបន់ឧស្សាហកម្មធំៗ ដែលមានទីតាំងនៅក្នុងរង្វង់ដែនផ្គត់ផ្គង់ពីអនុស្ថានីយទាំង៦៨នេះ។ បណ្តាញបញ្ជូន និងអនុស្ថានណីយដែលកំពុង និងគ្រោងសាងសង់រហូតដល់ឆ្នាំ២០២៨ គឺមានចំនួន១៨ខ្សែទៀត។ ក្នុងនោះ មានខ្សែបញ្ជូនកោះកុង-បែកចាន, ខ្សែបញ្ជូនបែកចាន-អនុស្ថានីយខ្សាច់កណ្តាល, ខ្សែបញ្ជូនអនុស្ថានីយទី៧-អនុស្ថានីយកោះធំ។ ខ្សែបញ្ជូនអនុស្ថានីយទី៤-អនុស្ថានីយសំរោងទង, ខ្សែបញ្ជូនអនុស្ថានីយខាងកើតភ្នំពេញ-ព្រំដែនឡាន, ខ្សែបញ្ជូនអនុស្ថានីយល្វាឯម-អនុស្ថានីយស្វាយអន្ទរ, ខ្សែបញ្ជូនស្ទឹងត្រង់-បារាយណ៍, ខ្សែបញ្ជូនអនុស្ថានីយកំពង់ត្រឡាច-អនុស្ថានីយកំពង់ឆ្នាំងទី២។ ខ្សែបញ្ជូនអនុស្ថានីយកំពង់ឆ្នាំង-អនុស្ថានីយកំពង់ឆ្នាំទី២, ខ្សែបញ្ជូនអនុស្ថានីយកំពង់ឆ្នាំទី២-អនុស្ថានីយក្រគរថ្មី។ ខែ្សបញ្ជូនអនុស្ថានីយក្រគរថ្មី-អនុស្ថានីយពោធិ៍សាត់, ខ្សែបញ្ជូនអនុស្ថានីយពោធិ៍សាត់-អនុស្ថានីយសង្កែ, ខ្សែបញ្ជូនអនុស្ថានីយកំពង់ត្រឡាច-អនុស្ថានីយមុខកំពូល, ខ្សែបញ្ជូនអនុស្ថានីយព្រែកប្រសព្វ-អនុស្ថានីយក្រចេះ។ ខ្សែបញ្ជូនចន្លោះខេត្តក្រចេះ និងខេត្តរតនគិរី-អនុស្ថានីយចុងផ្លាស-អនុស្ថានីយភ្នំព្រិច។ ខ្សែបញ្ជូនអនុស្ថានីយភ្នំព្រិច-មេមត់-សួង, ខ្សែបញ្ជូនភ្នំពេញ-សួង និងខ្សែបញ្ជូនភ្នំព្រិច-សួង។ កាលពីថ្ងៃទី២៧ ខែកញ្ញា គណៈរដ្ឋមន្ត្រី បានអនុម័តលើគម្រោងអភិវឌ្ឍន៍វិស័យអគ្គិសនីនៅកម្ពុជា ចំនួន២៣គម្រោង សម្រាប់ឆ្នាំ២០២៤-២០២៩។ គម្រោង២៣គម្រោងនេះ មានទុនវិនិយោគសរុបទៅដល់ ៥ ៧៩០ លានដុល្លារអាម៉េរិក។ គណៈរដ្ឋមន្ត្រីបានបញ្ជាក់ថា គម្រោងវិនិយោគវិស័យអគ្គិសនីនេះ គឺធ្វើឡើងដើម្បីដោះស្រាយបញ្ហាប្រឈមខ្វះប្រភពអគ្គិសនី ដោយសារការផ្លាស់ប្តូរសភាពការណ៍ នៃការអភិវឌ្ឍគម្រោងប្រភពអគ្គិសនីដែលបានគ្រោងទុក។ ក្នុងចំណោមគម្រោងអភិវឌ្ឍវិស័យអគ្គិសនីទាំង២៣នេះ គឺមានគម្រោងថាមពលពន្លឺព្រះអាទិត្យចំនួន១២គម្រោង។ គម្រោងថាមពលខ្យល់មាន៦, គម្រោងជីវម៉ាស (Biomass) ផ្តុំជាមួយថាមពលពន្លឺព្រះអាទិត្យមាន១, គម្រោងផលិតអគ្គិសនីដើរដោយឧស្ម័ន (LNG)មាន១, គម្រោងវារីអគ្គិសនីមាន១ និងគម្រោងស្ថានីយស្តុកថាមពល មាន២គម្រោង។ សេចក្តីប្រកាសព័ត៌មានព័ត៌មានដដែលបានបញ្ជាក់ថា ៖«ក្នុងចំណោមគម្រោងអភិវឌ្ឍន៍ទាំង២៣នេះ មានគម្រោងអភិវឌ្ឍន៍ស្ថានីយផលិតអគ្គិសនី ចំនួន ២១គម្រោង ដែលមានអានុភាពសរុប ៣ ៩៥០មេហ្គាវ៉ាត់។ រីឯ២ទៀត គឺជាគម្រោងអភិវឌ្ឍស្ថានីយស្តុកថាមពល មានអានុភាព ២ ០០០ មេហ្គាវ៉ាត់»៕ លោក កែវ រតនៈ រដ្ឋមន្រ្តីក្រសួងរ៉ែ និងថាមពល លោក កែវ រតនៈ រដ្ឋមន្រ្តីក្រសួងរ៉ែ និងថាមពល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9398.txt	សមាជិកធំជាងគេទាំងប្រាំរបស់សហភាពអឺរ៉ុប (EU) បានចំណាយប្រាក់ ៤៥ពាន់លានដុល្លារជារៀងរាល់ឆ្នាំ ដើម្បីគាំទ្រដល់រថយន្តម៉ាស៊ីនចំហេះ ក្នុងទម្រង់ជារថយន្តរបស់ក្រុមហ៊ុនដែលចេញឱ្យបុគ្គលិក។	ការស្រាវជ្រាវដែលធ្វើឡើងដោយក្រុមបរិស្ថាន Transport & Environment (T&E) បង្ហាញថា ប្រទេសធំៗទាំងប្រាំនៅក្នុងសហភាពអឺរ៉ុប (EU) បានចំណាយប្រាក់ចំនួន ៤៥,៦០ពាន់លានដុល្លារជារៀងរាល់ឆ្នាំ ដើម្បីឧបត្ថម្ភធនយានជំនិះសាធារណៈដែលប្រើប្រាស់ឥន្ធនៈហ្វូស៊ីល។ ទន្ទឹមនេះ T&E អំពាវនាវឱ្យមានការឧបត្ថម្ភធនសម្រាប់រថយន្តអគ្គិសនីដែរ។ ចំនួនរថយន្តដែលក្រុមហ៊ុនបានទិញមានចំនួនប្រហែល ៦០ភាគរយនៃការលក់រថយន្តថ្មីនៅអឺរ៉ុប។ អ៊ីតាលី ជាប្រទេសដែលផ្តល់ការឧបត្ថម្ភធនច្រើនបំផុតជាមួយនឹងទឹកប្រាក់ ១៧,៤ពាន់លានដុល្លារសម្រាប់រថយន្តរបស់ក្រុមហ៊ុនប្រេងឥន្ធនៈហ្វូស៊ីល បន្ទាប់មកគឺអាល្លឺម៉ង់ដែលមាន ១៤,៩ពាន់លានដុល្លារ។ នេះបើយោងតាមការស្រាវជ្រាវដោយក្រុមហ៊ុនប្រឹក្សាយោបល់ Environmental Resources Management (ERM)។បារាំង និងប៉ូឡូញ ផ្តល់ប្រាក់ចំនួន ៧ពាន់លានដុល្លារនិង ៦,៦ពាន់លានដុល្លារក្នុងមួយឆ្នាំរៀងៗខ្លួន។ ក្រុមហ៊ុនជាច្រើនតែងតែផ្តល់រថយន្តជាអត្ថប្រយោជន៍ដល់បុគ្គលិក ជាមួយនឹងការឧបត្ថម្ភធនធំ ដែលរួមមានការផ្តាច់ពន្ធលើការលក់ និងអត្ថប្រយោជន៍សន្សំសំចៃប្រេង។ ការស្រាវជ្រាវបង្ហាញថា ប្រហែល ១៦,៣ពាន់លានដុល្លារនៅក្នុងប្រទេសចំនួន៤ ដែលបានរៀបរាប់ខាងលើត្រូវបានប្រើប្រាស់ដើម្បីឧបត្ថម្ភធនដល់រថយន្តប្រភេទ SUV ។ ម្ចាស់យានយន្តរបស់ក្រុមហ៊ុនទទួលបានការលើកទឹកចិត្តប្រចាំឆ្នាំជាមធ្យមចំនួន ៧៤០០ដុល្លារនិងរហូតដល់ ២៣ ៥០០ដុល្លារសម្រាប់ម៉ូដែលធំដែលមានកម្រិតបំពុលខ្ពស់។ លោក Stef Cornelis នាយកក្រុមហ៊ុន T&E បានប្រាប់ Reuters ថា ៖« វាជាការមិនសមហេតុផល និងមិនអាចទទួលយកបានដែលយើងបន្តចាក់ប្រាក់រាប់ពាន់លានដុល្លាររបស់អ្នកជាប់ពន្ធចូលទៅក្នុងបច្ចេកវិទ្យាដែលផ្ទុយទាំងស្រុងទៅនឹងកម្មវិធីផ្លាស់ប្តូរពណ៌បៃតងរបស់គណៈកម្មការអឺរ៉ុប»។ ការស្រាវជ្រាវនេះកើតឡើងនៅពេលដែលការលក់រថយន្តអគ្គិសនីនៅអឺរ៉ុបកំពុងធ្លាក់ចុះ ដែលមួយផ្នែកដោយសារតែវាមានតម្លៃថ្លៃជាងម៉ូដែលឥន្ធនៈហ្វូស៊ីលដែលអាចប្រៀបធៀបបាន ជាហេតុនាំឲ្យមិនអាចទទួលបានសម្រាប់អ្នកប្រើប្រាស់ជាច្រើន។ ការលក់រថយន្តអគ្គិសនីសុទ្ធបានធ្លាក់ចុះ ៤៣,៩ភាគរយនៅក្នុងសហភាពអឺរ៉ុបក្នុងខែសីហា ខណៈទីផ្សាររថយន្ត EV ធំជាងគេរបស់អាល្លឺម៉ង់ និងបារាំងបានធ្លាក់ចុះ ៦៨,៨ភាគរយនិង ៣៣,១ភាគរយរៀងគ្នា។ ការស្រាវជ្រាវរបស់ ERM បង្ហាញថា មានតែអង់គ្លេសជាអតីតសមាជិកសហភាពអឺរ៉ុបប៉ុណ្ណោះ ដែលផ្តល់ការលើកទឹកចិត្តផ្នែកហិរញ្ញវត្ថុសម្រាប់បុគ្គលិកក្រុមហ៊ុនដើម្បីប្តូរទៅប្រើរថយន្តអគ្គិសនី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9399.txt	ភ្នំពេញ៖ កម្ពុជា និងកាតា ចាប់ផ្តើមចរចាកិច្ចព្រមព្រៀង ស្តីពី ការចៀសវាងការយកពន្ធត្រួតគ្នា (DTA) ដើម្បីជំរុញកំណើនពាណិជ្ជកម្ម និងការវិនិយោគទៅវិញទៅមក។ ជាពិសេស គឺដើម្បីផ្តល់អត្ថប្រយោជន៍ ដល់សហគ្រាសក្នុងវិស័យដឹកជញ្ជូនតាមផ្លូវអាកាស និងផ្លូវទឹក តាមរយៈកិច្ចព្រមព្រៀងនេះ។	កិច្ចប្រជុំចរចាលើកិច្ចព្រមព្រៀងស្តីពី ការចៀសវាងការយកពន្ធត្រួតគ្នា (Double Taxation Agreement-DTA) ជុំទី១ រវាងកម្ពុជា និងរដ្ឋកាតា ត្រូវបានធ្វើឡើងនៅទីស្នាក់ការអគ្គអាជ្ញាធរពន្ធដារ ក្នុងរាជធានីដូហា រដ្ឋកាតា កាលពីថ្ងៃទី២១-២៤ ខែតុលា។ នេះបើតាមសេចក្តីប្រកាសព័ត៌មានរបស់អគ្គនាយកដ្ឋានពន្ធដារ។ ភាគីកម្ពុជា ត្រូវបានដឹកនាំដោយ លោក សេង ជាសិទ្ធ ប្រធាននាយកដ្ឋាននីតិកម្ម គោលនយោបាយ សារពើពន្ធ និងសហប្រតិបត្តិការពន្ធដារអន្តរជាតិ របស់អគ្គនាយកដ្ឋានពន្ធដារ ខណៈភាគីប្រទេសកាតា ដឹកនាំដោយលោក Abdulla Ahmed Al-Sulaiti ប្រធានផ្នែកសន្ធិសញ្ញាពន្ធនិងការចរចា នៃនាយកដ្ឋានសន្ធិសញ្ញាពន្ធនិង កិច្ចសហប្រតិបត្តិការអន្តរជាតិ នៃអគ្គអាជ្ញាធរពន្ធជាររបស់រដ្ឋកាតា។ ក្នុងនាមជាម្ចាស់ផ្ទះ លោក Abdulla Ahmed Al-Sulaiti បានលើកឡើងពីសារៈសំខាន់នៃកិច្ចព្រមព្រៀង DTA ក្នុងការពង្រីកកិច្ចសហប្រតិបត្តិការពន្ធដារទ្វេភាគីរវាងកម្ពុជា-កាតា ដែលចង់ឱ្យការចរចានេះ អាចបញ្ចប់បានដោយជោគជ័យនិងឆាប់រហ័ស។ ពាក់ព័ន្ធនឹងរៀបចំឱ្យមានកិច្ចប្រជុំចរចាលើកិច្ចព្រមព្រៀង DTA ជុំទី១ ជាលក្ខណៈរូបវន្តនេះ លោក សេង ជាសិទ្ធ បានវាយតម្លៃខ្ពស់ចំពោះកិច្ចខិតខំរបស់ភាគីកាតា។ លើសពីនេះ លោកបានឯកភាពជាមួយភាគីកាតា ក្នុងការព្យាយាមបញ្ចប់ការចរចាកិច្ចព្រមព្រៀង DTA ឱ្យបានឆាប់ផងដែរ។ លោក សេង ជាសិទ្ធ បានអះអាងនៅក្នុងសេចក្តីប្រកាសព័ត៌មានរបស់អគ្គនាយកដ្ឋានពន្ធដារ ដែលចេញផ្សាយជាសាធារណៈ នាថ្ងៃទី២៥ ខែតុលា ឆ្នាំ២០២៤ ថា ៖ « ការចរចាលើកិច្ចព្រមព្រៀង DTA នេះ គឺពិតជាមានសារៈសំខាន់ណាស់ ក្នុងការជំរុញកំណើនពាណិជ្ជកម្ម និងការវិនិយោគទៅវិញទៅមក។ ជាពិសេសអត្ថប្រយោជន៍ដែលសហគ្រាសក្នុងវិស័យដឹកជញ្ជូនតាមផ្លូវអាកាស និងផ្លូវទឹក រវាងកម្ពុជា និងកាតា អាចទទួលបានពីកិច្ចព្រមព្រៀងនេះ»។ បើតាមប្រភពដដែល ភាគី នឹងបន្តការចរចា ដើម្បីឈានទៅបញ្ចប់ និងចុះហត្ថលេខានាពេលខាងមុខ។ ក្រៅពីប្រទេសកាតា កម្ពុជាក៏ចរចាកិច្ចព្រមព្រៀង DTA ជាប្រទេសក្នុង និងក្រៅតំបន់ផ្សេងទៀង ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_94.txt	ដាណឺម៉ាកបានប្រកាសពីគម្រោងទិញគ្រឿងសញ្វវុធយោធាមានតម្លៃ ២ពាន់លានដុល្លារ ដើម្បីបង្កើនវត្តមានរបស់ខ្លួននៅកោះហ្គ្រោអង់ឡង់ (Greenland) ដែលជាកោះលោកប្រធានាធិបតី ដូណាល់ ត្រាំ ចង់កាន់កាប់។	មន្ត្រីដាណឺម៉ាកកាលពីថ្ងៃទី២៩ ខែមករា បានប្រកាសផែនការលទ្ធកម្មតម្លៃ ២ពាន់លានដុល្លារក្នុងគោលបំណងទិញនាវាល្បាតតំបន់អាក់ទិកចំនួន ៣គ្រឿង យានជំនិះគ្មានមនុស្សបើករយៈចម្ងាយឆ្ងាយចំនួន ២គ្រឿង (UAVs) និងយន្តហោះល្បាតជាច្រើនគ្រឿងដើម្បីបង្កើនវត្តមានយោធានៅកោះហ្គ្រោអង់ឡង់។ កម្មវិធីនេះត្រូវបានប្រកាសនៅពេលដាណឺម៉ាកប្រឈមមុខនឹងសម្ពាធកាន់តែខ្លាំងឡើងពីប្រធានាធិបតីអាម៉េរិកលោក ដូណាល់ ត្រាំ ដែលបង្ហាញចេតនាម្តងហើយម្តងទៀតចង់ទិញកោះហ្គ្រោអង់ឡង់។ យានជំនិះថ្មីនេះនឹងជំនួសកាប៉ាល់ល្បាត និងយន្តហោះចាស់ៗ ដើម្បីបង្កើនសមត្ថភាពឃ្លាំមើលរបស់ប្រទេសកាន់តែច្រើននៅជុំវិញកោះហ្គ្រោអង់ឡង់។ រដ្ឋមន្ត្រីការពារជាតិដាណឺម៉ាកលោក Troels Lund Poulsen បានបញ្ជាក់ថា ៖« យើងកំពុងប្រឈមមុខនឹងបញ្ហាធ្ងន់ធ្ងរទាក់ទងនឹងគោលនយោបាយសន្តិសុខ។ ទីភ្នាក់ងារស៊ើបការណ៍សម្ងាត់ការពារជាតិដាណឺម៉ាកវាយតម្លៃថា ការគំរាមកំហែងនៅតំបន់អាកទិក និងអាត្លង់ទិកខាងជើង កាន់តែអាក្រក់ទៅៗ ដូច្នេះយើងត្រូវបង្កើនវត្តមានយោធារបស់យើងនៅទីនោះយ៉ាងសំខាន់»។ កម្មវិធីលទ្ធកម្ម ជាផ្នែកមួយនៃកតិកាសញ្ញាសន្តិសុខរវាងដាណឺម៉ាក និងដែនដីស្វយ័តនៃកោះ Faroe និងកោះហ្គ្រោអង់ឡង់ ជាមួយនឹងគោលដៅពង្រឹងសមត្ថភាពល្បាត និងត្រួតពិនិត្យនៅក្នុងតំបន់ធំល្វឹងល្វើយជាង ៧លានគីឡូម៉ែត្រការ៉េ ជាមួយនឹងឆ្នេរសមុទ្រជាង ៤៣ ០០០គីឡូម៉ែត្រ។ អាទិភាពចម្បងមួយរបស់ដាណឺម៉ាក ជាការជំនួសនាវាល្បាតលំដាប់ថ្នាក់ Thetis ចំនួន៤ ដែលត្រូវបានកាន់កាប់ដោយកងទ័ពជើងទឹកនៅដើមទសវត្សរ៍ឆ្នាំ១៩៩០ ។ នាយសេនាធិការកងទ័ពជើងទឹកដាណឺម៉ាក លោក Henrik Ryberg បាននិយាយថា នាវាចម្បាំងជារឿយៗត្រូវបានខូចខាត និងមិនអាចដំណើរការបាន។ ដាណឺម៉ាកកំពុងប្រើប្រាស់យន្តហោះ CL-604 Challenger ចំនួន ៤គ្រឿងសម្រាប់ការល្បាត ការឃ្លាំមើលដែនសមុទ្រ និងការដឹកជញ្ជូន។ ពួកគេត្រូវបានធ្វើឱ្យប្រសើរឡើងកាលពីមួយទសវត្សរ៍មុន ប៉ុន្តែក្រសួងការពារជាតិដាណឺម៉ាកបាននិយាយថា យន្តហោះទាំងនោះជិតផុតអាយុប្រតិបត្តិការរបស់ពួកគេហើយ ហើយចាំបាច់ត្រូវផ្លាស់ប្តូរ។ រដ្ឋមន្ត្រី Poulsen បាននិយាយថា ដាណឺម៉ាកត្រូវការ UAV រយៈចម្ងាយឆ្ងាយកម្រិតខ្ពស់ចំនួន២ ដែលអាចត្រួតពិនិត្យតំបន់ធំៗពីចម្ងាយ និងទទួលបានរូបភាពលម្អិត។ លោកមិនបានបង្ហាញពីម៉ូដែល UAV បានជ្រើសរើស និងពេលណាដែលពួកគេនឹងត្រូវដាក់ពង្រាយនោះទេ។ ហ្គ្រោអង់ឡង់ដែលជាកោះធំជាងគេបំផុតរបស់ពិភពលោក ដែលជាចំណុចក្តៅនៃការប្រណាំងយុទ្ធសាស្ត្រកាន់តែខ្លាំងឡើងរវាងមហាអំណាចធំៗ ដើម្បីពង្រីកការគ្រប់គ្រងលើតំបន់អាកទិក ដោយទទួលបានផលប្រយោជន៍ផ្នែកយោធា ភូមិសាស្ត្រនយោបាយ និងសេដ្ឋកិច្ចនៅទីនេះ។ ភាពតានតឹងរវាងអាម៉េរិក និងដាណឺម៉ាកទាក់ទងនឹងកោះហ្គ្រោអង់ឡង់កំពុងកើនឡើង។ នាយករដ្ឋមន្ត្រីដាណឺម៉ាក លោក Mette Frederiksen កាលពីដើមខែនេះ បានច្រានចោលលទ្ធភាពនៃការឈានដល់កិច្ចព្រមព្រៀងផ្ទេរហ្គ្រោអង់ឡង់ទៅកាន់អាម៉េរិក។ លោកបាននិយាយថា ប្រជាជននៅហ្គ្រោអង់ឡង់នឹងសម្រេចអនាគតនៃទឹកដីនេះ ហើយបានបញ្ជាក់ថាកោះនេះ «មិនមែនសម្រាប់លក់ទេ»។ អាម៉េរិករក្សាវត្តមានយោធាដ៏សំខាន់នៅក្នុងហ្គ្រោអង់ឡង់ជាមួយនឹងមូលដ្ឋាន Pituffik របស់កងកម្លាំងអវកាស។ គ្រឿងបរិក្ខារនេះអនុញ្ញាតឱ្យអាម៉េរិកដាក់ពង្រាយកងកម្លាំង និងទទួលបានឧត្តមភាពផ្លូវអាកាសនៅក្នុងតំបន់។ លើសពីនេះ មូលដ្ឋាននេះក៏មានប្រព័ន្ធរ៉ាដាដ៏ធំសម្បើមសម្រាប់ការព្រមានជាមុន និងការតាមដានមីស៊ីលផ្លោងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_940.txt	នាយករដ្ឋមន្រ្តីអ៊ីស្រាអែល លោក បេនចាមីន នេតាន់យ៉ាហ៊ូ នៅថ្ងៃទី១៥ ខែឧសភា បានសន្យា បន្តវាយប្រហារតាមផ្លូវអាកាសលើក្រុមហាម៉ាស់ ស្របពេលការបាញ់ប្រហារទៅវិញទៅមករវាងអ៊ីស្រាអែល និងក្រុមហាម៉ាស់ឈានដល់ថ្ងៃទី៧។ បើតាមលោកនាយករដ្ឋមន្រ្តី ការវាយប្រហារនឹងបញ្ឈប់ ទាល់តែអ៊ីស្រាអែល អាចធានាពីសុវត្ថិភាពសម្រាប់ប្រជាជនបាន។	អ៊ីស្រាអែល និងយុទ្ធជនប៉ាឡេស្ទីន នៅតែបន្តបាញ់គ្រាប់រ៉ុក្កែត និងវាយប្រហារតាមផ្លូវអាកាស ខណៈប្រជាជនស៊ីវិល បានបាត់បង់ជីវិតជាបន្តបន្ទាប់។ ថ្លែងតាមកញ្ចក់ទូរទស្សន៍ប្រាប់ប្រជាជនខ្លួន នាយករដ្ឋមន្រ្តីអ៊ីស្រាអែល លោក បេនចាមីន នេតាន់យ៉ាហ៊ូ បានបញ្ជាក់យ៉ាងច្បាស់ៗថា ការវាយប្រហាររបស់អ៊ីស្រាអែល លើក្រុមហាម៉ាស់នៅតំបន់កាហ្សា នឹងមិនបញ្ឈប់ឡើយ ដោយសារក្រុមហាម៉ាស់ បានធ្វើឱ្យប្រជាជនអ៊ីស្រាអែលរបួសជាច្រើននាក់។ «អ៊ីស្រាអែលនឹងឆ្លើយតបការវាយប្រហារទាំងនោះ ហើយបន្តវាយប្រហារ រហូតសន្តិសុខរបស់ប្រជាជនធានា និងការពារបាន»។ ប្រមុខរដ្ឋាភិបាលអ៊ីស្រាអែល បានសង្កត់ធ្ងន់បែបនេះ។ ក្នុងសុន្ទរកថាប្រាប់ប្រជាជនខ្លួន ក៏ដូចជាទៅកាន់សហគមន៍អន្តរជាតិ លោកនេតាន់យ៉ាហ៊ូ បានបន្ទោសក្រុមហាម៉ាស់ ដែលបង្កឱ្យមានអំពើហិង្សាកើតឡើង រួមទាំងធ្វើឱ្យមានអ្នកស្លាប់ និងរបួស។ ទន្ទឹមនេះ នាយករដ្ឋមន្រ្តីអ៊ីស្រាអែល ក៏បានការពារសកម្មភាពយោធាខ្លួន ដែលបង្កឱ្យជនស៊ីវិលបាត់បង់ជីវិតផងដែរ។ បើតាមលោក នេតាន់យ៉ាហ៊ូ ក្រុមហាម៉ាស់ បានប្រព្រឹត្តឧក្រិដ្ឋកម្មសង្រ្គាមទ្វេដង ព្រោះយកប្រជាជនស៊ីវិល ធ្វើជាខែល។ ការវាយប្រហាររវាងអ៊ីស្រាអែល និងក្រុមហាម៉ាស់ នៅតែបន្តក្នុងថ្ងៃទី១៦ ខែឧសភា ដែលជាថ្ងៃទី៧ នៃការប្រយុទ្ធ។ ចាប់តាំងពីយប់ថ្ងៃទី១០ ខែឧសភាមក ក្រុមហាម៉ាស់ បានបាញ់គ្រាប់រ៉ុក្កែតជាង ២០០០គ្រាប់ដាក់អ៊ីស្រាអែល ប៉ុន្តែត្រូវបានការពារដោយប្រព័ន្ធខែលការពារមីស៊ីល។ ចំណែកអ៊ីស្រាអែល បានវាយប្រហារតាមរយៈការទម្លាក់គ្រាប់បែក បាញ់កាំភ្លើងធំ និងមីស៊ីលជាដើម។ អ៊ីស្រាអែល បានបាញ់មីស៊ីសធុនធ្ងន់ចំនួន ៣គ្រាប់ លើអាគារ ដែលជាកន្លែងស្នាក់នៅរបស់សារព័ត៌មាន Al-Jazeera និងទីភ្នាក់ងារព័ត៌មាន AP។ ទាក់ទិននឹងបញ្ហាខាងលើ សារព័ត៌មានធំៗ បានទាមទារឱ្យរដ្ឋាភិបាលអ៊ីស្រាអែលបកស្រាយ ខណៈអគ្គលេខាធិការអង្គការសហប្រជាជាតិ (UN) ថាជាការបំពានច្បាប់អន្តរជាតិ។ «យើងបានអំពាវនាវឱ្យរដ្ឋាភិបាលអ៊ីស្រាអែលដាក់ភស្តុតាងបន្ថែម»។ ប្រធានប្រតិបត្តិទីភ្នាក់ងារព័ត៌មានAP លោក Gary Pruitt បានលើកឡើងបែបនេះ ដោយបន្ថែមថា អ្នកសារព័ត៌មានខ្លួន បានធ្វើការនៅក្នុងអាគារនោះរយៈពេល ១៥ឆ្នាំ ហើយក៏គ្មានការកត់សម្គាល់ថាមានវត្តមានក្រុមហាម៉ាស់នៅក្នុងអាគារនោះផងដែរ។ ចំណែកអគ្គនាយកស្តីទីសារព័ត៌មាន Al-Jazeera បានចាត់ទុកការវាយប្រហាររបស់ក្រុមអ៊ីស្រាអែលជា «ឧក្រិដ្ឋកម្មសង្រ្គាម»។ ការវាយប្រហារលើអាគារ១២ ជាន់ ដែលជាកន្លែងស្នាក់នៅអ្នកសារព័ត៌មាន Al-Jazeera និងទីភ្នាក់ងារព័ត៌មាន AP ត្រូវបានអ៊ីស្រាអែល ការពារថា ជាកន្លែងរបស់ក្រុមហាម៉ាស់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9400.txt	ភ្នំពេញ៖ ធនាគារពិភពលោក (World Bank) ប្រកាសពីក្របខ័ណ្ឌយុទ្ធសាស្រ្តភាពជាដៃគូថ្មី សម្រាប់កម្ពុជា ដែលផ្តោតលើមូលធនមនុស្ស ដោយកែលម្អសុខភាព និងការអប់រំឱ្យប្រសើរឡើង, ការលើកកម្ពស់ភាពប្រកួតប្រជែង និងការពង្រឹងភាពធន់នៃក្រុមគ្រួសារដែលងាយរងគ្រោះ។ យុទ្ធសាស្ត្រថ្មី នឹងត្រូវអនុវត្តពីឆ្នាំ២០២៥ ដល់ ឆ្នាំ២០២៩។	បើតាមសេចក្តីប្រកាសព័ត៌មានរបស់ធនាគារពិភពលោក ក្របខ័ណ្ឌយុទ្ធសាស្រ្តភាពជាដៃគូថ្មីនេះ ក៏នឹងផ្តោតទៅលើការកសាង គណនេយ្យភាពសម្រាប់បណ្តាគម្រោងផ្តល់សេវា ការពង្រឹងស្តង់ដាធានាការទុកចិត្តលើវិស័យសាធារណៈ, រួមទាំងផ្តោតលើការបន្តការត្រួតពិនិត្យពីលើ និងផ្តល់ប្រឹក្សាអំពីយន្តការសម្រាប់ដោះស្រាយបណ្តឹងតវ៉ា/បណ្តឹងសាទុក្ខនានា ដែលអាចកើតមាន។ ឯកសារក្របខ័ណ្ឌភាពជាដៃគូប្រចាំប្រទេសនេះ បានគូសបញ្ជាក់អំពីបណ្តាអាទិភាពសម្រាប់កម្មវិធីនានារបស់ក្រុមធនាគារពិភពលោក សម្រាប់ជួយដល់កម្ពុជាក្នុងរយៈពេលប្រាំឆ្នាំខាងមុខ(ឆ្នាំ២០២៥-២០២៩)។ ក្របខ័ណ្ឌនេះ ត្រូវបានរៀបចំឡើងដោយផ្អែកលើឯកសារវិភាគ អំពីបញ្ហាប្រឈមនានានៅក្នុងកិច្ចអភិវឌ្ឍន៍របស់ប្រទេស, យុទ្ធសាស្ត្រអភិវឌ្ឍន៍របស់រាជរដ្ឋាភិបាលកម្ពុជា និងកិច្ចពិគ្រោះយោបល់ជាមួយភាគីពាក់ព័ន្ធជាច្រើន។ លោកស្រី ម៉ារីយ៉ាម ស៊ីមែន (Mariam Sherman) នាយិកាធនាគារពិភពលោកប្រចាំកម្ពុជា ឡាវ និងវៀតណាម បានបញ្ជាក់ថា៖ « ការផ្តោតជាគន្លឹះសម្រាប់ការចូលរួមរបស់យើង គឺការលើកកម្ពស់មូលធនមនុស្ស។ ជាពិសេសគឺ ការអប់រំជាមូលដ្ឋាន និងមូលដ្ឋានគ្រឹះនៃជំនាញ»។ លោកស្រី បានបន្ថែមថា ៖ « កម្មវិធីថ្មីនេះ ក៏នឹងសង្កត់ធ្ងន់លើការកាត់បន្ថយភាពក្រីក្រតាមរយៈការជំរុញការវិនិយោគលើវិស័យសុខាភិបាល និងការអប់រំ, ជួយបង្កើតការងារ និងការការពារជីវភាពរស់នៅរបស់ក្រុមគ្រួសារដែលងាយរងគ្រោះ រួមទាំងការពង្រឹងភាពធន់ទៅ នឹងបម្រែបម្រួលអាកាសធាតុ»។ បើតាមធនាគារពិភពលោក ក្នុងរយៈពេលប្រាំឆ្នាំខាងមុខ ផ្នែកទាំងបីរបស់ក្រុមធនាគារពិភពលោក រួមមានទីភ្នាក់ងារអភិវឌ្ឍន៍អន្តរជាតិ (IDA) សាជីវកម្មហិរញ្ញវត្ថុអន្តរជាតិ (IFC) និងទីភ្នាក់ងារពហុភាគីធានាការវិនិយោគ (MIGA) នឹងបន្តជំរុញដល់ការវិនិយោគនៅកម្ពុជា និងលើកកម្ពស់ភាពជាដៃគូសាធារណៈ និងឯកជន ជាពិសេសលើវិស័យហេដ្ឋារចនាសម្ព័ន្ធ។ លោកស្រី Kim-See Lim នាយក IFC ប្រចាំតំបន់អាស៊ីបូព៌ា និង ប៉ាស៊ីហ្វិក បានអះអាងថា បច្ចុប្បន្ន IFC និងក្រុម ធនាគារពិភពលោក កំពុងតែជំរុញឱ្យមានការចូលរួមរបស់វិស័យឯកជននៅកម្ពុជា ឱ្យបានស្វាហាប់ និងប្រកបដោយ ការប្រកួតប្រជែង ។ លោកស្រីបាននិយាយដូច្នេះ ៖ « យើងនឹងបន្តការគាំទ្ររបស់យើងដល់ការពង្រឹងកិច្ច ការពារអ្នកប្រើប្រាស់ហិរញ្ញវត្ថុ និងការផ្តល់ប្រាក់កម្ចីប្រកបដោយទំនួលខុសត្រូវ និងជំរុញដល់ការរៀបចំបង្កើតទីផ្សារ ហិរញ្ញប្បទានបៃតង។ លើសពីនេះ យើងនឹងជួយកម្ពុជាក្នុងការទាក់ទាញទុនឯកជន សម្រាប់វិស័យហេដ្ឋារចនាសម្ព័ន្ធ ដូចជាថាមពល និងការដឹកជញ្ជូន ជាពិសេសតាមរយៈភាពជាដៃគូសាធារណៈនិងឯកជន»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9401.txt	ដើម្បីអបអរសាទរខួបលើកទី៤៤ នៃការដាក់ឱ្យចរាចរប្រាក់រៀលឡើងវិញ ធនាគារជាតិនៃកម្ពុជា ប្រកាសកម្មវិធីប្រកួតផលិតវីដេអូខ្លីមួយសម្រាប់ពលរដ្ឋរស់នៅខេត្តសៀមរាប និងខេត្តបន្ទាយមានជ័យ លើប្រធានបទ៖ តើប្រាក់ ១ម៉ឺនរៀល អាចទិញអ្វីបានខ្លះនៅខេត្តសៀមរាប និងតើប្រាក់ ១ម៉ឺនរៀល អាចទិញអ្វីបានខ្លះនៅខេត្តបន្ទាយមានជ័យ? អ្នកបានជ័យលាភីលេខ១ គឺនឹងទទួលបានប្រាក់រង្វាន់ពីធនាគារជាតិចំនួន ២លានរៀល។	បើតាមសេចក្តីជូនដំណឹងរបស់ធនាគារជាតិ លក្ខខណ្ឌក្នុងការចូលរួមការប្រកួតនេះ គឺងាយៗនោះទេ ដោយបេក្ខជននីមួយៗ ត្រូវថតវីដេអូដែលមានរយៈពេលចាប់ពី៤០វិនាទី - ៣នាទី។ ហើយបេក្ខជន ត្រូវថតវីដេអូនោះ នៅក្នុងទីតាំងណាដ៏ដោយឱ្យតែស្ថិតក្នុងខេត្តសៀមរាប និងខេត្តបន្ទាយមានជ័យ។ ជាមួយគ្នានេះ បេក្ខជនក៏ត្រូវតាមដាន (Follow) ទំព័រហ្វ៊េសប៊ុកផ្លូវការធនាគារជាតិនៃកម្ពុជា ដើម្បីទទួលបាននានាពាក់ព័ន្ធនឹងប្រាក់រៀល និងព័ត៌មាននានាផងដែរ។ ក្រោយពីផលិតវីដេអូហើយ បេក្ខជននីមួយៗគឺត្រូវផ្សព្វផ្សាយវីដេអូនោះនៅលើគណនីហ៊្វេសបុក ឬ Tiktok ផ្ទាល់ខ្លួន ដោយមានភ្ជាប់ចំណងជើង #ទិវាប្រាក់រៀល២០២៤ #ខ្ញុំស្រឡាញ់ប្រាក់រៀល និង #ធនាគារជាតិនៃកម្ពុជា។ រួចហើយ Mention គណនីបណ្ដាញសង្គមផ្លូវការធនាគារជាតិនៃកម្ពុជា (ធនាគារជាតិ នៃកម្ពុជា - National Bank of Cambodia) និង (@nationalbankofcambodia)នៅលើ TikTok។ បន្ទាប់ពីបំពេញ លក្ខខណ្ឌខាងលើរួចហើយអស់ បេក្ខជនគឺត្រូវផ្ញើផ្ញើតំណភ្ជាប់(Link)វីដេអូដែលបានផ្សព្វផ្សាយមកនោះ ទៅកាន់សារហ្វ៊េសបុកផ្លូវការធនាគារជាតិនៃកម្ពុជា ត្រឹមថ្ងៃទី១៤ ខែវិច្ឆិកា សម្រាប់បេក្ខជនខេត្តសៀមរាប និងត្រឹមថ្ងៃទី១៧ ខែវិច្ឆិកា សម្រាប់បេក្ខជនខេត្តបន្ទាយមានជ័យ។ ធនាគារជាតិ បានបញ្ជាក់ថា អ្នកជ័យលាភីប្រចាំខេត្តសៀមរាប នឹងទទួលរង្វាន់នៅក្នុងសិក្ខាសាលាផ្សព្វផ្សាយ ស្តីពី ប្រាក់រៀល ប្រព័ន្ធបាគង និងខេអេចឃ្យូអរ (KHQR) នៅខេត្តសៀមរាបផ្ទាល់ នាថ្ងៃទី១៩ ខែវិច្ឆិកា ឆ្នាំ២០២៤។ ដោយឡែក អ្នកជ័យលាភីផលិតវីដេអូប្រចាំខេត្តព្រៃវែង នឹងទទួលរង្វាន់នៅក្នុងសិក្ខាសាលាផ្សព្វផ្សាយ ស្តីពី ប្រាក់រៀល ប្រព័ន្ធបាគង និងខេអេចឃ្យូអរ (KHQR) នៅខេត្តព្រៃវែង នាថ្ងៃទី២១ ខែវិច្ឆិកា ឆ្នាំ២០២៤។ ចំពោះអ្នកជ័យលាភីលេខ១ នឹងទទួលបានទឹកប្រាក់ចំនួន ២ លានរៀល ហើយអ្នកជ័យលាភីលេខ២ ទទួលបានទឹកប្រាក់ចំនួន ១ លានរៀល ពីធនាគារជាតិនៃកម្ពុជា។ ធនាគារជាតិនៃកម្ពុជា បានលើកទឹកចិត្តដល់សាធារណជនគ្រប់វ័យ មិនថាក្មេង-ចាស់ ប្រុស-ស្រី ឬសិស្ស-និស្សិតទេ ដែលរស់នៅក្នុងខេត្តសៀមរាប និងបន្ទាយមានជ័យ សូមរួមក្នុងកម្មវិធីប្រកួតប្រជែងនេះឱ្យបានច្រើនកុះករ ដើម្បីលើកកម្ពស់ការប្រើប្រាស់ប្រាក់រៀល។ កាលពីខែកក្កដា ឆ្នាំ២០២៤ ធនាគារជាតិ នៃកម្ពុជា ក៏បានប្រកាសកម្មវិធីប្រកួតផលិតវីដេអូខ្លីមួយសម្រាប់ពលរដ្ឋរស់នៅខេត្តព្រៃវែង និងស្វាយវៀងផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9402.txt	លោក ជា ចាន់តូ អតីតអគ្គទេសាភិបាល និងក្រោយមកជាអគ្គទេសាភិបាលកិត្តិយសធនាគារជាតិនៃកម្ពុជា ឋានៈស្មើទេសរដ្ឋមន្ត្រី បានទទួលមរណភាពក្នុងអាយុ៧៣ឆ្នាំ ដោយរាគាពាធ នាថ្ងៃទី២៥ ខែតុលា។ លោក ជា ចាន់តូ ក៏ជាអ្នកតំណាងរាស្ត្រមណ្ឌលកំពង់ធំផងដែរ ហើយដំណឹងមរណភាពនេះ ក៏ត្រូវបានអះអាងដោយលោក ឡេង ប៉េងឡុង អគ្គលេខាធិការរដ្ឋសភា មកដល់សារព័ត៌មានឌីជីថលថ្មីៗ ផងដែរ។	លោក ជា ចាន់តូ ជាអគ្គទេសាភិបាលធនាគារជាតិកម្ពុជា ចាប់ពីឆ្នាំ១៩៩៨ ដល់ឆ្នាំ២០២៣ មុនពេលតំណែងនេះ ត្រូវបានជំនួសដោយលោកស្រី ជា សិរី ដែលជាកូនស្រីបង្កើតរបស់លោក សម្រាប់រដ្ឋាភិបាលនីតិកាលទី៧។ លោក ជា ចាន់តូ ត្រូវបានចាត់ទុកជាឥស្សរជនម្នាក់ដែលបានធ្វើកំណែទម្រង់ និងពង្រឹងប្រព័ន្ធធនាគាររបស់កម្ពុជា ជាពិសេសធ្វើទំនើបកម្ម និងធ្វើសមាហរណកម្មនៅក្នុងប្រព័ន្ធហិរញ្ញវត្ថុក្នុងតំបន់ និងអន្តរជាតិ។ មុនទទួលបានតួនាទីជាអគ្គទេសាភិបាលនេះ លោក ជា ចាន់តូ ធ្លាប់ទទួលខុសត្រូវធំនៅធនាគារកណ្តាល ក្នុងតួនាទីជានាយកធនាគារជាតិនៃកម្ពុជា ពីឆ្នាំ ១៩៧៩ ដល់ ១៩៨១ ។ បន្ទាប់មកលោកត្រូវបានតែងតាំងជាទេសាភិបាលរងនៃធនាគារជាតិនៃកម្ពុជាពីឆ្នាំ ១៩៨១ ដល់ឆ្នាំ ១៩៨៦ ។ នៅក្នុងឆ្នាំ ១៩៨៦ លោក ជា ចាន់តូ ក៏បានបម្រើការជាអនុរដ្ឋមន្ត្រីទីមួយ នៅក្រសួងផែនការ។ មិនតែប៉ុណ្ណោះលោក ក៏ធ្លាប់ជាសមាជិកសភា ចន្លោះឆ្នាំ១៩៩៣ ដល់១៩៩៨ផងដែរ។ លោក ជា ចាន់តូ ក៏បានទទួលពានរង្វាន់ជាអ្នកគ្រប់គ្រងបានល្អបំផុត ក្នុងការជំរុញកំណើន និងស្ថិរភាពសេដ្ឋកិច្ច ក្នុងអំឡុងពេលជំងឺរាតត្បាត Covid-19 ពីធនាគារកណ្ដាលប្រចាំតំបន់អាស៊ីប៉ាស៊ីហ្វិក កាលពីឆ្នាំ ២០២១ ។ កាលពីថ្ងៃទី២៩ កក្កដា ព្រះករុណាព្រះបាទសម្តេចព្រះបរមនាថ នរោត្តម សីហមុនី ទ្រង់បានត្រាស់បង្គាប់តែងតាំងអ្នកស្រី ជា សិរី ជាអគ្គទេសាភិបាលធនាគារជាតិកម្ពុជា ដែលមានឋានៈស្មើទេសរដ្ឋមន្រ្តី។ ជាមួយគ្នានេះ លោក ជា ចាន់តូ ត្រូវបានតែងតាំងជាអគ្គទេសាភិបាលកិត្តិយសធនាគារជាតិនៃកម្ពុជា មានឋានៈស្មើទេសរដ្ឋមន្ត្រី ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9403.txt	រដ្ឋាភិបាលបានបង្ហាញពីការប្តេជ្ញាចិត្ត ក្នុងការនាំកម្ពុជាចាកចេញពីឋានៈជាប្រទេសអភិវឌ្ឍន៍តិចតួច នៅក្នុងឆ្នាំ២០២៩ ដ្បិតការចាកចេញនេះ កម្ពុជានឹងប្រឈមផលប៉ះពាល់អវិជ្ជមានជាច្រើនយ៉ាងណាក្តី។ ការចាកចេញនេះ ធ្វើឱ្យកម្ពុជាបាត់បង់ភាពអនុគ្រោះពន្ធគយ និងវិធានដើមកំណើតទំនិញកាន់តែរឹតត្បិតជាងមុន ដែលនាំឱ្យមានផលប៉ះពាល់ដល់ភាពប្រកួតប្រជែងរបស់ទំនិញកម្ពុជាលើទីផ្សារអន្តរជាតិ។ ដើម្បីឆ្លើយតបនឹងបញ្ហាប្រឈមទាំងនេះ ក្រសួងពាណិជ្ជកម្ម បានកំណត់យុទ្ធសាស្រ្តអាទិភាពសំខាន់ចំនួន៨ ក្នុងការនាំកម្ពុជាឱ្យក្លាយជាប្រទេសមានចំណូលមធ្យមកម្រិតខ្ពស់នៅឆ្នាំ២០៣០ និងមានចំណូលកម្រិតខ្ពស់នៅឆ្នាំ២០៥០។	ក្នុងនាមជាសមាជិកនៃអង្គការពាណិជ្ជកម្មពិភពលោក(WTO) ចាប់តាំងពីឆ្នាំ ២០០៤ កម្ពុជាបានទទួលផ្លែផ្កាជាច្រើនលើការធ្វើសមាហរណកម្ម និងអភិវឌ្ឍន៍សេដ្ឋកិច្ចរបស់ខ្លួនឱ្យមានកំណើនរឹងមាំដូចពេលបច្ចុប្បន្ន។ បើតាមលោកស្រី ចម និម្មល រដ្ឋមន្រី្តពាណិជ្ជកម្ម សមិទ្ធផលធំៗដែលកម្ពុជាសម្រេចបានក្នុងរយៈពេលប៉ុន្មានឆ្នាំកន្លងមក មានដូចជា ផលិតផលក្នុងស្រុកសរុប(GDP) បានកើនឡើងពីប្រមាណ ៥,៣ ពាន់លានដុល្លារអាម៉េរិកក្នុងឆ្នាំ២០០៤ ដល់ ២៩,៦១ ពាន់លានដុល្លារក្នុងឆ្នាំ២០២២។ រយៈពេល ២០ឆ្នាំចុងក្រោយនេះ អត្រាភាពក្រីក្របានធ្លាក់ចុះជាលំដាប់ក្នុងអត្រាមធ្យមប្រចាំឆ្នាំ១,៦ ភាគរយ ពី ៦០ ភាគរយក្នុងឆ្នាំ២០០០ មកត្រឹម ១៦ភាគរយ ក្នុងឆ្នាំ២០២២ ហើយសេដ្ឋកិច្ចកម្ពុជាបានកើនឡើងជាង ៧ ភាគរយក្នុងមួយឆ្នាំ មុនពេលផ្ទុះឡើងការរាលត្បាតជាសកលនូវជំងឺកូវីដ-១៩។ ក្នុងពិធីអបអរសាទរខួប ២០ ឆ្នាំ នៃកម្ពុជាចូលជាសមាជិកអង្គការពាណិជ្ជកម្មពិភពលោក ដែលធ្វើឡើងនៅរាជធានីភ្នំពេញ នាថ្ងៃទី១៤ ខែតុលា លោកស្រីរដ្ឋមន្ត្រីពាណិជ្ជកម្មបានបញ្ជាក់ថា កំណើនដ៏ខ្ពស់នេះបានធ្វើឱ្យកម្ពុជាចាកចេញពីឋានៈជាប្រទេសក្រីក្រ និងបានក្លាយជាប្រទេសមានចំណូលមធ្យមកម្រិតទាបនៅឆ្នាំ ២០១៥។ ការវិនិយោគផ្ទាល់ពីបរទេស(FDI) បានកើនពី ១១០ លានដុល្លារ នៅឆ្នាំ ២០០០ រហូតដល់ ៤,៩ ពាន់លានដុល្លារនៅឆ្នាំ ២០២៣។ ជាមួយគ្នានេះទំហំពាណិជ្ជកម្មរបស់កម្ពុជាមានប្រមាណ ៤,៥ ពាន់លានដុល្លារនៅឆ្នាំ ២០០៤ ហើយបានកើនឡើងជាបន្តបន្ទាប់រហូតដល់ ៤៧,៨៨ ពាន់លានដុល្លារនៅឆ្នាំ ២០២៣។ ក្នុងនោះ ការនាំចេញសរុបរបស់កម្ពុជាមានប្រមាណ ២៣,៤៧ ពាន់លានដុល្លារ។ ជាមួយនឹងសមិទ្ធផលដែលសម្រេចបានដ៏ច្រើននាពេលកន្លងមក កម្ពុជាក៏ត្រូវបានគណៈកម្មាធិការគោលនយោបាយអភិវឌ្ឍន៍របស់អង្គការសហប្រជាជាតិ ផ្តល់អនុសាសន៍ឱ្យចាកចេញពីចំណាត់ថ្នាក់ប្រទេសអភិវឌ្ឍន៍តិចតួចនៅឆ្នាំ ២០២៩ បន្ទាប់ពីកម្ពុជាបានស្ថិតក្នុងចំណាត់ថ្នាក់នេះតាំងពីឆ្នាំ ១៩៩១។ ទោះបី កម្ពុជាសម្រេចបាននូវសមិទ្ធផលជាច្រើន នាពេលកន្លងមក ប៉ុន្តែផែនការចាកចេញពីឋានៈជាប្រទេសអភិវឌ្ឍន៍តិចតួចនៅឆ្នាំ ២០២៩ ក៏អាចធ្វើឱ្យកម្ពុជាទទួលរងនៅផលប៉ះពាល់មួយចំនួនផងដែរ។ ជាពិសេសគឺ ការប្រឈមនឹងការបាត់បង់ភាពអនុគ្រោះពន្ធគយ និងវិធានដើមកំណើតទំនិញកាន់តែរឹតត្បិតជាងមុន ដែលនឹងបង្កផលប៉ះពាល់ដល់ភាពប្រកួតប្រជែងរបស់កម្ពុជាក្នុងទីផ្សារសំខាន់ៗ។ សម្តេចនាយករដ្ឋមន្ត្រី ហ៊ុន ម៉ាណែត តែយ៉ាងណាក្តី, លោកស្រី ចម និម្មល បានអះអាងថា កម្ពុជាចាំបាច់ត្រូវប្រែក្លាយបញ្ហាប្រឈមទាំងនេះ ទៅជាកាលានុវត្តភាពក្នុងការពង្រឹង និងជំរុញបន្ថែមនូវសមត្ថភាពប្រកួតប្រជែង ការចូលរួមក្នុងច្រវាក់ផ្គត់ផ្គង់តំបន់ និងច្រវាក់តម្លៃសកល តាមរយៈការធ្វើពិពិធកម្មទីផ្សារ និងបង្កើនភាពប្រកួតប្រជែង, ការពង្រីកមូលដ្ឋានផលិតកម្ម, ការបង្កើនតម្លៃបន្ថែម, ការតភ្ជាប់ខ្សែច្រវាក់តម្លៃនិងផ្គត់ផ្គង់សកល, ពង្រឹងកិច្ចសម្រួលពាណិជ្ជកម្ម, ព្រមទាំងបង្កើនការទាក់ទាញវិនិយោគក្នុងឧស្សាហកម្មថ្មីៗ។ ទាំងនេះជាមូលដ្ឋាននៃការគាំទ្រកំណើនប្រកបដោយចីរភាពនិងភាពធន់។ បើតាមរដ្ឋមន្ត្រីពាណិជ្ជកម្ម ទាំងនេះត្រូវបានដាក់ចេញនៅក្នុងផ្នែកបរិស្ថានគ្របដណ្តប់បញ្ចកោណទី២ និងបញ្ចកោណទី៣ នៃយុទ្ធសាស្ត្រ បញ្ចកោណ ដំណាក់កាលទី១ ដែលក្រសួងពាណិជ្ជកម្ម និងក្រសួង-ស្ថាប័នពាក់ព័ន្ធកំពុងអនុវត្តយ៉ាងខ្ជាប់ខ្ជួន។ ដើម្បីចូលរួមដោះស្រាយបញ្ហាប្រឈម និងជំរុញការធ្វើពាណិជ្ជកម្មនៅក្នុងបរិបទថ្មី ក្រោយពីកម្ពុជាចាកចេញពីចំណាត់ថ្នាក់ប្រទេសអភិវឌ្ឍន៍តិចតួចនៅឆ្នាំ ២០២៩ ក្រសួងពាណិជ្ជកម្ម បាននិងកំពុងរៀបចំ និងអនុវត្តយុទ្ធសាស្ត្រគោលចំនួន៨។ ក្នុងនោះមាន ១. អនុវត្តយុទ្ធសាស្ត្រទាញយកផលប្រយោជន៍ជាអតិបរមានៃកិច្ចព្រមព្រៀងសេរី រួមមាន កិច្ចព្រមព្រៀងពាណិជ្ជកម្មសេរីអាស៊ាន, កិច្ចព្រមព្រៀងពាណិជ្ជកម្មសេរីអាស៊ានបូកមួយ, កិច្ចព្រមព្រៀង អាសិប និងកិច្ចព្រមព្រៀងពាណិជ្ជកម្មសេរីទ្វេភាគី ដូចជា កម្ពុជា-ចិន កម្ពុជា-កូរ៉េខាងត្បូង និង កម្ពុជា-អេមីរ៉ាតអារ៉ាប់រួម។ ២. ក្រសួងពាណិជ្ជកម្ម បន្តការចរចាបង្កើតកិច្ចព្រមព្រៀងពាណិជ្ជកម្មសេរី ជាមួយប្រទេសដៃគូពាណិជ្ជកម្មដែលមានសក្តានុពល ដើម្បីបន្តពង្រីកទីផ្សារថ្មី និងពង្រឹងមូលដ្ឋាននាំចេញរបស់កម្ពុជាឱ្យកាន់តែមានភាពធន់ និងទូលាយជាងមុន ដោយត្រៀមសម្របសម្រួល និងរកដំណោះស្រាយលើបញ្ហាថ្មីៗ សម្រាប់កិច្ចព្រមព្រៀងពាណិជ្ជកម្មសេរីកម្រិតខ្ពស់។ ៣. ចូលរួមអនុវត្តឱ្យបានពេញលេញនូវយុទ្ធសាស្ត្រអភិវឌ្ឍន៍វិស័យកាត់ដេរ ផលិតស្បែកជើង និងកាបូបកម្ពុជា ២០២២-២០២៧។ ៤. ពង្រឹងអភិបាលកិច្ចវិស័យឯកជន និងបន្តកិច្ចប្រឹងប្រែងលើកកម្ពស់បរិយាកាសអំណោយផល សម្រាប់ធុរកិច្ច ការវិនិយោគ និងពាណិជ្ជកម្ម តាមរយៈការផ្តល់នូវកិច្ចសម្រួលពាណិជ្ជកម្ម ការផ្តល់សេវាពាណិជ្ជកម្មឱ្យកាន់តែរហ័ស និងមានភាពងាយស្រួលតាមប្រព័ន្ធស្វ័យប្រវត្តិកម្មប្រកបដោយ គុណភាព ប្រសិទ្ធភាព និងតម្លាភាព។ ៥. ជំរុញការធ្វើពាណិជ្ជកម្មតាមប្រព័ន្ធអេឡិចត្រូនិក និងធុរកិច្ចឌីជីថល តាមរយៈការរៀបចំថ្នាលទីផ្សារ តាមអនឡាញ និងការរៀបចំគោលនយោបាយពាណិជ្ជកម្មឌីជីថល។ ៦. ពង្រឹងពាណិជ្ជកម្មក្នុងស្រុកតាមរយៈការលើកកម្ពស់ការអភិវឌ្ឍ និងកែច្នៃផលិតផលសម្រាប់ផ្គត់ផ្គង់តម្រូវការក្នុងស្រុក និងការនាំចេញ។ ៧. បន្តរៀបចំ និងពង្រឹងការអនុវត្តច្បាប់ គោលនយោបាយ និងលិខិតបទដ្ឋានគតិយុត្តនានាពាក់ព័ន្ធនឹងពាណិជ្ជកម្ម។ និង៨. ក្រសួងពាណិជ្ជកម្មបន្តសហការជាមួយដៃគូអភិវឌ្ឍន៍ អនុវត្តគម្រោងសិក្សាស្រាវជ្រាវលម្អិតពីផលប៉ះពាល់លើពាណិជ្ជកម្ម និងយុទ្ធសាស្ត្ររបស់កម្ពុជាសម្រាប់ការចាកចេញពីក្រុមប្រទេសអភិវឌ្ឍន៍តិចតួចដោយរលូនព្រមទាំងរៀបចំផែនទីបង្ហាញផ្លូវ និងផែនការសកម្មភាពដើម្បីកាត់បន្ថយផលប៉ះពាល់ទាំងនោះ និងជំរុញកំណើនសេដ្ឋកិច្ចប្រកបដោយនិរន្តភាព បរិយាបន្ន និងភាពធន់។ បន្ទាប់ពីចាកចេញពីចំណាត់ថ្នាក់ប្រទេសអភិវឌ្ឍន៍តិចតួចនៅឆ្នាំ ២០២៩ កម្ពុជានឹងក្លាយជាប្រទេសមានចំណូលមធ្យមកម្រិតខ្ពស់នៅឆ្នាំ២០៣០។ រាជរដ្ឋាភិបាល នឹងបន្តប្រឹងប្រែងក្នុងការប្រែក្លាយកម្ពុជា ឱ្យទៅជាប្រទេសមានចំណូលកម្រិតខ្ពស់នៅឆ្នាំ២០៥០។ ជុំវិញនៃការកំណត់ទិសដៅនេះ សម្តេចនាយករដ្ឋមន្ត្រី ហ៊ុន ម៉ាណែត បានអះអាងថា រដ្ឋាភិបាលនឹងព្យាយាមធ្វើយ៉ាងណាឱ្យជីវភាពប្រជាជនកម្ពុជាម្នាក់ៗកាន់តែខ្ពស់ កាន់តែល្អប្រសើរ។ ពីពិធីអបអរសាទរខួប ២០ ឆ្នាំ នៃកម្ពុជាចូលជាសមាជិក WTO សម្តេច អះអាងថា ៖ « នេះ គឺជាទិសដៅដែលយើងត្រូវតែធ្វើ។ ដឹងតែហត់ ដឹងតែលំបាក ប៉ុន្តែបើយើងមិនដាក់ទិសដៅ មិនដាក់គោលដៅ មិនដាក់ផែនការ រៀបចំទីបង្ហាញផ្លូវ ផែនការសកម្មភាព គឺយើងដឹងតែអត់ហើយ »។ បើតាមប្រសាសន៍សម្តេច ការដាក់ទិសដៅរបស់ប្រទេសជាតិខ្ពស់បែបនេះ គឺធ្វើឱ្យមានកម្ពុជាមានសមត្ថភាពលោតកាន់តែខ្ពស់ ដើម្បីសេដ្ឋកិច្ចប្រជាពលរដ្ឋកម្ពុជា។ នេះជាមូលហេតុ នៃការដាក់ទិសដៅខ្ពស់របស់រដ្ឋាភិបាល នៅក្នុងការបង្កើនជីវភាពរស់នៅរបស់ប្រជាជនកម្ពុជា ឱ្យស្របតាមចក្ខុវិស័យនៅឆ្នាំ២០៥០ កម្ពុជាក្លាយជាប្រទេសអ្នកមាន៕ សម្តេចនាយករដ្ឋមន្ត្រី ហ៊ុន ម៉ាណែត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9404.txt	ភ្នំពេញ៖ ក្រុមហ៊ុន ឬបុគ្គលដែលកំពុងមានកិច្ចសន្យា ជាមួយប្រតិបត្តិករផ្តល់សេវាអ៊ីនធឺណិតនៅកម្ពុជាទាំងអស់ ត្រូវតែបញ្ឈប់រាល់កិច្ចសហការ ឬបញ្ចប់កិច្ចសន្យាផ្តល់សិទ្ធិផ្តាច់មុខក្នុងការផ្គត់ផ្គង់សេវាអ៊ីនធឺណិត។ នេះជាសារព្រមានរបស់ក្រសួងប្រៃសណីយ៍ និងទូរគមនាគមន៍ ដែលអ្នកនៅតែប្រព្រឹត្តិសកម្មភាពអាជីវកម្មផ្តាច់មុខនេះ នឹងប្រឈមការជាប់ពន្ធនាគារពី ៦ ខែ ដល់ទៅ ៣ឆ្នាំ ជាមួយការពិន័យជាប្រាក់ ពី ៥០លានរៀល ទៅ ១០០លានរៀល។	ការចេញសេចក្តីព្រមានរបស់ក្រសួងប្រៃសណីយ៍ នាថ្ងៃទី១៦ ខែតុលានេះ គឺធ្វើឡើងបន្ទាប់ពី ក្រុមការងារក្រសួងប្រៃសណីយ៍ បានរកឃើញប្រតិបត្តិករទូរគមនាគមន៍មួយចំនួន សហការ និងលក់ដុំ (Wholesaler) សេវាអ៊ីនធឺណិត ទៅឱ្យក្រុមហ៊ុន ឬបុគ្គល យកទៅ ធ្វើអាជីវកម្មបន្ត ឬចែកចាយបន្ត (Reseller) នៅតាមបុរី អគារសហកម្មសិទ្ធិ អគារពាណិជ្ជកម្ម អគារខ្ពស់ ផ្សារទំនើប ជាដើម ដោយគ្មានអាជ្ញាបណ្ណប្រតិបត្តិការសេវាអ៊ីនធឺណិត (ISP) ពីនិយ័តករទូរគមនាគមន៍កម្ពុជា (ន.ទ.ក)។ ជាពិសេស គឺមានទីតាំងមួយចំនួនទៀត គឺនៅតែបន្តមានការផ្តល់សេវាផ្តាច់មុខដោយប្រតិបត្តិករផ្តល់សេវាអ៊ីនធឺណិតតែមួយ ដែលធ្វើឱ្យប៉ះពាល់ដល់អ្នកប្រើប្រាស់ និងមានការប្រកួតប្រជែងមិនស្មោះត្រង់ក្នុងវិស័យទូរគមនាគមន៍។ ផ្អែកតាម មាត្រា៦២ មាត្រា១០២ និង មាត្រា១០៣ នៃច្បាប់ស្តីពីទូរគមនាគមន៍ ប្រតិបត្តិករទូរគមនាគមន៍ ឬបុគ្គលពាក់ព័ន្ធនឹងវិស័យទូរគមនាគមន៍ដែលប្រកួតប្រជែងមិនស្របច្បាប់ គឺត្រូវរងការព្រមានជាលាយលក្ខណ៍អក្សរ ដោយភ្ជាប់នូវលក្ខខណ្ឌកែតម្រូវសម្រាប់រយៈពេលកំណត់ណាមួយ ដោយ ន.ទ.ក.។ ក្នុងករណីដែលប្រតិបត្តិករនោះ នៅតែមិនគោរពតាមការព្រមាននេះ ត្រូវផ្តន្ទាទោសដាក់ពន្ធនាគារពី ៦ ខែ ទៅ ៣ ឆ្នាំ និងពិន័យជាប្រាក់ ពី ៥០លានរៀល ទៅ ១០០លានរៀល។ ចំពោះនីតិបុគ្គល ដែលប្រព្រឹត្តបទល្មើសនេះ ត្រូវពិន័យជាប្រាក់ពី ៥០០លានរៀល ទៅ ១ ០០០ លានរៀល ព្រមទាំងទោសបន្ថែមណាមួយ ឬច្រើន ដូចដែលមានចែងក្នុងមាត្រា ១៦៨ (ទោសបន្ថែមអនុវត្តចំពោះនីតិបុគ្គល) នៃក្រមព្រហ្មទណ្ឌ។ ប្រតិបត្តិករទូរគមនាគមន៍ និងក្រុមហ៊ុន ឬបុគ្គលដែលពាក់ព័ន្ធ ត្រូវប្រឈមមុខនឹងការផាកពិន័យធ្ងន់ធ្ងរ ទៅតាមទំហំនៃប្រតិបត្តិការអាជីវកម្ម និងពីសកម្មភាពល្មើសច្បាប់នានារបស់ខ្លួន។ ជាមួយគ្នានេះ ក្រសួងប្រៃសណីយ៍បានបញ្ជាឱ្យប្រតិបត្តិករទូរគមនាគមន៍ទាំងអស់ ត្រូវបញ្ឈប់ទាំងស្រុងរាល់ការលក់ដុំ (Wholesaler) សេវាអ៊ីនធឺណិត ទៅឱ្យក្រុមហ៊ុន ឬបុគ្គល យកទៅធ្វើអាជីវកម្មបន្ត ឬចែកចាយបន្ត (Reseller) ទៅដល់អ្នកប្រើប្រាស់ ដោយគ្មានអាជ្ញាបណ្ណប្រតិបត្តិការសេវាអ៊ីនធឺណិត (ISP) ពី ន.ទ.ក.។ ដូច្នេះ ក្រុមហ៊ុន ឬបុគ្គល ដែលកំពុងធ្វើអាជីវកម្មបន្ត ឬចែកចាយបន្ត (Reseller) ទៅដល់អ្នកប្រើប្រាស់ ដោយគ្មាន ISP ពី ន.ទ.ក. ត្រូវបញ្ឈប់សកម្មភាពនេះជាបន្ទាន់ បើពុំនោះទេ នឹងប្រឈមការជាប់ពន្ធនាគារទៅដល់៣ឆ្នាំ រួមទាំងប្រាក់ពិន័យ ផងដែរ។ នេះបើយោងតាមសេចក្តីជូនដំណឹងរបស់ក្រសួងប្រៃសណីយ៍។ តាមមាត្រា១៤ មាត្រា១៧ មាត្រា៩១ និងមាត្រា៩២ នៃច្បាប់ស្តីពីទូរគមនាគមន៍ ការធ្វើប្រតិបត្តិការ ដោយគ្មានអាជ្ញាបណ្ណពី ន.ទ.ក. ត្រូវផ្តន្ទាទោសដាក់ពន្ធនាគារពី ៦ ខែ ទៅ ៣ ឆ្នាំ និងពិន័យជាប្រាក់ពី ៥លានរៀល ទៅ ១០លានរៀល។ ចំពោះនីតិបុគ្គល ត្រូវរងពិន័យជាប្រាក់ពី ៥០០លានរៀល ទៅ ១ ០០០លាន រៀល ព្រមទាំងទោសបន្ថែមនានានៃក្រមព្រហ្មទណ្ឌ។ លើសពីនេះ ក្រុមហ៊ុន ឬបុគ្គលទាំងនោះ ត្រូវប្រឈមមុខនឹងការផាកពិន័យធ្ងន់ធ្ងរទៅតាមទំហំនៃប្រតិបត្តិការអាជីវកម្ម និងពី សកម្មភាពល្មើសច្បាប់នានារបស់ខ្លួនថែមទៀត។ និយ័តករទូរគមនាគមន៍កម្ពុជា នឹងបន្តចាត់វិធានការយ៉ាងម៉ឺងម៉ាត់ចំពោះករណីល្មើសច្បាប់ខាងលើនស្របតាមច្បាប់ស្តីពីទូរគមនាគមន៍និងលិខិតបទដ្ឋានគតិយុត្តជាធរមាន។ ក្រសួងប្រៃសណីយ៍ បានអះអាងថា ៖ «ការធ្វើបែបនេះ គឺដើម្បីធានាសណ្តាប់ធ្នាប់ និងរបៀបរៀបរយក្នុងវិស័យទូរគមនាគមន៍ ការពង្រឹង គុណភាពសេវាអ៊ីនធឺណិត ការលើកកម្ពស់ការប្រកួតប្រជែងដោយស្មើភាពនិងស្របច្បាប់ ព្រមទាំងធានានូវតម្លៃ សមស្របជូនដល់អ្នកប្រើប្រាស់»។ កន្លងមក ក.ប.ទ. បានចាត់ក្រុមការងារលើកកម្ពស់គុណភាពសេវាទូរគមនាគមន៍នៅរាជធានីភ្នំពេញ ចំនួន ៩ ក្រុម ដើម្បីចុះត្រួតពិនិត្យ និងរកដំណោះស្រាយពង្រឹងគុណភាពសេវាទូរសព្ទចល័តនិងសេវាអ៊ីនធឺណិត នៅតាមបុរី ទីប្រជុំជន និងអគារខ្ពស់ៗក្នុងរាជធានីភ្នំពេញ។ ក្រៅពីនេះ ក.ប.ទ. ក៏បានចាត់ ក្រុមការងារលើកកម្ពស់គុណភាពសេវាទូរគមនាគមន៍នៅទូទាំងប្រទេស ដោយបែងចែកជា ៥ តំបន់ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9405.txt	កម្ពុជា នឹងរៀបចំ «វេទិកាពាណិជ្ជកម្មឌីជីថលកម្ពុជាលើកទី១ និងពិព័រណ៍អនឡាញ» រយៈពេល៣ថ្ងៃ គឺពីថ្ងៃទី១៣-១៦ ខែធ្នូ នៅមជ្ឈមណ្ឌលភីអេច ហ្គ្រេនហល បុរីប៉េងហួត បឹងស្នោ រាជធានីភ្នំពេញ។ នេះ គឺជាវេទិកាពាណិជ្ជកម្មឌីជីថលលើកដំបូងបង្អស់ដែលកម្ពុជារៀបចំឡើង និងជាកម្មវិធីអមពិព័រណ៍ផលិតផលខ្មែរ និងទំនិញនាំចេញ-នាំចូល លើកទី១៧។ នេះបើតាម លោកស្រី ជា រដ្ឋា រដ្ឋលេខាធិការក្រសួងពាណិជ្ជកម្ម ដែលបានថ្លែង ក្នុងកិច្ចប្រជុំ ផ្សព្វផ្សាយ ស្ដីពីអត្ថប្រយោជន៍ក្នុងការចូលរួមវេទិកានេះ ទៅដល់តំណាងសភាពាណិជ្ជកម្មកម្ពុជា ដៃគូសហការ សមាគម និងម្ចាស់សហគ្រាសធុនតូច និងមធ្យមកម្ពុជាជាច្រើនរូប កាលពីថ្ងៃទី២៥ ខែតុលា។	រដ្ឋលេខាធិការក្រសួងពាណិជ្ជកម្ម ដដែលបន្តថា វេទិកាពាណិជ្ជកម្មឌីជីថលកម្ពុជាលើកទី១ និងពិព័រណ៍អនឡាញ» រៀបចំឡើងក្នុងគោលបំណងជំរុញការបង្កើតថ្មី លើកកម្ពស់វិស័យពាណិជ្ជកម្មឌីជីថលនៅកម្ពុជា និងគាំទ្រការជំរុញផលិតផលក្នុងស្រុកឈានទៅកាន់សកលលោក ក្រោមប្រធានបទ៖«ផលិតផលកម្ពុជា ឆ្ពោះទៅកាន់ពាណិជ្ជកម្មសកល» ឬ«From Cambodian Made to Global Trade»-(Cambodian2Global) ដែលនឹងបង្ហាញពីតួនាទីកាន់តែសំខាន់របស់កម្ពុជា នៅក្នុងបរិបទសេដ្ឋកិច្ចឌីជីថល ព្រមទាំងជំរុញវិស័យពាណិជ្ជកម្មឌីជីថលនៅកម្ពុជា ឱ្យកាន់តែរីកចម្រើន។ បើតាមការផ្សាយរបស់ក្រសួងពាណិជ្ជកម្ម ក្នុងឱកាសពិព័រណ៍នេះ សហគ្រិនទាំងអស់ អាចចូលរួមដាក់តាំងបង្ហាញលក់ផលិតផលខ្មែរ ទៅក្នុងទីផ្សារជាតិនិងអន្តរជាតិ នៅបណ្តាញ CambodiaTrade.com។ អ្នកចូលរួមនឹងទទួលបាននូវបទពិសោធន៍ថ្មីៗគួរឱ្យកត់សម្គាល់ សម្រាប់អនាគតនៃអាជីវកម្មតាមប្រព័ន្ធអេឡិចត្រូនិក និងរបៀប បង្កើតទំនុកចិត្តជាមួយអតិថិជន ដូចជាកម្មវធីពាណិជ្ជកម្មឌីជីថល និង AI, ការការពារអ្នក ប្រើប្រាស់, ការការពារទិន្នន័យ, សញ្ញាទុកចិត្តសម្រាប់ eCommerce, ជាពិសេស ក៏នឹងមាន កម្មវិធីជជែកដេញដោលរបស់យុវជន នៅក្នុងប្រធានបទពាណិជ្ជកម្មឌីជីថល, កម្មវិធី E-Commerce Awards Night និងអបអរសាទរសមិទ្ធផលក្នុងវិស័យពាណិជ្ជកម្មឌីជីថលរបស់កម្ពុជាផងដែរ។ ក្រសួងពាណិជ្ជកម្ម បានប្រកាសរៀបចំ ពិព័រណ៍ផលិតផលខ្មែរ និងទំនិញនាំចេញ-នាំចូល លើកទី១៧ ចាប់ពីថ្ងៃទី១៣-១៦ ខែធ្នូ ដោយនឹងមានស្តង់ចូលរួមតាំងបង្ហាញផលិតផល ប្រមាណ៣០០ស្តង់។ នៅក្នុងពិព័រណ៍នេះ ក៏នឹងមានកម្មវិធី និងព្រឹត្តិការណ៍អមមួយចំនួនដែរ ដូចជា វេទិកាពាណិជ្ជកម្មឌីជីថល, វេទិកាកិច្ចសហប្រតិបត្តិការឧស្សាហកម្មកម្ពុជា-កូរ៉េ ការធ្វើបទបង្ហាញស្តីពីការត្រៀមខ្លួនសម្រាប់ការនាំចេញ និងការតាំងបង្ហាញផលិតផលឧស្សាហកម្ម ពិធីប្រគល់ពានរង្វាន់ពាណិជ្ជកម្មអេឡិចត្រូនិក និងការប្រគំតន្រ្តីជាដើម។ លោកស្រី ជា រដ្ឋា រដ្ឋលេខាធិការក្រសួងពាណិជ្ជកម្ម នៅក្នុងកិច្ចប្រជុំជាមួយអ្នកពាក់ព័ន្ធស្តីពី អត្ថប្រយោជន៍នៃការចូលរួម វេទិកាពាណិជ្ជកម្មឌីជីថលកម្ពុជាលើកទី១ និងពិព័រណ៍អនឡាញ កាលពីថ្ងៃទី២៥ ខែតុលា។ សូមរំឭកថា ពិព័រណ៍ទំនិញកម្ពុជា និងនាំចេញ-នាំចូល លើកទី១៦ ត្រូវបានប្រារព្ធឡើង ពីថ្ងៃទី១៥-១៨ ខែធ្នូ ឆ្នាំ២០២៣ នៅមជ្ឈមណ្ឌលសន្និបាត និងពិព័រណ៌កោះពេជ្រ រាជធានីភ្នំពេញ ដោយមានស្ថាប័ន ក្រុមហ៊ុន សហគ្រិន និងអ្នកផលិតជាង ១៣០ ចូលរួមតាំងបង្ហាញផលិតផល និងសេវាកម្មរបស់ខ្លួន៕ លោកស្រី ជា រដ្ឋា រដ្ឋលេខាធិការក្រសួងពាណិជ្ជកម្ម នៅក្នុងកិច្ចប្រជុំជាមួយអ្នកពាក់ព័ន្ធស្តីពី អត្ថប្រយោជន៍នៃការចូលរួម វេទិកាពាណិជ្ជកម្មឌីជីថលកម្ពុជាលើកទី១ និងពិព័រណ៍អនឡាញ កាលពីថ្ងៃទី២៥ ខែតុលា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9406.txt	ភ្នំពេញ៖ ក្រសួងកសិកម្ម រុក្ខាប្រមាញ់ និងនេសាទ បន្តសហការជាមួយវិស័យឯកជន ដើម្បីរក្សាស្ថិរភាពថ្លៃស្រូវអង្ករ សម្រាប់ប្រជាកសិករស្ថិតនៅប៉ែកពាយ័ព្យនៃប្រទេស។ កិច្ចសហការនេះ ត្រូវបានចុះហត្ថលេខាលើអនុស្សរណៈនៃការយោគយល់គ្នា (MoU) រវាងក្រសួងកសិកម្ម រុក្ខាប្រមាញ់ និងនេសាទ និងដៃគូ នៅទីស្តីការក្រសួង។	ក្រសួងកសិកម្ម បានចុះ MoU ជាមួយក្រុមហ៊ុនបៃតងកម្ពុជា (CG) និងមូលនិធិសកលសម្រាប់អភិរក្សធម្មជាតិ (WWF) ក្រោមវត្តមានលោក ឌិត ទីណា រដ្ឋមន្ត្រីក្រសួងកសិកម្ម នាព្រឹកថ្ងៃទី៣០ ខែតុលា។ បើនេះតាមសេចក្តីប្រកាសព័ត៌មានរបស់ក្រសួងកសិកម្ម។ លោក ឌិត ទីណា បានអះអាងថា៖ « ការចុះ MoU ជាមួយក្រុមហ៊ុនបៃតងកម្ពុជា គឺជាការងារដ៏សំខាន់ ក្នុងការជួយរក្សាស្ថិរភាពថ្លៃវិស័យស្រូវអង្ករនាប៉ែកពាយ័ព្យ ដែលជាបរិបទថ្មី ជួយកាត់បន្ថយចំណាយ ដើម្បីបង្កើនផលចំនេញ ទាំងកសិករ និងអ្នកប្រើប្រាស់ » ។ បើតាមក្រសួងកសិកម្ម ប្រជាកសិករនៅប៉ែកពាយ័ព្យដែលទទួលបានអត្ថប្រយោជន៍ពី MoU នេះ គឺមានខេត្ដពោធិសាត់, បាត់ដំបង, បន្ទាយមានជ័យ ព្រះវិហារ និងខេត្ដសៀមរាប ជាដើម។ ជាមួយគ្នានេះ លោករដ្ឋមន្ត្រីកសិកម្ម ក៏បានលើកឡើងពីសហគមន៍កសិកម្មទំនើប ដែលប្រើប្រាស់ពូជ និងបច្ចេកទេសច្បាស់លាស់ មានទុនក្នុងការវិនិយោគ មានទីផ្សារពិតប្រាកដ និងជំរុញពូជសែនក្រអូប។ លោកបានបញ្ជាក់ថា៖ « ពូជសែនក្រអូប ជាពូជស្រូវកម្ពុជាមានសក្តានុពលក្នុងការនាំចេញទៅកាន់ទីផ្សារអន្តរជាតិ »។ ពាក់ព័ន្ធនឹងការងារអភិរក្សធនធានធម្ម ក្រសួងបានសហការជាមួយដៃគូ អង្គការ WWF និងដៃគូនានា ក្នុងអភិរក្សត្វផ្សោត តាមរយៈការល្បាត និងការបង្ក្រាបបទល្មើស ប្រកបដោយប្រសិទ្ធភាព។ លោក ឌិត ទីណា បានកោតសរសើរនូវការខិតខំប្រឹងប្រែងរួមគ្នា រវាងអង្គការដៃគូ និងអាជ្ញាធរថ្នាក់ក្រោមជាតិ ជាពិសេស ប្រជាពលរដ្ឋរស់នៅមូលដ្ឋានផ្ទាល់ ដែលចូលរួមថែរក្សាការពារធនធានធម្មជាតិ។ លោកបានបញ្ជាក់ថា ៖ « ក្រសួងកសិកម្មត្រូវការដៃគូ ដែលមានគោលដៅរួមច្បាស់លាស់ មានបច្ចេកទេសពិតប្រាកដ និងមានឆន្ទៈរួមគ្នា ដើម្បីសម្រេចនូវលទ្ធផលល្អ។ ការអនុវត្ត MoU នឹងមានភាពបុរេសកម្ម មានលទ្ធផលជាក់ស្តែង ដោះស្រាយបញ្ហាប្រឈមជាមួយគ្នា និងមានភាពជោគជ័យរួមគ្នា»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9407.txt	ព្រះសីហនុ៖ ព្រលានយន្តហោះអន្តរជាតិ កងកេង ខេត្តព្រះសីហនុ ទទួលបានភ្ញៀវទេសចរប្រមាណ ៤០០ នាក់មកពីប្រទេសរុស្ស៊ីនិងប្រទេសកាហ្សាក់ស្ថាន ។ ភ្ញៀវទាំងនេះបានធ្វើដំណើរតាមជើងហោះហើរត្រង់ ពីទីក្រុងអាស្តាណាប្រទេសកាហ្សាក់ស្ថាន មកខេត្តព្រះសីហនុ តាមយន្តហោះប្រភេទកូដឌី ប៊ូអ៊ីង ៧៥៧-២០០ ជាលើកដំបូង។ នេះបើតាមការបញ្ជាក់របស់លោក ឡុង ឌីម៉ង់ អភិបាលរងខេត្តព្រះសីហនុ នៅថ្ងៃទី២៧ខែតុលា ។	លោក ឡុង ឌីម៉ង់ អភិបាលរងខេត្តព្រះសីហនុ ឱ្យដឹងថាមានភ្ញៀវទេសចរកាហ្សាក់ស្ថាននិងរុស្ស៊ីប្រមាណ២២៧នាក់ បានជិះយន្តហោះជើងហោះហើរត្រង់ពីទីក្រុងអាស្តាណាមកកាន់ខេត្តព្រះសីហនុ កាលពីថ្ងៃទី២៥ខែតុលា ។ ចំណែកថ្ងៃទី២៦ខែតុលា ក៏មានភ្ញៀវទេសចរកាហ្សាក់ស្ថាននិងរុស្ស៊ី ប្រមាណ២០៨នាក់ បន្ថែមទៀតដែរ។ លោក ឡុង ឌីម៉ង់ អះអាងថា៖« ភ្ញៀវទេសចរទាំងនេះភាគច្រើនមកកម្ពុជាជាលក្ខណៈគ្រួសារ មានទាំងចាស់និងក្មេង។ អ្នកខ្លះធ្វើដំណើរកម្សាន្តនៅខេត្តព្រះសីហនុ និងអ្នកខ្លះធ្វើដំណើរទៅកោះរ៉ុង។ ចំណែកភ្ញៀវទេសចរប្រមាណប្រាំភាគរយទៀតធ្វើដំណើរទៅខេត្តសៀមរាប»។ បើតាមការបញ្ជាក់របស់លោក ឡុង ឌីម៉ង់ នៅថ្ងៃទី២៨ខែតុលា នឹងមានភ្ញៀវទេសចរប្រមាណ២០០នាក់មកបន្ថែមទៀត មកខេត្តព្រះសីហនុ តាមជើងហោះហើរត្រង់ ។ បើតាមអភិបាលរងរូបនេះ ភ្ញៀវទេសចរ នឹងមកបន្តបន្ទាប់ទៀតនៅខែវិច្ឆិកា ដោយយ៉ាងតិច ក៏អាចមានបីជើងហោះហើរក្នុងមួយសប្ដាហ៍ដែរ ។ លោក ឡុង ឌីម៉ង់ ចាត់ទុកថា ចំនួនភ្ញៀវទេសចរនេះជាចំនួនធំមួយ ក្រោយវិបត្តិកូវីដ ១៩ ដែលនេះជាការបង្ហាញពីការយកចិត្តពីកងកម្លាំង អាជ្ញាធរ ចំពោះភ្ញៀងទេសចរ ដោយបានមកទទួលរាក់ទាក់ដល់អាកាសយានដ្ឋាន ជាមួយនិងការការពារសន្តិសុខជូនភ្ញៀវ ដែលធ្វើឱ្យទេសចរកាន់តែមានជំនឿទុកចិត្ត និងចង់មកកម្សាន្តម្តងទៀត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9408.txt	ភ្នំពេញ៖ មូលនិធិកសាងហេដ្ឋារចនាសម្ព័ន្ធតាមព្រំដែនផ្តោតលើការកសាងផ្លូវក្រវាត់ព្រំដែន ត្រូវបានប្រកាសបិទទទួល នៅថ្ងៃទី៣១ ខែតុលា ជាមួយទំហំទឹកជិត២៧លានដុល្លារអាម៉េរិក។ ថវិកាដែលបានពីសប្បុរសជនទាំងនេះ រដ្ឋាភិបាល គឺយកទៅកសាងផ្លូវក្រវាត់ព្រំដែន ក្នុងខេត្តរតនគិរី និងមណ្ឌលគិរី ប្រវែងសរុប២៥០គីឡូម៉ែត្រ។	ការដ្ឋានគម្រោងកសាងហេដ្ឋារចនាសម្ព័ន្ធតាមព្រំដែន ដោយផ្តោតលើការកសាងផ្លូវក្រវាត់ព្រំដែន ចាប់ផ្តើមចល័តគ្រឿងចក្រទៅចូលគោលដៅ ដើម្បីដំណើរការដ្ឋានសាងសង់ជាផ្លូវការនូវផ្លូវប្រវែង២៥០គីឡូម៉ែត្រ នៅខេត្តរតនគិរី និងមណ្ឌលគិរី ពីថ្ងៃទី១ ខែវិច្ឆិកា តទៅហើយ។ ក្នុងនោះ តាមគម្រោង រដ្ឋនឹងសាងសង់ផ្លូវនៅខេត្តមណ្ឌលគិរីក្នុងប្រវែង១៤៧,៥២គីឡូម៉ែត្រ និងរតនគិរី ប្រវែង១០២,៤៨គីឡូម៉ែត្រ។ លោក គឹម ប៊ុនថាន ដែលប្រធានក្រុមការងារចំពោះកិច្ចគ្រប់គ្រងមូលនិធិកសាងហេដ្ឋារចនាសម្ព័ន្ធតាមព្រំដែនដោយផ្តោតលើការកសាងផ្លូវក្រវាត់ព្រំដែន បានបញ្ជាក់នៅក្នុងសន្និសីទកាសែតនាថ្ងៃនេះ ថា ការសាងសង់ផ្លូវក្រវាត់ព្រំដែនទាំងពីរខេត្តនេះ គឺប្រើរយៈពេលប្រមាណ៣០ខែ ដោយសម្រេចជាស្ថាពរ នាអំឡុងខែឧសភា ឆ្នាំ២០២៧។ បើតាមលោក គឹម ប៊ុនថាន ក្នុងដំណើរការកសាងផ្លូវក្រវាត់ព្រំដែនទាំងនេះ គម្រោងនឹងបោសសម្អាតមីន និងយុទ្ធភណ្ឌមិនទាន់ផ្ទុះលើផ្ទៃដីសរុប ៦,២៥០,០០០ម៉ែត្រ។ ជាមួយគ្នានេះ គម្រោងបោសសម្អាតសំណង់សិល្បការ្យគ្រប់ប្រភេទ រួមមាន៖ ស្ពានបេតុងសរសៃដែក ចំនួន២៣កន្លែង មានប្រវែង៥៦៧ម៉ែត្រ, លូប្រអប់បេតុងគ្រប់ប្រភេទចំនួន ៤៧កន្លែង ប្រវែង៣៦៩ម៉ែត្រ, លូមូលបេតុងគ្រប់ប្រភេទចំនួន ៤៩៤កន្លែង និង ថ្នល់បេតុងបង្រៀររក្សាទឹក ទុកប្រើប្រាស់២កន្លែង សរុបប្រវែង ៧២ម៉ែត្រ។ លោកបានអះអាងថា ៖ « ថវិកាដែលទទួលបានពីសប្បុរជនទាំងជិត២៧លានដុល្លារនេះ នឹងត្រូវយកទៅកសាងផ្លូវក្រវាត់ព្រំដែន ប្រកបដោយការទទួលខុសត្រូវធានានូវតម្លាភាព គណនេយ្យភាព និងការសន្សំសំចៃខ្ពស់»។ គួររំលឹកថា មូលនិធិកសាងហេដ្ឋារចនាសម្ព័ន្ធតាមព្រំដែនដោយផ្តោតលើការកសាងផ្លូវក្រវាត់ព្រំដែន ត្រូវបានប្រកាសបង្កើតឡើងដោយ សម្តេច ហ៊ុន ម៉ាណែតកាលពីថ្ងៃទី២២ ខែសីហា ឆ្នាំ២០២៤។ មូលនិធិបង្កើតឡើងក្នុងគោលដៅ កៀរគរថវិកាបន្ថែមសម្រាប់កសាងហេដ្ឋារចនាសម្ព័ន្ធតាមបណ្តោយព្រំដែន ដោយផ្តោតលើការកសាងផ្លូវក្រវាត់ព្រំដែន និងដើម្បីផ្តល់ឱកាសឱ្យ ប្រជាពលរដ្ឋខ្មែរគ្រប់មជ្ឈដ្ឋានក្នុង-ក្រៅប្រទេសបានចូលរួមចំណែកដោយផ្ទាល់ជាមួយរាជរដ្ឋាភិបាលក្នុង បុព្វហេតុរួមគ្នាកសាង និងការពារមាតុភូមិកម្ពុជា។ ជាលទ្ធផលក្នុងរយៈពេល ៦៦ថ្ងៃ នៃដំណើរការទទួលការបរិច្ចាគវិភាគទានស្ម័គ្រចិត្តក្នុងមូលនិធិនេះ ពោល គិតចាប់ពីថ្ងៃទី២៦ ខែសីហា ដល់ថ្ងៃទី៣១ ខែតុលា ឆ្នាំ២០២៤ មានជនរួមជាតិទាំងក្នុង និងក្រៅ ប្រទេសចំនួន ៧២០ ១០៥ អង្គ/នាក់ បានចូលរួមបរិច្ចាគវិភាគទានស្ម័គ្រចិត្ត ដោយទទួលបានទឹកប្រាក់សមមូលចំនួន ២៦,៩៦៧,៦០៩ដុល្លារ។ ក្នុងនោះ មានប្រាក់រៀលចំនួន ៣២,៩៥២,៤៤២,០៤៤រៀល និងប្រាក់ដុល្លារចំនួន ១៨,៧២៩,៩៩៨ ដុល្លារអាមេរិក។ រដ្ឋាភិបាលបានអះអាងថា ជនរួមជាតិ ដែលបានចូលរួមបរិច្ចាគទាំងជាង ៧២ម៉ឺនអង្គ/នាក់នេះ គឺមកពីគ្រប់ទិសទី ដោយមានទាំងព្រះសង្ឃតាមវត្តអារាម លោកយាយ លោកតា លោកគ្រូអ្នកគ្រូ ក្មួយៗសិស្ស-និស្សិត សិល្បករ-សិល្បការិនី កីឡាករ-កីឡាការិនី កម្មករ-កម្មការិនី ពាណិជ្ជ ករ អាជីវករតាមផ្សារ។ « និយាយរួម គឺប្រជាពលរដ្ឋខ្មែរពីគ្រប់មជ្ឈដ្ឋានទាំងក្នុង និងក្រៅប្រទេស។ ក្នុងនោះ ក៏មានបងប្អូនខ្មែរដែលរស់នៅ និងកំពុងធ្វើការនៅក្រៅប្រទេស មានដូចជា សហរដ្ឋអាម៉េរិក, កាណាដា, អូស្ត្រាលី, បារាំង ជប៉ុន, កូរ៉េខាងត្បូង, ចិន, ថៃ និងបណ្តាប្រទេសមួយចំនួនទៀតនៅក្នុងទ្វីបអឺរ៉ុប និងអាស៊ី ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9409.txt	ក្រដាសប្រាក់ «ពីរសែនរៀល» ត្រូវបានរដ្ឋាភិបាលសម្រេចឱ្យចេញផ្សាយ ធ្វើចរាចរ និងប្រើប្រាស់នៅទូទាំងប្រទេសកម្ពុជានូវធនប័ត្រអនុស្សាវរីយ៍ ចាប់ពីថ្ងៃទី១៦ ខែតុលានេះ តទៅ។ សេចក្តីសម្រេចរបស់ប្រមុខរដ្ឋាភិបាលសម្តេច ហ៊ុន ម៉ាណែត បានបញ្ជាក់ថា ការចរចាប្រភេទក្រដាសប្រាក់ថ្មីនេះ គឺធ្វើឡើងទន្ទឹមនឹងបណ្តាប្រភេទប្រាក់ដែលត្រូវបានចេញផ្សាយរួចហើយ។	ធនាគារជាតិ នៃកម្ពុជា ដែលមានភារកិច្ចបោះពុម្ពក្រដាសរៀលរបស់កម្ពុជា ក៏បានបង្ហាញជាសាធារណៈនូវលក្ខណៈសម្គាល់នៃធនប័ត្រអនុស្សាវរីយ៍ ពីរសែនរៀលនេះ ផងដែរ។ លក្ខណៈទូទៅរបស់ក្រដាសថ្មីនេះ មានបណ្ដោយ ១៧០មម ទទឹង ៧៦មម ដោយមានពណ៌ចម្បងគឺពណ៌ត្នោត ពណ៌ទឹកក្រូច និងពណ៌ផ្កាឈូក។ ផ្ទៃខាងមុខ ផ្នែកកណ្តាលក្រដាសប្រាក់នេះ ត្រូវបានរំលេចឡើងនូវព្រះឆាយាល័ក្ខណ៍ ព្រះករុណា ព្រះបាទសម្តេច ព្រះបរមនាថ នរោត្តមសីហមុនី រួមជាមួយព្រះវររាជមាតា ដែលផ្ទៃខាងក្រោយត្រូវបានតែងលំអដោយក្បាច់ចម្លាក់ជាប្រពៃណី ព្រមជាមួយអក្សរ « ពីរសែនរៀល » នៅខាងក្រោម។ រីឯខាងឆ្វេងមានលេខ «២០០០០០» នៅពីលើ ព្រមទាំងហត្ថលេខារបស់ អគ្គទេសាភិបាលកិត្តិយស អគ្គទេសាភិបាល និងអគ្គបេឡា ខិតមកក្រោមមានរូបចម្លាក់នាគមួយគូ នៅប្រាសាទបន្ទាយសំរ៉ែក្នុងខេត្តសៀមរាប។ ផ្នែកខាងស្តាំ ខាងលើមានអក្សរ «ធនាគារជាតិ នៃកម្ពុជា» ខិតមកក្រោមមានលេខមាលា បោះពុម្ពដោយទឹកខៅ្មពណ៌ក្រហមនិងនៅពីក្រោម នោះមានលេខ « ២០០០០០ » និង «200000» និងមានអក្សរ « អ្នកក្លែងក្រដាសប្រាក់នឹងត្រូវផ្តន្ទាទោសតាមច្បាប់ » នៅគែមខាងក្រោម ។ នៅគែមខាងស្តាំនៃក្រដាសប្រាក់ មានរូបភាពអង្គដៅចំណាំបោះពុម្ពតាមបន្ទាត់បញ្ឈរដែលឆ្លុះ ឃើញមានលេខ « 200000»។ ផ្នែកខាងឆ្វេង ខាងលើមានរូបព្រះសង្ហារនៃព្រះរាជាណាចក្រកម្ពុជា និងមានលេខ 200000 ព្រាលៗបោះពុម្ពតាមបន្ទាត់បញ្ឈរ ព្រមជាមួយបន្ទះហូឡូក្រាមទំហំ ១០ មម កាត់ ទទឹងផ្ទៃក្រដាសប្រាក់ពីលើដល់ក្រោម។ នៅជ្រុងខាងក្រោមមានគំនូសបន្ទាត់សម្រាប់ផ្ទៀង ផ្ទាត់ និងនិមិត្តសញ្ញាពិសេសសម្គាល់ប្រភេទប្រាក់សម្រាប់ជនពិការភ្នែក។ ផ្ទៃខាងខ្នង ដោយផ្នែកកណ្តាល ត្រូវបានរំលេចឡើងនូវ ព្រះឆាយាល័ក្ខណ៍ព្រះករុណា ព្រះបាទ សម្តេចព្រះបរមនាថ នរោត្តមសីហមុនីព្រះមហាក្សត្រ ទ្រង់គ្រឿង ព្រះមហាក្សត្រ និងមានអក្សរ « ពីរសែនរៀល » នៅពីក្រោម និងអក្សរ « Congratulations on the 20th Anniversary of the Coronation of His Majesty Preah Bat Samdech Preah Boromneath NORODOM SIHAMONI (29 October 2004-29 October 2024) » នៅគែមក្រដាសប្រាក់។ ផ្នែកខាងស្តាំ ត្រូវបានរំលេចឡើងនូវរូបភាពប្រាសាទបាយ័នក្នុងខេត្តសៀមរាប និង មានលេខ « ២០០០០០ » នៅផ្នែកខាងក្រោម ព្រមជាមួយខ្សែសុវត្ថិភាព ទំហំ ៣ មម នៅ ផ្នែកខាងឆ្វេង។ នៅជ្រុងលើខាងស្តាំមានលេខ «200000 » ដែលត្រូវបានបោះពុម្ពតាមបន្ទាត់ បញ្ឈរ។ ផ្នែកខាងឆ្វេង ខាងលើមានអក្សរ « ធនាគារជាតិ នៃកម្ពុជា» និងអក្សរ « NATIONAL BANK OF CAMBODIA »។ ខិតមកក្រោមមានចារឹកអក្សរ « អបអរសាទរខួប ២០ឆ្នាំ នៃការគ្រង រាជសម្បត្តិ ព្រះករុណា ព្រះបាទ សម្តេចព្រះបរមនាថ នរោត្តមសីហមុនី (២៩ តុលា ២០០៤ - ២៩ តុលា ២០២៤ ) « ព្រមទាំងលេខ «2024»នៅពីក្រោមនោះ។ នៅគែមខាងឆ្វេងនៃក្រដាស ប្រាក់មានរូបភាពអង្គដៅចំណាំ បោះពុម្ពតាមបន្ទាត់បញ្ឈរ ដែលឆ្លុះឃើញលេខ « 200000»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_941.txt	នាយករដ្ឋមន្រ្តីម៉ាឡេស៊ី លោក Muhyiddin Yassin នៅថ្ងៃទី២៧ ខែមិថុនា បានប្រកាសបន្តបិទប្រទេសរហូតដល់ករណីឆ្លងជំងឺកូវីដ-១៩ ធ្លាក់ចុះក្រោម ៤ពាន់ករណីក្នុងមួយថ្ងៃ។ នេះបើតាមការចុះផ្សាយរបស់ទីភ្នាក់ងារព័ត៌មាន Bernama។	វិធានការបិទប្រទេសរបស់ម៉ាឡេស៊ី នឹងត្រូវផុតនៅថ្ងៃទី២៨ ខែមិថុនាខាងមុខនេះ។ យ៉ាងណាមិញករណីឆ្លងជំងឺកូវីដ-១៩ ប្រចាំថ្ងៃនៅតែបន្តហក់ឡើងហក់ឡើងលើសពី ៤ពាន់ករណី។ ម៉ាឡេស៊ី នៅថ្ងៃទី២៦ ខែមិថុនា បានរាយការណ៍ករណីឆ្លងប្រចាំថ្ងៃរហូតដល់ ៥៨០៣ករណី និងអ្នកស្លាប់ចំនួន ៨១នាក់ឯណោះ។ ដោយមើលឃើញថាករណីឆ្លងជំងឺកូវីដ-១៩ នៅតែខ្ពស់ នាយករដ្ឋមន្រ្តីម៉ាឡេស៊ី លោក Muhyiddin Yassin បានប្រកាសថា ការរឹតត្បិតការធ្វើដំណើរ នឹងបន្តរហូតដល់ករណីឆ្លងប្រចាំថ្ងៃធ្លាក់ចុះក្រោម ៤ពាន់ករណី។ ក្នុងដំណើរចុះទៅពិនិត្យមជ្ឈមណ្ឌលចាក់វ៉ាក់សាំងនៅក្នុងរដ្ឋ Selangor ប្រមុខរដ្ឋាភិបាលម៉ាឡេស៊ីរូបនេះ ក៏បានលើកឡើងពីជំនួយសម្រាប់ប្រជាជនម៉ាឡេស៊ី ដែលនឹងត្រូវប្រកាសនៅថ្ងៃទី២៨ ឬថ្ងៃទី២៩ ខែមិថុនាផងដែរ។ ការបន្ថែមរយៈពេលបិទប្រទេសនេះ នឹងធ្វើឱ្យម៉ាឡេស៊ី ខាតបង់សេដ្ឋកិច្ចបន្ថែមទៀត។ នៅសប្តាហ៍មុន លោក Muhyiddin បានបញ្ជាក់ថា ការបិទវិស័យសំខាន់ៗនាពេលកន្លងមក បានធ្វើឱ្យខូតខាតសេដ្ឋកិច្ចរហូតដល់ជាង ២៤០លានដុល្លារឯណោះ៕ Relate អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9410.txt	ក្រុមហ៊ុន CSNC Agriculture Co.,Ltd នឹងបើកដំណើរការរោងចក្រកែច្នៃគ្រាប់ស្វាយចន្ទីសម្រាប់នាំចេញទៅកាន់ទីផ្សារចិន នៅឆ្នាំ២០២៥។ រោងចក្រនេះ ជាការវិនិយោគរួមគ្នារវាងជនជាតិខ្មែរ និងសិង្ហបុរី ដែលអាចនាំចេញគ្រាប់ស្វាយចន្ទីកែច្នៃ បានយ៉ាងហោច៤ពាន់តោន ក្នុងមួយឆ្នាំ។	ក្រុមហ៊ុន CSNC Agriculture Co.,Ltd (CSNC) បានបោះទុនប្រមាណ១២លានដុល្លារ ក្នុងការបង្កើតរោងចក្រ កែច្នៃគ្រាប់ស្វាយចន្ទី នៅលើផ្ទៃ១២៥០០ម៉ែត្រការ៉េ ស្ថិតក្នុងស្រុកកំពង់ស្វាយ ខេត្តកំពង់ធំ។ រោងចក្រខ្នាតមធ្យមមួយនេះ គ្រោងបញ្ចប់ការសង់សង់នៅចុងឆ្នាំ២០២៤ និងដាក់ឱ្យដំណើរការរោងចក្រកែច្នៃគ្រាប់ស្វាយចន្ទីនារដូវប្រមូលផលឆ្នាំ២០២៥។ បើតាម លោក ស៊ុយ កុកធាន អនុប្រធានសមាគមស្វាយចន្ទីកម្ពុជា(ស.ស.ក.) និងជាម្ចាស់ភាគហ៊ុនរោងចក្រ CSNC ក្រុមហ៊ុនCSNC មានសមត្ថភាពផលិតបានរហូតដល់៤០តោនក្នុងមួយថ្ងៃ ឬស្មើ១៤ ៦០០តោន (គ្រាប់ឆៅ) ក្នុងមួយឆ្នាំ។ លោកបានអះអាងប្រាប់សារព័ត៌មានឌីជីថលថ្មីៗ នៅថ្ងៃទី២៥ ខែតុលា ថា ៖ « នៅពេលបើកដំណើរការ វានឹងក្លាយជារោងចក្រកែច្នៃគ្រាប់ស្វាយចន្ទីធំជាងគេ ក្នុងចំណោមសហគ្រាសធនតូច និងមធ្យម៤១កន្លែងទៀតនៅកម្ពុជា»។ លោក ស៊ុយ កុកធាន អនុប្រធានសមាគមស្វាយចន្ទីកម្ពុជា(ស.ស.ក.) និងជាម្ចាស់ភាគហ៊ុនរោងចក្រ CSNC។ ទីផ្សារធំរបស់ CSNC គឺផ្ដោតលើប្រទេសចិន។ នេះជាការបញ្ជាក់បន្ថែម របស់ លោក ស៊ុយ កុកធាន ដោយបន្ថែមខ្លីបែបនេះថា៖«គោលបំណងទី១របស់ CSNC គឺយើងផ្ដោតលើទីផ្សារចិន ជាពិសេសខេត្តហឺណាន ដែលជាខេត្តបើកជំហរសម្រាប់ការធ្វើពាណិជ្ជកម្ម»។ សូមជម្រាបថា ក្នុងរយៈពេល៨ខែមកនេះ (ខែមករាដល់ ខែសីហា ឆ្នាំ២០២៤ ) កម្ពុជាបាននាំចេញគ្រាប់ស្វាយចន្ទីកែច្នៃប្រមាណ៥៦ម៉ឺនតោន ទៅទីផ្សារអន្តរជាតិ។ ចិន ជាប្រទេសមួយដែលបានស្រូបទាញគ្រាប់ស្វាយចន្ទីពីកម្ពុជាចន្លោះ ពី៥០ទៅ៦០ម៉ឺនតោនក្នុងមួយឆ្នាំ៕ អត្ថបទទាក់ទង ខេត្តហឺណាន ប្រទេសចិន បញ្ជាទិញគ្រាប់ស្វាយចន្ទី ២០០តោន ក្នុងមួយឆ្នាំពីកម្ពុជា លោក ស៊ុយ កុកធាន អនុប្រធានសមាគមស្វាយចន្ទីកម្ពុជា(ស.ស.ក.) និងជាម្ចាស់ភាគហ៊ុនរោងចក្រ CSNC។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9411.txt	ភ្នំពេញ៖ រដ្ឋាភិបាល បានកំណត់ចក្ខុវិស័យរបស់ខ្លួនយ៉ាងច្បាស់ ក្នុងការប្រែក្លាយកម្ពុជាឱ្យជាប្រទេសមានចំណូលមធ្យមកម្រិតខ្ពស់នៅឆ្នាំ២០៣០ និងមានចំណូលកម្រិតខ្ពស់នៅឆ្នាំ២០៥០។ សម្តេចនាយករដ្ឋមន្ត្រី ហ៊ុន ម៉ាណែត បានអះអាងថា ការដាក់ទិសដៅខ្ពស់នេះ គឺគ្មានអ្វីខុសនោះទេ ដោយរដ្ឋាភិបាលព្យាយាមធ្វើយ៉ាងណាឱ្យជីវភាពប្រជាជនកម្ពុជាម្នាក់ៗកាន់តែខ្ពស់ កាន់តែល្អប្រសើរ។	« គ្មានអ្វីខុសនោះទេ ក្រៅតែពីការដាក់ទិសដៅខ្ពស់ សេចក្តីសង្ឃឹមខ្ពស់ ដើម្បីយើងព្យាយាមខ្ពស់ ដើម្បីលើកកម្ពស់ជីវភាពពលរដ្ឋរបស់យើង » ។ សម្តេច ហ៊ុន ម៉ាណែត បានថ្លែងបែបនេះនៅក្នុងពិធីអបអរសាទរខួប២០ឆ្នាំ នៃកម្ពុជាចូលជាសមាជិកអង្គការពាណិជ្ជកម្មពិភពលោក (WTO) នាថ្ងៃទី១៤ ខែតុលា ដោយបានពន្យល់ថា ការដាក់ទិសដៅធ្វើឱ្យកម្ពុជាក្លាយជាប្រទេសអ្នកមាននៅឆ្នាំ២០៥០នោះ គឺមានមិនសំដៅទៅលើរដ្ឋាភិបាលមាននោះទេ តែសំដៅទៅលើ GDP Per Capital ដែលប្រជាពលរដ្ឋកម្ពុជាម្នាក់ៗ មានចំណូលខ្ពស់។ តើមានអ្វីខុស ដែលរដ្ឋាភិបាលត្រូវដាក់ទិសដៅ ដើម្បីជំរុញជីវភាពប្រជាជនកម្ពុជាម្នាក់ៗឱ្យខ្ពស់? នេះជាសំណួរដែលប្រមុខរដ្ឋាភិបាលចោទសួរទៅកាន់ក្រុមមនុស្សមួយចំនួន ដែលប្រតិកម្មចំពោះការកំណត់ចក្ខុវិស័យរបស់កម្ពុជា ក្នុងការប្រែក្លាយកម្ពុជាឱ្យជាប្រទេសមានចំណូលមធ្យមកម្រិតខ្ពស់នៅឆ្នាំ២០៣០ និងមានចំណូលកម្រិតខ្ពស់នៅឆ្នាំ២០៥០។ សម្តេច ហ៊ុន ម៉ាណែត បានអះអាងជាថ្មីថា ៖ «នេះ គឺជាទិសដៅដែលយើងត្រូវធ្វើ។ ដឹងតែហត់ ដឹងតែលំបាក ប៉ុន្តែបើយើងមិនដាក់ទិសដៅ មិនដាក់គោលដៅ មិនដាក់ផែនការ រៀបចំទីបង្ហាញផ្លូវ ផែនការសកម្មភាព គឺយើងដឹងតែអត់ហើយ »។ បើតាមប្រសាសន៍សម្តេច ការដាក់ទិសដៅរបស់ប្រទេសជាតិខ្ពស់បែបនេះ គឺធ្វើឱ្យមានកម្ពុជាមានសមត្ថភាពលោតកាន់តែខ្ពស់ ដើម្បីសេដ្ឋកិច្ចប្រជាពលរដ្ឋកម្ពុជា។ នេះជាមូលហេតុ នៃការដាក់ទិសដៅខ្ពស់របស់រដ្ឋាភិបាល នៅក្នុងការបង្កើនជីវភាពរស់នៅរបស់ប្រជាជនកម្ពុជា ឱ្យស្របតាមចក្ខុវិស័យនៅឆ្នាំ២០៥០ កម្ពុជាក្លាយជាប្រទេសអ្នកមាន។ តាមការព្យាករ សេដ្ឋកិច្ចកម្ពុជានៅឆ្នាំ២០២៤ នឹងងើបឡើងវិញក្នុងកំណើន៦,៦ភាគរយ។ ការណ៍នេះ ធ្វើឱ្យប្រាក់ចំណូលជាមធ្យមរបស់ពលរដ្ឋខ្មែរម្នាក់ៗរំពឹងឡើងដល់ ២ ០៧១ដុល្លារ កើនជាង៨ភាគរយ បើធៀបទៅនឹងឆ្នាំ២០២៣ មាន១ ៩១៧ដុល្លារ។ នេះបើតាមរបាយការណ៍ថវិកាសង្ខេបឆ្នាំ២០២៤ (Budget in Brief, Fiscal Year 2024)៕ អត្ថបទទាក់ទង ពលរដ្ឋខ្មែរម្នាក់ មានចំណូលមធ្យម ២ ០៧១ដុល្លារ ក្នុងឆ្នាំ២០២៤ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9412.txt	ផលិតផលទាំងអស់ដែលមានដើមកំណើតនៅកម្ពុជា ទទួលបានការអនុគ្រោះរួចពន្ធ (Duty-Free) នៅពេលនាំចូលទៅកាន់ប្រទេសន័រវេស។ នេះបើតាមសេចក្តីប្រកាសព័ត៌មានរបស់ក្រសួងពាណិជ្ជកម្ម ដែលការទទួលបានការអនុគ្រោះពន្ធ គឺបានតាមរយៈការអនុវត្តប្រព័ន្ធអនុគ្រោះ GSP (Generalized System of Preferences) ដែលប្រទេសន័រវេសផ្តល់ឱ្យកម្ពុជា។	ក្រសួងពាណិជ្ជកម្ម បានធ្វើសិក្ខាសាលាស្តីពី «ប្រព័ន្ធអនុគ្រោះពន្ធទូទៅ (GSP) របស់ប្រទេសន័រវេស» ក្រោមវត្តមានលោកស្រី ចម និម្មល រដ្ឋមន្ត្រីក្រសួងពាណិជ្ជកម្ម ជាមួយលោកស្រី Astrid Emilie Helle ឯកអគ្គរាជទូតប្រទេសន័រវេសប្រចាំកម្ពុជា រួមទាំងភាគីពាក់ព័ន្ធ នៅរាជធានីភ្នំពេញ នាថ្ងៃទី២៨ ខែតុលា។ សិក្ខាសាលានេះ ធ្វើឱ្យសម្រាប់ឱកាសធុរកិច្ច និងវិនិយោគ ដែលកំពុងមានកំណើននៅក្នុងប្រទេសទាំងពីរ ខណៈរដ្ឋាភិបាលមានបំណងទាញយកប្រយោជន៍ពីការបំពេញបន្ថែមឱ្យគ្នា សំដៅជំរុញការដោះដូរពាណិជ្ជកម្មទ្វេភាគី ឱ្យកាន់តែប្រសើរទ្បើង។ លោកស្រី ចម និម្មល បានលើកឡើងថា ក្រុមហ៊ុននាំចេញកម្ពុជាអាចទទួលបានអត្ថប្រយោជន៍ជាច្រើន ពីប្រព័ន្ធអនុគ្រោះពន្ធGSP របស់ប្រទេសន័រវេស។ «តួយ៉ាង គឺផលិតផលទាំងអស់ដែលមានដើមកំណើតនៅកម្ពុជា ទទួលបានការអនុគ្រោះរួចពន្ធ (Duty-Free) នៅពេលនាំចូលទៅកាន់ប្រទេសន័រវេស»។ នេះជាការរៀបរាប់របស់រដ្ឋមន្ត្រីក្រសួងពាណិជ្ជកម្ម ដោយបានបញ្ជាក់ថា ៖ «រាល់ការនាំចេញផលិតផលទាំងនោះ ត្រូវអនុលោមតាមវិធានដើមកំណើតទំនិញ (Rules of Origin) និងលក្ខខណ្ឌផ្សេងៗ ដូចមានចែងក្នុងប្រព័ន្ធអនុគ្រោះ GSP»។ បន្ទាប់ពីសិក្ខាសាលាខាងលើនេះ លោកស្រី ចម និម្មល បានជួបពិភាក្សាការងារមួយលោកស្រី Astrid Emilie Helle ឯកអគ្គរាជទូតប្រទេសន័រវេសប្រចាំកម្ពុជា ដើម្បីផ្លាស់ប្តូរយោបល់លើតួនាទីដ៏សំខាន់នៃពាណិជ្ជកម្មរវាងប្រទេសទាំងពីរ។ បើតាមក្រសួងពាណិជ្ជកម្ម ក្នុងជំនួបនេះ គឺផ្តោតសំខាន់លើការជំរុញកិច្ចសហប្រតិបត្តិការពាណិជ្ជកម្ម និងសេដ្ឋកិច្ចទ្វេភាគី ក្នុងន័យបង្កើនការនាំចេញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9413.txt	ភ្នំពេញ៖ រដ្ឋាភិបាល សម្រេចលើកលែងពន្ធអាករប្រចាំខែគ្រប់ប្រភេទ ចំពោះសហគ្រាសក្នុងវិស័យទេសចរណ៍នៅខេត្តសៀមរាប។ បើតាមក្រសួងទេសចរណ៍ ការលើកលែងពន្ធនេះ ត្រូវអនុវត្តរហូតដាច់ ខែមិថុនា ឆ្នាំ២០២៥ ក៏ប៉ុន្តែចំពោះ អាករលើតម្លៃបន្ថែម និងអាករស្នាក់នៅ ត្រូវអនុវត្តជាធម្មតាដដែល។	ម្ចាស់អាជីកម្មសណ្ឋាគារ ផ្ទះសំណាក់ ភោជនីយដ្ឋាន និងក្រុមហ៊ុនភ្នាក់ងារទេសចរណ៍ទាំងអស់នៅក្នុងខេត្តសៀមរាប ទទួលបានការលើកលែងពន្ធមួយចំនួនពីរដ្ឋាភិបាល។ សេចក្តីជូនដំណឹងរបស់ក្រសួងទេសចរណ៍ដែលចេញផ្សាយជាសាធារណៈ នាថ្ងៃទី២៨ ខែតុលា បានបញ្ជាក់ថា អាជីវកម្មក្នុងវិស័យទេសចរណ៍គ្រប់ប្រភេទ នឹងត្រូវបានលើកលែងការបង់ពន្ធអាករប្រចាំខែ គិតចាប់ពីខែកក្កដា ឆ្នាំ២០២៤ រហូតដល់ដំណាច់ខែមិថុនា ឆ្នាំ២០២៥។ ដោយឡែក ពន្ធអាករលើតម្លៃបន្ថែម និងពន្ធអាករលើការស្នាក់នៅនឹងមិនត្រូវបានលើកលែងទេ។ ជាមួយគ្នានេះ ប្រាក់ចំណូលប្រចាំឆ្នាំ២០២៤ក៏មានការលើកលែងពន្ធដែរ ខណៈប្រាក់រំដោះពន្ធលើប្រាក់ចំណូលដែលសហគ្រាសបានបង់រួច នឹងត្រូវបានធ្វើជាឥណទានពន្ធសម្រាប់កាត់កងជាមួយពន្ធលើប្រាក់ចំណូលប្រចាំឆ្នាំ២០២៥។ តែយ៉ាងណាមិញ, ម្ចាស់អាជីវកម្មទាំងអស់ គឺនៅតែមានកាតព្វកិច្ចដាក់លិខិតប្រកាសពន្ធ និងប្រើប្រាស់ប្រព័ន្ធអនឡាញសម្រាប់គ្រប់គ្រងពន្ធអាករលើតម្លៃបន្ថែមជារៀងរាល់ខែក្នុងអំឡុងពេលនេះ។ ក្រសួងទេសចរណ៍ បានបញ្ជាក់ថា ការសម្រេចលើកលែងពន្ធនេះ គឺដោយសារតែរដ្ឋាភិបាលចង់បន្តជួយស្តារវិស័យទេសចរណ៍ក្នុងខេត្តសៀមរាបឲ្យបានល្អប្រសើរឡើងវិញ។ របាយការណ៍របស់ក្រសួងទេសចរណ៍បង្ហាញថា ក្នុងរយៈពេល៩មកនេះ (ពីខែមករា ដល់ខែកញ្ញា)ឆ្នាំ២០២៤ កម្ពុជាទទួលបានភ្ញៀវទេសចរអន្តរជាតិប្រមាណ៤,៨លាននាក់។ ចំនួន កើន ២២,២ភាគរយ បើនឹងគ្រាដូចគ្នាកាលពីឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9414.txt	ភ្នំពេញ៖ គ្រឹះស្ថានធនាគារ និងហិរញ្ញវត្ថុ នឹងបើកគណនីធនាគារជាប្រាក់រៀលដល់អាជីវកម្មទាំងអស់ដែលចុះបញ្ជីស្របច្បាប់នៅកម្ពុជា។ នេះបើតាមសេចក្តីជូនដំណឹងរួមរបស់ធនាគារជាតិនៃកម្ពុជា និងក្រសួងពាណិជ្ជកម្ម ចេញផ្សាយជាសាធារណៈ នាថ្ងៃទី៥ ខែវិច្ឆិកា ដែលការណ៍នេះ គឺធ្វើឡើងក្នុងគោលដៅលើកស្ទួយ ការប្រើប្រាស់ប្រាក់រៀល ក្នុងវិស័យធុរកិច្ច។	ដើម្បីពង្រឹងការអនុវត្តច្បាប់ ស្តីពី សហគ្រាសពាណិជ្ជកម្ម និងការលើកកម្ពស់ការប្រើប្រាស់ប្រាក់រៀល ក្នុងវិស័យធុរកិច្ច ធនាគារជាតិនៃកម្ពុជា រួមទាំងក្រសួងពាណិជ្ជកម្ម បានប្រាប់ឱ្យគ្រឹះស្ថានធនាគារ និងហិរញ្ញវត្ថុទាំងអស់ មេត្តាចូលរួមសហការសម្របសម្រួលក្នុងការបង្កើតគណនីធនាគារជាប្រាក់រៀល ជូនគ្រប់អាជីវកម្មដែលចុះបញ្ជីស្របច្បាប់នៅកម្ពុជា។ បើតាមសេចក្តីជូនដំណឹងរួមរបស់ធនាគារជាតិ និងក្រសួងពាណិជ្ជកម្ម ការប្រើប្រាស់ប្រាក់រៀលឱ្យបានទូលំទូលាយនៅក្នុងវិស័យធុរកិច្ច គឺជាចូលរួមរក្សាស្ថិរភាពហិរញ្ញវត្ថុ ដែលស្របតាមក្របខណ្ឌគោលនយោបាយសេដ្ឋកិច្ច និងសង្គមឌីជីថលកម្ពុជា ២០២១-២០៣៥ និងមុំទី៥ នៃបញ្ចកោណទី៣ របស់យុទ្ធសាស្ត្របញ្ចកោណ ដំណាក់កាលទី១ របស់រាជរដ្ឋាភិបាលនីតិកាលទី៧។ អត្ថបទទាក់ទង មានគណនីប្រាក់រៀលដោយស្វ័យប្រវត្តិ? ទេសាភិបាលធនាគារជាតិពន្យល់ថា ជារឿងល្អ ធនាគារជាតិ នៃកម្ពុជា បានអះអាង ការប្រើប្រាស់ប្រាក់រៀល មានសារៈសំខាន់ក្នុងការពង្រឹងប្រសិទ្ធភាព ការអនុវត្តនយោបាយម៉ាក្រូ សេដ្ឋកិច្ចជាតិ។ ជាពិសេសក្នុងការរក្សាស្ថិរភាពថ្លៃនៅក្នុងទីផ្សារ កាត់បន្ថយចំណាយប្រតិបត្តិការដុល្លារូបនីយកម្ម គាំទ្រការនាំចេញ និងការវិនិយោគ គរពូនទុនបម្រុងអន្តរជាតិ បង្កើនសុខុមាលភាពសង្គម ទទួលចំណូលពីការបោះពុម្ពក្រដាសប្រាក់ ព្រមទាំងពង្រឹង អត្តសញ្ញាណជាតិ និងអធិបតេយ្យជាតិ ជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9415.txt	អគារមជ្ឈមណ្ឌលវេជ្ជសាស្ត្រស៊ីក្លូត្រុង នៅមន្ទីរពេទ្យកាល់ម៉ែត ដែលព្យាបាលអ្នកជំងឺដោយប្រើបច្ចេកទេសវេជ្ជសាស្រ្តនុយក្លេអ៊ែរទំនើប ត្រូវបានបើកការដ្ឋានសាងសង់នាព្រឹកថ្ងៃទី១៦ ខែកញ្ញា។ អគារមជ្ឈមណ្ឌលនេះ គឺជាគម្រោងទី១ ក្នុងប្រវត្តិសាស្ត្រនៃវេជ្ជសាស្រ្តកម្ពុជា។	បើតាមលោក ឈាង រ៉ា រដ្ឋមន្ត្រីក្រសួងសុខាភិបាល ការបង្កើតអគារមជ្ឈមណ្ឌលវេជ្ជសាស្ត្រស៊ីក្លូត្រុង មានគំនិតផ្តួចផ្តើមឡើងដោយក្រុមសាស្ត្រាចារ្យ វេជ្ជបណ្ឌិតឯកទេស នៃមន្ទីរពេទ្យកាល់ម៉ែត ដោយសហការជាមួយអ្នកជំនាញការក្រុមហ៊ុន Archetype និង G.E. HealthCare PTE LTD និងទីភ្នាក់ងារថាមពលបរមាណូអន្តរជាតិ (IAEA)។ អគារ នឹងផ្តល់អត្ថប្រយោជន៍ដ៏ពិសិដ្ឋសម្រាប់អ្នកជំងឺ ជាពិសេសអ្នកជំងឺមហារីក។ លោករដ្ឋមន្ត្រីសុខាភិបាលបានរៀបរាប់លម្អិតយ៉ាងដូច្នេះ៖ « អគារនេះនឹងបំពាក់ដោយម៉ាស៊ីនស៊ីក្លូត្រុងទំនើបថ្មីមួយ ដែលអាចផលិតឱសថវិទ្យុសកម្មប្រើប្រាស់ក្នុងការធ្វើរោគវិនិច្ឆ័យ និងព្យាបាលជំងឺមហារីក ជំងឺបេះដូង ជំងឺប្រព័ន្ធប្រសាទ ជំងឺឆ្លង និងជំងឺផ្សេងដទៃជាច្រើនទៀត តាមបច្ចេកទេសវេជ្ជសាស្រ្តនុយក្លេអ៊ែរទំនើប ដូចបណ្ដាប្រទេសអភិវឌ្ឍនានានៅលើសកលលោក»។ មជ្ឈមណ្ឌលវេជ្ជសាស្ត្រស៊ីក្លូត្រុងនេះ ក៏មានសក្តានុពលក្នុងការផលិតឱសថវិទ្យុសកម្មបន្ថែមសម្រាប់ត្រៀមចែកចាយទៅមន្ទីរពេទ្យ ឬមជ្ឈមណ្ឌលផ្សេងៗទៀត ដែលត្រូវការ និងមានបំណងធ្វើទំនើបកម្មការធ្វើរោគវិនិច្ឆ័យ និងការព្យាបាលជំងឺប្រកបដោយប្រសិទ្ធភាព ទាំងនៅក្នុងរាជធានីភ្នំពេញ និងតាមបណ្ដាខេត្តនានា។ នេះជាការលើកឡើងរបស់លោក ឈាង រ៉ា ដែលអគារនេះ ស្ថិតនៅជាមួយគម្រោងអគារ២ទៀត(អគារមជ្ឈមណ្ឌលកណ្តាល អគារចំណត និងរោងជាង) នៅមន្ទីរពេទ្យកាល់ម៉ែត ដែលមានតម្លៃជាង៦២លានដុល្លារ ត្រូវបានបើកការដ្ឋានសាងសង់រួមគ្នា នាថ្ងៃទី១៦ ខែកញ្ញានេះ។ លោក ឈាង រ៉ា រដ្ឋមន្ត្រីក្រសួងសុខាភិបាល មន្ទីរពេទ្យកាល់ម៉ែត ជាកន្លែងផ្តល់សេវាសុខាភិបាលដ៏សំខាន់មួយនៅកម្ពុជានាពេលបច្ចុប្បន្ន។ បើតាលោក លោក ឈាង រ៉ា អគារទាំងបីនេះ នឹងក្លាយជាអគារផ្តល់សេវាសុខាភិបាលដ៏ចាំបាច់បំផុតនៅក្នុងមន្ទីរពេទ្យ ដើម្បីជួយផ្តល់សេវាសុខាភិបាលឱ្យកាន់តែល្អប្រសើរ។ សម្រាប់អគារមជ្ឈមណ្ឌលកណ្តាល នឹងរួមចំណែកដល់ការបង្កើនសមត្ថភាពមន្ទីរពេទ្យក្នុងការទទួលពិនិត្យព្យាលអ្នកជំងឺ កើនឡើងពីមួយថ្ងៃទៅមួយថ្ងៃ ព្រមទាំងសមត្ថភាពបច្ចេកទេស ឬគ្លីនិកនៃសេវាព្យាបាលតាមឯកទេសនីមួយៗ ប្រកបដោយនវានុវត្តដែលផ្តោតលើគុណភាពជាមូលដ្ឋាន។ មជ្ឈមណ្ឌលកណ្តាលនេះ មានកម្ពស់ ២៥ជាន់ បណ្តោយ ៦៤,៨០ម៉ែត្រ និងទទឹង ៤៩,៥០ម៉ែត្រ ស្មើនឹង ៦៥ ៥២១ ម៉ែត្រក្រឡា។ អគារចំណត និងរោងជាង នឹងផ្តល់ភាពងាយស្រួលជូនប្រជាពលរដ្ឋ ដែលប្រើប្រាស់មធ្យោបាយធ្វើដំណើរផ្ទាល់ខ្លួន មកទទួលសេវាពិគ្រោះ និងសេវាព្យាបាលនៅមន្ទីរពេទ្យ។ អគារចំណតនិងរោងជាងនេះ មានបណ្តោយ៧២ម៉ែត្រ ទទឹង ២៩ម៉ែត្រ និងកម្ពស់ ១៣ជាន់ ស្មើនឹង ២៨ ៥៦៨ម៉ែត្រក្រឡា។ មន្ទីរពេទ្យកាល់ម៉ែតត្រូវបានសាងសង់ក្នុងឆ្នាំ១៩៥៨-១៩៦០ ដោយត្រូវបានអភិវឌ្ឍន៍ជាលំដាប់ពីមួយឆ្នាំទៅមួយឆ្នាំ ក្នុងការបម្រើសេវាសុខាភិបាលដល់សាធារណជន។ បច្ចុប្បន្ន មន្ទីរពេទ្យមួយនេះ មានមជ្ឈមណ្ឌលព្យាបាលជំងឺបេះដូង មជ្ឈមណ្ឌលវិទ្យាសាស្រ្តប្រព័ន្ធប្រសាទ មជ្ឈមណ្ឌលព្យាបាលជំងឺមហារីក អគារសម្ភពសន្តិភាព និងអគារតេជោអភិវឌ្ឍន៍ជាដើម ដោយបានបំពាក់នូវឧបករណ៍វេជ្ជសាស្រ្ត និងអមវេជ្ជសាស្រ្តទំនើបបែបឌីជីថល ដើម្បីឆ្លើយតបនឹងតម្រូវការប្រើប្រាស់សេវារបស់ប្រជាជនក្នុងប្រទេស និងជនបរទេសដែលកំពុងរស់នៅបំពេញការងារ ឬធុរកិច្ចនៅកម្ពុជា។ គិតត្រឹមខែសីហា ឆ្នាំ២០២៤ មន្ទីរពេទ្យកាល់ម៉ែត មានមន្ត្រី-បុគ្គលិក កំពុងបម្រើការងារសរុបចំនួន ២ ១៦១នាក់ ក្នុងនោះមានស្រី ១ ១៧៤នាក់។ ក្នុងចំណោមបុគ្គលិក និងមន្ត្រីទាំងអស់ មានសាស្រ្តាចារ្យ ៤៣នាក់, វេជ្ជបណ្ឌិតឯកទេសមាន៣៦៤នាក់, វេជ្ជបណ្ឌិតមាន១៣នាក់, ឱសថបណ្ឌិត និងឱសថការីឧត្តមមាន២១នាក់, គិលានុបដ្ឋាក-យិកា ៨៥៣នាក់ ឆ្មប មាន១៨៤នាក់ និងមន្ត្រី-បុគ្គលិកផ្សេងៗមាន៦៨៣នាក់។ បើតាមលោករដ្ឋមន្រីសុខាភិបាល៕ លោក ឈាង រ៉ា រដ្ឋមន្ត្រីក្រសួងសុខាភិបាល អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9416.txt	ក្រុមហ៊ុន CGN Energy International Holdings Co., Limited. (CGNEI) ក្នុងស្វែងយល់ពីឱកាសវិនិយោគលើគម្រោងថាមពលកកើតឡើងវិញក្នុងទម្រង់សាងសង់-ប្រតិបត្តិការ-ផ្ទេរ (BOT) នៅកម្ពុជា។ CGNEI ជាក្រុមហ៊ុនថាមពលធំមួយរបស់ចិនដែលមានគម្រោងថាមពលអគ្គិសនីបៃតងនៅក្នុងប្រទេសចំនួន១៦ នៅលើពិភពលោក។	លោក Liu Run អ្នកចាត់ការទូទៅនៃនាយកដ្ឋានសហប្រតិបត្តិការអាជីវកម្មរបស់ក្រុមហ៊ុន CGNEI បានមកពិភាក្សាការងារជាមួយលោក សរ សិនិរ៉ា អគ្គលេខាធិការរងគណៈកម្មាធិការវិនិយោគកម្ពុជា នៃក្រុមប្រឹក្សាអភិវឌ្ឍន៍កម្ពុជា(CDC) កាលពីថ្ងៃទី២៥ ខែកញ្ញា។ សេចក្តីប្រកាសព័ត៌មានរបស់លោក CDC បានបញ្ជាក់ គោលបំណងនៃជំនួបការងារនេះ គឺក្រុមហ៊ុនចង់ស្វែងយល់អំពីកាលានុវត្តភាពវិនិយោគលើគម្រោងវិនិយោគថាមពលកកើតឡើងវិញនៅកម្ពុជា ក្នុងទម្រង់សាងសង់-ប្រតិបត្តិការ-ផ្ទេរ (BOT)។ បច្ចុប្បន្ន ក្រុមហ៊ុន CGNEI មានគម្រោងថាមពលអគ្គិសនីបៃតងចំនួន ៤៩ គម្រោង ដែលមានភាពរីករាលដាលរហូតដល់ ១៦ ប្រទេសនៅលើពិភពលោក។ ក្នុងនោះ ក្រុមហ៊ុនបានវិនិយោគនៅប្រទេសម៉ាឡេស៊ី, កូរ៉េខាងត្បូង, និង ប្រទេសក្នុងតំបន់អារ៉ាប់រួម ...ជាដើម។ ដើម្បីទាក់ទាញក្រុមហ៊ុនថាមពលស្អាតដ៏ធំរបស់ចិនមួយនេះ លោក សរ សិនិរ៉ា បានរៀបរាប់ពីរបបលើកទឹកចិត្តវិនិយោគតាមរយៈច្បាប់និងបទដ្ឋានគតិយុត្តនិងគោលនយោបាយនានា ដែលពាក់ព័ន្ធនឹងការវិនិយោគដល់លោក Liu Run ។ ជាពិសេស លោកអគ្គលេខាធិការរងគណៈកម្មាធិការវិនិយោគកម្ពុជានៃCDC បានបញ្ជាក់ថា ពីសកម្មភាពវិនិយោគលើវិស័យថាមពលស្អាតនេះ គឺជាគម្រោងវិនិយោគមួយដែលស្ថិតក្នុងវិស័យអាទិភាពក្រោមច្បាប់ស្តីពីវិនិយោគនៅកម្ពុជា។ លើសពីនេះ លោក សរ សិនិរ៉ា ក៏បានលើកឡើងពីការត្រៀមខ្លួនជាស្រេចរបស់CDC ក្នុងការផ្តល់កិច្ចសម្រួលវិនិយោគជូនវិនិយោគិន ជាពិសេសនិន្នាការក្នុងបរិបទដែលតំបន់និងអន្តរជាតិ បាននិងកំពុងតែបោះជំហានក្នុងការធ្វើបរិវត្តកម្មថាមពលទៅជាថាមពលបៃតង។ ជាមួយគ្នានេះ លោកលើកទឹកចិត្តឱ្យវិនិយោគិនបន្តធ្វើការជិតស្និទ្ធជាមួយក្រសួង-ស្ថាប័នពាក់ព័ន្ធ សំដៅបន្ស៊ីគម្រោងវិនិយោគខាងលើឱ្យមានសង្គតិភាពជាមួយផែនការមេសម្រាប់អភិវឌ្ឍវិស័យថាមពលអគ្គិសនីកម្ពុជា ២០២២-២០៤០។ នាថ្ងៃទី២៧ ខែកញ្ញា គណៈរដ្ឋមន្ត្រីបានអនុម័តលើគម្រោងអភិវឌ្ឍន៍វិស័យអគ្គិសនីនៅកម្ពុជា ចំនួន២៣គម្រោង សម្រាប់ឆ្នាំ២០២៤-២០២៩។ គម្រោង២៣នេះ មានទុនវិនិយោគសរុបទៅដល់ ៥ ៧៩០ លានដុល្លារអាម៉េរិក។ គម្រោងអភិវឌ្ឍវិស័យអគ្គិសនីទាំង២៣នេះ គឺមានគម្រោងថាមពលពន្លឺព្រះអាទិត្យចំនួន១២គម្រោង។ គម្រោងថាមពលខ្យល់មាន៦, គម្រោងជីវម៉ាស (Biomass) ផ្តុំជាមួយថាមពលពន្លឺព្រះអាទិត្យមាន១, គម្រោងផលិតអគ្គិសនីដើរដោយឧស្ម័ន (LNG)មាន១, គម្រោងវារីអគ្គិសនីមាន១ និងគម្រោងស្ថានីយស្តុកថាមពល មាន២គម្រោង៕ អត្ថបទទាក់ទង គម្រោងអភិវឌ្ឍន៍វិស័យអគ្គិសនីកម្ពុជាតម្លៃ ៥ ៧៩០លានដុល្លារ ត្រូវបានអនុម័ត អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9417.txt	គ្មានគោលការណ៍ ឬវិធានការឱ្យមន្ត្រីពន្ធដារដើរប្រមូលប្រាក់ពន្ធនៅតាមភោជនីយដ្ឋាន, អាហារដ្ឋាន, អាជីវកម្មដ្ឋាន ឬនៅតាមសហគ្រាសប្រកបអាជីវកម្មនានានោះឡើយ។ នេះជាការអះអាងជាថ្មីរបស់អគ្គនាយកពន្ធដារ បន្ទាប់ពីមានជនខិលខូចមួយក្រុមបានបន្លំជាមន្ត្រីពន្ធដារចុះប្រមូលប្រាក់តាម ភោជនីយដ្ឋាន, អាហារដ្ឋាន និងអាជីវកម្មដ្ឋានមួយចំនួន ដោយមិនមានប្រើប្រាស់ឯកសណ្ឋានមន្ត្រីពន្ធដារ ឬគ្មានលិខិតបេសកកម្មត្រឹមត្រូវ។	សេចក្តីជូនដំណឹងដែលអគ្គនាយកដ្ឋានផ្សាយឡើងវិញនាព្រឹកថ្ងៃទី១៣ ខែកញ្ញាបញ្ជាក់ថា៖ «ការណ៍ដែលមានអ្នកចុះប្រមូលលុយពន្ធដារតាមភោជនីយដ្ឋាន, អាហារដ្ឋាន និងអាជីវកម្មដ្ឋានតូចតាចដោយមិនមានប្រើប្រាស់ឯកសណ្ឋានមន្ត្រីពន្ធដារ ឬមានលិខិតបេសកកម្មត្រឹមត្រូវនេះ គឺជាករណីក្លែងបន្លំ ដើម្បីបោកបញ្ឆោត អ្នកជាប់ពន្ធ និងពលរដ្ឋ ឱ្យភ័ន្តច្រឡំ ជាថ្នូរនឹងប្រាក់ចូលហោប៉ៅបុគ្គលជាបក្សពួកជនខិលខូចមួយចំនួនតូចនោះតែប៉ុណ្ណោះ»។ បច្ចុប្បន្ន ស្ថាប័នមួយនេះគ្មានឡើយនូវការចុះប្រមូលចំណូលពន្ធដល់មូលដ្ឋានអាជីវកម្ម ដោយបានវិវត្តខ្លួនទៅជារដ្ឋបាលសារពើពន្ធឌីជីថល (Digital Tax Administration) ដែលប្រើប្រាស់ប្រព័ន្ធបច្ចេកវិទ្យា និងមានហេដ្ឋារចនាសម្ព័ន្ធគ្រប់គ្រាន់ ដើម្បីប្រើប្រាស់ក្នុងការបំពេញភារកិច្ចគ្រប់គ្រង និងប្រមូលចំណូលពន្ធយ៉ាងមានប្រសិទ្ធភាព សមស្របតាមឧត្តមានុវត្តអន្តរជាតិ។ បើតាមអគ្គនាយកដ្ឋានពន្ធដារ សព្វថ្ងៃការប្រកាសនិងបង់ប្រាក់ពន្ធគ្រប់ប្រភេទសុទ្ធសឹងតែអាចប្រើប្រាស់ប្រព័ន្ធនិងកម្មវិធីតាមបច្ចេកវិទ្យាព័ត៌មាន និងការទូទាត់តាមរយៈធនាគារ ឬតាមអនឡាញដោយ ផ្ទាល់តែម្តង។ ក្នុងនោះមាន ប្រព័ន្ធគ្រប់គ្រងការប្រកាសពន្ធអាជីវកម្មតាមអនឡាញ (E-filing), ប្រព័ន្ធគ្រប់គ្រង ការដាក់លិខិតប្រកាសពន្ធលើប្រាក់ចំណូលប្រចាំឆ្នាំតាមអនឡាញ (TOI E-filing), កម្មវិធីប្រកាសពន្ធអាជីវកម្ម សម្រាប់អ្នកជាប់ពន្ធតូច (GDT Tax Pre-filing app), ប្រព័ន្ធគ្រប់គ្រងបង់ប្រាក់ពន្ធតាមអនឡាញ (E-payment system)។ ទន្ទឹមនឹងការរៀបចំ និងដាក់ឱ្យប្រើប្រាស់ប្រព័ន្ធ និងកម្មវិធីដើម្បីគ្រប់គ្រងនិងប្រមូលចំណូលពន្ធ អគ្គនាយកដ្ឋានពន្ធដារក៏បានរៀបចំប្រព័ន្ធ និងកម្មវិធីដើម្បីសម្រួលលើការផ្តល់សេវាជូនអ្នកជាប់ពន្ធក្នុងការអនុវត្ត កាតព្វកិច្ចសារពើពន្ធ។ ជាពិសេស កម្មវិធីទូរស័ព្ទដៃត្រួតពិនិត្យនិងតាមដានឯកសារ (GDT Check and Track app) ដែលផ្តល់លទ្ធភាពយ៉ាងពិសេសជូនដល់អ្នកជាប់ពន្ធអាចធ្វើការត្រួតពិនិត្យប័ណ្ណសម្គាល់ខ្លួនមន្ត្រីដើម្បីបញ្ជាក់ អត្តសញ្ញាណជាមន្ត្រីរបស់អគ្គនាយកដ្ឋានពន្ធដារពិតប្រាកដ ដោយគ្រាន់តែស្កែនលើបារកូដ ឬ QR កូដ លើលិខិតឬប័ណ្ណសម្គាល់ខ្លួន អាចទទួលបានព័ត៌មានភ្លាម, ត្រួតពិនិត្យបង្កាន់ដៃបង់ប្រាក់ពន្ធថាពិតជាបង្កាន់ដៃ ត្រឹមត្រូវឬទេ, តាមដាននិងត្រួតពិនិត្យដំណើរការឯកសារ និងអត្ថប្រយោជន៍ផ្សេងៗទៀតជាច្រើន។ ដើម្បីចៀសវាងនូវការខាតបង់ប្រាក់ ឬបញ្ហានានា អគ្គនាយកដ្ឋានពន្ធដារបានអំពាវនាវដល់អ្នកជាប់ពន្ធ ក៏ដូចជាប្រជាពលរដ្ឋឱ្យប្រុងប្រយ័ត្ន និងត្រូវពិនិត្យឱ្យបានច្បាស់ក្នុងករណីមានបុគ្គលណាគ្មានឯកសណ្ឋានមន្ត្រីពន្ធដារ និងមិនមានប័ណ្ណសម្គាល់ខ្លួនត្រឹមត្រូវ ចុះតាមអាជីវកម្មដ្ឋានរបស់អស់លោក ក្នុងគោលដៅប្រមូលប្រាក់។ ជាពិសេសលោក-អ្នកត្រូវប្រយ័ត្នចំពោះជនទាំងនោះ ដែលមកប្រមូលប្រាក់ពន្ធ ដោយគ្មានលិខិតបេសកកម្ម និងការបញ្ជាក់ពីអង្គភាពច្បាស់លាស់។ តែយ៉ាងណាមិញ លោក-អ្នក អាចផ្ទៀងផ្ទាត់បុគ្គលទាំងនោះបានដោយកម្មវិធីទូរសព្ទដៃត្រួតពិនិត្យនិងតាមដានឯកសារ (GDT Check and Track app)ថាបុគ្គលនោះ គឺពុំមែនជាមន្ត្រីរបស់អគ្គនាយកដ្ឋានពន្ធដារនោះឡើយ។ ជុំវិញករណីក្លែងបន្លំ ជាមន្ត្រីពន្ធដារចុះប្រមូលលុយតាមភោជនីយដ្ឋាន, អាហារដ្ឋាន និងអាជីវកម្មដ្ឋានតូចតាចមួយចំនួន អគ្គនាយកដ្ឋានពន្ធដារបានទាមទារឱ្យប្រជាពលរដ្ឋសហការជាមួយដោយផ្តល់ព័ត៌មានទៅកាន់លេខទូរស័ព្ទ ១២៧៧ (ឥតគិតថ្លៃ) ដើម្បីអគ្គនាយកដ្ឋានពន្ធដារពិនិត្យនិងចាត់វិធានការតាមផ្លូវច្បាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9418.txt	ក្រុមហ៊ុនកែច្នៃគ្រាប់ស្វាយចន្ទី MIRATH Agri-Tech របស់ជប៉ុន ចាប់ផ្តើមនាំគ្រាប់ស្វាយចន្ទីរបស់ខេត្តកំពង់ធំ ចូលទៅទីផ្សារសហគមន៍អឺរ៉ុប ពីខែតុលា តទៅ។ លោក នួន ផារ័ត្ន អភិបាលខេត្តកំពង់ធំ បញ្ជាក់ដូច្នេះនៅលើទំព័រហ្វេសប៊ុក។	កាលពីថ្ងៃទី២៦ ខែកញ្ញា អភិបាលខេត្តកំពង់ធំ បានជួបពិភាក្សាជាមួយក្រុមហ៊ុន MIRATH ដែលកែច្នៃគ្រាប់ស្វាយចន្ទី និងផលិតជីវឥន្ធនៈពីសំបកគ្រាប់ស្វាយចន្ទី មានរោងចក្រនៅក្នុងខេត្តកំពង់ធំ។ លោក នួន ផារ័ត្ន បញ្ជាក់ដូច្នេះថា៖ «នៅខែក្រោយ គ្រាប់ចន្ទីខេត្តកំពង់ធំ នឹងឈានជើងជាលើកដំបូងទៅកាន់ទីផ្សារអឺរ៉ុប ជាមួយនឹងកិច្ចសន្យាទិញដំបូងចំនួន ២០០តោន។ ក្រុមហ៊ុន Mirarth បានបេ្តជ្ញាចិត្តបង្កើនសមត្ថភាពកែច្នៃរបស់ខ្លួនឱ្យកាន់តែខ្លាំងបន្ថែមទៀត នៅឆ្នាំបន្ទាប់។»។ លោក នួន ផារ័ត្ន អភិបាលខេត្តកំពង់ធំ នាជំនួបជាមួយតំណាងក្រុមហ៊ុនក្រុមហ៊ុន MIRATH កាលពីថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន ជុំវិញការនាំចេញគ្រាប់ស្វាយចន្ទីទៅទីផ្សារអឺរ៉ុបនេះ លោក នាម កូពី ឧត្តមទីប្រឹក្សានៃក្រុមហ៊ុន MIRATH Agri-Tech បានប្រាប់សារព័ត៌មានឌីជីថលថ្មីៗ(ThmeyThmey)ថា ការនាំចេញ នឹងធ្វើឡើងតាមកិច្ចសន្យារបស់អ្នកបញ្ជាទិញពីនៅតំបន់អឺរ៉ុបក្នុងទំហំជាង២០០តោនសម្រាប់ឆ្នាំដំបូង។ «យើងនឹងនាំគ្រាប់ស្វាយចន្ទីទៅទីផ្សារអឺរ៉ុបក្នុងពេលឆាប់ៗនេះហើយ ដែលអនុវត្តចាប់ពីខែតុលា តទៅ ព្រោះយើងបានធ្វើកិច្ចសន្យាទិញ-លក់ជាមួយខាងទីផ្សារក្នុងចំនួន២៥០តោន ចំពោះឆ្នាំដំបូង»។ លោក នាម កូពី បានលើកឡើងបែបនេះ ដោយបន្តបញ្ជាក់ថា ក្រុមហ៊ុន MIRATH Agri-Tech បានត្រៀមលក្ខណៈរួចរាល់អស់ហើយក្នុងដំណើរការនាំចេញគ្រាប់ស្វាយចន្ទីរបស់ខេត្តកំពង់ធំលើកដំបូងចូលទីផ្សារអឺរ៉ុប។ ក្រុមហ៊ុនជប៉ុន MIRATH Agri Tech Co.,Ltd បានបង្កើតរោងចក្រកែច្នៃគ្រាប់ស្វាយចន្ទីធុនមធ្យម ដែលមានមូលដ្ឋាននៅក្នុងស្រុកកំពង់ស្វាយ ខេត្តកំពង់ធំ។ បច្ចុប្បន្ន រោងចក្ររបស់ក្រុមហ៊ុនមួយនេះ មានសមត្ថភាពកែច្នៃ ឬផលិតគ្រាប់ស្វាយចន្ទីបាន២០តោនក្នុងមួយថ្ងៃ។ បើតាមលោក នាម កូពី ក្នុងរដូវកាលប្រមូលផលស្វាយចន្ទីឆ្នាំនេះ ក្រុមហ៊ុនបានបញ្ជាទិញគ្រាប់ស្វាយចន្ទីស្រស់ ចំនួន ១ ០០០តោន ពីប្រជាសហគមន៍ ក្នុងខេត្តកំពង់ធំផ្ទាល់ និងខេត្តព្រះវិហារ ដើម្បីកែច្នៃនាំទៅទីផ្សារអឺរ៉ុប។ ឧត្តមទីប្រឹក្សានៃក្រុមហ៊ុន MIRATH Agri-Tech រូបនេះបានបញ្ជាក់ថា ៖ «ការកែច្នៃគ្រាប់ស្វាយចន្ទី ដើម្បីទៅទីផ្សារអឺរ៉ុបនៅខែក្រោយនេះ (ខែតុលា ឆ្នាំ២០២៤) គឺជាផលិតផលសម្រេច១០០ភាគរយ ជាមួយនឹងតម្លៃប្រមាណ៨ដុល្លារ ក្នុងមួយគីឡូក្រាម»។ នេះជាតម្លៃមួយ ដែលកម្ពុជាអាចប្រកួតប្រជែងទីផ្សារនៅក្នុងតំបន់អឺរ៉ុបបាន ជាមួយបណ្តាប្រទេសនានា។ ការប្រជុំរវាងលោក នួន ផារ័ត្ន អភិបាលខេត្តកំពុងធំ ជាមួយក្រុមការងារនៃក្រុមហ៊ុន MIRATH នៅសាលាខេត្តកំពង់ធំ នាថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន អឺរ៉ុប ជាទីផ្សារធំលំដាប់ទី២ របស់ក្រុមហ៊ុនកែច្នៃគ្រាប់ស្វាយចន្ទី MIRATHបន្ទាប់ពីទីផ្សារនៅប្រទេសជប៉ុន ខណៈទីផ្សារបន្ទាប់បន្សំ មាននៅសិង្ហបុរី ហុងកុង និងប្រទេសថៃជាដើម។ តាមផែនការ ក្រុមហ៊ុននេះ នឹងពង្រីកការនាំចេញគ្រាប់ស្វាយចន្ទីនៅទីផ្សារអឺរ៉ុប សម្រាប់ឆ្នាំបន្តបន្ទាប់។ ដើម្បីជួយកម្ពុជាឱ្យក្លាយអធិរាជស្វាយចន្ទីស្របតាមគោលនយោបាយជាតិ ស្តីពីគ្រាប់ស្វាយចន្ទី ក្រុមហ៊ុន MIRATH កំពុងសិក្សាលទ្ធភាពពង្រីករោងចក្រដែលមានសមត្ថភាពកែច្នៃគ្រាប់ស្វាយចន្ទីបានដល់២,៥ម៉ឺនតោនក្នុងមួយ រួមទាំងគោលដៅបង្កើតរោងចក្រកែច្នៃគ្រាប់ស្វាយចន្ទី នៅតាមខេត្តមួយចំនួនផងដែរ។ នេះរៀបរាប់របស់លោក នាម កូពី។ លោកបាននិយាយយ៉ាងដូច្នេះ៖ «ការនាំចេញគ្រាប់ស្វាយចន្ទីទៅអឺរ៉ុបឆ្នាំនេះ គ្រាន់តែការចាប់ផ្តើមទេ។ អាចឆ្នាំក្រោយ [ឆ្នាំ២០២៥] យើងនឹងធ្វើរោងចក្រដែលមានទំហំកែច្នៃចន្ទី បានពី២ម៉ឺន ទៅ២,៥ម៉ឺនតោន ក្នុងមួយឆ្នាំ។ យើងចាប់ផ្តើមធ្វើរោងចក្រកែច្នៃចន្ទី ចេញពី ខេត្តកំពង់ទៅមុន។ បន្ទាប់មក យើងធ្វើរោងចក្រកែច្នៃនេះនៅខេត្តព្រះវិហារ ឬមួយនៅ កំពង់ឆ្នាំង ឬស្ទឹងត្រែង ទៅតាមតំបន់ណាយើងអាចមានលទ្ធភាព ប្រមូលស្វាយចន្ទីបាន ច្រើនដែលភ្ជាប់នឹងប្រព័ន្ធដឹកជញ្ជូនផងដែរ។»។ ពាក់ព័ន្ធនឹងផែនការនាំចេញគ្រាប់ស្វាយចន្ទីរបស់ខេត្តកំពង់ធំ ទៅទីផ្សារអឺរ៉ុប លោក អួន ស៊ីឡុត ប្រធានសមាគមគ្រាប់ស្វាយចន្ទីកម្ពុជា បានកោតសរសើរដល់ក្រុមហ៊ុន និងមើលឃើញពី MIRATH ជាក្រុមហ៊ុនកែច្នៃគ្រាប់ស្វាយចន្ទីមានស្តង់ដាអន្តរជាតិខ្ពស់លើការនាំចេញគ្រាប់ស្វាយចន្ទីនៅកម្ពុជា។ លោក បានអះអាងមកកាន់សារព័ត៌មានថ្មីៗថា៖ «មកទល់ពេលនេះ គឺមានតែក្រុមហ៊ុន MIRATH មួយគត់ដែលមានស្តង់ដាអន្តរជាតិខ្ពស់សម្រាប់ការនាំចេញគ្រាប់ស្វាយចន្ទី។ យើងសង្ឃឹមថា ក្រុមហ៊ុននឹងពង្រីកសមត្ថភាពរបស់រោងចក្រ ក្នុងការកែច្នៃគ្រាប់ស្វាយចន្ទីនៅឆ្នាំ២០២៥ ព្រោះទីផ្សារបានដល់ជាហូរហែរហើយ»។ បើតាមលោក ស៊ីឡុត ក្នុងរយៈពេល៧ខែមកនេះ ( ពីខែមករា ដល់ខែកក្កដា ) កម្ពុជាផលិតគ្រាប់ស្វាយចន្ទីបាន៨៣ម៉ឺនតោន។ ក្នុងនោះមាន ៧៨ម៉ឺនតោន ជាគ្រាប់ស្វាយចន្ទីស្រស់ ត្រូវបានទៅប្រទេសវៀតណាមដែលមានតម្លៃជាង១០០០លានដុល្លារអាម៉េរិក។ ដោយឡែក ផ្ទៃដីដាំដុះស្វាយចន្ទីសរុបនៅកំពង់ធំ គឺមាន ១៥ ៥២១៦ហិកតា។ ក្នុងនោះ ផ្ទៃដីដែលប្រមូលគ្រាប់ស្វាយចន្ទីមាន ១៤ ៧៧០ហិកតា ដោយឱ្យទិន្នផលជាមធ្យម១,៥តោនក្នុងមួយហិកតា៕ លោក នួន ផារ័ត្ន អភិបាលខេត្តកំពង់ធំ នាជំនួបជាមួយតំណាងក្រុមហ៊ុនក្រុមហ៊ុន MIRATH កាលពីថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន លោក នួន ផារ័ត្ន អភិបាលខេត្តកំពង់ធំ នាជំនួបជាមួយតំណាងក្រុមហ៊ុនក្រុមហ៊ុន MIRATH កាលពីថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន ការប្រជុំរវាងលោក នួន ផារ័ត្ន អភិបាលខេត្តកំពុងធំ ជាមួយក្រុមការងារនៃក្រុមហ៊ុន MIRATH នៅសាលាខេត្តកំពង់ធំ នាថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន ការប្រជុំរវាងលោក នួន ផារ័ត្ន អភិបាលខេត្តកំពុងធំ ជាមួយក្រុមការងារនៃក្រុមហ៊ុន MIRATH នៅសាលាខេត្តកំពង់ធំ នាថ្ងៃទី២៦ ខែកញ្ញា។ រូបភាព៖ ទំព័រហ្វេសប៊ុក លោក នួន ផារ័ត្ន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9419.txt	សម្តេច ហ៊ុន សែន ប្រធានព្រឹទ្ធសភា បានលើកទឹកចិត្តឱ្យក្រុមហ៊ុន SK Securities របស់កូរ៉េ សិក្សាអំពីលទ្ធភាពវិនិយោគនៅក្នុងវិស័យមូលបត្រនៅ និងនៅក្នុងឧស្សាហកម្មកែច្នៃផលិតផលស្បៀង នៅក្នុងប្រទេសកម្ពុជា។ សម្តេចប្រធានព្រឹទ្ធសភា ជំរុញបែបនេះក្នុងពេលដែលប្រធានក្រុមហ៊ុន SK Securities បានបង្ហាញចំណាប់អារម្មណ៍វិនិយោគ នៅកម្ពុជា ក្នុងឱកាសជួបសម្ដែងការគួរសម កាលពីថ្ងៃទី១១ ខែកញ្ញា ក្នុងពេលដែល សម្តេច ហ៊ុន សែន កំពុងស្នាក់នៅ និងចូលរួមវេទិកាចំណេះដឹងពិភពលោកលើកទី២៥ នៅកូរ៉េខាងត្បូង។	យោងតាមទំព័រហ្វេសប៊ុកសម្តេច ហ៊ុន សែន ប្រធាន និងជានាយកប្រតិបត្តិក្រុមហ៊ុន SK Securities លោក Jung Jun-Ho បានបញ្ជាក់ក្នុងជំនួបនេះថា ក្រុមហ៊ុនរបស់ខ្លួន មិនទាន់បានពង្រីកខ្លួនមកកាន់ប្រទេសកម្ពុជានៅឡើយ។ បើតាមលោក Jung Jun-Ho វិស័យដែលក្រុមហ៊ុន SK Securities ចង់វិនិយោគនៅកម្ពុជា មានដូចជាវិស័យផលិតកម្ម ថាមពល កម្មន្តសាល កសិកម្ម ទូរគមនាគមន៍ ធារាសាស្ត្រ ព្រមទាំងអាកាសយានដ្ឋានជាដើម។ លោក Jung Jun-Ho បានលើកឡើងថា៖ «ក្រុមហ៊ុនកូរ៉េភាគច្រើន ចាប់អារម្មណ៍វិនិយោគនៅប្រទេសជិតខាងកម្ពុជា ប៉ុន្តែក្រុមហ៊ុនរបស់លោក គឺចាប់អារម្មណ៍ទៅកម្ពុជា ពីព្រោះប្រទេសនេះមានទីតាំងល្អ និងមានធនធានមនុស្ស។»។ ជាកិច្ចឆ្លើយតប សម្ដេច ហ៊ុន សែន បានសាទរចំពោះការសម្លឹងឃើញសក្តានុពលរបស់កម្ពុជាពីសំណាក់ក្រុមហ៊ុន SK Securities នៅកម្ពុជា។ សម្តេចប្រធានព្រឹទ្ធសភា គូសបញ្ជាក់ថា កម្ពុជា ពិតជាត្រូវការការវិនិយោគច្រើនទៀតពីកូរ៉េខាងត្បូង ស្របពេលការវិនិយោគពីប្រទេសនេះនៅកម្ពុជា នៅមានកម្រិតនៅឡើយ។ តបនឹងបំណងវិនិយោគរបស់ប្រធានក្រុមហ៊ុន SK Securities សម្ដេច ហ៊ុន សែន លើកទឹក ចិត្តឱ្យក្រុមហ៊ុននេះ មើលឱកាសការវិនិយោគ លើឧស្សាហកម្មកែច្នៃផលិតផលស្បៀង នៅកម្ពុជា។ សម្តេច ហ៊ុន សែន បញ្ជាក់ដូច្នេះ៖«កម្ពុជា ត្រូវការវិនិយោគលើឧស្សាហកម្មកែច្នៃ ពីព្រោះកម្ពុជាមានវត្ថុធាតុដើមច្រើន ដែលសមត្ថភាពនៃការកែច្នៃនៅមានកម្រិត។ ដោយទីផ្សារកូរ៉េ ត្រូវការនាំចូល ផលិតផលជាស្បៀង។...។ នៅក្នុងផ្នែកឧស្សាហកម្ម កម្ពុជាត្រូវការបច្ចេកវិទ្យាពីកូរ៉េ។ ដូច្នេះកម្ពុជាចង់ទទួលបាន នូវបច្ចេកវិទ្យាពីកូរ៉េ។»។ ក្រៅពីឧស្សាហកម្មកែច្នៃស្បៀង ប្រធានព្រឹទ្ធសភាកម្ពុជា ក៏ជំរុញឱ្យក្រុមហ៊ុននេះ សម្លឹងមើលការវិនិយោគក្នុងវិស័យមូលបត្រនៅកម្ពុជាដែរ ដែលវិស័យនេះ នៅកម្ពុជា មិនទាន់មានការរីកចម្រើនខ្លាំងនៅឡើយ។ កម្ពុជា ផ្តល់លក្ខខណ្ឌអនុគ្រោះជាច្រើនដល់វិយោគិនបរទេស ដោយវិនិយោគិនបរទេស អាចកាន់កាប់ភាគហ៊ុន ១០០ភាគរយ មិនតម្រូវឱ្យមានក្រុមហ៊ុនដៃគូក្នុងស្រុកនោះទេ។ សម្តេច ហ៊ុន សែន បញ្ជាក់បែបនេះ ដោយបន្តទៀតថា នៅកម្ពុជា អ្នកវិនិយោគ ក៏មិនបាច់បារម្ភអំពីហានិភ័យអត្រាប្តូរប្រាក់នោះដែរ ព្រោះពួកគេ អាចបោះទុនជារូបិយបណ្ណបរទេសបាន។ សម្តេច ហ៊ុន សែន បានគូសបញ្ជាក់ និងលើកទឹកចិត្តក្រុមហ៊ុនដែលវិនិយោគនៅក្នុងប្រទេសអាស៊ានផ្សេងទៀត គួរវិនិយោគបន្ថែមនៅកម្ពុជាតាមរូបមន្តការវិនិយោគ១+ ។ ដូច្នេះករណីរោងចក្រប្រទេសជិតខាងជួបប្រទះបញ្ហាដែល រំខានដល់ខ្សែច្រវាក់ផលិតកម្ម រោងចក្រនៅកម្ពុជាអាចជំនួសបាន។ សម្ដេច ហ៊ុន សែន ជឿជាក់ថា នៅពេលអនាគត ក្រុមហ៊ុនកូរ៉េ នឹងមានវត្តមានកាន់តែច្រើន និងមានរយៈពេលវែងនៅកម្ពុជា ស្របពេលដែលប្រទេសទាំង២ បានព្រមព្រៀងគ្នា លើកកម្រិត ក្នុងការបង្កើតតំបន់សេដ្ឋកិច្ចពិសេសកូរ៉េ នាអំឡុងពេលទស្សនកិច្ចរបស់សម្ដេច ហ៊ុន ម៉ាណែត នៅសាធារណរដ្ឋកូរ៉េ កាលពីពេលកន្លងទៅថ្មីៗនេះដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_942.txt	រដ្ឋាភិបាលថៃ បានប្រកាសការរឹតត្បិតថ្មីមួយ ដែលនឹងត្រូវអនុវត្តនៅក្នុងទីក្រុងបាងកក និងខេត្តចំនួន ៥ នៅជាប់នោះ ដើម្បីទប់ស្កាត់រីកសាយនៃជំងឺកូវីដ-១៩។ នេះបើតាមឯកសារមួយ ដែលត្រូវបានចុះនៅក្នុងរាជកិច្ច នៅថ្ងៃទី២៦ ខែមិថុនា។	ថៃ ចាប់តាំងពីថ្ងៃទី១៧ ខែមិថុនាមក បានរាយការណ៍ករណីឆ្លងប្រចាំថ្ងៃលើសពី ៣ពាន់ករណី។ ដោយឡែក នៅថ្ងៃទី២៧ ខែមិថុនា ថៃមានករណីឆ្លងចំនួន ៣៩៩៦ករណី និងអ្នកស្លាប់មានចំនួន ៤២នាក់។ ដោយសារករណីឆ្លងនៅតែបន្តមានច្រើនបែបនេះ ទើបរដ្ឋាភិបាលថៃ ដាក់ចេញវិធានការថ្មីមួយ ដើម្បីជំនួសឱ្យការបិទតំបន់ ឬបិទក្រុង។ វិធានការថ្មី ដែលនឹងត្រូវអនុវត្តនៅក្នុងទីក្រុងបាងកក និងខេត្តចំនួន៥ នៅជុំវិញនោះ នឹងអនុវត្តរយៈពេល ៣០ថ្ងៃ ដោយចាប់ផ្តើមអនុវត្តពីថ្ងៃទី២៨ ខែមិថុនាតទៅ។ តាមរយៈចំណាត់ការនោះ រដ្ឋាភិបាលបានហាមឃាត់បរិភាគអាហារនៅក្នុងភោជនីយដ្ឋាន, ហាងលក់ទំនិញត្រូវបិទនៅត្រឹមម៉ោង ៩យប់ ខណៈពេលការជួបជុំលើសពី២០នាក់ នឹងមិនត្រូវបានអនុញ្ញាតឡើយ។ ចំណែកការដ្ឋានសំណង់ ក្នុងក្រុងបាងកក និងខេត្តជុំវិញនោះ ក៏ត្រូវបិទដែរ។ មិនតែប៉ុណ្ណោះ អាជ្ញាធរថៃ នឹងដាក់ទីតាំងត្រួតពិនិត្យនៅក្នុងក្រុងបាងកក និងខេត្តជុំវិញ ដើម្បីពិនិត្យលើការធ្វើដំណើររបស់ប្រជាជន និងផ្លាស់ប្តូរកន្លែងកម្មករសំណង់។ នេះបើតាមការចុះផ្សាយរបស់កាសែតបាងកកប៉ុស្តិ៍។ គិតត្រឹមថ្ងៃចុងក្រោយនេះ ថៃមានករណីឆ្លងកូវីដ-១៩ សរុបចំនួនជាង ២៤ម៉ឺននាក់ និងមានអ្នកស្លាប់ចំនួន ១៩១២នាក់។ ចំណែកអ្នកជាសះស្បើយមានចំនួនជិត ២០ម៉ឺននាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9420.txt	ក្នុងឆ្នាំ២០០៤ នៅពេលចិនបានក្លាយជាមហាអំណាចសេដ្ឋកិច្ចពិភពលោក អ្នកស្រាវជ្រាវចិនមួយក្រុមបានចាប់ផ្តើមធ្វើការស្ទង់មតិទូទាំងប្រទេសរៀងរាល់ ៥ឆ្នាំម្តង។ នៅក្នុងការស្ទង់មតិប្រជាជនចិន ត្រូវបានគេសួរថាតើពួកគេមានភាពល្អប្រសើរខាងផ្នែកហិរញ្ញវត្ថុជាងកាលពី ៥ឆ្នាំមុនឬទេ? លទ្ធផលបានបង្ហាញចម្លើយ«បាទ/ចាស»នៅក្នុងការស្ទង់មតិប្រាំឆ្នាំក្រោយមកមានកើនឡើង បើប្រៀបធៀបទៅនឹងការស្ទង់មតិមុន ហើយបន្តកើនឡើងក្នុងឆ្នាំ២០១៤ ឈានដល់កម្រិតខ្ពស់ប្រមាណ ៧៧ភាគរយ។ ប៉ុន្តែនៅក្នុងការស្ទង់មតិកាលពីឆ្នាំមុន ភាគរយដែលផ្តល់ចម្លើយ «បាទ/ចាស» បានធ្លាក់ចុះមកត្រឹម ៣៩ភាគរយ។	ការស្ទង់មតិបង្ហាញពីការពិតថ្មីមួយគឺ សេដ្ឋកិច្ចចិនកំពុងប្រឈមនឹងវិបត្តិ។ ការងើបឡើងវិញបន្ទាប់ពីការរាលដាលកូវីដ-១៩ ត្រូវបានគេរំពឹងថានឹងនាំមកនូវភាពរឹងមាំថ្មីដល់សេដ្ឋកិច្ចរបស់ប្រទេសនេះ ប៉ុន្តែជាលទ្ធផលបានបរាជ័យក្នុងការបំពេញតាមការរំពឹងទុក។ អ្នកប្រើប្រាស់ និងអ្នកជំនួញព្យាយាមចាយវាយដោយក្បិតក្បៀត កាលពីប៉ុន្មានឆ្នាំមុន ទីក្រុងប៉េកាំងបានប្តេជ្ញាកាត់បន្ថយការពឹងផ្អែកលើទីផ្សារអចលនទ្រព្យ ដែលជាសសរស្តម្ភសេដ្ឋកិច្ចដ៏សំខាន់របស់ប្រទេស និងជាវិស័យដែលកន្លងមកបានបម្រើជាប្រភពសន្សំដ៏ធំបំផុតសម្រាប់គ្រួសារជាច្រើន ក៏ដូចជាធនធានហិរញ្ញវត្ថុសំខាន់ៗសម្រាប់ប្រព័ន្ធធនាគារ និងរដ្ឋាភិបាលក្នុងតំបន់។ វិធានការតឹងរ៉ឹងរបស់ចិនក្នុងការគ្រប់គ្រងអចលនទ្រព្យបានបណ្តាលឱ្យអាជីវកម្មអចលនទ្រព្យជាបន្តបន្ទាប់ដួលរលំ ដោយបន្សល់ទុកនូវបំណុលដ៏ច្រើន គម្រោងវិនិយោគត្រូវជាប់គាំង និងអាផាតមិនលក់ មិនទទួលបានផលចំណេញ និងបាត់បង់ការងាររាប់សិបកន្លែង។ ក្នុងបរិបទបែបនេះ អ្នកប្រើប្រាស់ចិនដែលមានទម្លាប់សន្សំប្រាក់ គឺរឹតតែក្បិតក្បៀតក្នុងការចំណាយ។ អំឡុងពេលជំងឺរាលដាលកូវីដ-១៩ អាជីវកម្មចិនជាច្រើនត្រូវបានបង្ខំចិត្តកាត់បន្ថយប្រាក់ឈ្នួល និងបុគ្គលិក។ និស្សិតបញ្ចប់ការសិក្សាថ្មីៗរាប់លាននាក់ដែលចូលទីផ្សារការងារប្រឈមមុខនឹងការរំពឹងទុកការងារមិនច្បាស់លាស់។ ក្នុងឆ្នាំ ២០០៦ លោកស្រី Sherry Yang បានបើកក្រុមហ៊ុនផ្សព្វផ្សាយពាណិជ្ជកម្មមួយនៅក្នុងខេត្តស៊ីឈ័ន។ ត្រឹមរយៈពេលពីរបីឆ្នាំក្រោយ លោកស្រី Yang ទទួលការបញ្ជាទិញយ៉ាងច្រើន ដែលមានបុគ្គលិក១៦នាក់ និងគ្រឿងចក្រដើម្បីដំណើរការក្រុមហ៊ុន។ ប៉ុន្តែក្រោយពីជំងឺរាលដាលកូវីដ-១៩ អាជីវកម្មមិនអាចងើបឡើងវិញបានពេញលេញទេ។ រដូវក្តៅនេះ ស្ថានភាពកាន់តែអាក្រក់ទៅៗ ដោយប្រាក់ចំណូលខែកក្កដាធ្លាក់ចុះ ៧០ភាគរយ បើធៀបនឹងរយៈពេលដូចគ្នាកាលពីឆ្នាំមុន។ លោកស្រី Yang បានលើកឡើងថា ៖« វាមានអារម្មណ៍ដូចជាគ្រប់វិស័យអាជីវកម្មកំពុងជួបការលំបាក ហើយគ្មាននរណាម្នាក់ហ៊ានចំណាយ»។ ហាងវេចខ្ជប់ទំនិញអនឡាញមួយកន្លែងនៅខេត្ត Guizhou។ រូបភាព ៖ xinhua លោកស្រី Yang ត្រូវកាត់បន្ថយចំនួនបុគ្គលិកមកត្រឹម ៦នាក់ ហើយអ្នកទាំងនេះ ខ្លះកាន់តែទូរសព្ទពេញមួយថ្ងៃ ដោយសារតែមិនមានការងារគ្រប់គ្រាន់ដើម្បីធ្វើ។ លោកស្រី Yang បានប្រាប់កាសែត New York Times ថា ៖«នេះគឺជាឆ្នាំដ៏លំបាកបំផុតចាប់តាំងពីក្រុមហ៊ុននេះត្រូវបានបង្កើតឡើង»។ ការប្រើប្រាស់ ជាវិស័យដែលរដ្ឋាភិបាលចិនបានកំណត់ជាកត្តាជំរុញកំណើនដ៏សំខាន់មួយ ប៉ុន្តែមកទល់ពេលនេះ នៅតែខ្សោយនៅទូទាំងប្រទេស។ ក្រុមហ៊ុន Alibaba ដែលជាក្រុមហ៊ុនពាណិជ្ជកម្មអេឡិចត្រូនិកដ៏ធំបំផុតរបស់ចិនបានរៀបរាប់ថា ការលក់ទំនិញអនឡាញរបស់ខ្លួននៅក្នុងទីផ្សារក្នុងស្រុកបានធ្លាក់ចុះ១ភាគរយនៅនិទាឃរដូវនេះ។ ទន្ទឹមនេះ ក្រុមហ៊ុន Maoyan ដែលជាក្រុមហ៊ុនផ្តល់ទិន្នន័យការកម្សាន្តមួយ បានឃើញប្រាក់ចំណូលទិញសំបុត្រភាពយន្តរដូវក្តៅរបស់ចិនធ្លាក់ចុះជិតពាក់កណ្តាលធៀបនឹងឆ្នាំមុន។ ក្រសួងកសិកម្មអាម៉េរិកកាលពីខែសីហា បានព្យាករថា អ្នកប្រើប្រាស់ចិននឹងកាត់បន្ថយការទិញសាច់ជ្រូក ហើយប្តូរទៅសាច់គោដែលមានតំលៃថោកដោយសារតែសម្ពាធសេដ្ឋកិច្ច។ ក្រុមហ៊ុនបរទេសមួយចំនួនដែលធ្លាប់បានសម្រុកទៅចិន ដើម្បីចាប់ឱកាសបំពេញតម្រូវការប្រើប្រាស់ បច្ចុប្បន្នកំពុងដកខ្លួនចេញពីទីផ្សារនេះ។ កាលពីខែមុន ហាងកែសម្ផស្ស Sephora ដែលជាក្រុមហ៊ុនបុត្រសម្ព័ន្ធនៃក្រុមទំនិញប្រណីតរបស់បារាំង LVMH បានប្រកាសថាខ្លួននឹងកាត់បន្ថយការងារដោយសារតែទីផ្សារប្រកួតប្រជែងនៅចិន។ ក្រុមហ៊ុនបច្ចេកវិទ្យាអាម៉េរិក IBM នឹងបិទមជ្ឈមណ្ឌលស្រាវជ្រាវ និងអភិវឌ្ឍន៍ (R&D) ចំនួន២កន្លែងនៅចិន។ ការបារម្ភពីអន្ទាក់បំណុល អ្នកបង្កើតគោលនយោបាយចិនព្យាយាមឆ្លើយតបនឺងវិធីសាស្ត្រថ្មី ពីព្រោះពួកគេមិនអាចពឹងផ្អែកលើដំណោះស្រាយដែលដំណើរការកាលពីអតីតកាលឡើយ។ ជាច្រើនឆ្នាំមកនេះ រដ្ឋាភិបាលក្នុងតំបន់បានខ្ចីលុយដើម្បីវិនិយោគលើគម្រោងអភិវឌ្ឍន៍ធំៗ ធ្វើឱ្យប្រជាជនមានការងារធ្វើ ហើយវិស័យសំណង់មានការរីកចម្រើន ទោះបីជាហេដ្ឋារចនាសម្ព័ន្ធដ៏ធំបែបនេះពុំសូវផ្តល់ប្រយោជន៍ដល់សេដ្ឋកិច្ចជាតិក៏ដោយ។ បំណុលសរុបពីប្រាក់កម្ចីទម្រង់នេះ បានកើនឡើងដល់ជាង ៧ទ្រីលានដុល្លារ។ ដោយសារ អ្នកវិនិយោគបារម្ភអំពីប្រព័ន្ធហិរញ្ញវត្ថុរបស់ចិន ផលចំណេញដែលទូរទាត់ជាមួយការខ្ចីប្រាក់ដ៏ច្រើនសន្ធឹកសន្ធាប់ដើម្បីសាងសង់ហេដ្ឋារចនាសម្ព័ន្ធមិនច្បាស់លាស់ ទំនងជានឹងមិនត្រលប់មកវិញនៅពេលណានោះទេ។ រដ្ឋាភិបាលចិនបានបញ្ជូនសញ្ញាព្រមានដោយដាក់កម្រិតការចូលប្រើប្រាស់ទិន្នន័យនៅលើទីផ្សារ និងសេដ្ឋកិច្ច។ កាលពីឆ្នាំមុន ចិនបានបញ្ឈប់ការបោះពុម្ពផ្សាយតួលេខអ្នកអត់ការងារធ្វើរបស់យុវជន បន្ទាប់ពីចំនួននេះឡើងដល់កម្រិតខ្ពស់មួយ។ ប្រទេសនេះបានចេញផ្សាយទិន្នន័យនេះម្តងទៀតនៅឆ្នាំនេះ ប៉ុន្តែបានប្រើវិធីសាស្ត្រស្ថិតិថ្មីដើម្បីកាត់បន្ថយចំនួន។ គម្រោងសាងសាង់មួយកន្លែងនៅខេត្តជាជាំងរបស់ចិន ។ រូបភាព ៖ AFP លើសពីនេះទៀត ដើម្បីបំបាត់ការរំពឹងទុកអំពីវិបត្តិសេដ្ឋកិច្ចដ៏ធំមួយ មន្ត្រីចិនបានព្រមានអ្នកសេដ្ឋកិច្ចមួយចំនួនកុំឱ្យប្រៀបធៀបជាសាធារណៈនូវបញ្ហារបស់ចិន ជាមួយនឹងការដួលរលំវិស័យអចលនទ្រព្យដោយសារតែបំណុលដូចទៅនឹងជប៉ុនក្នុងទសវត្សរ៍ឆ្នាំ ១៩៨០ដែលបង្អាក់សេដ្ឋកិច្ចប្រទេសនេះអស់ជាច្រើនទសវត្សរ៍។ ទោះជាយ៉ាងណាក៏ដោយ បន្ទុកបំណុលរបស់ចិនគឺពិបាកក្នុងការមិនអើពើណាស់។ វិបត្តិអចលនទ្រព្យចិន បានបង្កការខូចខាតវត្ថុបញ្ចាំជាច្រើន ដោយសារប្រព័ន្ធហិរញ្ញវត្ថុគ្រប់គ្រងយ៉ាងតឹងរ៉ឹងរបស់ចិន។ អ្វីដែលបារម្ភជាងនេះទៅទៀត គឺរដ្ឋាភិបាលអាចនឹងមានធនធានហិរញ្ញវត្ថុតិចតួច ដើម្បីរក្សាស្ថានភាពមិនឲ្យកាន់តែអាក្រក់ជាងនេះ។ លោកស្រី Alicia Garcia-Herrero ប្រធានសេដ្ឋវិទូប្រចាំតំបន់អាស៊ីប៉ាស៊ីហ្វិកនៅធនាគារវិនិយោគ Natixis បាននិយាយថា ផលវិបាកនៃវិបត្តិសារពើពន្ធនេះ គឺកំណើនសេដ្ឋកិច្ចកាន់តែខ្សោយ។ អស្ថិរភាពសេដ្ឋកិច្ចបានធ្វើឱ្យអ្នកសន្សំចិន និងអ្នកវិនិយោគបរទេសប្រញាប់ប្រញាល់ស្វែងរកកន្លែងសុវត្ថិភាពដើម្បីរក្សាប្រាក់របស់ពួកគេ។ តម្លៃអចលនទ្រព្យបន្តធ្លាក់ចុះ ហើយភាគហ៊ុនរបស់ចិនធ្លាក់ចុះ បើធៀបនឹងទីផ្សារធំៗផ្សេងទៀត រួមទាំងអាម៉េរិក ជប៉ុន និងឥណ្ឌា។ មូលនិធិបរទេសបានប្រែក្លាយអ្នកលក់សុទ្ធនៃភាគហ៊ុនចិននៅឆ្នាំនេះ ហើយនេះនឹងក្លាយជាឆ្នាំដំបូងដែលអ្នកវិនិយោគបរទេសដកខ្លួនចេញពីទីផ្សារភាគហ៊ុនចិនចាប់តាំងពីទិន្នន័យនេះបានចាប់ផ្តើមមានកាលពីមួយទសវត្សរ៍មុន។ ចាប់តាំងពីដើមឆ្នាំមក ភាគហ៊ុនរបស់ក្រុមហ៊ុនចិនប្រហែល១៨០ ត្រូវបានដកចេញពីសន្ទស្សន៍ទីផ្សារភាគហ៊ុនសកលដ៏សំខាន់។ ទន្ទឹមនេះ វិនិយោគិនចិនបានចាក់លុយដើម្បីទិញមាស ដែលរួមចំណែកជំរុញឱ្យតម្លៃមាសពិភពលោកបន្តរក្សាកំណត់ត្រាឡើងថ្លៃក្នុងឆ្នាំនេះ។ អត្រាអត់ការងារធ្វើខ្ពស់របស់យុវវ័យ ចិនបានព្យាករសេដ្ឋកិច្ចប្រទេសនឹងកើនឡើងប្រហែល ៥ភាគរយនៅឆ្នាំនេះ ដែលជាអត្រាលឿនជាងសេដ្ឋកិច្ចសំខាន់ៗដទៃទៀត ប៉ុន្តែគោលដៅនោះស្ថិតក្នុងការសង្ស័យនៅឡើយ។ ការនាំចេញជាប្រភពសំខាន់ក្នុងការជំរុញសេដ្ឋកិច្ចចិន ដែលនៅពាសពេញពិភពលោក រួមមានរថយន្តអគ្គិសនី ថ្មសាក និងឧបករណ៍ប្រើប្រាស់ក្នុងផ្ទះ។ យ៉ាងណាមិញ ការផ្គត់ផ្គង់លើសតម្រូវការក៏កំពុងធ្វើឱ្យប៉ះពាល់ដល់ប្រាក់ចំណេញនៃឧស្សាហកម្មផលិតកម្មបច្ចេកវិទ្យាខ្ពស់ ដែលចិនរំពឹងថានឹងបន្ទន់ឥទ្ធិពលនៃការផ្លាស់ប្តូរពីវិស័យអចលនទ្រព្យទៅជាអចលនទ្រព្យ។ បន្ថែមពីនេះ បញ្ហាលើសចំណុះរបស់ចិន ក៏ប្រឈមនឹងការប្រតិកម្មតបវិញពីដៃគូពាណិជ្ជកម្មសំខាន់ៗរបស់ប្រទេសនេះផងដែរ។ យុវជនចិនសម្ភាសការងារក្នុងទីក្រុង Jinhua ភាគខាងជើងប្រទេសចិន។ រូបភាព ៖ Xinhua បើតាមកាសែត New York Times បញ្ហាមូលដ្ឋានជុំវិញអត្រាមានការងារធ្វើរបស់យុវជនចិនកំពុងបង្ហាញនូវក្តីបារម្ភធំឡើង។ យុវជនចិនមួយចំនួនធំមិនមានការងារគ្រប់គ្រាន់។ នៅក្នុងខែកក្កដាឆ្នាំនេះ អត្រាគ្មានការងារធ្វើនៅក្នុងប្រទេសសម្រាប់អ្នកដែលមានអាយុពី ១៦ទៅ ២៤ឆ្នាំបានកើនឡើងដល់ជាង ១៧ភាគរយពី ១៣ភាគរយនៅក្នុងខែមិថុនា។ កញ្ញា Winnie Chen បានបញ្ចប់ការសិក្សានៅមហាវិទ្យាល័យនៅរដូវក្តៅនេះនៅទីក្រុង Nanchang ជាមួយនឹងសញ្ញាប័ត្រផ្នែកសវនកម្ម។ Chen បានប្រឡងចូលបម្រើការងាររដ្ឋក្នុងខែមីនា ប៉ុន្តែនាងបានធ្លាក់ដោយសារត្រូវប្រកួតប្រជែងជាមួយបេក្ខជនរាប់រយនាក់ផ្សេងទៀតសម្រាប់មុខតំណែងនីមួយៗ។ បន្ទាប់មក Chen ចាប់ផ្តើមស្វែងរកការងារនៅក្រុមហ៊ុនឯកជន។ នាងបានផ្ញើរលិខិតការងារទៅកាន់ក្រុមហ៊ុនចំនួន១២២៩ នៅលើកម្មវិធីស្វែងរកការងារ ហើយបានដាក់ពាក្យការងារចំនួន១១៩ ក្នុងផ្នែកគណនេយ្យ ពាណិជ្ជកម្មអេឡិចត្រូនិក ប្រព័ន្ធផ្សព្វផ្សាយសង្គម និងឧស្សាហកម្មផ្សេងៗទៀត។ នាងបាននិយាយថា បន្ទាប់ពីការសម្ភាសន៍រាប់សិបដង នាងបានទទួលការផ្តល់ជូនការងារជាច្រើន ប៉ុន្តែការងារទាំងនោះភ្ជាប់ជាមួយនឹងលក្ខខណ្ឌមិនសូវសមស្រប។ ការងារមួយក្នុងចំណោមការងារទាំងនោះមានប្រាក់បៀវត្សរ៍ចាប់ផ្តើមប្រាក់ខែចំនួន ៣៨០ដុល្លារ ដែល Chen ទទួលបាន ហើយចាត់ទុកថាមានកម្រិតទាបពេក ក្នុងការចំណាយថ្លៃរស់នៅ។ ក្រុមហ៊ុនមួយទៀតបានផ្តល់ឱ្យនាងនូវមុខតំណែងមួយ ប៉ុន្តែនាងត្រូវធ្វើការនៅថ្ងៃឈប់សម្រាក ហើយមិនទទួលបានប្រាក់សំណងពេលសម្រាកឡើយ។ ៖ «វាហាក់ដូចជាមាននិស្សិតបញ្ចប់ការសិក្សានៅមហាវិទ្យាល័យច្រើន ប៉ុន្តែការងារតិចពេក»។ Chen លើកឡើងបែបនេះដោយបន្តថា មិត្តរួមថ្នាក់របស់នាងជាច្រើនគ្មានការងារធ្វើ។ Chen សង្កត់ធ្ងន់ថា ៖«សេដ្ឋកិច្ចស្ថិតក្នុងស្ថានភាពអាក្រក់»៕ ហាងវេចខ្ជប់ទំនិញអនឡាញមួយកន្លែងនៅខេត្ត Guizhou។ រូបភាព ៖ xinhua ហាងវេចខ្ជប់ទំនិញអនឡាញមួយកន្លែងនៅខេត្ត Guizhou។ រូបភាព ៖ xinhua គម្រោងសាងសាង់មួយកន្លែងនៅខេត្តជាជាំងរបស់ចិន ។ រូបភាព ៖ AFP គម្រោងសាងសាង់មួយកន្លែងនៅខេត្តជាជាំងរបស់ចិន ។ រូបភាព ៖ AFP យុវជនចិនសម្ភាសការងារក្នុងទីក្រុង Jinhua ភាគខាងជើងប្រទេសចិន។ រូបភាព ៖ Xinhua យុវជនចិនសម្ភាសការងារក្នុងទីក្រុង Jinhua ភាគខាងជើងប្រទេសចិន។ រូបភាព ៖ Xinhua អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9421.txt	គម្រោងវិនិយោគចំនួន២៨កន្លែង ដែលមានទុនប្រមាណ៤៤៣លានដុល្លារ ត្រូវបានក្រុមប្រឹក្សាអភិវឌ្ឍន៍កម្ពុជា (CDC) អនុម័ នៅក្នុងខែកញ្ញា។ ក្នុងចំណោមគម្រោងវិនិយោគទាំងនេះ គម្រោងវិនិយោគពីប្រទេសចិន នៅឈរលំដាប់ទី១ គឺក្នុងរួមចំណែកជាង ៣៨ភាគរយ ខណៈការវិនិយោគរបស់វិនិយោគិនខ្មែរ គ្របដណ្តប់ជាង៣២ភាគរយ។ ក្រៅពីនោះ មានវិនិយោគិនពីជប៉ុន ម៉ាឡេស៊ី សិង្ហបុរី អាម៉េរិក វៀតណាម និងកោះ Samoa។	យោងតាមសេចក្តីប្រកាសព័ត៌មានរបស់ CDC ចេញនៅថ្ងៃទី៧ ខែតុលា គម្រោងវិនិយោគទាំង២៨នោះ អាចបង្កើតការងារបានជិត ២,៥ម៉ឺនកន្លែង។ ក្នុងចំណោមគម្រោងទាំងនោះ មានគម្រោងចំនួន ៧ លេចធ្លោជាងគេ គម្រោងពង្រីកផលិតកម្ម រោងចក្រកាត់ដេរសម្លៀកបំពាក់ ដែលមានទីតាំងនៅភូមិព្រៃកីខ និងភូមិព្រៃកីគ សង្កាត់ពងទឹក ខណ្ឌដង្កោ រាជធានីភ្នំពេញ ក្នុងទុនវិនិយោគបន្ថែម១២,៥លានដុល្លារ និងអាចបង្កើតការងារបន្ថែមបាន២,៥០៥កន្លែង។ នេះបើតាម CDC ។ គម្រោងបង្កើតតំបន់សេដ្ឋកិច្ចពិសេសពោធិ៍សាត់ មានទីតាំងនៅភូមិសារវ័ន ឃុំស្នាអន្សា ស្រុកក្រគរ ខេត្តពោធិ៍សាត់ ក្នុងទុនជាង៧០លានដុល្លារ និងអាចបង្កើតការងារបាន៧០៨កន្លែង។ គម្រោងបង្កើតតំបន់សេដ្ឋកិច្ចពិសេស ហ្វុងហ្វូ អ៊ិនធើណេសិនណល មានទីតាំងស្ថិតនៅភូមិ ត្រពាំងឆ្លូង ឃុំញរ ភូមិព្រះបាក់ក និងភូមិព្រៃសាគុំ ឃុំព្រៃធំ ស្រុកកំពង់រោទិ៍ ខេត្តស្វាយរៀង មានទុន៥៥លានដុល្លារ និងអាចបង្កើតការងារបាន២៥១កន្លែង។ ការបង្កើតរោងចក្រផលិតដំឡើង និងបង្គុំសមាសធាតុជាក់លាក់គ្រឿងម៉ាស៊ីន និងមេកានិច ដែលមានទីតាំងស្ថិតនៅក្នុងតំបន់សេដ្ឋកិច្ចពិសេសពោធិ៍សាត់។ គម្រោងនេះ មានទុនវិនិយោគជាង៣៨លានដុល្លារ និងអាចបង្កើតការងារបាន៨,៩១៨កន្លែង។ គម្រោងបង្កើតរោងចក្រកែច្នៃផលិតផលពីទឹកដោះគោ ភេសជ្ជៈគ្រប់ប្រភេទគ្មានជាតិ អាល់កុល និងអាហារគ្រប់ប្រភេទ ដែលមានទីតាំងស្ថិតនៅក្នុងតំបន់សេដ្ឋកិច្ចពិសេសសុវណ្ណភូមិ ក្នុងទុនជាង៣៧លានដុល្លារ និងអាចបង្កើតការងារបាន៥៨កន្លែង។ ការបង្កើតរោងចក្រផលិតខ្សែភ្លើង ខ្សែកាប រឡូខ្សែកាបដែក និងរឡូខ្សែកាបឈើ នៅក្នុងតំបន់សេដ្ឋកិច្ចពិសេសក្រុងព្រះសីហនុ មានទុន២៥លានដុល្លារ និងអាចបង្កើតការងារបាន១,១៨៨កន្លែង។ ចុងក្រោយ គឺគម្រោងបង្កើតរោងចក្រកែច្នៃអាលុយមីញ៉ូម ដែលមានទីតាំងស្ថិតនៅក្នុងតំបន់សេដ្ឋកិច្ច ពិសេសមេនហាតធេន មានទុនវិនិយោគជាង២០លានដុល្លារ និងអាចបង្កើតការងារបាន៦៨៤កន្លែង។ សូមជម្រាបថា គិតត្រឹមឆមាសទី១ ឆ្នាំ២០២៤ CDC បានអនុម័តគម្រោងវិនិយោគចំនួន ១៩០កន្លែង ដែលមានទុន ៣,២ពាន់លានដុល្លារ និងបង្កើតការងារបាន១៦៨.៥៧២កន្លែង។ គម្រោងវិនិយោគនេះ កើនឡើង៧៧កន្លែង ជាមួយទំហំទុន កើនឡើងជាង២ពាន់លានដុល្លារ បើធៀបនឹងរយៈពេលដូចគ្នាឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9422.txt	រថភ្លើង Shinkansen រំពឹងនឹងក្លាយជារថភ្លើងល្បឿនលឿនដំបូងគេរបស់ពិភពលោក ដែលដំណើរការដោយគ្មានអ្នកបើកបរ នៅតាមស្ថានីយមួយចំនួនលើខ្សែរថភ្លើង Joetsu Shinkansen ចាប់ពីឆ្នាំ២០២៨។	ក្រុមហ៊ុន East Japan Railway Company (JR East) នឹងចាប់ផ្តើមប្រតិបត្តិការពាណិជ្ជកម្មនៃរថភ្លើងល្បឿនលឿន Shinkansen ដោយគ្មានមនុស្សបើក នៅលើកំណាត់ស្ថានីយរថភ្លើងមួយចំនួនតាមខ្សែ Joetsu Shinkansen។ នេះបើទីភ្នាក់ងារសារព័ត៌មាន Kyodo នាថ្ងៃទី១១ ខែកញ្ញា។ ប្រតិបត្តិការរថភ្លើងស្វ័យប្រវត្តិ អមជាមួយអ្នកបើកបររថភ្លើងក្នុងករណីមានស្ថានភាពអាសន្ននឹងចាប់ផ្តើមនៅក្នុងឆ្នាំ២០២៨ ដោយរំពឹងនឹងក្លាយជារថភ្លើងល្បឿនលឿនដំបូងគេដែលដំណើរការដោយគ្មានអ្នកបើកបរ។ រថភ្លើងដំណើរការស្វ័យប្រវត្តិនេះនឹងធ្វើដំណើរចម្ងាយ ៥៥,៧គីឡូម៉ែត្ររវាងស្ថានីយ Nagaoka និង Niigata ក្នុងខេត្ត Niigata ភាគពាយព្យនៃទីក្រុងតូក្យូ។ JR East មានគោលបំណងចាប់ផ្តើមសេវាកម្មរថភ្លើងគ្មានអ្នកបើកបរនៅលើខ្សែ Joetsu Shinkansen ទាំងមូលនៅពាក់កណ្តាលទសវត្សរ៍ឆ្នាំ២០៣០។ បើតាមការបញ្ជាក់របស់ក្រុមហ៊ុន ប្រព័ន្ធស្វ័យប្រវត្តិនឹងជួយកាត់បន្ថយកំហុសរបស់មនុស្ស ធ្វើអោយប្រសើរឡើងនូវសុវត្ថិភាព និងជួយដោះស្រាយការខ្វះខាតអ្នកបើកបររថភ្លើងនាពេលអនាគត ដោយសារជប៉ុនប្រឈមមុខនឹងការធ្លាក់ចុះនៃចំនួនប្រជាជនដែលមានអាយុ ធ្វើការ ។ នៅក្នុងសន្និសីទសារព័ត៌មានកាលពីថ្ងៃទី១០ ខែកញ្ញា ប្រធានក្រុមហ៊ុន JR East លោក Yoichi Kise បាននិយាយថា បច្ចេកវិទ្យាបើកបរដោយខ្លួនឯងអនុញ្ញាតឱ្យក្រុមហ៊ុនកំណត់កាលវិភាគរថភ្លើងកាន់តែមានភាពបត់បែន ខណៈពេលដែលអាចបណ្តុះបណ្តាលបុគ្គលិកឱ្យចូលរួមក្នុងការងារផ្សេងៗ។ ក្រុមហ៊ុននឹងដំណើរការរថភ្លើងស្វ័យប្រវត្តិយ៉ាងពេញលេញរវាងស្ថានីយ Niigata និងស្ថានីយជិតនោះក្នុងឆ្នាំ ២០២៩ ក្រោយពីប្រតិបត្តិការបើកបរដោយខ្លួនឯង អមអ្នកបើកបរជាមួយដើម្បីដោះស្រាយភាពអាសន្ន។ ក្នុងចំណោមប្រតិបត្តិកររថភ្លើងផ្សេងទៀតនៅជប៉ុន JR Central ដែលជាប្រតិបត្តិករនៃខ្សែរថភ្លើង Tokaido Shinkansen រវាងទីក្រុងតូក្យូ និងអូសាកា មានបំណងដាក់ប្រើប្រាស់រថភ្លើងបើកបរដោយខ្លួនឯងដែលដំណើរការនៅឆ្នាំ ២០២៨៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9423.txt	អគារ Burj Khalifa មានទីតាំងនៅទីក្រុងឌូបៃ បច្ចុប្បន្នទទួលបានងារជាអគារខ្ពស់ជាងគេលើពិភពលោកដែលមានកម្ពស់ ៨២៨ ម៉ែត្រ។ យ៉ាងណាមិញ ការប្រណាំងសាងសង់អគារខ្ពស់ជាងគេលើពិភពលោកកំពុងកើតឡើងឥតឈប់ឈរ។ ខាងក្រោមនេះ សារព័ត៌មានថ្មីៗ សូមបង្ហាញអគារខ្ពស់ជាងគេបំផុតទាំង៨ នៅលើពិភពលោកក្នុងឆ្នាំ ២០២៤។	១. អគារ Burj Khalifa អគារ Burj Khalifa មានកម្ពស់ ៨២៨ម៉ែត្រស្ថិតនៅទីក្រុងឌូប៉ៃ ប្រទេសអេមីរ៉ាត់អារ៉ាប់រួម។ អគារនេះមាន ១៦៣ជាន់ ដោយបញ្ចប់ការសាងសង់នៅឆ្នាំ២០១០។ វាជាអគារខ្ពស់ជាងគេបំផុតក្នុងពិភពលោក។ ២. អគារ Merdeka 118 អគារ Merdeka 118 មានទីតាំងនៅទីក្រុងកូឡាឡាំពួ ប្រទេសម៉ាឡេស៊ី។ អគារនេះមានកម្ពស់ ៦៧៩ម៉ែត្រ និង១១៨ជាន់ ដោយបញ្ចប់ការសាងសង់នៅឆ្នាំ២០២៣។ វាជាអគារខ្ពស់ជាងគេលំដាប់ទី២នៅលើពិភពលោកដែលរចនាឡើងជារចនាសម្ព័ន្ធប្រកបដោយនិរន្តរភាព និងសន្សំសំចៃថាមពល។ ៣. អគារ Shanghai Tower អគារ Shanghai Tower មានកម្ពស់ ៦៣២ម៉ែត្រស្ថិតនៅទីក្រុងសៀងហៃ ប្រទេសចិន។ អគារនេះបញ្ចប់ការសាងសង់នៅឆ្នាំ ២០១៥ មាន១២៨ជាន់។ វាជាអគារខ្ពស់ជាងគេលំដាប់ទី៣ លើពិភពលោក ដោយមានលក្ខណៈពិសេសពណ៌បៃតងជាច្រើន រួមមានទាំងតួប៊ីនខ្យល់ និងបន្ទះស្រូបពន្លឺព្រះអាទិត្យរបស់អាគារនេះ។ ៤. អគារ Makkah Royal Clock Tower អគារ Makkah Royal Clock Tower មានកម្ពស់ ៦០១ម៉ែត្រស្ថិតនៅក្រុងម៉េកា ប្រទេសអារ៉ាប៊ីសាអូឌីត។ អគារនេះបញ្ចប់ការសាងសង់ឆ្នាំ២០១២ និងមាន ១២០ជាន់។ លក្ខណៈពិសេសរបស់អគារនេះ មានប៉មនាឡិកាខ្ពស់ជាងគេបំផុតក្នុងពិភពលោក។ ៥. មជ្ឈមណ្ឌលហិរញ្ញវត្ថុ Ping An អគារមជ្ឈមណ្ឌលហិរញ្ញវត្ថុ Ping An មានកម្ពស់ ៥៩៩ម៉ែត្រ ស្ថិតនៅទីក្រុងស៊ិនជិន ប្រទេសចិន។ អគារនេះបញ្ចប់ការសាងសង់ឆ្នាំ ២០១៧ ដោយមាន ១១៥ជាន់។ ភាពល្បីល្បាញរបស់អគារនេះ គឺការរចនាដ៏រលោង និងបច្ចេកទេសសំណង់ប្រកបដោយភាពច្នៃប្រឌិត។ ៦. អគារ Lotte World Tower អគារ Lotte World Tower ស្ថិតនៅទីក្រុងសេអ៊ូល ប្រទេសកូរ៉េខាងត្បូង។ អគារនេះមានកម្ពស់ ៥៥៥ម៉ែត្រ និង១២៣ជាន់ ដោយបញ្ចប់ការសាងសង់នៅឆ្នាំ២០១៧។ វាជាអគារខ្ពស់បំផុតក្នុងប្រទេសកូរ៉េខាងត្បូង ដែលមានផ្សារទំនើប សណ្ឋាគារ និងកន្លែងសង្កេតការណ៍។ ៧. អគារ One World Trade Center អគារ One World Trade Center មានកម្ពស់ ៥៤១ម៉ែត្រ ស្ថិតនៅទីក្រុងញូវយ៉ក ប្រទេសងអាម៉េរិក។ អគារនេះមាន ៩៤ជាន់ ដោយបញ្ចប់ការសាង់សង់ក្នុងឆ្នាំ ២០១៤។ វាជាអគារខ្ពស់ជាងគេនៅអឌ្ឍគោលខាងលិច ដែលសាងសង់នៅលើទីតាំងនៃអតីតមជ្ឈមណ្ឌលពាណិជ្ជកម្មពិភពលោក។ ៨. អគារ Guangzhou CTF Finance Centre អគារ Guangzhou CTF Finance Centre មានកម្ពស់ ៥៣០ម៉ែត្រ ស្ថិតនៅទីក្រុងគ័ងចូវ ប្រទសចិន។ អគារនេះមាន ១១១ជាន់ ដោយបញ្ចប់ការសាងសង់នៅឆ្នាំ ២០១៦។ វាមានលក្ខណៈពិសេសដោយមានរូបរាងប្លែក និងការអភិវឌ្ឍប្រើប្រាស់ភាពចម្រុះរួមទាំងអគារការិយាល័យ ការលក់រាយ និងអគារលំនៅដ្ឋាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9424.txt	ក្រុមហ៊ុនប័ណ្ណទូទាត់អន្តរជាតិ Visa Worldwide PTE. Limited បានបញ្ជាក់ពីការត្រៀមខ្លួនក្នុងការគាំទ្រនូវដំណើរការប្រព័ន្ធបាគងសម្រាប់ទេសចរ (Bakong Tourists App) ដើម្បីរួមចំណែកជំរុញកំណើនទេសចរអន្តរជាតិនៅកម្ពុជា និងលើកកម្ពស់ការទូទាត់ជាប្រាក់រៀល។ ការគាំទ្ររបស់ក្រុមហ៊ុនទូទាត់អន្តរជាតិនេះ ត្រូវបានលើកឡើងដោយលោក Arturo Planell អនុប្រធានជាន់ខ្ពស់នៃក្រុមហ៊ុនប័ណ្ណទូទាត់អន្តរជាតិ Visa នៅចំពោះមុខលោកស្រី ជា សិរី ទេសាភិបាលធនាគារជាតិនៃកម្ពុជា។	លោក Arturo Planell ដែលជាអនុប្រធានជាន់ខ្ពស់ និងជានាយកប្រចាំតំបន់អាស៊ីអាគ្នេយ៍របស់ក្រុមហ៊ុនប័ណ្ណទូទាត់អន្តរជាតិ Visa បានជួបពិភាក្សាការងារជាមួយលោកស្រី ជា សិរី នៅធនាគារជាតិនៃកម្ពុជា អគារវត្តភ្នំ រាជធានីភ្នំពេញ នាថ្ងៃទី១០ ខែកញ្ញា។ នេះបើយោងតាមការប្រកាសព័ត៌មានរបស់ធនាគារនៅលើបណ្តាញសង្គម។ ក្នុងជំនួបនេះ លោក Arturo បានសាទរចំពោះវឌ្ឍនភាពនៃការអភិវឌ្ឍប្រព័ន្ធទូទាត់សងប្រាក់របស់ធនាគារជាតិ។ ជាពិសេសប្រតិបត្តិការប្រព័ន្ធបាគង Bakong និងបាគងសម្រាប់ទេសចរ (Bakong Tourists App) ដែលត្រូវបានដាក់ឱ្យដំណើរការ កាលពីថ្ងៃទី១៩ ខែសីហា ឆ្នាំ២០២៤។ លើសពីនេះ លោកអនុប្រធានជាន់ខ្ពស់នៃក្រុមហ៊ុនប័ណ្ណទូទាត់អន្តរជាតិ Visa បានបញ្ជាក់ពីការត្រៀមខ្លួនគាំទ្រក្នុងដំណើរការគម្រោងនេះ សំដៅដល់ការរួមចំណែកជំរុញកំណើនទេសចរអន្តរជាតិនៅកម្ពុជា និងលើកកម្ពស់ការទូទាត់ជាប្រាក់រៀលផងដែរ។ អត្ថបទទាក់ទង Bakong Tourists កម្មវិធីទូរសព្ទដៃដែលសម្រួលដល់ការទូទាត់ប្រាក់របស់ទេសចរអន្តរជាតិ ជាមួយគ្នានេះ លោកស្រី ជា សិរី បានគាំទ្រគំនិតផ្តួចផ្តើមនានារបស់ក្រុមហ៊ុនអន្តរជាតិខាងលើទាក់ទងប្រព័ន្ធទូទាត់សងប្រាក់នៅកម្ពុជា។ លោកស្រី បានលើកឡើងពីលទ្ធភាពនៃការប្រើប្រាស់ទិន្នន័យប្រតិបត្តិការទូទាត់នេះ សម្រាប់ការវិភាគពីឥរិយាបថចំណាយរបស់ភ្ញៀវទេសចរ ដែលបង្កើតជាមូលដ្ឋានរឹងមាំក្នុងការរៀបចំយុទ្ធសាស្រ្តទាក់ទាញទេសចរឱ្យមកទស្សនាកម្ពុជាកាន់តែច្រើនថែមទៀត។ ទេសាភិបាលធនាគារជាតិនៃកម្ពុជាបានបញ្ជាក់ទៅកាន់ លោក Arturo Planell ពីវិសាលភាពនៃការប្រើប្រាស់កម្មវិធីទូរស័ព្ទបាគងសម្រាប់ទេសចរថា ប្រព័ន្ធនេះ ក្រៅតែពីអនុញ្ញាតឱ្យទេសចរអន្តរជាតិប្រើប្រាស់ឬទូទាត់នៅកម្ពុជាបានដោយងាយស្រួលហើយនោះ ទេសចរអន្តរក៏អាចប្រើប្រាស់ប្រព័ន្ធទូទាត់តាមកម្មវិធីទូរសព្ទដៃនេះ នៅប្រទេសថៃ វៀតណាម និងឡាវ បានផងដែរ។ នាពេលអនាគតដ៏ឆាប់ៗនេះ ធនាគារជាតិនៃកម្ពុជា នឹងពង្រីកការទូទាត់តាមកម្មវិធីបាគងសម្រាប់បាគងនៅបណ្តាប្រទេសជាច្រើនទៀតក្នុងនិងក្រៅតំបន់។ ក្នុងថ្ងៃជាមួយគ្នានេះ លោកអនុប្រធានជាន់ខ្ពស់នៃក្រុមហ៊ុនប័ណ្ណទូទាត់អន្តរជាតិ Visa បានចុះហត្ថលេខាលើអនុស្សរណៈនៃការយោគយល់គ្នា(MoU) ជាមួយលោក សុខ សូកេន រដ្ឋមន្ត្រីក្រសួងទេសចរណ៍។ កិច្ចសហប្រតិបត្តិការរវាងស្ថាប័នទាំងពីរនេះ ផ្ដោតសំខាន់លើការចែករំលែកទិន្នន័យ, ការគាំទ្រផ្នែកទីផ្សារ, ការកសាងសមត្ថភាពនិងចំណេះដឹងផ្នែកហិរញ្ញវត្ថុ។ លោក Arturo Planell អនុប្រធានជាន់ខ្ពស់នៃក្រុមហ៊ុនប័ណ្ណទូទាត់អន្តរជាតិ Visa បានចុះហត្ថលេខាលើអនុស្សរណៈនៃការយោគយល់គ្នា(MoU) ជាមួយលោក សុខ សូកេន រដ្ឋមន្ត្រីក្រសួងទេសចរណ៍ នៅទីស្តីការក្រសួង នារសៀលថ្ងៃទី១០ ខែកញ្ញា។ លើសពីនេះ ភាគីទាំងពីរ ក៏នឹងយល់ព្រមសហការគ្នាលើប្រព័ន្ធឌីជីថល និងការផ្លាស់ប្តូរបរិបទឌីជីថល ដែលផ្ដោតលើការទូទាត់តាមឌីជីថលក្នុងវិស័យទេសចរណ៍ទាំងមូល។ នេះបើយោងតាមចុះការផ្សាយរបស់ក្រសួងទេសចរណ៍ ដែលបន្តរៀបរាប់ថា លោក សុខ សូកេន បានបញ្ជាក់ពីភាពជាដៃគូយ៉ាងសំខាន់របស់ក្រុមហ៊ុន Visa Worldwide PTE. Limited ក្នុងការកសាងប្រព័ន្ធបច្ចេកវិទ្យាមួយដ៏រឹងមាំ ដើម្បីផ្ដល់ភាពងាយស្រួលក្នុងការប្រើប្រាស់ និងទូទាត់សម្រាប់ទេសចរនៅកម្ពុជា។ ក្នុងរយៈពេល៧ខែមកនេះ (ខែមករា ដល់ ខែកក្កដា) កម្ពុជាទទួលបានភ្ញៀវទេសចរអន្តរជាតិប្រមាណ៣,៧លាននាក់។ ក្នុងនោះ មានភ្ញៀវទេសចរចំនួន ១ ៣៤៦ ០៩២នាក់ បានធ្វើដំណើរហោះហើរតាមរយៈព្រលានយន្តទាំង៣របស់កម្ពុជាដែលមាននាពេលបច្ចុប្បន្ន។ នេះបើតាមរបាយការណ៍របស់ក្រសួងទេសចរណ៍ចេញ នាថ្ងៃទី៥ ខែកញ្ញា ដែលបង្ហាញថា ចំនួនជើងហោះហើរអន្តរជាតិចូលមកកាន់កម្ពុជាមាន សរុប៤៥០ ជើងហោះហើរ នារយៈពេល១សប្តាហ៍ចុងក្រោយនេះ។ ក្នុងនោះ អាកាសយានដ្ឋានអន្តរជាតិភ្នំពេញមានចំនួន ៣៤០ ជើងហោះហើរ, អាកាសយានដ្ឋានអន្តរជាតិសៀមរាបអង្គរមានចំនួន ១០០ ជើងហោះហើរ និងអាកាសយានដ្ឋានអន្តរជាតិខេត្តព្រះសីហនុមានចំនួន ១០ ជើងហោះហើរ។ ក្រសួងបញ្ជាក់ក្នុងបណ្ដាញសង្គមថា ក្នុងរយៈពេល១សប្ដាហ៍នេះ ជើងហោះហើរអន្តរជាតិចូលមកកាន់ប្រទេសកម្ពុជាសរុបចំនួន៤៥០ ជើងហោះហើរ។ ក្នុងនោះ អាកាសយានដ្ឋានអន្តរជាតិភ្នំពេញមានចំនួន ៣៤០ ជើងហោះហើរ, អាកាសយានដ្ឋានអន្តរជាតិសៀមរាបអង្គរមានចំនួន ១០០ ជើងហោះហើរ, និងអាកាសយានដ្ឋានអន្តរជាតិខេត្តព្រះសីហនុមានចំនួន ១០ ជើងហោះហើរ៕ លោក Arturo Planell អនុប្រធានជាន់ខ្ពស់នៃក្រុមហ៊ុនប័ណ្ណទូទាត់អន្តរជាតិ Visa បានចុះហត្ថលេខាលើអនុស្សរណៈនៃការយោគយល់គ្នា(MoU) ជាមួយលោក សុខ សូកេន រដ្ឋមន្ត្រីក្រសួងទេសចរណ៍ នៅទីស្តីការក្រសួង នារសៀលថ្ងៃទី១០ ខែកញ្ញា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9425.txt	ភ្នំពេញ៖ គណៈប្រតិភូចិនមកទីក្រុងចេងចូវ(Zhengzhou) ខេត្តហឺណាន មានបំណងកែច្នៃផលិតផលស្រូវអង្ករកម្ពុជាទៅកាន់ទីផ្សារចិននិងអន្តរជាតិ។ គោលបំណងនេះ ត្រូវបានបង្ហាញនៅចំពោះមុខលោក ប្រាក់ ដាវីដ រដ្ឋលេខាធិការក្រសួងកសិកម្ម រុក្ខាប្រមាញ់ និងនេសាទ។	គណៈប្រតិភូចិនមកទីក្រុងចេងចូវ(Zhengzhou) ខេត្តហឺណាន បានជួបពិភាក្សាការងារជាមួយលោក ប្រាក់ ដាវីដ នៅទីស្តីការក្រសួងកសិកម្ម នាថ្ងៃទី៩ ខែកញ្ញា ឆ្នាំ២០២៤។ ជំនួបនេះមានគោលបំណងពិភាក្សាកិច្ចសហប្រតិបត្តិការលើឧស្សាហកម្មដំណាំស្រូវ, ការសាងសង់ឃ្លាំងស្តុកស្រូវ, ការបង្កើនសមត្ថភាពកែច្នៃដំណាំស្រូវ, ការផ្លាស់ប្តូរបច្ចេកវិទ្យា, និងការអនុវត្តកិច្ចសហប្រតិបត្តិការលើសេវាកម្មហិរញ្ញវត្ថុសម្រាប់ឧស្សាហកម្មដំណាំស្រូវ តាមរយៈផែនការគម្រោងកិច្ចសហប្រតិបត្តិការកម្ពុជា-ខេត្តហឺណានលើវិស័យដំណាំស្រូវ។ នេះបើយោងសេចក្តីប្រកាសព័ត៌មានរបស់ក្រសួងកសិកម្ម។ ក្រសួងកសិកម្មបានបញ្ជាក់ថា ៖ « ភាគីគណៈប្រតិភូចិនបានបង្ហាញចំណាប់អារម្មណ៍ទៅលើផលិតផលសក្ដានុពលរបស់កម្ពុជា។ ដូចជា ស្រូវអង្ករ ដែលមានគុណភាពខ្ពស់ រសជាតិឆ្ងាញ់ និងមានបំណងកែច្នៃស្រូវអង្ករកម្ពុជាទៅកាន់ទីផ្សារចិន និងអន្តរជាតិ»។ អត្ថបទទាក់ទង ៨ខែ៖ កម្ពុជាបានចំណូល១,២ពាន់ដុល្លារ ពីការនាំចេញស្រូវ-អង្ករ ជុំវិញនៃបំណងខាងលើនេះ ក្រសួងកសិម្មនឹងពិនិត្យលទ្ធភាពនូវអ្វីដែលអាចធ្វើបានជាមួយភាគីចិន និងពង្រឹងកិច្ចសហប្រតិបត្តិការរវាងកម្ពុជា និងចិន។ នៅចំពោះមុខគណៈប្រតិភូចិន លោក ប្រាក់ ដាវីដ បានចាត់ទុកកិច្ចសហប្រតិបត្តិការ «ត្បូងពេជ្រ» នៃប្រទេសទាំងពីរ គឺជាកិច្ចសហប្រតិបត្តិការគម្រូដែលអាចផ្តល់ផលប្រយោជន៍ទៅវិញទៅមក ហើយជួយឱ្យវិស័យកសិកម្មមានភាពល្អប្រសើរឡើង តាមរយៈច្រករបៀងមច្ឆា និងអង្ករ។ លោករដ្ឋលេខាធិការក្រសួងកសិកម្មរូបនេះ បានកោតសរសើរ និងវាយតម្លៃខ្ពស់ចំពោះការអភិវឌ្ឍខេត្តហឺណាន ដែលពោរពេញទៅដោយបច្ចេកវិទ្យាកែច្នៃ និងវេចខ្ចប់ ជាមួយនឹងធនធានមនុស្សក្នុងវិស័យកសិកម្ម និងធនធានហិរញ្ញវត្ថុ។ លោកបានបញ្ជាក់ថា៖ «ទាំងនេះជាអ្វីដែលកម្ពុជាត្រូវការ ដើម្បីវិនិយោគក្នុងវិស័យកសិកម្មកម្ពុជាឱ្យមានភាពល្អប្រសើរ»។ ជាមួយគ្នានេះ លោក ប្រាក់ ដាវីដ បានលើកឡើងពីផលិតផលកសិកម្មមានសក្តានុពលរបស់កម្ពុ មួយចំនួនទៀតដូចជា ស្វាយ ស្វាយចន្ទី មៀន និងម្សៅមី ទៅកាន់គណៈប្រតិភូចិនមកទីក្រុងចេងចូវ(Zhengzhou) ខេត្តហឺណាន ផងដែរ។ លោកបានអះអាងយ៉ាងដូច្នេះ៖ « កម្ពុជាមានភាពរឹងមាំនូវផ្នែកដាំដុះ ហើយត្រូវការការវិនិយោគលើការកែច្នៃ វេចខ្ចប់ និងភស្តុភារកម្មដើម្បីនាំចេញទៅកាន់ទីផ្សារអន្តរជាតិ ព្រមទាំងជំរុញខ្សែច្រវាក់តម្លៃឱ្យបានខ្ពស់ និងមានប្រសិទ្ធភាពសេដ្ឋកិច្ច»។ លើសពីនេះលោក ប្រាក់ ដាវីដ ក៏បាននិយាយពីគោលនយោបាយអាទិភាពក្នុងវិស័យកសិកម្ម គឺសហគមន៍កសិកម្មទំនើប ដែលភាគីចិនអាចពិនិត្យលទ្ធភាពក្នុងការផ្តល់កម្ចីដែលមានអត្រាការប្រាក់ទាប ដើម្បីចូលរួមគាំទ្រសហគមន៍ទំនើបនេះ ក្នុងការឆ្លើយតបទៅនឹងតម្រូវការទីផ្សារ ផលិតផលគុណភាពល្អ និងមានតម្លៃបន្ថែមខ្ពស់។ របាយការណ៍អគ្គនាយកដ្ឋានគយនិងរដ្ឋាករកម្ពុជា បានបង្ហាញថា រយៈពេល៨ខែមកនេះ(ខែមករា-សីហា) ទំនាក់ទំនងពាណិជ្ជកម្មរវាងកម្ពុជា-ចិន សម្រេចបានជាង១០ពាន់លានដុល្លារ កើនឡើងប្រមាណ២៤ភាគរយ។ ក្នុងនោះ ការនាំចេញរបស់កម្ពុជាទៅកាន់ទីផ្សារពិភពលោកមួយនេះមានជាង១,១ពាន់លានដុល្លារ កើនឡើង២២ភាគរយ ខណៈការនាំចូលពីចិនមានជាង៨,៩ពាន់លានដុល្លារ កើនប្រមាណ២៤ភាគរយ បើធៀបរយៈពេលដូចគ្នាក្នុងឆ្នាំ២០២៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9426.txt	ភ្នំពេញ៖ អ្នកជំនាញផ្នែកហិរញ្ញវត្ថុ បានផ្តល់តម្លៃលើចំណេះដឹងហិរញ្ញវត្ថុ ដែលសំខាន់ខ្លាំងសម្រាប់ពលរដ្ឋខ្មែរនាពេលបច្ចុប្បន្ន។ សំខាន់ត្រង់ថា ភាពស៊ីវិល័យនៃសម្ភារៈនិយម បានធ្វើឱ្យប្រជាពលរដ្ឋ ឬក្រុមគ្រួសារមួយចំនួនខ្ចីលុយពីធនាគារ ឬស្ថាប័នហិរញ្ញវត្ថុនានា ដើម្បីបំពេញសេចក្តីត្រូវការរបស់ខ្លួនទាំងគ្មានភាពចាំបាច់ នៅក្នុងជីវភាពរស់នៅប្រចាំថ្ងៃ។ ការណ៍នេះ បានធ្វើឱ្យក្រុមគ្រួសារមួយចំនួនបានធ្លាក់នៅស្ថានភាពបំណុលធ្ងន់ធ្ងរ ពិបាកដោះស្រាយ ព្រោះតែការមិនយល់ពីចំណេះដឹងហិរញ្ញវត្ថុ។	ជុំវិញបញ្ហានេះ លោក ចាន់ សេរី អ្នកជំនាញផ្នែកហិរញ្ញវត្ថុ បានផ្តល់យោបល់ឱ្យសាធារណជនទាំងអស់ ត្រូវយល់ដឹងឱ្យបានទូលំទូលាយ ពីចំណេះដឹងហិរញ្ញវត្ថុ ដើម្បីគ្រប់គ្រងហិរញ្ញវត្ថុរបស់ខ្លួន ឱ្យបានត្រឹមត្រូវ ឬ ទប់ស្កាត់ការធ្លាក់ខ្លួនក្នុងស្ថានភាពបំណុលច្រើនលើសលុប។ ដើម្បីស្វែងយល់កាន់ច្បាស់ពីសារៈសំខាន់នៃចំណេះដឹងហិរញ្ញវត្ថុ សូមលោក-អ្នកទស្សនា កិច្ចសម្ភាស រវាងលោក លាង ដឺលុច អ្នកសារព័ត៌មានជាន់ខ្ពស់នៃសារព័ត៌មានថ្មីៗ ជាមួយ លោក ចាន់ សេរី អ្នកជំនាញផ្នែកហិរញ្ញវត្ថុ ខាងក្រោមដូចតទៅ៖ ដើម្បីស្វែងយល់កាន់ច្បាស់ពីសារៈសំខាន់នៃចំណេះដឹងហិរញ្ញវត្ថុ សូមលោក-អ្នកទស្សនា កិច្ចសម្ភាស រវាងលោក លាង ដឺលុច អ្នកសារព័ត៌មានជាន់ខ្ពស់នៃសារព័ត៌មានថ្មីៗ ជាមួយ លោក ចាន់ សេរី អ្នកជំនាញផ្នែកហិរញ្ញវត្ថុ ខាងក្រោមដូចតទៅ៖ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9427.txt	ភ្នំពេញ៖ ពលរដ្ឋដែលមានគណនីធនាគារជា«ប្រាក់រៀល» គឺអាចប្រើប្រាស់ ឬទូទាត់ថ្លៃទំនិញ-សេវាកម្មនានានៅប្រទេសម៉ាឡេស៊ីបានយ៉ាងងាយស្រួលតាមរយៈការស្កេនឃ្យូអរកូត DuitNow QR ដែលជាឃ្យូអរកូតថ្នាក់ជាតិរបស់ប្រទេសនេះ។ ប្រតិបត្តិនេះត្រូវបានប្រកាសអនុវត្តជាផ្លូវការចាប់ថ្ងៃទី១៩ ខែកញ្ញា នេះតទៅ។	លោកស្រី ជា សិរី ទេសាភិបាលធនាគារជាតិនៃកម្ពុជា និង លោក Abdul Rasheed Ghaffour ទេសាភិបាលធនាគារកណ្តាលម៉ាឡេស៊ី ប្រកាសដាក់ឱ្យដំណើរការជាផ្លូវការនូវគម្រោងទូទាត់ឆ្លងដែនតាមឃ្យូអរកូត (QR Code) រវាងប្រទេសទាំងពីរនាព្រឹកថ្ងៃទី១៩ ខែកញ្ញា។ ក្នុងដំណាក់កាលទី១នៃគម្រោងទូទាត់ឆ្លងដែនតាមឃ្យូអរកូតនេះ គឺពលរដ្ឋខ្មែរ អាចប្រើប្រាស់ប្រាក់រៀលពីកម្មវិធីទូទាត់បាគង និងកម្មវិធីធនាគារចល័តរបស់ធនាគារ មេយប៊ែ ស្កេន និងទូទាត់ប្រាក់ទៅកាន់ទីតាំង ពាណិជ្ជករជាង២លានកន្លែងនៅប្រទេសម៉ាឡេស៊ីដែលបង្ហាញឃ្យូអរកូត DuitNow QR។ DuitNow QR ជាប្រព័ន្ធឃ្យូអរកូតថ្នាក់ជាតិរបស់ប្រទេសម៉ាឡេស៊ី ដែលត្រូវបានប្រើប្រាស់ទូលំទូលាយ នៅតាមភោជនីយដ្ឋាន ផ្សារទំនើប មន្ទីរពេទ្យ និងកន្លែងលក់ដូរផ្សេងៗ។ ដូច្នេះចាប់ពីពេលនេះតទៅ ពលរដ្ឋខ្មែរដែលមានគណនីធនាគារជាប្រាក់រៀល គឺអាចប្រើប្រាស់កម្មវិធីទូទាត់បាគង (Bakong) និង ដើម្បីស្កេន និងទូទាត់ប្រាក់នៅក្នុងប្រទេសម៉ាឡេស៊ីបានដោយពុំចាំបាច់ប្រើប្រាស់សាច់ប្រាក់ឡើយ។ អត្ថបទទាក់ទង មានគណនីប្រាក់រៀលដោយស្វ័យប្រវត្តិ? ទេសាភិបាលធនាគារជាតិពន្យល់ថា ជារឿងល្អ លោកស្រី ជា សិរី បានបញ្ជាក់ថា ៖ « ប្រជាជនកម្ពុជាដែលមានគណនីជាប្រាក់រៀល អាចស្កេនទូទាត់ ដោយប្រើប្រាស់រៀលខ្មែរ ជារូបិយប័ណ្ណគោល ខណៈរូបិយប័ណ្ណទូទាត់ គឺជា រីងហ្គីតម៉ាឡេស៊ី។ គម្រោងទូទាត់ឆ្លងដែននេះ នឹងផ្តល់នូវភាពងាយស្រួល រហ័ស និងសុវត្ថិភាពសម្រាប់ប្រជាជនកម្ពុជា ក្នុងការធ្វើប្រតិបត្តិការទូទាត់ឆ្លងដែន នៅពេលធ្វើដំណើរទៅកាន់ប្រទេសម៉ាឡេស៊ី»។ លោកស្រី ជា សិរី ទេសាភិបាលធនាគារជាតិនៃកម្ពុជា។ រូបថត៖ NBC គម្រោងទូទាត់ឆ្លងដែននេះ ដើរតួនាទីយ៉ាងសំខាន់ ក្នុងការជំរុញសកម្មភាពពាណិជ្ជកម្ម និងបរិយាបន្នហិរញ្ញវត្ថុ រវាងកម្ពុជានិងម៉ាឡេស៊ី។ ការណ៍នេះបានបង្ហាញពីជំហានដ៏សំខាន់ ឆ្ពោះទៅសម្រេចបាននូវចក្ខុវិស័យនៃសហគមន៍សេដ្ឋកិច្ចអាស៊ាន លើការតភ្ជាប់ប្រព័ន្ធទូទាត់រាយ ដែលមានភាពរហ័ស ប្រសិទ្ធភាព និងសុវត្ថិភាព និងដែលត្រូវបានតភ្ជាប់ទូទាំងតំបន់។ ធនាគារជាតិនៃកម្ពុជា សម្រេចបាននូវកិច្ចសហប្រតិបត្តិការទូទាត់សងប្រាក់ឆ្លងដែនតាម QR-Code ជាមួយប្រទេសម៉ាឡេស៊ី ក៏ដើម្បីជំរុញការប្រើប្រាស់ប្រាក់រៀលរបស់កម្ពុជា និងរីងហ្គីតរបស់ម៉ាឡេស៊ី ឱ្យមានលក្ខណៈកាន់តែទូលំទូលាយនៅក្នុងប្រទេសទាំងពីរ។ បើតាមលោកស្រីទេសាភិបាលធនាគារជាតិ កិច្ចសហប្រតិបត្តិការនេះ នឹងជួយសម្រួលការទូទាត់របស់ពលរដ្ឋរវាងម៉ាឡេស៊ី និងកម្ពុជា ឱ្យកាន់តែប្រសើរ និងមិនខាតបង់នូវអត្រាប្តូរប្រាក់។ ចំណុចសំខាន់នៃកិច្ចសហប្រតិបត្តិការនេះ ក៏ដូចជាកិច្ចសហប្រតិបត្តិនានាផ្សេងទៀត ដែលធនាគារជាតិបានធ្វើកន្លងមកជាមួយប្រទេសជិតខាង គឺការជំរុញការប្រើប្រាស់ប្រាក់រៀល។ កន្លងមកលោកស្រី ជា សិរី បានបញ្ជាក់ថា៖ «ដើម្បីទទួលបានអត្ថប្រយោជន៍ពីកិច្ចសហប្រតិបត្តិការទូទាត់សងប្រាក់ឆ្លងដែនជាប្រទេសដៃគូនានា ទាល់តែពលរដ្ឋកម្ពុជាទៅស្រុកគេ គឺមានគណនីជាលុយរៀល ទើបអាចចាយតាមប្រព័ន្ធKHQR Code នៅម៉ាឡេស៊ី ឬ នៅចិន ឬនៅថៃបាន ហើយដល់ពេលគេមកខ្មែរវិញ អាជីវករយើង គឺត្រូវតែមាន QR Code ជាលុយរៀល ដើម្បីឱ្យគេទូទាត់ពីលុយប្រចាំប្រទេសគេមកជាលុយរៀល។ អ៊ីចឹង! ខាងប្រទេសគេ គឺគេជំរុញការប្រើប្រាស់លុយនៅស្រុកគេ ហើយខាងខ្មែរយើងក៏ជំរុញការប្រើប្រាស់លុយរៀលនៅក្នុងស្រុកយើង ផងដែរ»។ បន្ទាប់ពីកិច្ចសហប្រតិបត្តិការនេះជោគជ័យ អាចជួយបានមួយផ្នែកទៀត ទៅលើវិស័យទេសចរណ៍របស់កម្ពុជា តាមរយៈភាពងាយស្រួលទូទាត់លើថ្លៃទំនិញនិងសេវាកម្មនានា តាមប្រព័ន្ធឌីជីថលនេះ។ សម្រាប់ដំណាក់កាលបន្ទាប់ ប្រជាជនមកពីប្រទេសម៉ាឡេស៊ី នឹងអាចទូទាត់ទំនិញ និងសេវាទៅកាន់ពាណិជ្ជករនៅកម្ពុជាបាន ដោយស្កេន KRQR Code តាមរយៈការប្រើប្រាស់កម្មវិធីធនាគារចល័ត។ គួររំលឹកថា ក្រៅពីម៉ាឡេស៊ី កម្ពុជាក៏កំពុងអនុវត្តនូវប្រតិបត្តិការទូទាត់ឆ្លងដែនតាមប្រព័ន្ធ QR Code ប្រកបដោយភាពជោគជ័យ ជាមួយប្រទេស ថៃ វៀតណាម ឡាវ ក្រុមហ៊ុន UnionPay International របស់ប្រទេសចិន និងប្រទេសកូរ៉េខាងត្បូង។ កម្ពុជា នឹងបន្តពង្រីកកិច្ចសហប្រតិបត្តិការនេះជាមួយប្រទេសក្នុងនិងក្រៅតំបន់ផ្សេងៗផងដែរ។ ដូចជា៖ ជប៉ុន ឥណ្ឌា និងសិង្ហបុរី...ជាដើម៕ លោកស្រី ជា សិរី ទេសាភិបាលធនាគារជាតិនៃកម្ពុជា។ រូបថត៖ NBC អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9428.txt	បង់ក្លាដែសត្រូវបានចាត់ទុកថាជាគំរូអភិវឌ្ឍន៍សម្រាប់ការលុបបំបាត់ភាពក្រីក្រខ្លាំងបំផុតមួយ ដោយបានកត់ត្រាកំណើនសេដ្ឋកិច្ចប្រចាំឆ្នាំជាមធ្យមចំនួន ៦,៥ភាគរយក្នុងរយៈពេលមួយទសវត្សរ៍។ យ៉ាងណាមិញ ប៉ុន្មានឆ្នាំចុងក្រោយនេះ អត្រាគ្មានការងារធ្វើក្នុងចំណោមមនុស្សវ័យក្មេងនៅក្នុងប្រទេសនេះបានកើនឡើងដល់ ១៦ភាគរយ ជាកម្រិតខ្ពស់បំផុតក្នុងរយៈពេលយ៉ាងហោចណាស់បីទសវត្សរ៍។ នេះបើយោងតាមទិន្នន័យពីអង្គការពលកម្មអន្តរជាតិ (ILO)។	ជាមួយគ្នានេះ ចិន និងឥណ្ឌាបានកត់ត្រាអត្រាស្រដៀងគ្នា។ ឥណ្ឌូណេស៊ី និងម៉ាឡេស៊ី មានតួលេខអត់ការងារធ្វើដល់ ១៤ភាគរយ និង១២,៥ភាគរយរៀងគ្នា។ សរុបមក មនុស្សប្រហែល ៣០លាននាក់ដែលមានអាយុពី ១៥-២៤ឆ្នាំនៅក្នុងប្រទេសដែលមានប្រជាជនបានរៀបរាប់ខាងលើមិនអាចស្វែងរកការងារសមរម្យបានទេ ដែលស្មើនឹងជិតពាក់កណ្តាលនៃអ្នកអត់ការងារធ្វើចំនួន ៦៥លាននាក់នៅក្នុងក្រុមអាយុដូចគ្នានៅលើពិភពលោក។ ជុំវិញពិភពលោក អត្រាគ្មានការងារធ្វើក្នុងចំណោមយុវជនក៏មាននិន្នាការខ្ពស់ជាងកម្លាំងពលកម្មទាំងមូល។ ប៉ុន្តែសម្រាប់សេដ្ឋកិច្ចអាស៊ីដែលចង់លើកកម្ពស់កំណើនដោយផ្អែកលើកម្លាំងពលកម្ម និងផលិតកម្ម ស្ថានភាពអត្រាគ្មានការងារធ្វើនេះ បង្កឱ្យមានបញ្ហាប្រឈមកាន់តែធំចំពោះប្រទេសចង់អភិវឌ្ឍរហ័ស។ ទោះបីជាភាពអត់ការងារធ្វើក្នុងចំណោមយុវជនឥណ្ឌាបានថយចុះក្នុងប៉ុន្មានឆ្នាំថ្មីៗនេះក៏ដោយ ប៉ុន្តែចំនួននៅតែខ្ពស់ជាងមធ្យមភាគសកល។ អ្នកវិភាគមើលឃើញថា ឱកាសការងារមិនល្អជាមូលហេតុចម្បងដែលបណ្តាលប្រទេសនេះជួបបញ្ហា។ កាលពីឆ្នាំមុន រដ្ឋាភិបាលចិនបានបញ្ឈប់ការផ្សព្វផ្សាយទិន្នន័យអ្នកអត់ការងារធ្វើរបស់យុវជន។ ស្ថិតិចុងក្រោយដែលពួកគេបានបោះពុម្ពបង្ហាញថា ១ភាគ៥ នៃមនុស្សវ័យក្មេងមិនអាចស្វែងរកការងារបានទេ។ កំណើនសេដ្ឋកិច្ច ៥ភាគរយរបស់ឥណ្ឌូណេស៊ី បានមកពីការពង្រីកវិស័យរុករករ៉ែ និងកែច្នៃរ៉ែ។ ទោះយ៉ាងណាក៏ដោយ ឧស្សាហកម្មទាំងនេះប្រើប្រាស់គ្រឿងចក្រច្រើន ហើយមិនមានកម្មករច្រើនទេ។ កាលពីឆ្នាំមុន ៧១ភាគរយនៃអ្នកធ្វើការដែលមានអាយុពី ២៥-២៩ឆ្នាំនៅអាស៊ីខាងត្បូងស្ថិតក្នុងការងារមិនទៀងទាត់ដែលមានន័យថា ពួកគេកំពុងធ្វើការងារឯករាជ្យ ឬការងារបណ្តោះអាសន្ន មិនមានការថយចុះច្រើនពី ៧៧ភាគរយដែលបានកត់ត្រាកាលពីពីរទសវត្សរ៍មុន។ បង់ក្លាដែសបានរួចផុតពីភាពក្រីក្រ ដោយសារក្លាយជារោងចក្រវាយនភណ្ឌពិភពលោក ដោយផលិតខោខូវប៊យ អាវយឺវសម្រាប់ម៉ាកយីហោលោកខាងលិច។ មនុស្សរាប់លាននាក់នៅក្នុងប្រទេសនេះបានចាកចេញពីវាលស្រែទៅធ្វើការនៅក្នុងរោងចក្រ។ ប៉ុន្តែប្រទេសអាស៊ីខាងត្បូងមួយនេះជាប់គាំងដោយមិនអាចបំពេញមហិច្ឆតាផលិតទំនិញមានតម្លៃខ្ពស់ដូចជា គ្រឿងចក្រធុនធ្ងន់ ឬគ្រឿងអេឡិចត្រូនិក ដែលជារឿយៗនាំទៅរកការងារដែលមានប្រាក់ខែប្រសើរជាងមុន។ នេះជាវិធីនៃការផ្លាស់ប្តូរប្រទេសដែលបានជួយជប៉ុន កូរ៉េ និងចិនឆ្លងកាត់កន្លងមក។ ផ្លូវទៅកាន់ការអភិវឌ្ឍកាន់តែពិបាក សម្រាប់ប្រទេសអាស៊ីមួយចំនួនចំពោះវិស័យ ឧស្សាហកម្ម។ ប្រទេសដែលចង់ជោគជ័យត្រូវប្រកួតប្រជែងជាមួយចិនដែលមានផលិតភាពខ្ពស់។ ទន្ទឹមនេះ ប្រទេសដែលមានសេដ្ឋកិច្ចអភិវឌ្ឍន៍ដូចជាអាម៉េរិកកំពុងស្វែងរកមធ្យោបាយដើម្បីនាំយកផលិតកម្មត្រឡប់ទៅប្រទេសវិញ។ សូម្បីតែកត្តាជំរុញកំណើនសេដ្ឋកិច្ចដ៏សំខាន់របស់បង់ក្លាដែសដែលជាឧស្សាហកម្មវាយនភណ្ឌ សកម្មភាពផលិតកម្មកំពុងប្រើប្រាស់ម៉ាស៊ីនច្រើនជាងកម្មករបន្តិចម្តងៗ។ អាស៊ីក៏មានអតុល្យភាពក្នុងកម្លាំងពលកម្មដែរ។ មនុស្សកាន់តែច្រើនឡើងនៅក្នុងប្រទេសកំពុងអភិវឌ្ឍន៍កំពុងបន្តការសិក្សាថ្នាក់ឧត្តមសិក្សា។ ពួកគេចង់ធ្វើការក្នុងវិស័យដូចជា ការរចនា ទីផ្សារ បច្ចេកវិទ្យា និងហិរញ្ញវត្ថុ។ ប៉ុន្តែមិនមានមុខតំណែងទាំងនេះច្រើនទេនៅក្នុងប្រទេសរបស់ពួកគេ។ ឥណ្ឌាបានអភិវឌ្ឍឧស្សាហកម្មបច្ចេកវិទ្យាព័ត៌មាន ប៉ុន្តែអាចជ្រើសរើសបុគ្គលិកបានតែចំនួនជាក់លាក់ប៉ុណ្ណោះ ខណៈបញ្ញាសិប្បនិម្មិត (AI) កំពុងអភិវឌ្ឍ ហើយអាចជំនួសវាបានដោយផ្នែក។ យោងតាមរបាយការណ៍ឆ្នាំ២០២៣ របស់សាកលវិទ្យាល័យឥណ្ឌា Azin Premji ច្រើនជាង ៤០ភាគរយនៃនិស្សិតបញ្ចប់ការសិក្សានៅមហាវិទ្យាល័យឥណ្ឌាដែលមានអាយុក្រោម ២៥ឆ្នាំគឺគ្មានការងារធ្វើ បើប្រៀបធៀបទៅនឹង ១១ភាគរយនៃក្រុមអាយុដូចគ្នាដែលមានការអប់រំតិចជាង។ «ឥឡូវនេះ អ្នកមានការអប់រំខ្ពស់ជាងឪពុកម្តាយរបស់អ្នក ហើយអ្នកនឹងមិនចង់ជាប់គាំងក្នុងការងារដូចពួកគេទេ»។លោក Kunal Sen នាយកវិទ្យាស្ថានពិភពលោកសម្រាប់ការស្រាវជ្រាវអភិវឌ្ឍន៍សេដ្ឋកិច្ចនៅសាកលវិទ្យាល័យ UN ហ្វាំងឡង់ លើកឡើងបែបនេះដោយបន្តថា វាជាបញ្ហាដែលលោកគិតថាមេដឹកនាំនយោបាយមិនយល់ទាំងស្រុង។ ការខឹងសម្បារចំពោះការធ្លាក់ចុះនៃអនាគតការងារ ជាកត្តានៃភាពចលាចលនៅបង់ក្លាដែសក្នុងខែសីហា។ ការនាំចេញវាយនភណ្ឌនៅក្នុងប្រទេសនេះបានកើនឡើងទ្វេដងក្នុងរយៈពេលមួយទសវត្សរ៍កន្លងមក ប៉ុន្តែកំណើនការងារក្នុងវិស័យនេះបានធ្លាក់ចុះយ៉ាងខ្លាំង។ អ្នកដែលមានសញ្ញាបត្រសាកលវិទ្យាល័យនៅបង់ក្លាដែសមានអត្រាគ្មានការងារធ្វើខ្ពស់ជាងមធ្យមភាគ៣ដង។ នេះបើយោងតាមការស្ទង់មតិឆ្នាំ២០២២ ដោយមន្ត្រីបង់ក្លាដែស។ បណ្ណាល័យនៅសាកលវិទ្យាល័យ Dhaka ដែលជាស្ថាប័នអប់រំដ៏ធំបំផុតមួយនៅបង់ក្លាដែស ពោរពេញទៅដោយអតីតនិស្សិតដែលកំពុងពង្រឹងចំណេះដឹងរបស់ពួកគេដើម្បីប្រឡងចូលបម្រើការងារជាលើកទីមួយ ទីពីរ និងទីបីរបស់ពួកគេ។ មនុស្សជាច្រើននៅតែត្រូវរស់នៅលើប្រាក់ឧបត្ថម្ភរបស់ឪពុកម្ដាយ ទោះបីជាពួកគេឈានដល់អាយុ៣០ឆ្នាំក៏ដោយ។ Aktaruzzaman Firoz អាយុ ២៨ឆ្នាំបានបញ្ចប់ការសិក្សាថ្នាក់អនុបណ្ឌិតផ្នែកសង្គមវិទ្យានៅឆ្នាំ២០២១ បានដាក់ពាក្យសុំចំនួន ៥០មុខតំណែង ប៉ុន្តែមិនទាន់ស្វែងរកការងារធ្វើ។ លោកបានចូលរួមក្នុងការប្រឡងជ្រើសរើសមន្ត្រីរាជការនៅឆ្នាំនេះ ដែលជាបេក្ខជនម្នាក់ក្នុងចំណោម ៥០០នាក់សម្រាប់តំណែងជ្រើសចំនួន២កន្លែង។ ដើម្បីសម្រេចបានជោគជ័យ Firoz បានខ្ចីលុយពីឪពុកដែលជាមន្ត្រីថ្នាក់ទាបនៅស្រុកកំណើត ដែលទើបតែទទួលការវះកាត់បេះដូងចំហ។ លោកបានបោះបង់គំនិតស្វែងរកដៃគូជីវិត។ «តើខ្ញុំអាចរៀបការដោយរបៀបណា នៅពេលដែលខ្ញុំមិនអាចថែរក្សាគ្រួសាររបស់ខ្ញុំ?»។ លោក Firoz បានប្រាប់សារព័ត៌មាន WSJ បែបនេះ។ នៅបង់ក្លាដែស មន្ត្រីរដ្ឋត្រូវបានចាត់ទុកថាជាការងារដែលមានស្ថិរភាព និងមានប្រាក់ចំណូលខ្ពស់ជាងវិជ្ជាជីវៈដទៃទៀត។ ការស្វែងរកមុខតំណែងក្នុងរដ្ឋាភិបាលគឺជាក្តីសុបិនរបស់យុវជនជាច្រើន។ ដូច្នេះ ការតវ៉ាបានផ្ទុះឡើង នៅពេលដែលតុលាការបង់ក្លាដែស សម្រេចបែងចែក ៣០ភាគរយនៃកូតាជ្រើសរើសមន្រ្តីប្រចាំឆ្នាំដល់កូនទាហាន ដែលបានប្រយុទ្ធដើម្បីជួយបង់ក្លាដែសឱ្យទទួលបានឯករាជ្យនៅឆ្នាំ ១៩៧១។ ការតវ៉ាបាននាំឱ្យមានអំពើហិង្សា និងបានបង្ខំឱ្យលោកស្រី Sheikh Hasina បោះបង់អំណាច និងចាកចេញពីប្រទេសបន្ទាប់ពីកាន់តំណែងជានាយករដ្ឋមន្ត្រីអស់រយៈពេលជាង ១៥ឆ្នាំ។ យុវជន Asif Mahmud អាយុ ២៦ឆ្នាំ ជាអ្នកដឹកនាំការតវ៉ារបស់និស្សិត ដែលបច្ចុប្បន្នជាទីប្រឹក្សាក្រសួងការងារសម្រាប់រដ្ឋាភិបាលបណ្តោះអាសន្នបង់ក្លាដែស។ លោក Mahmud បញ្ជាក់ថា មូលហេតុចម្បងមួយនៃការតវ៉ា គឺវិបត្តិការងារដែលកំពុងកើនឡើង។ ឱកាសការងារសរុបបច្ចុប្បន្នមិនគ្រប់គ្រាន់សម្រាប់បង់ក្លាដែសទេ ដោយពិចារណាលើទំហំនៃចំនួនប្រជាជន។ លោកមានបំណងដោះស្រាយបញ្ហានេះ ដោយឱ្យសាកលវិទ្យាល័យធ្វើការជាមួយឧស្សាហកម្មដើម្បីបណ្តុះបណ្តាលនិស្សិតឱ្យមានការងារធ្វើនៅពេលបញ្ចប់ការសិក្សា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9429.txt	កម្ពុជាបានក្លាយជាសមាជិកទី១៤៨នៃអង្គការពាណិជ្ជកម្មពិភពលោក (WTO) កាល ពីថ្ងៃទៅ១៣ ខែតុលា ឆ្នាំ២០០៤។ ក្នុងរយៈពេល២០ឆ្នាំកន្លងមក កម្ពុជាអះអាងពីការ សម្រេចបាននូវសមិទ្ធផលធំជាក់លាក់ជាច្រើន ក៏ដូចជាការរួមចំណែកដ៏សំខាន់ជាមួយសមាជិកដទៃទៀតដើម្បីធ្វើឱ្យប្រសើរឡើងនូវវិធានពាណិជ្ជកម្មពហុភាគី និងគាំទ្រដល់កំណើរទម្រង់របស់អង្គការអន្តរជាតិមួយនេះ។	ការអនុវត្តកាតព្វកិច្ចកំណែទម្រង់គោលនយោបាយ និងច្បាប់ដែលកម្ពុជា បានសន្យាក្នុងពិធីសារផ្សេងៗ, ការអនុម័តច្បាប់ និងធ្វើវិសោធនកម្មច្បាប់ពាក់ព័ន្ធពាណិជ្ជកម្មជាច្រើន រួមទាំងការដាក់ចេញនូវគោលនយោបាយ និងយុទ្ធសាស្ត្រនានាដើម្បីបន្តជំរុញ និងការអភិវឌ្ឍសេដ្ឋកិច្ច ក៏ដូចជាការឆ្លើយតបទៅនឹងនិន្នាការសកល។ ទាំងនេះ គឺជាបេសកកម្មដែលរដ្ឋាភិបាលកម្ពុជាបានបំពេញក្នុងនាមជាសមាជិក WTO អស់រយៈពេលជាង២០ឆ្នាំ។ ក្នុងពិធីអបអរខួបនៃការចូលអង្គការអន្តរជាតិនេះ ក្រសួងពាណិជ្ជកម្មបានចេញផ្សាយឯកសាររបាយការណ៍ជាភាសាខ្មែរ និងអង់គ្លេសស្តីពីដំណើរ រយៈពេល២០ឆ្នាំរបស់កម្ពុជាក្នុងនាមជាសមាជិកអង្គការពាណិជ្ជកម្មពិភពលោក (Cambodia’s 20-Year Journey as a WTO Member) ។ កម្រងរបាយការណ៍បានរំលេចពីសាវតានៃការធ្វើសមាហរណកម្មពាណិជ្ជកម្មរបស់កម្ពុជាទៅក្នុងតំបន់ និងពិភពលោក ដោយក្នុងនាមជាសមាជិកអភិវឌ្ឍន៍តិចតួចរបស់ WTO កម្ពុជាក៏ទទួលបាននូវអត្ថប្រយោជន៍ជាច្រើន ដូចជាច្រកចូលទីផ្សារទូលំទូលាយ រួមជាមួយនឹងប្រព័ន្ធអនុគ្រោះពន្ធពាណិជ្ជកម្ម ដែលមិនជាប់ពន្ធគយ និងមិនជាប់កូតា ប្រព្រឹត្តកម្មពិសេស និងដោយឡែក ក៏ដូចជាវិធានការអនុគ្រោះដទៃទៀត។ ក្នុងបុព្វកថានៃកម្រងរបាយការណ៍នេះ សម្តេច ហ៊ុន សែន អតីតនាយករដ្ឋមន្ត្រី និងបច្ចុប្បន្នជាប្រធានព្រឹទ្ធសភា បានកោតសរសើរក្រុមអ្នកចរចាកម្ពុជា ដឹកនាំដោយលោក ចម ប្រសិទ្ធ អតីតរដ្ឋមន្ត្រីក្រសួងពាណិជ្ជកម្ម ដែលបានប្រើប្រាស់ប្រឹងប្រែងរហូតដល់កម្ពុជាចូលជាសមាជិក WTO បានយ៉ាងជោគជ័យ។ រយៈពេល២០ឆ្នាំកន្លងមកនេះ សម្តេចបានគូសបញ្ជាក់អំពីសមិទ្ធផលធំជាក់លាក់មួយចំនួនរបស់កម្ពុជា រួមមានកំណើនទំហំពាណិជ្ជកម្មពី៤,៥ពាន់លានដុល្លារអាម៉េរិកនៅឆ្នាំ២០២៤ ដល់៤៧,៨៨ពាន់លានដុល្លារអាម៉េរិកនៅឆ្នាំ២០២៣ ដោយការនាំចេញកើនឡើងជាង៩៤០ភាគរយ ហើយគោលដៅទីផ្សារឡើងដល់១៥៥ប្រទេស។ កំណើននៃការវិនិយោគផ្ទាល់ពីបរទេសពី១១០លានដុល្លារក្នុងឆ្នាំ២០០០រហូតដល់៤,៩២ពាន់លានដុល្លារនៅឆ្នាំ២០២៣, ផលិតផលក្នុងស្រុកសរុបសម្រាប់មនុស្សម្នាក់នៅកម្ពុជាពីត្រឹម៤១០ដុល្លារអាម៉េរិកក្នុងឆ្នាំ២០០៤ ដល់១៨៧៥ដុល្លារអាម៉េរិកនៅឆ្នាំ២០២៣។ ទាំងនេះ ជាការរួមចំណែកយ៉ាងសំខាន់ក្នុងការកាត់បន្ថយអត្រាភាពក្រីក្រពី៦០ភាគរយនៅឆ្នាំ២០០០ មកត្រឹម១៦ភាគរយនៅឆ្នាំ២០២២។ ជាមួយគ្នានេះផងដែរ អតីតប្រមុខរដ្ឋាភិបាល អះអាងថា ការចូលជាសមាជិក WTO ជំរុញដល់ការប្រែក្លាយកម្ពុជាដែលមានសេដ្ឋកិច្ចពឹងផ្អែកទាំងស្រុងលើវិស័យកសិកម្មទៅជាសេដ្ឋកិច្ចមានឧស្សាហូបនីយកម្ម និងពិពិធម្មខ្ពស់ ដែលអនុញ្ញាតឱ្យកម្ពុជានាំទំនិញជាច្រើនមុខ ដូចជាអង្ករ ដំឡូងមី ស្វាយចន្ទី កៅស៊ូ សំលៀកបំពាក់ ស្បែកជើង កាបូបធ្វើដំណើរ ទោចក្រយាន គ្រឿងអេឡិចត្រូនិក បរិក្ខារបង្គុំយានយន្ត និងទំនិញមានតម្លៃបន្ថែមក្នុងជាច្រើនមុខទៀត។ របាយការណ៍ស្តីពី «ដំណើរ២០ឆ្នាំរបស់កម្ពុជាក្នុងនាមជាសមាជិក WTO» ត្រូវបានសម្តេចនាយករដ្ឋមន្ត្រី ហ៊ុន ម៉ាណែត ចាត់ទុកជាឯកសារដ៏មានសារសំខាន់សម្រាប់ការយល់ដឹងរបស់សាធារណជន ហើយក៏នឹងផ្តល់ធាតុចូលសម្រាប់ទិសដៅការងារសមហរណកម្មសេដ្ឋកិច្ចពាណិជ្ជកម្មកម្ពុជាក្នុង WTO និងជាឯកសារជំនួយក្នុងការងារសិក្សាស្រាវជ្រាវរបស់សិស្ស និស្សិត និងអ្នកស្រាវជ្រាវ។ សម្តេច ហ៊ុន ម៉ាណែត បន្ថែមថា៖ «ឯកសារនេះបានឆ្លុះបញ្ចាំងអំពីជំហានជាប្រវត្តិសាស្ត្រ និងយុទ្ធសាស្ត្រនៃការធ្វើសមាហរណកម្មទៅក្នុងសេដ្ឋកិច្ចសកល ក្នុងប្រវត្តិសាស្ត្រកម្ពុជា ក្រោមការសម្រេចចិត្ត និងចក្ខុវិស័យវែងឆ្ងាយរបស់សម្តេច ហ៊ុន សែន»។ ជាមួយគ្នានេះផងដែរ នាពិធីអបអរខួប២០ឆ្នាំនៃកម្ពុជាចូលជាសមាជិក WTO ដែលរៀបចំក្រោមអធិបតីភាពសម្តេចនាយករដ្ឋមន្ត្រី ហ៊ុន ម៉ាណែត នៅព្រឹកថ្ងៃទី១៤ ខែតុលា លោកស្រី ចម និម្មល រដ្ឋមន្ត្រីក្រសួងពាណិជ្ជកម្ម បានរំលឹកពីពីឈ្មោះក្រុមការងារចរចាកម្ពុជាចំនួន១១៦រូប ក្រោមការដឹកនាំរបស់លោក ចម ប្រសិទ្ធ។ តាមរយៈសារជាវីដេអូ លោកស្រី Ngozi Okonjo-Iweala អគ្គនាយិកាអង្គការ WTO បានវាយតម្លៃជាវិជ្ជមានចំពោះសមាជិកភាពកម្ពុជានារយៈពេល២០ឆ្នាំកន្លងមកនេះ ដោយលោកស្រីជឿជាក់ថា កម្ពុជាបោះជំហានទៅមុខក្នុងការសម្រេចចក្ខុវិស័យឆ្នាំ២០៥០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_943.txt	អ្នកទោសនយោបាយយ៉ាងហោចណាស់ ៤០០ នាក់ ត្រូវបានឃុំខ្លួននៅពន្ធនាគារ Insein ក្នុងប្រទេសមីយ៉ាន់ម៉ា ដែលជាពន្ធនាគារអាក្រក់បំផុតមួយនៅក្នុងប្រទេសមីយ៉ាន់ម៉ា។ អ្នកទោសដែលត្រូវបានដោះលែងពីពន្ធនាគារនេះនិយាយថា ការធ្វើទារុណកម្ម និងការសួរចម្លើយត្រូវបានធ្វើឡើងនៅកន្លែងផ្សេង។	រដ្ឋប្រហារយោធានៅមីយ៉ាន់ម៉ាដែលត្រូវបានធ្វើឡើងកាលពី៤ខែមុន បានបង្កឱ្យមានការតវ៉ាប្រឆាំងនៅទូទាំងប្រទេស ដោយមានអ្នកតវ៉ាគាំទ្រលទ្ធិប្រជាធិបតេយ្យរាប់ពាន់នាក់ ចេញតវ៉ានៅតាមដងផ្លូវ និងធ្វើកូដកម្មដើម្បីជាការតវ៉ា។ ប៉ុន្តែជាការសងសឹក កងកម្លាំងប្រដាប់អាវុធ បានបង្ក្រាបដោយហិង្សាទៅលើក្រុមបាតុករ ដោយបង្កឱ្យមនុស្សរាប់រយនាក់ស្លាប់ និងរាប់ពាន់នាក់ត្រូវបានចាប់ខ្លួន។ ពន្ធនាគារ Insein គឺជាពន្ធនាគារមួយក្នុងចំណោមពន្ធនាគារដ៏ព្រៃផ្សៃបំផុតនៅក្នុងប្រទេសមីយ៉ាន់ម៉ា ដែលធ្លាប់មានប្រវត្តិលក្ខខណ្ឌ និងទង្វើអមនុស្សធម៌។ ចាប់តាំងពីរដ្ឋប្រហារមក អ្នកទោសនយោបាយរាប់រយនាក់ត្រូវបានឃុំខ្លួននៅទីនោះ ហើយមនុស្សមួយចំនួនត្រូវបានធ្វើទារុណកម្មក្នុងពេលសួរចម្លើយរបស់អាជ្ញាធរ នេះបើយោងតាមអ្នកទោសដែលត្រូវបានដោះលែង។ កាលពីពេលថ្មីៗនេះ លោក Yuki Kitazumi អ្នកកាសែតជប៉ុនមួយរូប ត្រូវបានជាប់ឃុំនៅពន្ធនាគារ Insein ជាង ១ ខែ បន្ទាប់ពីត្រូវបានចាប់ខ្លួនដោយរបបយោធា ដែលកាលពីដំបូងបានអះអាងថា លោកបានបំពានច្បាប់អន្តោប្រវេសន៍ ហើយក្រោយមកចោទប្រកាន់លោកពីការទិញវីដេអូខុសច្បាប់វិញ។ លោកបានស្ថិតក្នុងបន្ទប់តូចដាច់ដោយឡែកមួយនៅពន្ធនាគារ Insein ជាអ្វីដែលលោកបានពណ៌នាថា «អគារ VIP» ក្នុងចំណោមអ្នកទោសនយោបាយជាច្រើននាក់ផ្សេងទៀត។ ទោះជាយ៉ាងណាក្តី អ្នកទោសជាង ១០០ នាក់ផ្សេងទៀត បានបញ្ច្រៀតគ្នានៅក្នុងបន្ទប់តែមួយយ៉ាងតូចចង្អៀត។ លោក Kitazumi បានថ្លែងថា «អ្នកទោសនយោបាយភាគច្រើនត្រូវបានធ្វើទារុណកម្មនៅក្នុងបវិវេណវិទ្យាស្ថានយោធា ទីកន្លែងដែលអ្នកទោសជាច្រើនរងការរំលោភធ្វើបាប ខណៈដែលពួកគេត្រូវបានគេបិទភ្នែកក្នុងពេលសួរចម្លើយ។ ពួកគេមិនបានធ្វើបែបនេះ នៅក្នុងពន្ធនាគារ Insein នោះទេ»។ កាំបិត ឬកាំភ្លើង? លោក Kitazumi បានបន្ថែមថា «បុរសម្នាក់ ត្រូវបានគេសួរឱ្យរើសរវាងកាំបិត និងកាំភ្លើង។ លោកបានរើសយកកាំភ្លើង។ ក្រោយមក អ្នកសួរចម្លើយក៏ភ្ជង់កាំភ្លើងជិតក្បាលលោក និងបានធ្វើការសួរចម្លើយ»។ ដោយត្រូវបានដោះលែងដោយមិនមានរបួស និងត្រូវបានបញ្ជូនត្រឡប់ទៅទីក្រុងតូក្យូវិញនៅដើមខែឧសភាកន្លងទៅ លោក Kitazumi ដែលបានដឹងគុណដល់សញ្ជាតិរបស់ខ្លួនចំពោះសេរីភាពដែលលោកទទួលបាននិយាយថា អ្នកទោសត្រូវបានគេបង្ខំឱ្យទទួលទានអាហារពីកម្រាលបេតុង ដោយដៃត្រូវជាប់ខ្នោះនៅនឹងខ្នងរបស់ពួកគេ។ លោកបានបន្ថែមថា «ជួនកាល [ពួកគេត្រូវបាន] វាយដោយដំបង នៅពេលពួកគេមិនព្រមឆ្លើយសំណួរ។ ពួកគេបន្តធ្វើបែបនេះយ៉ាងយូរ អាចថា ២ ឬ៣ថ្ងៃ»។ រូបឯកសារ៖ អ្នកកាសែតជនជាតិជប៉ុនលោក Yuki Kitazumi ដែលត្រូវបានចាប់ខ្លួនដោយកងកម្លាំងសន្តិសុខមីយ៉ាន់ម៉ា បានទៅដល់អាកាសយានដ្ឋាន Naritaនៅប្រទេសជប៉ុន កាលពីថ្ងៃទី១៤ ខែឧសភា ឆ្នាំ២០២១ ក្រោយពីលោកត្រូវបានដោះលែងពីពន្ធនាគារនៅប្រទេសមីយ៉ាន់ម៉ា។ មនុស្សរាប់ពាន់នាក់ត្រូវបានជាប់ឃុំបើយោងតាមសមាគមជំនួយសម្រាប់អ្នកទោសនយោបាយ (AAPP) ថា សកម្មជនគាំទ្រលទ្ធិប្រជាធិបតេយ្យយ៉ាងហោចណាស់ក៏៤.០០០ នាក់ដែរ ត្រូវបានឃុំខ្លួនបន្ទាប់ពីមានរដ្ឋប្រហារមក។ លោក Ko Bo Kyi ស្ថាបនិកសមាគម AAPP បានប្រាប់ VOA ថា អ្នកទោសនយោបាយយ៉ាងហោចណាស់៤០០នាក់ ត្រូវបានឃុំខ្លួននៅពន្ធនាគារ Insein ជាទីកន្លែងដែលលោកពណ៌នាថា ជាកន្លែងដ៏តូចចង្អៀតដែលដាក់អ្នកទោសយ៉ាងហោចណាស់ ១០.០០០ នាក់។ ប៉ុន្តែលោក Kyaw Htun Oo អនុប្រធាននាយកដ្ឋានពន្ធនាគារមីយ៉ាន់ម៉ា បានបដិសេធលើការចោទប្រកាន់នេះ ដោយលើកយកការមិនមានការឆ្លងជំងឺកូវីដ១៩នៅក្នុងពន្ធនាគារជាអំណះអំណាង។ VOA មិនអាចធ្វើការបញ្ជាក់ឯករាជ្យបានថា តើសហគមន៍ពន្ធនាគារនេះ មិនមានករណីឆ្លងជំងឺកូវីដ១៩ មែន ឬយ៉ាងណានោះទេ។ នៅពេល VOA បានសួរពីចំនួនអ្នកទោសដែលត្រូវបានឃុំខ្លួននៅពេលបច្ចុប្បន្ន ប្រធានផ្នែកសន្តិសុខរូបនេះបាននិយាយថា លោកមិនទទួលបានការអនុញ្ញាតឱ្យឆ្លើយនោះទេ ប៉ុន្តែពន្ធនាគារនេះ អាចផ្ទុកអ្នកទោសបាន៧.០០០ នាក់ និងថា អ្នកទោសទាំងអស់ត្រូវបានយកចិត្តទុកដាក់ដូចៗគ្នា និងមិនមានការបំពានណាមួយកើតឡើងនោះទេ។ លោក Htun Oo បានឆ្លើយដោយស្ម័គ្រចិត្តថា ប៉ុន្តែការបំពាន ជួនកាលអាចកើតមាន «ប្រហែលនៅក្នុងមជ្ឈមណ្ឌលសួរចម្លើយ»។ ការបំពាននៅដំណាក់កាលសួរចម្លើយ មេធាវីមីយ៉ាន់ម៉ាម្នាក់ដែលនិយាយដោយសុំមិនបញ្ចេញឈ្មោះដោយសារការភ័យខ្លាចចំពោះការគុំគួនបានប្រាប់ VOA ថា ការបំពានទំនងជាកើតមានភ្លាមៗបន្ទាប់ពីការចាប់ខ្លួន ដែលភាគច្រើនធ្វើឡើងយោងតាមមាត្រា ៥០៥ (ក) នៃក្រមព្រហ្មទណ្ឌដែលហាមឃាត់ការរំខានដល់ប្រតិបត្តិការរបស់រដ្ឋាភិបាល ឬធ្វើសេចក្តីថ្លែងការណ៍ដែលបង្កឱ្យមានការភ័យខ្លាច។ លោកបានប្រាប់ VOA ថា «នៅពេលសួរចម្លើយ យើងឮថា ពួកគេធ្វើទារុណកម្ម» ហើយលោកបានពន្យល់ថា ជាទូទៅអ្វីៗនឹងល្អប្រសើរសម្រាប់អ្នកទោសនៅពេលពួកគេត្រូវបាននាំចូលទៅក្នុងពន្ធនាគារ»។ លោកបាននិយាយថា «វាមិនអីទេនៅក្នុងពន្ធនាគារ។ ខ្ញុំដឹង ដោយសារតែកូនប្រុសរបស់ខ្ញុំក៏ត្រូវបានឃុំខ្លួនដែរនៅពេលនេះ»។ លោក Zay Yar Lwin ជាសកម្មជន និងជាអតីតប្រធានសហព័ន្ធនិស្សិតសាកលវិទ្យាល័យសេដ្ឋកិច្ចរ៉ង់ហ្គូន ត្រូវបានជាប់ឃុំនៅពន្ធនាគារ Insein នៅក្នុងឆ្នាំ២០១៩ និងត្រូវបានដោះលែងនៅក្នុងខែមេសាកន្លងទៅ។ លោកបាននិយាយថា ហេដ្ឋារចនាសម្ព័ន្ធក្នុងពន្ធនាគារមានភាពល្អប្រសើរ ប៉ុន្តែទង្វើដែលប្រព្រឹត្តលើអ្នកទោសអាស្រ័យលើអារម្មណ៍របស់មន្ត្រីពន្ធនាគារពីមួយថ្ងៃ ទៅមួយថ្ងៃ។ ប្រទេសមីយ៉ាន់ម៉ា ដែលពីមុនត្រូវបានគេហៅថា ភូមា ទទួលបានឯករាជ្យពីចក្រភពអង់គ្លេសនៅក្នុងឆ្នាំ១៩៤៨ ប៉ុន្តែភាគច្រើនស្ថិតក្រោមការគ្រប់គ្រងរបស់យោធារហូតដល់ឆ្នាំ២០១១ នៅពេលដែលរដ្ឋាភិបាលរបបយោធាត្រូវបានរំលាយ ដែលផ្តល់ឱកាសឱ្យមានរដ្ឋាភិបាលអន្តរកាលដែលដាក់ទណ្ឌកម្មយោធា ដែលនាំឱ្យមានកំណែទម្រង់បែបប្រជាធិបតេយ្យជាមួយនឹងភាពពេញនិយមជាច្រើន។ នៅក្នុងការបោះឆ្នោតសកលកាលពីខែវិច្ឆិកាឆ្នាំមុន យោធាបានតវ៉ានឹងលទ្ធផលបោះឆ្នោត ដោយអះអាងដោយមិនមានភស្តុតាងថា មានការបន្លំសន្លឹកឆ្នោត។ នៅថ្ងៃទី១ ខែកុម្ភៈ យោធាមីយ៉ាន់ម៉ា បានទម្លាក់រដ្ឋាភិបាលសម្ព័ន្ធជាតិដើម្បីប្រជាធិបតេយ្យចេញពីតំណែង និងបានចាប់ខ្លួនលោកស្រី Aung San Suu Kyi និងលោកប្រធានាធិបតី Win Myint។ ពន្ធនាគារ Insein ត្រូវបានសាងសង់ដោយចក្រភពអង់គ្លេសនៅឆ្នាំ១៨៨៧ និងជាប្រធានបទដ៏ចម្រូងចម្រាសចាប់តាំងពីពេលដែលយោធាបានដណ្តើមអំណាច បន្ទាប់ពីមានការបះបោរមួយនៅក្នុងឆ្នាំ១៩៨៨។ មានរបាយការណ៍នៅពេលនោះថា អ្នកទោសប្រឈមមុខនឹងលក្ខខណ្ឌគ្មានអនាម័យ និងការធ្វើទារុណកម្ម ដែលជួនកាលធ្វើឱ្យមានការធ្វើកូដកម្មដោយបង្អត់អាហារ។ នាពេលថ្មីៗនេះ លោកស្រី Suu Kyi ដែលត្រូវបានយោធាទម្លាក់ពីតំណែង ត្រូវបានឃុំខ្លួននៅទីនោះចំនួន ៣ លើក៕ សូមចុចទៅប្រភពដើម VOA ត្រង់នេះ រូបឯកសារ៖ អ្នកកាសែតជនជាតិជប៉ុនលោក Yuki Kitazumi ដែលត្រូវបានចាប់ខ្លួនដោយកងកម្លាំងសន្តិសុខមីយ៉ាន់ម៉ា បានទៅដល់អាកាសយានដ្ឋាន Naritaនៅប្រទេសជប៉ុន កាលពីថ្ងៃទី១៤ ខែឧសភា ឆ្នាំ២០២១ ក្រោយពីលោកត្រូវបានដោះលែងពីពន្ធនាគារនៅប្រទេសមីយ៉ាន់ម៉ា។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9430.txt	ពង្រីកពេលវេលាបង់ប្រាក់, មិនពង្រីកពេល តែសុំបង់តិចនៅឆ្នាំដំបូង បន្ទាប់មកបង់ច្រើននៅឆ្នាំបន្តបន្ទាប់ ឬសុំបង់តែការប្រាក់ ជាដើម។ ទាំងនេះសុទ្ធតែជាជម្រើសនៃការរៀបចំឥណទានឡើងវិញរវាងគ្រឹះស្ថានធនាគារ ជាមួយនឹងតម្រូវការជាក់ស្តែងរបស់អតិថិជនម្នាក់ៗ ដែលមានបញ្ហាក្នុងការសងប្រាក់។ បើតាមអ្នកជំនាញនៅក្នុងវិស័យធនាគារ និងហិរញ្ញវត្ថុ ការរៀបចំថ្មីនេះ នឹងមិនប៉ះពាល់ដល់ប្រវត្តិឥណទាន របស់អតិថិជននៅការិយាល័យឥណទានកម្ពុជា (CBC) ឡើយ។	ចាប់ផ្តើមប្រតិបត្តិការផ្លូវការនៅឆ្នាំ២០១២ ក្រុមហ៊ុន ក្រេឌីត ប្យួរ៉ូ (ខេមបូឌា) ខូអិលធីឌី (CBC) ជា ការិយាល័យឥណទានឯកជន ដែលផ្ទុករាល់សកម្មភាពឥណទានរវាងស្ថាប័នហិរញ្ញវត្ថុ ជាមួយពលរដ្ឋ ដែលទទួលសេវាកម្មឥណទានពីស្ថាប័នធនាគារ និងមីក្រូហិរញ្ញវត្ថុផ្លូវការ។ ប្រព័ន្ធនេះ មានតួនាទីសំខាន់ ក្នុងការកសាងប្រវត្តិឥណទានរបស់ពលរដ្ឋ។ បើអតិថិជនរបស់គ្រឹះស្ថានធនាគារ និងមីក្រូហិរញ្ញ មានបញ្ហាលើលំហូរសាច់ប្រាក់ ក្នុងការសងត្រឡប់ ទៅតាមតារាងបង់ប្រាក់ប្រចាំខែ ឬប្រចាំឆ្នាំបាននោះទេ គឺពួកគេ អាចស្នើសុំរៀបចំឥណទានឡើងវិញទៅ តាមតម្រូវការជាក់ស្តែងជាមួយគ្រឹះស្ថាន។ លោក សុខ វឿន នាយកប្រតិបត្តិ នៃគ្រឹះស្ថានមីក្រូហិរញ្ញវត្ថុ LOLC ពន្យល់ថា វិធីសាស្ត្រនៃការរៀបចំ ឥណទានឡើងវិញ គឺមានច្រើនជម្រើសដោយធ្វើយ៉ាងណាឱ្យ សមស្របទៅនឹងលទ្ធភាពសងត្រឡប់របស់អតិថិជនក្នុងការអនុវត្ត នាពេលខាងមុខ។ លោក សុខ វឿន នាយកប្រតិបត្តិ នៃគ្រឹះស្ថានមីក្រូហិរញ្ញវត្ថុ LOLC និងជាអនុប្រធានសមាគមមីក្រូហិរញ្ញវត្ថុកម្ពុជា (CMA) លោកបានបញ្ជាក់ថា ការរៀបចំឥណទានឡើងវិញ នឹងមិនប៉ះពាល់ទៅដល់ប្រវត្តិឥណទាន របស់ខ្លួននៅ CBC ឡើយ។ ដែលនេះមានន័យថា ទោះពលរដ្ឋធ្លាប់មានប្រវត្តិរៀបចំឥណទានឡើងវិញ ជាមួយ គ្រឹះស្ថានធនាគារ និងមីក្រូហិរញ្ញវត្ថុនានាក្តី ក៏អតិថិជន នៅតែអាចស្នើសុំកម្ចីពីគ្រឹះស្ថាន បានដដែលទៅ តាមលទ្ធភាពជាក់ស្តែងរបស់ខ្លួន។ «ធនាគារ ឬមីក្រូហិរញ្ញវត្ថុសម្រេចផ្តល់ឥណទានណាមួយ គឺអាស្រ័យទៅលើលំហូរសាច់របស់អតិថិជន។ នៅពេលអតិថិជន មានលំហូរសាច់ប្រាក់ល្អ មានអាជីវកម្មល្អ មានភាពរឹងមាំ! អ៊ីចឹង ទំហំឥណទាន និងរយៈពេលណាមួយនោះ គឺវាអាស្រ័យទៅលើស្ថានភាពជាក់ស្តែង វាមិនពាក់ព័ន្ធ ឬអាស្រ័យទៅលើប្រវត្តិពួកគាត់ដែលធ្លាប់រៀបចំឥណទានឡើងវិញនោះទេ »។ នាយកប្រតិបត្តិនៃគ្រឹះស្ថានមីក្រូហិរញ្ញវត្ថុ LOLC បានលើកឡើងបែបនេះនៅក្នុងសន្និសីទកាសែត កាលពីថ្ងៃទី៨ ខែតុលា ដែលពន្យល់ទៅកាន់ប្រជាពលរដ្ឋ ក៏ដូចជាអតិថិជនរបស់ធនាគារ និងមីក្រូហិរញ្ញវត្ថុទាំងអស់នៅកម្ពុជា ថា ការមិនព្រមរៀបចំឥណទានឡើងវិញ ព្រោះតែខ្លាចខូចប្រវត្តិឥណទាន នៅ CBC។ លោក អឿ សុធារ័ត្ន នាយកប្រធានប្រតិបត្តិនៃក្រុមហ៊ុន CBC លោក អឿ សុធារ័ត្ន នាយកប្រធានប្រតិបត្តិនៃក្រុមហ៊ុន CBC បានបញ្ជាក់ថា ព័ត៌មានរបស់អតិថិជន ដែលបានរៀបចំឥណទានឡើងវិញ គឺមិនត្រូវបានរាប់បញ្ជូលក្នុងទន្និន័យអវិជ្ជមានរបស់អតិថិជននៅ CBC ក្នុងការសងប្រាក់យឺតចំនួន៩០ថ្ងៃឡើយ។ លោក សុធារ័ត្ន បាននិយាយដូច្នេះ ៖ « ព័ត៌មានរៀបចំឥណទានឡើងវិញរបស់អតិថិជន គឺយើងទុកតែ១២ខែទេ នៅ CBC។ យើងអត់អាចទុកយូររហូតដល់៣ឆ្នាំ ៥ឆ្នាំ ឬ១០ឆ្នាំបានទេ »។ ត្រង់ចំណុចមានន័យថា ប្រសិនបើអតិថិជនរៀបចំឥណទានឡើងវិញនោះ បានបង់ប្រាក់ដាច់រួចអស់ហើយជាមួយគ្រឹះស្ថានធនាគារ ឬមីក្រូហិរញ្ញវត្ថុណាមួយ គឺ CBC ទុកប្រវត្តិទិន្នន័យរបស់អតិជន ត្រឹមរយៈពេល១២ខែ ឬតែ១ឆ្នាំប៉ុណ្ណោះ ដើម្បីឱ្យអតិថិជននោះ មានលទ្ធភាពស្តារប្រវត្តិឥណទានរបស់ខ្លួនឡើងវិញ។ ការសម្រេចធ្វើឥណទានឡើងវិញ ជាការជួយសម្រួលឱ្យប្រជាពលរដ្ឋអាចមានលទ្ធភាពសងត្រឡប់មកធនាគារ និងគ្រឹះស្ថានមីក្រូហិរញ្ញវត្ថុ។ ជាពិសេស គឺជួយពលរដ្ឋដែលជំពាក់លុយស្ថាប័នហិរញ្ញវត្ថុទាំងនោះ ឱ្យនៅសល់ប្រាក់ខ្លះ ដើម្បីដោះស្រាយជីវភាពប្រចាំថ្ងៃក្នុងស្ថានភាពសេដ្ឋកិច្ចគ្រួសារ និងសង្គមជាតិកំពុងតានតឹង ដូចសព្វថ្ងៃ។ នេះជាការលើកឡើងរបស់លោកស្រី ជា សិរី ទេសាភិបាលធនាគារជាតិ នៃកម្ពុជា ដែលបានមើលឃើញថា ការធ្វើបែបនេះ ក៏ជួយដល់សកម្មភាពសេដ្ឋកិច្ចជាតិដោយប្រយោលផងដែរ តាមរយៈការទិញម្ហូបអាហារនិងកាហ្វេ គុយទាវនិងភេសជ្ជៈផ្សេងៗ ខណៈដែលពីមុនអ្នកជំពាក់លុយធនាគារមានថវិកាត្រឹមតែបង់ធនាគារ ឬមីក្រូហិរញ្ញវត្ថុ ដែលធ្វើឱ្យជីវភាពជួបការលំបាក។ លោកស្រី ជា សិរី ទេសាភិបាលធនាគារជាតិ នៃកម្ពុជា ការរៀបចំឥណទានឡើងវិញនេះ ត្រូវបានធនាគារជាតិនៃកម្ពុជា ប្រកាសឱ្យគ្រឹះស្ថានធនាគារ និងមីក្រូហិរញ្ញវត្ថុ អនុវត្តតាំងពីអំឡុងពេលដែលកម្ពុជាផ្ទុះឡើងនូវជំងឺកូវីដ-១៩មកម្ល៉េះ ។ ការសម្រេចអនុវត្តបែបនេះ គឺដោយសារនៅក្នុងពេលនេះសេដ្ឋកិច្ចកម្ពុជា ក៏ដូចជាសេដ្ឋកិច្ចពិភពលោក ទទួលនូវផលប៉ះពាល់ ជាច្រើន ជាពិសេសខ្សែច្រវាក់ផលិតកម្មត្រូវបានរអាក់រអួល ឬបញ្ឈប់ ការដឹកជញ្ជូនទាំងក្នុងនិងក្រៅប្រទេសក៏ជួបបញ្ហា និងការប៉ះពាល់ទាំងវិស័យទេសចរ បានធ្វើឱ្យភោជនីយដ្ឋាន និងសណ្ឋាគារមួយចំនួនត្រូវបិទទ្វា ជាដើម។ លោកស្រីទេសាភិបាលបានបញ្ជាក់ថា ៖ « បញ្ហាប្រឈមទាំងអស់នេះ បានធ្វើឱ្យប្រជាជនមួយចំនួនបាត់បង់ការងារ និងប្រាក់ ចំណូល ជាដើម។ ចំពោះប្រជាជនដែលបានខ្ចីលុយពីគ្រឹះស្ថានហិរញ្ញវត្ថុ ពួកគាត់បានប្រឈម នឹងឧបសគ្គ នៃការសងត្រឡប់ទៅគ្រឹះ ស្ថានហិរញ្ញវត្ថុវិញ។ ដូច្នេះហើយ បានជាយើងសម្រេចឱ្យមានការរៀបចំឥណទានឡើងវិញជូនអតិថិជនដែលជួបការលំបាកនូវលំហូរសាច់ប្រាក់»។ គិតត្រឹមដំណាច់ខែសីហា ឆ្នាំ២០២៤ ការរៀបចំឥណទានឡើងវិញក្នុងវិស័យធនាគារ មានទំហំទឹកប្រាក់ជាង ៤ ០០០លានដុល្លារ ដែលមានអតិថិជនចំនួន ២៨៧ ០០០នាក់។ នេះទិន្នន័យដែលបង្ហាញដោយលោក រ័ត្ន សោភ័ណ ប្រធានសមាគមធនាគារនៅកម្ពុជា (ABC) ដែលរំពឹងថា ចំនួននៃការរៀបចំឥណទានឡើងវិញជូនអតិថិជនក្នុងវិស័យនេះ នឹងមានការកើនឡើងជាបន្តបន្ទាប់ ក្រោយពីធនាគារជាតិ បានចេញប្រកាសមិនចាំបាច់ធ្វើសំវិធានធន(បង្កកសាច់ប្រាក់ទុក)ទៀត ដែលធ្វើឱ្យធនាគារនិងមីក្រូហិរញ្ញវត្ថុ មានសាច់ប្រាក់កាន់តែច្រើនក្នុងការរៀបចំឥណទានឡើងវិញនេះ។ លោក រ័ត្ន សោភ័ណ ប្រធានសមាគមធនាគារនៅកម្ពុជា (ABC) បើតាមរបាយការណ៍ពីការិយាល័យឥណទានកម្ពុជា(CBC) ក្នុងរយៈពេល៨ខែមកនេះ ( ពីខែមករា ដល់ខែសីហា) ឥណទានដែលត្រូវរៀបចំឡើងវិញមានទំហំប្រមាណ១,៤ពាន់លានដុល្លារកើនឡើង១៦,៦ភាគរយ បើធៀបនឹងរយៈពេលមួយឆ្នាំពេញនៃឆ្នាំ២០២៣ ដែលមានប្រមាណត្រឹម ១,២ពាន់លានដុល្លារ។ កាលពីថ្ងៃទី២៨ ខែសីហា ធនាគារជាតិបានអនុញ្ញាតឱ្យគ្រឹះស្ថានហិរញ្ញវត្ថុ រៀបចំឥណទានឡើងវិញចំនួន២ដង ដោយមិនតម្រូវឱ្យមានការរិតត្បិតអ្វីឡើយ ជាមួយនឹងអត្រាការប្រាក់នៅដដែល។ ធនាគារជាតិប្រកាសឱ្យគ្រឹះស្ថានហិរញ្ញវត្ថុអនុវត្តបែបនេះ គឺដើម្បីបង្កើនលំហូរសាច់ប្រាក់ គាំទ្រដល់កំណើនសេដ្ឋកិច្ច និងកាត់បន្ថយបន្ទុករបស់ពលរដ្ឋក្នុងការសងបំណុលគ្រឹះស្ថាន។ វិធានការថ្មីនេះ គឺមានសុពលភាពរហូតដល់ដំណាច់ឆ្នាំ២០២៥។ អំឡុងពេលនេះ ធនាគារជាតិនឹងតាមដានយ៉ាងយកចិត្តទុកដាក់លើការរៀបចំឥណទានឡើងវិញ ក៏ដូចជាអត្រាការប្រាក់របស់ឥណទាន។ លើសពីនេះ ធនាគារជាតិក៏បានតម្រូវឱ្យគ្រឹះស្ថានធនាគារ និងមីក្រូហិរញ្ញវត្ថុទាំងអស់ ផ្ញើរបាយការណ៍ពីការរៀបចំឥណទានឡើងវិញនេះឱ្យខ្លួន ជារៀងរាល់ខែផងដែរ៕ លោក សុខ វឿន នាយកប្រតិបត្តិ នៃគ្រឹះស្ថានមីក្រូហិរញ្ញវត្ថុ LOLC និងជាអនុប្រធានសមាគមមីក្រូហិរញ្ញវត្ថុកម្ពុជា (CMA) លោក សុខ វឿន នាយកប្រតិបត្តិ នៃគ្រឹះស្ថានមីក្រូហិរញ្ញវត្ថុ LOLC និងជាអនុប្រធានសមាគមមីក្រូហិរញ្ញវត្ថុកម្ពុជា (CMA) លោក អឿ សុធារ័ត្ន នាយកប្រធានប្រតិបត្តិនៃក្រុមហ៊ុន CBC លោក អឿ សុធារ័ត្ន នាយកប្រធានប្រតិបត្តិនៃក្រុមហ៊ុន CBC លោកស្រី ជា សិរី ទេសាភិបាលធនាគារជាតិ នៃកម្ពុជា លោកស្រី ជា សិរី ទេសាភិបាលធនាគារជាតិ នៃកម្ពុជា លោក រ័ត្ន សោភ័ណ ប្រធានសមាគមធនាគារនៅកម្ពុជា (ABC) លោក រ័ត្ន សោភ័ណ ប្រធានសមាគមធនាគារនៅកម្ពុជា (ABC) អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9431.txt	អង្គការសម្រាប់កិច្ចសហប្រតិបត្តិការសេដ្ឋកិច្ច និងអភិវឌ្ឍន៍(OECD) បានព្យាករថា ទិន្នផលសេដ្ឋកិច្ចពិភពលោកនឹងកើនឡើង ៣,២ភាគរយនៅឆ្នាំនេះ ហើយនឹងមានកំណើនដូចគ្នានៅឆ្នាំ២០២៥។ កំណើននេះ ដោយសារសមិទ្ធផលរបស់ប្រទេសនានាជុំវិញពិភពលោកព្យាយាមទប់ស្កាត់អតិផរណានាឆ្នាំកន្លងមក។	ការធ្លាក់ចុះអត្រាការប្រាក់ និងការកើនឡើងប្រាក់ឈ្នួល នឹងជួយឱ្យសេដ្ឋកិច្ចពិភពលោកបង្កើនល្បឿនបន្តិចនៅឆ្នាំនេះ និងឆ្នាំក្រោយ។ ទន្ទឹមនេះ ការធ្លាក់ចុះនៃតម្លៃប្រេងនាពេលថ្មីៗនេះ នឹងគាំទ្រដល់ការប្រឆាំងអតិផរណាឲ្យនៅកម្រិតទាបបំផុត។ នេះបើតាមរបាយការណ៍រប់សអង្គការ OECD។ យ៉ាងណាមិញ អង្គការស្រាវជ្រាវដែលមានទីតាំងនៅទីក្រុងប៉ារីសមួយនេះបានព្រមានថា ការព្យាករនេះប្រហែលជាមិនក្លាយជាការពិតទាំងស្រុងនោះទេ ដ្បិតនៅតែមានភាពមិនច្បាស់លាស់ជាច្រើនជុំវិញផលប៉ះពាល់នៃអត្រាការប្រាក់ខ្ពស់ក្នុងប៉ុន្មានខែខាងមុខ ជាពិសេសភាពតានតឹងភូមិសាស្ត្រនយោបាយឡើងកម្តៅនៅមជ្ឈិមបូព៌ា ដែលអាចជំរុញឱ្យតម្លៃប្រេងកើនឡើងម្តងទៀត។ ការព្យាករកំណើនសេដ្ឋកិច្ចនៅបណ្តាប្រទេសមួយចំនួនសម្រាប់ឆ្នាំ ២០២៤ និង ២០២៥ ។ ក្រាហ្វិក ៖ OECD នៅក្នុងរបាយការណ៍ទស្សនវិស័យសេដ្ឋកិច្ចប្រចាំត្រីមាសរបស់ខ្លួនដែលបានចេញផ្សាយនៅថ្ងៃទី២៥ ខែកញ្ញា OECD បានព្យាករថា ទិន្នផលសេដ្ឋកិច្ចពិភពលោកនឹងកើនឡើង ៣,២ភាគរយនៅឆ្នាំ២០២៤។ កាលពីឆ្នាំ២០២៣ ផលិតផលក្នុងស្រុកសរុប (GDP) របស់ពិភពលោកបានកើនឡើងត្រឹម ៣,១ភាគរយប៉ុណ្ណោះ។ ការវាយតម្លៃចុងក្រោយរបស់ OECD នៃកំណើនសកលបានកើនឡើងបន្តិច ០,១ភាគរយបើធៀបនឹងការព្យាករអត្រា ៣,១ភាគរយដែលបានធ្វើឡើងនៅក្នុងខែឧសភា និងកើនឡើងយ៉ាងខ្លាំង ០,៥ភាគរយបើធៀបនឹងការព្យាករ ២,៧ភាគរយដែលព្យាករនៅចុងឆ្នាំ ២០២៣។ តម្រូវការទីផ្សារការងារនៅប្រទេសមួយចំនួន ។ ក្រាហ្វិក ៖ OECD អាម៉េរិកមានចំណែកច្រើនគេបំផុតនៃកំណើនសេដ្ឋកិច្ចពិភពលោកសម្រាប់ការព្យាករនៅត្រីមាសនេះ ខណៈឥណ្ឌា អង់គ្លេស និងប្រេស៊ីលត្រូវបានគេរំពឹងថានឹងកើនឡើងលឿនជាងការព្យាករដំបូង។ ផ្ទុយទៅវិញ អាឡឺម៉ង់ និងជប៉ុនកំពុងខកចិត្តនឹងសេដ្ឋកិច្ច ដោយសេដ្ឋកិច្ចអាឡឺម៉ង់ព្យាករថានឹងធ្លាក់ចុះក្នុងភាពជាប់គាំងនៅឆ្នាំនេះ ហើយសេដ្ឋកិច្ចជប៉ុនព្យាករថានឹងធ្លាក់ចុះបន្តិច។ ប៉ុន្តែទោះបីជា OECD បានរំពឹងថា សេដ្ឋកិច្ចពិភពលោកនឹងកើនឡើង ហើយអតិផរណានឹងធ្លាក់ចុះឆ្ពោះទៅរកគោលដៅរបស់ធនាគារកណ្តាលនៅចុងឆ្នាំ២០២៥ ក៏ទំនុកចិត្តរបស់អ្នកប្រើប្រាស់មិនទាន់មានភាពប្រសើរឡើងខ្លាំងនៅឡើយ។ ការធ្វើឱ្យប្រសើរឡើងនូវទំនុកចិត្តអ្នកប្រើប្រាស់ ជាកត្តាចាំបាច់ដើម្បីផ្តល់ការជំរុញកំណើនសេដ្ឋកិច្ចបន្ទាប់ទៀត។ OECD យល់ថា បញ្ហាសេដ្ឋកិច្ចដែលកំពុងមានភាពលំបាកជាបន្តបន្ទាប់ មិនត្រឹមមានតែនៅអាម៉េរិកប៉ុណ្ណោះទេ ដែលអាចមកពីថ្លៃម្ហូបអាហារកើនឡើងខ្ពស់ជាងកម្រិតមុនការរាលដាលជំងឺកូវីដ-១៩។ អតិផរណានៅតំបន់ចាយប្រាក់អឺរ៉ូ ជប៉ុន និងអាម៉េរិក ។ ក្រាហ្វិក ៖ OECD «មានការផ្តាច់ទំនាក់ទនងរវាងដំណើរការសេដ្ឋកិច្ចតាមទស្សនៈ និងរបៀបដែលសេដ្ឋកិច្ចកំពុងដំណើរការពិតប្រាកដ។ សម្រាប់អ្នកទៅផ្សារទំនើប តម្លៃម្ហូបអាហារទាក់ទងនឹងប្រាក់ឈ្នួលនៅតែខ្ពស់ជាងពេលមុន»។ ប្រធានសេដ្ឋវិទូរបស់ OECD លោក Alvaro Pereira បានលើកឡើងបែបនេះ។ នៅអាម៉េរិក គម្លាតរវាងអតិផរណាតម្លៃអាហារ និងអតិផរណាប្រាក់ឈ្នួលចាប់ពីឆ្នាំ ២០១៩ ដល់ត្រីមាសទី២ ឆ្នាំ២០២៤ មានប្រហែល ៤ភាគរយ។ គម្លាតនេះ គឺធំជាងនៅក្នុងបណ្តាប្រទេសដែលមានសេដ្ឋកិច្ចធំជាងគេនៅអឺរ៉ុប។ ប៉ុន្តែវាមានគម្លាតច្រើនជាង ១៥ភាគរយនៅអាល្លឺម៉ង់ ខណៈនៅអាហ្រ្វិកខាងត្បូង តួលេខនេះគឺច្រើនជាង ២០ភាគរយ។ ការធ្លាក់ចុះយ៉ាងខ្លាំងនៃតម្លៃប្រេងនាពេលថ្មីៗនេះ អាចជួយបន្ធូរបន្ថយការខកចិត្តផ្នែកសេដ្ឋកិច្ច និងពន្លឿនការប្រឆាំងនឹងអតិផរណាដែលហាក់ដូចជាឈានដល់ដំណាក់កាលចុងក្រោយរបស់ខ្លួន។ OECD ប៉ាន់ប្រមាណថា ប្រសិនបើរក្សាបាន ការធ្លាក់ចុះ ១០ភាគរយនៃតម្លៃប្រេងចាប់ពីខែកក្កដាដល់ពេលនេះ នឹងជួយកាត់បន្ថយអតិផរណាពិភពលោកបាន ០,៥ភាគរយ។ ទោះជាយ៉ាងណាក៏ដោយ គ្មាននរណាម្នាក់អាចប្រាកដថា តើការកាត់បន្ថយនោះអាចរក្សាបានយូរ ឬអត់នោះទេ។ បើតាមទស្សនៈលោក Pereira ប្រសិនបើជម្លោះនៅមជ្ឈិមបូព៌ាកើនឡើង តម្លៃថាមពលនឹងរងផលប៉ះពាល់។ ក្នុងករណីភាពតានតឹងនៅមជ្ឈិមបូព៌ាចុះត្រជាក់ OECD យល់ថា តម្លៃប្រេងអាចធ្លាក់ចុះបន្ថែមទៀត ដែលអនុញ្ញាតឱ្យធនាគារកណ្តាលកាត់បន្ថយអត្រាការប្រាក់លឿនជាងអ្វីដែលបានព្យាករ ហើយកំណើនសេដ្ឋកិច្ចនឹងត្រូវបានពន្លឿននៅក្នុងប្រទេសដែលត្រូវនាំចូលប្រេង។ ផ្អែកលើទស្សនវិស័យនៃការធ្លាក់ចុះអតិផរណា OECD ផ្តល់ជាអនុសាសន៍ថា ធនាគារកណ្តាលគួរតែបន្ថយអត្រាការប្រាក់ ប៉ុន្តែការកាត់បន្ថយអត្រាការប្រាក់ចាំបាច់ត្រូវវាយតម្លៃដោយប្រុងប្រយ័ត្ន ដើម្បីធានាថាសន្ទុះនៃកំណើនតម្លៃនឹងបន្តកើនយឺតម្តងទៀត។ បន្ថែមពីនេះ OECD ព្យាករថា អត្រាការប្រាក់របស់ធនាគារកណ្តាលអាម៉េរិក (Fed) នឹងថយចុះ ១,៥ភាគរយទៀតនៅចន្លោះពេលនេះ ដល់ចុងឆ្នាំ២០២៥ ហើយអត្រាការប្រាក់របស់ធនាគារកណ្តាលអឺរ៉ុប (ECB) នឹងថយចុះ ១,៥ភាគរយទៀត។ របាយការណ៍របស់ OECD លើកឡើងថា ការកើនឡើងអត្រាការប្រាក់របស់ធនាគារកណ្តាលក្នុងឆ្នាំ ២០២២-២០២៣ ដើម្បីប្រឆាំងនឹងអតិផរណានៅតែកំពុងដាក់សម្ពាធលើកំណើនសេដ្ឋកិច្ច ទោះបីជាសម្ពាធនោះកំពុងថយចុះជាបណ្តើរៗក៏ដោយ។ បើតាមរបាយការណ៍ OECD ប្រជាជន និងអាជីវកម្មជាច្រើននៅតែបង់អត្រាការប្រាក់ខ្ពស់ជាងមុន ដោយសារបំណុលចាស់របស់ពួកគេមិនទាន់រួចរាល់ ហើយពួកគេយកប្រាក់កម្ចីថ្មីបន្ថែមទៀត។ អ្នកវិភាគនៅអង្គការនេះបានប៉ាន់ប្រមាណថា ប្រហែល១ភាគ៣ នៃបំណុលសាជីវកម្មនៅក្នុងប្រទេសអ្នកមាននឹងបញ្ចប់នៅឆ្នាំ ២០២៦ ហើយបំណុលថ្មីអាចនឹងមានអត្រាការប្រាក់ខ្ពស់ជាង។ OECD រក្សាការព្យាករកំណើនសេដ្ឋកិច្ចរបស់អាម៉េរិកសម្រាប់ឆ្នាំ២០២៤ នៅអត្រា ២,៦ភាគរយ និងចិនក្នុងអត្រា ៤,៩ភាគរយ។ លោក Pereira យល់ឃើញថា វិធានការជំរុញសេដ្ឋកិច្ចដែលបានប្រកាសដោយរដ្ឋាភិបាលចិននៅសប្តាហ៍នេះ ទំនងជានឹងនាំឱ្យ OECD បង្កើនការព្យាករកំណើនសេដ្ឋកិច្ចធំបំផុតទីពីររបស់ពិភពលោក ដើម្បីធ្វើបច្ចុប្បន្នភាពរបស់ខ្លួននៅដើមខែធ្នូ៕ ការព្យាករកំណើនសេដ្ឋកិច្ចនៅបណ្តាប្រទេសមួយចំនួនសម្រាប់ឆ្នាំ ២០២៤ និង ២០២៥ ។ ក្រាហ្វិក ៖ OECD ការព្យាករកំណើនសេដ្ឋកិច្ចនៅបណ្តាប្រទេសមួយចំនួនសម្រាប់ឆ្នាំ ២០២៤ និង ២០២៥ ។ ក្រាហ្វិក ៖ OECD តម្រូវការទីផ្សារការងារនៅប្រទេសមួយចំនួន ។ ក្រាហ្វិក ៖ OECD តម្រូវការទីផ្សារការងារនៅប្រទេសមួយចំនួន ។ ក្រាហ្វិក ៖ OECD អតិផរណានៅតំបន់ចាយប្រាក់អឺរ៉ូ ជប៉ុន និងអាម៉េរិក ។ ក្រាហ្វិក ៖ OECD អតិផរណានៅតំបន់ចាយប្រាក់អឺរ៉ូ ជប៉ុន និងអាម៉េរិក ។ ក្រាហ្វិក ៖ OECD អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
article_9432.txt	ភ្នំពេញ៖ សហរដ្ឋអាម៉េរិក ជាទីផ្សារនាំចេញធំលំដាប់ទី១របស់កម្ពុជា ដោយក្នុងរយៈពេល៨ខែមកនេះកម្ពុជានាំទំនិញកាន់ទៅប្រទេសមហាអំណាចពិភពលោកនេះមានតម្លៃជាង ៦ ៧៤៨លានដុល្លារ។ ទីផ្សារលំដាប់ទី២របស់កម្ពុជា គឺវៀតណាមដែលជាប្រទេសជិតខាងខ្លួន ខណៈចិនទីផ្សារលំដាប់ទី៣ ក្នុងរយៈពេល៨ខែមកនេះ ពោលគឺចាប់ពីខែមករា ដល់ខែសីហា ឆ្នាំ២០២៤។	ស្ថិតិទំនិញពាណិជ្ជកម្មនាំចេញជាមួយប្រទេសដៃគូសំខាន់ៗរបស់អគ្គនាយកដ្ឋានគយ និងរដ្ឋាករគយកម្ពុជា ដែលចេញផ្សាយនាថ្ងៃទី១០ ខែកញ្ញា បានបង្ហាញថា ក្នុងរយៈពេល៨ខែមកនេះ ការនាំចេញរបស់កម្ពុជាទៅកាន់សហរដ្ឋអាម៉េរិក គឺមានទំហំទឹកប្រាក់ ៦ ៧៤៨លានដុល្លារ កើនបាន១០,៤ភាគរយ ធៀបនឹងគ្រាដូចគា្នកាលឆ្នាំ២០២៣។ ទីផ្សារលំដាប់ទី២របស់កម្ពុជា ជាប្រទេសវៀតណាមដែលមានទំហំនាំចេញ ២ ៤៦៤លានដុល្លារ, លំដាប់ទី៣ ជា ចិន ដែលកម្ពុជាបាននាំទំនិញទៅកាន់ប្រទេសនេះមានទំហំប្រមាណ១ ១៤៩លានដុល្លារ។ បន្ទាប់ពីចិន គឺប្រទេសជប៉ុនដែលជាទីផ្សារទំនិញធំលំដាប់ទី៤របស់កម្ពុជាដោយមានទំហំទឹកប្រាក់៩២៤លានដុល្លារ ខណៈ កាណាដា ជាទីផ្សារលំដាប់ទី៥របស់កម្ពុជា ដែលមានទំហំ៧៣៦លានដុល្លារ។ ក្នុងរយៈពេលជាមួយគ្នានេះ កម្ពុជា បាននាំទំនិញទៅកាន់ប្រទេសអេស្ប៉ាញជិត៧០០លានដុល្លារ ផងដែរ។ នេះជាប្រទេសទីផ្សារទី៦របស់កម្ពុជា។ សម្រាប់អង់គ្លេស ជាប្រទេសទីផ្សារលំដាប់៧របស់កម្ពុជា ដែលមានទំហំទឹកប្រាក់៦៤៣លានដុល្លារ។ លំដាប់ទី៨ បានទៅអាល្លឺម៉ង់ដែលកម្ពុជាទំនិញចូលទៅទីផ្សារប្រទេសក្នុងតំបន់អឺរ៉ុបបានជាង ៥៩៥លានដុល្លារ។ ទីផ្សារលំដាប់ទី៩របស់កម្ពុជា ជាប្រទេសថៃ ដែលមានទំហំនាំចេញ៥៧១លានដុល្លារ ខណៈប្រទេសជាទីផ្សារធំលំដាប់ទី១០របស់កម្ពុជា គឺជាប្រទេសហូឡង់ ដែលមានទំហំ៥១៤លានដុល្លារអាម៉េរិក។ ស្ថិតិដដែលរបស់អគ្គនាយកដ្ឋានគយ និងរដ្ឋាករគយកម្ពុជា បានបង្ហាញ ក្នុងរយៈពេល៨ខែមកនេះទំនាក់ទំនងពាណិជ្ជកម្មរវាងកម្ពុជាជាមួយប្រទេសក្នុងពិភពលោក គឺមានសម្រេចក្នុងទំហំប្រាក់ទឹក ៣៦ ៤៨៣លានដុល្លារ កើន១៦,៥ភាគរយ ធៀបនឹងរយៈពេលដូចគ្នាកាលឆ្នាំ២០២៣។ ក្នុងនោះ ការនាំចេញសរុបរបស់កម្ពុជា មាន១៧ ៥៨០លានដុល្លារ កើន១៦,៧ភាគរយ។ រីឯ ការនាំចេញវិញ មាន១៨ ៩០២លានដុល្លារ កើន១៦,២ភាគរយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)

Subsets and Splits

No community queries yet

The top public SQL queries from the community will appear here once available.